(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΗ΄

Τρίτη, 17 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ Ο. Θρασκιά, Ε. Αχτσιόγλου, Θ. Λεονταρίδη, Δ. Τζανακόπουλου , σελ.   
2. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το 4ο Γυμνάσιο Αθήνας, το 14ο Σχολείο Κορίνθου, το Δημοτικό Σχολείο Ανυφίου Αργολίδας, το Γυμνάσιο Βάρδας Ηλείας, το College Lycee Prive Saint Victor από τη Γαλλία, το 4ο Γυμνάσιο Αιγίου και το Γυμνάσιο Άστρους Κυνουρίας του Νομού Αρκαδίας , σελ.   
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ   
 Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΛΑΜΠΡΟΥΛΗΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΑΝΔΡΙΑΝΟΣ Ι. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Εξωτερικών:  
  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΒΙΛΙΑΡΔΟΣ Β. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΔΑΒΑΚΗΣ Α. , σελ.   
 ΔΕΛΗΣ Ι. , σελ.   
 ΖΕΡΒΕΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΙΚΙΛΙΑΣ Β. , σελ.   
 ΚΟΝΤΗΣ Ι. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΒΑΝΙΟΣ Θ. , σελ.   
 ΜΑΚΡΗ Ζ. , σελ.   
 ΜΑΝΤΖΟΣ Δ. , σελ.   
 ΜΠΑΡΚΑΣ Κ. , σελ.   
 ΜΠΙΑΓΚΗΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΛΕΥΡΗΣ Α. , σελ.   
 ΡΟΥΝΤΑΣ Γ. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΙΓΚΑΣ Β. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΡΩΝΗΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ MΗ**΄**

Τρίτη 17 Δεκεμβρίου 2024

Αθήνα, σήμερα στις 17 Δεκεμβρίου 2024, ημέρα Τρίτη και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών».

Η Διάσκεψη των Προέδρων αποφάσισε στη συνεδρίαση της 16ης Δεκεμβρίου 2024 τη συζήτηση και ψήφιση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ελευθέριος Κτιστάκης για δεκαπέντε λεπτά και παρακαλώ να ανοίξει το σύστημα της ηλεκτρονικής εγγραφής.

Παρακαλώ, κύριε Κτιστάκη, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, με το προτεινόμενο σχέδιο νόμου επικαιροποιείται ο ισχύων κανονισμός του Υπουργείου Εξωτερικών του ν.4781/2021 με σκοπό την αντιμετώπιση δυσλειτουργιών που διαπιστώθηκαν από την πρώτη εφαρμογή του.

Συγκεκριμένα, με στοχευμένες τροποποιήσεις ρυθμίζονται θέματα σχετικά με την οργάνωση και λειτουργία του Υπουργείου και ιδίως σχετικά με την Ελληνική Διπλωματική Ακαδημία, την υπηρεσιακή κατάσταση των υπαλλήλων του Υπουργείου και τα κτήρια που στεγάζουν διπλωματικές και προξενικές αρχές της Ελλάδας, με απώτερο σκοπό να διασφαλιστούν, αφ’ ενός μεν η αποτελεσματικότερη άσκηση των αρμοδιοτήτων των υπηρεσιών τόσο της κεντρικής υπηρεσίας όσο και των Αρχών Εξωτερικής Υπηρεσίας, αφ’ ετέρου δε τον εκσυγχρονισμό σε ανθρώπινο δυναμικό και υποδομές.

Οι βασικές διατάξεις ουσιαστικού περιεχομένου του σχεδίου νόμου περιλαμβάνονται σε τρία κεφάλαια, από το Β΄ μέχρι και το Δ΄.

Στο Κεφάλαιο Β΄, η Διπλωματική Ακαδημία μετονομάζεται πλέον σε Ελληνική Διπλωματική Ακαδημία τροποποιημένων αναλόγως των σχετικών άρθρων του ν.4781/2021. Επιπρόσθετα δε αυτού, επέρχονται σημειακές μεταβολές όπως για παράδειγμα: Η επέκταση της συνεργασίας της ακαδημίας και με άλλους εθνικούς και διεθνείς δημόσιους και ιδιωτικούς φορείς προς τον σκοπό υλοποίησης εκπαίδευσης των υποψήφιων ακολούθων πρεσβείας. Υπενθυμίζω ότι μέχρι σήμερα προβλέπεται συνεργασία με το Εθνικό Κέντρο Δημόσιας Διοίκησης και Αυτοδιοίκησης. Η απάλειψη ορισμένων από τους σκοπούς της, ο επανακαθορισμός της ιδιότητας των μελών του εκπαιδευτικού συμβουλίου της ακαδημίας, καθώς και των αρμοδιοτήτων του. Η εισαγωγή και φοίτηση στην Ελληνική Διπλωματική Ακαδημία.

Στο Κεφάλαιο Γ΄ ρυθμίζονται ζητήματα αναφορικά με τη διοικητική οργάνωση του Υπουργείου Εξωτερικών και την υπηρεσιακή κατάσταση των υπαλλήλων. Ενδεικτικά και μεταξύ άλλων: Συστήνονται τρεις νέες θέσεις προσωπικού με σχέση εργασίας ιδιωτικού δικαίου αορίστου χρόνου ΔΕ κατηγορίας για τη στελέχωση της τεχνικής υπηρεσίας. Επανακαθορίζονται οι αρμοδιότητες συγκεκριμένων οργανικών μονάδων του Υπουργείου για την προώθηση και ανάπτυξη της συνεργασίας των υπηρεσιών του Υπουργείου Εξωτερικών με τον ΟΟΣΑ, καθώς και με την Ελληνική Εταιρεία Εξαγωγικών Πιστώσεων για τη διαμόρφωση των ελληνικών θέσεων στον τομέα του εμπορίου, των επενδύσεων και των εξαγωγικών πιστώσεων.

Ειδικότερα, ρυθμίζει τη συνεργασία με τον ΟΟΣΑ και τις υπηρεσίες και αρχές των κρατών-μελών του σε θέματα που άπτονται της προώθησης διεθνούς συνεργασίας και των μεταρρυθμίσεων στις πολιτικές διεθνών επενδύσεων, συμπεριλαμβανομένων της ενθάρρυνσης ή της εφαρμογής των προτύπων της υπεύθυνης επιχειρηματικής συμπεριφοράς μέσω και της συνδρομής των αντίστοιχων εθνικών σημείων επαφής, της ανάλυσης των επενδυτικών πολιτικών και της προώθησης της χρήσης επενδυτικών μέσων και εργαλείων πολιτικής.

Απαλείφεται η αρμοδιότητα της Επιτροπής Αποχαρακτηρισμού για τα έγγραφα που ζητούνται για δικαστική χρήση ούτως ώστε να χορηγούνται τα έγγραφα που αφορούν, για παράδειγμα, στην υπηρεσιακή ή την πειθαρχική κατάσταση υπαλλήλων χωρίς να απαιτείται προηγούμενη απόφαση αποχαρακτηρισμού της επιτροπής. Θα εφαρμόζεται συνακόλουθα άμεσα απευθείας το άρθρο 5 του Κώδικα Διοικητικής Διαδικασίας.

Προβλέπει η χορήγηση διπλωματικών διαβατηρίων και στους διπλωματικούς ταχυδρόμους όταν ταξιδεύουν σε χώρες ειδικών συνθηκών διαβίωσης.

Ρυθμίζονται ζητήματα για τις αναρρωτικές άδειες που δικαιούνται οι υπάλληλοι του Υπουργείου Εξωτερικών.

Ανάμεσα σε άλλα, θεσπίζεται η υποχρεωτική χορήγηση άδειας στον φυσικό, θετό ή ανάδοχο γονέα όταν πρόκειται για νοσηλεία ανηλίκου τέκνου λόγω ασθένειας ή ατυχήματος, όπως ακριβώς ισχύει σήμερα στον υπαλληλικό κώδικα.

Επίσης, χωρίς να αλλάξει οποιαδήποτε ουσιαστική ρύθμιση ή προϋπόθεση προστίθεται ξεχωριστό άρθρο για τις άδειες μητρότητας και ανατροφής τέκνου, αφού δεν συνιστούν, βέβαια, αναρρωτικές άδειες. Σημειώνω, πάντως, ότι εισάγεται μια ευνοϊκή εξαίρεση με το εδάφιο β΄, της παραγράφου 2, του νέου άρθρου 323α για τις γυναίκες που συνυπηρετούν σε Αρχές Εξωτερικής Υπηρεσίας χωρίς να καταλαμβάνουν οργανική θέση και συνακόλουθα χωρίς να λαμβάνουν αποζημίωση υπηρεσίας αλλοδαπής, οι οποίες δύνανται να κάνουν χρήση και της εννεάμηνης άδειας μητρότητας.

Ρυθμίζονται θέματα σχετικά με την καταβολή νοσηλίων στους υπαλλήλους του Υπουργείου που υπηρετούν στις Αρχές Εξωτερικής Υπηρεσίας προκειμένου να αρθεί τυχόν αμφισβήτηση σε σχέση με τις οριζόντιες προβλέψεις του ενιαίου κανονισμού παροχών υγείας του ΕΟΠΥΥ.

Επίσης, ρυθμίζονται θέματα αναφορικά με το μητρώο υπαλλήλων, το πλαίσιο αξιολόγησης αυτών και την τήρηση πινάκων κατά σειρά αρχαιότητας, επετηρίδες, για πρώτη φορά, μάλιστα. Μέχρι σήμερα υπήρχαν μόνο κατάλογοι με τη σειρά αρχαιότητας στον κάθε κλάδο. Τώρα οι πίνακες αυτοί λαμβάνουν τη μορφή της διοικητικής πράξης και προβλέπεται και η αίτηση διόρθωσης και η δυνατότητα άσκησης προσφυγής.

Ορίζεται ότι η απόσπαση υπαλλήλων σε διπλωματικές και προξενικές αρχές, καθώς και περιφερειακές υπηρεσίες του Υπουργείου Εξωτερικών, αφορά μόνο σε υπαλλήλους συγκεκριμένων κλάδων. Προβλέπεται η κατάργηση των μετατάξεων προς το Υπουργείο Εξωτερικών, καθώς και η διενέργεια γραπτής δοκιμασίας για την πραγματοποίηση εσωτερικών μετατάξεων για υπαλλήλους των ρητά οριζόμενων κλάδων.

Συμπληρώνονται οι διατάξεις για τη θέση των υπαλλήλων του Υπουργείου σε αυτοδίκαιη ή δυνητική αργία.

Επανακαθορίζεται το πλαίσιο προαγωγής υπαλλήλων του διπλωματικού κλάδου, καθώς και του λοιπού αναφερόμενου προσωπικού και μεταξύ άλλων, μειώνεται κατά περίπτωση ο χρόνος απαιτούμενης υπηρεσίας στον κατεχόμενο βαθμό για την προαγωγή στον επόμενο και προβλέπεται η σύμφωνη, αντί της απλής, γνώμη του υπηρεσιακού συμβουλίου στις προαγωγές των υπαλλήλων διαφόρων κλάδων.

Προβλέπεται η απονομή του βαθμού του Πρέσβεως σε Πληρεξούσιο Υπουργό Α΄, σύμφωνα με τις ειδικότερες προϋποθέσεις και εφόσον υπάρχει κενή οργανική θέση.

Προβλέπεται, επίσης, η απονομή προσωρινά δεσμευτικού βαθμού σε Σύμβουλο Πρεσβείας Α΄, σύμφωνα με τις ειδικότερες προϋποθέσεις, προκειμένου να του ανατεθεί η διεύθυνση διπλωματικής αρχής δυσμενών συνθηκών, χωρίς να μεταβάλλεται η υπαλληλική ιεραρχία και η αρχαιότητα ούτε οι αποδοχές εσωτερικού. Συνεπάγεται, όμως, εξομοίωση ως προς την αποζημίωση υπηρεσίας αλλοδαπής και τις λοιπές παροχές με τον απονεμηθέντα δεσμευτικό βαθμό.

Προσδιορίζονται περαιτέρω τα κριτήρια για τον χαρακτηρισμό των αρχών δυσμενών συνθηκών ως υποκατηγορίας των αρχών ειδικών συνθηκών.

Επιτρέπεται η παραμονή στην υπηρεσία για δύο έτη και όχι πέραν του εξηκοστού έβδομου έτους ηλικίας, ανεξάρτητα από τη συμπλήρωση τριακονταπενταετούς δημόσιας υπηρεσίας για υπαλλήλους συγκεκριμένου κλάδου, καθώς και το επιστημονικό προσωπικό της Ειδικής Νομικής Υπηρεσίας.

Επέρχονται αλλαγές στον Κλάδο Διοικητικού Προξενικού με σκοπό την ενίσχυσή του με νέο εξειδικευμένο προσωπικό που θα προέρχεται από γραπτό διαγωνισμό προσαρμοσμένο στις ανάγκες του Υπουργείου Εξωτερικών. Στόχος είναι να αντιμετωπιστεί το ζήτημα της υποστελέχωσης των έμμισθων προξενικών αρχών, οι οποίες λόγω έλλειψης προσωπικού δυσκολεύονται να επιτελέσουν τα καθήκοντά τους. Η αύξηση του φόρτου εργασίας των έμμισθων προξενικών αρχών, σε συνδυασμό με την ίδρυση και λειτουργία νέων προξενικών και διπλωματικών αρχών, επιβάλλει την άμεση πρόσληψη εξειδικευμένου προσωπικού που θα τις στελεχώσει.

Στο πλαίσιο αυτό, αναφέρω ορισμένες ρυθμίσεις που εισάγονται: Αύξηση των οργανικών θέσεων κατά εκατό. Αναβάθμιση των τυπικών προσόντων διορισμού. Διαγωνισμός κατόπιν προκήρυξης που θα εκδίδει το ίδιο το ΑΣΕΠ, αλλά σε εξεταζόμενα μαθήματα που θα ορίζονται με απόφαση του Υπουργείου ώστε οι υπάλληλοι που προσλαμβάνονται να δύνανται να ανταποκριθούν στα αυξημένα καθήκοντα τους, ιδίως όταν υπηρετούν στο εξωτερικό, στελεχώνοντας τις ελληνικές έμμισθες προξενικές αρχές.

Μετατροπή σε θέσεις κατηγορίας ΠΕ των οργανικών θέσεων κατηγορίας ΤΕ των υπαλλήλων του ανωτέρου κλάδου, μετά την αφυπηρέτησή τους.

Πρόβλεψη για την άμεση κάλυψη κενών οργανικών θέσεων από επιτυχόντες του διαγωνισμού της προκήρυξης 2Γ/2022 του ΑΣΕΠ.

Αλλαγή ορισμένων προϋποθέσεων μετάθεσης των υπαλλήλων του κλάδου αυτού.

Ακόμα, συμπληρώνεται το πλαίσιο πρόσληψης στις αρχές της εξωτερικής υπηρεσίας του προσωπικού με σύμβαση εργασίας ιδιωτικού δικαίου ορισμένου χρόνου, ρυθμίζοντας θέματα, όπως:

Τα στοιχεία που υποχρεωτικά θα περιλαμβάνει η σύμβαση εργασίας.

Τα σχετικά με την αναπροσαρμογή της αντιμισθίας κατά την ανανέωση της σύμβασης ή και πριν από αυτήν.

Το κατώτατο όριο ηλικίας πρόσληψης, που ορίζεται στο εικοστό πρώτο και εικοστό τρίτο έτος κατά περίπτωση, καθώς και στο ανώτατο όριο ηλικίας, που ορίζεται στο εξηκοστό έτος.

Την υπαγωγή του προσωπικού με ελληνική ιθαγένεια στο ελληνικό ή επιτόπιο καθεστώς ασφάλισης κατ’ επιλογή του, ρυθμιζομένων αναλόγως και των θυμάτων συνταξιοδότησης, αποζημίωσης, επιδομάτων και των λοιπών εργατικών θεμάτων.

Περαιτέρω, ειδικά για το προσωπικό που έχει προσληφθεί με σχέση εργασίας ιδιωτικού δικαίου αορίστου χρόνου στις αρχές εξωτερικής υπηρεσίας βάσει προϋφιστάμενου νομοθετικού πλαισίου, επιτρέπεται η αναπροσαρμογή του ύψους της αποζημίωσης της υπηρεσίας αλλοδαπής μέχρι το οριζόμενο κατά περίπτωση ποσοστό, χωρίς προσαυξήσεις, λόγω οικογενειακών βαρών και στέγασης.

Τέλος, περιορίζεται η απόσπαση υπαλλήλων ως συνδέσμων μόνο σε Υπουργεία και όχι γενικά σε υπηρεσίες και εισάγεται η δυνατότητα τοποθέτησης πρεσβευτών επί τιμή ως συνδέσμων σε περιοριστικά αναφερόμενες θέσεις.

Στο Κεφάλαιο Δ΄ ρυθμίζονται σημαντικά θέματα που αφορούν στα κτήρια που στεγάζουν τις ελληνικές διπλωματικές και προξενικές αρχές. Συγκεκριμένα, ορίζεται ότι ποσοστό ύψους 10% επί των αδιάθετων καθαρών εισπράξεων των προξενικών τελών και δικαιωμάτων εγγράφεται στον προϋπολογισμό του Υπουργείου Εξωτερικών, προκειμένου να καλυφθούν αποκλειστικά δαπάνες για τη συντήρηση και επισκευή κτηρίων κυριότητας του ελληνικού δημοσίου, τα οποία στεγάζουν διπλωματικές και προξενικές αρχές της Ελλάδας, συμπεριλαμβανομένων των ακινήτων που λειτουργούν ως πρεσβευτικές ή προξενικές κατοικίες.

Η διοίκηση και η διαχείριση κατά την οριζόμενη έννοια των ακινήτων κυριότητας του ελληνικού δημοσίου τα οποία στεγάζουν διπλωματικές και προξενικές αρχές της Ελλάδας, συμπεριλαμβανομένων πάλι των ακινήτων που λειτουργούν ως πρεσβευτικές ή προξενικές κατοικίες, περιέρχεται χωρίς αντάλλαγμα στο Υπουργείο Εξωτερικών.

Τα έσοδα από τη διοίκηση και διαχείριση των ανωτέρω ακινήτων διατίθενται στο Υπουργείο Εξωτερικών, το οποίο τα διαχειρίζεται αποκλειστικά με σκοπό την κάλυψη των στεγαστικών του αναγκών στην αλλοδαπή, συμπεριλαμβανομένης της οικοδόμησης, συντήρησης, επισκευής ή ενεργητικής αναβάθμισης υφιστάμενων κτηρίων, καθώς και αγοράς ή μίσθωσης νέων.

Σημειώνεται ότι στο σχέδιο νόμου επισυνάπτεται παράρτημα με τον κατάλογο των ακινήτων. Η σημαντική αυτή ρύθμιση είναι απαραίτητη, γιατί το Υπουργείο Εξωτερικών είναι σε θέση να γνωρίζει καλύτερα τις ανάγκες των κτηρίων που στεγάζουν υπηρεσίες του σε όλον τον κόσμο και θα πρέπει να είναι σε θέση το ίδιο να τα διαχειρίζεται και να τα συντηρεί για την επωφελέστερη αξιοποίησή τους, επ’ ωφελεία, ταυτόχρονα, και του κρατικού προϋπολογισμού.

Κυρίες και κύριοι, όπως έγινε, θεωρώ, σαφές, το προκείμενο σχέδιο νόμου εστιάζει και στοχεύει τόσο στην ενίσχυση του ανθρώπινου δυναμικού, το οποίο θα έχει τις ικανότητες, τις δυνατότητες και τα μέσα να εκπληρώσει ενδεδειγμένα τα καθήκοντά του όσο και στην αναβάθμιση των κτηριακών υποδομών που στεγάζουν τις διπλωματικές και προξενικές ελληνικές αρχές, καθώς και του εξοπλισμού τους, προς όφελος της διεθνούς εικόνας της χώρας μας, αλλά και της αρτιότερης εξυπηρέτησης του απόδημου Ελληνισμού. Αμφότερα τα στοιχεία αυτά αποσκοπούν στην αποτελεσματικότερη λειτουργία του Υπουργείου Εξωτερικών ως ενιαίο σύνολο.

Θεωρώ, συνεπώς, επιβεβλημένη την υπερψήφισή του από όλους μας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κτιστάκη.

Θα δώσω τώρα τον λόγο στον εισηγητή από το ΠΑΣΟΚ, τον κ. Δημήτρη Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προχθές στη συζήτηση του προϋπολογισμού, σε μια ανταλλαγή επιχειρημάτων με τον Υπουργό Επικρατείας, τον κ. Βορίδη, για το κατά πόσον έχουμε μια Αντιπολίτευση «ό,τι να’ ναι», όπως μας είπε, ή κατά πόσον έχουμε μια Κυβέρνηση που «τρέχει και δεν φτάνει» πίσω από τις εξελίξεις και πίσω από τις προτάσεις της Αντιπολίτευσης, απαρίθμησα μια σειρά από περιστατικά που αποδεικνύουν το δεύτερο, ότι έχουμε μια Κυβέρνηση που προσπαθεί και δεν φτάνει και του ευχήθηκα καλά Χριστούγεννα.

Φάνηκε πως βιάστηκα, έπρεπε να περιμένω να του ευχηθώ καλή πρωτοχρονιά, γιατί ήδη εδώ και λίγες ώρες έχουμε και νέα πρόταση από την Αντιπολίτευση να γίνεται δεκτή, ω του θαύματος. Πριν από λίγες ώρες η τροπολογία του ΠΑΣΟΚ - Κινήματος Αλλαγής, το πνεύμα, τουλάχιστον, αυτής, για την αναστολή της κρατικής χρηματοδότησης προς τους «Σπαρτιάτες» έγινε δεκτή. Λογικά μέχρι τα Φώτα θα φύγουν οι καλικάντζαροι και θα μειωθεί ο φόρος προστιθέμενης αξίας στα βασικά καταναλωτικά αγαθά!

Τόσους μήνες μετά από τις τροπολογίες μας, τόσες πολλές φορές που επιμείναμε, που φωνάξαμε, που πιέσαμε στο ζήτημα αυτό, η Κυβέρνηση αντιδρά μόλις σήμερα.

Προσπαθούμε με τον Παύλο Γερουλάνο από εχθές το βράδυ να υπολογίσουμε ακριβώς πόσα είναι τα χρήματα που θα είχε εξοικονομήσει το δημόσιο αν η Κυβέρνηση είχε κάνει δεκτές όλες τις τροπολογίες μας και έχουμε χάσει το μέτρημα, πρέπει να σας πω.

Αυτά τα χρήματα γνωρίζετε, τουλάχιστον, τώρα τι θα τα κάνετε, αυτά που εξοικονομούμε; Ή είναι σαν το μισό δισεκατομμύριο ευρώ που σας είπαμε να πάρετε από τις τράπεζες με έκτακτη φορολόγηση και δεν το κάνετε, επειδή τάχα δεν ξέρετε τι θα κάνετε αυτά τα 500 εκατομμύρια;

Ακόμη και προχθές που ο Πρόεδρός μας, ο Νίκος Ανδρουλάκης, απ’ αυτό εδώ το Βήμα, στη συζήτηση του κρατικού προϋπολογισμού αναφέρθηκε στο ζήτημα αυτό για την αναστολή της κρατικής χρηματοδότησης σε ένα κόμμα που είχε αποκλειστεί από τις ευρωπαϊκές εκλογές με δικαστική απόφαση του Ανώτατου Δικαστηρίου της χώρας, υπήρξε μια εκκωφαντική σιωπή και από τα κυβερνητικά έδρανα και από τις θέσεις της κοινοβουλευτικής Πλειοψηφίας, μία σιγή την οποία μπόρεσε να σπάσει μόνο η αντίδραση από τα ορεινά της ακροδεξιάς. Και λίγα λεπτά μετά, η πλειοψηφία μετρούσε και τρεις ακόμα ψήφους από πρώην μέλη της εν λόγω Κοινοβουλευτικής Ομάδας. Ενισχυμένη η Νέα Δημοκρατία στον κρατικό προϋπολογισμό!

Ό,τι και να γραφτεί πάλι, ό,τι και να ειπωθεί, οι πολίτες γνωρίζουν και βλέπουν το επίμονο μοτίβο: Το ΠΑΣΟΚ προτείνει και ξαναπροτείνει και η Νέα Δημοκρατία αρνείται πεισματικά, αντιδρά σπασμωδικά και στο τέλος ακολουθεί.

Η τροπολογία, λοιπόν, αυτή είναι μία ακόμα σπουδαία κοινοβουλευτική νίκη του ΠΑΣΟΚ - Κινήματος Αλλαγής, της μόνης παράταξης που όρθωσε διαχρονικά και συστηματικά ανάστημα στους διαδόχους της εγκληματικής οργάνωσης «Χρυσή Αυγή», της παράταξης που ακούει συστηματικά εδώ μέσα οχετό ύβρεων μήνες τώρα, της παράταξης του ΠΑΣΟΚ, που πενήντα χρόνια τώρα στέκεται για τη δημοκρατία. Έτσι συμβαίνει, μισό αιώνα τώρα!

Ελπίζω όταν έρθει ο κύριος Υπουργός των Εσωτερικών να υποστηρίξει την τροπολογία, τουλάχιστον, να έχει το πολιτικό θάρρος, πρώτον, να αποδεχτεί ότι και αυτό είναι αποτέλεσμα ημών, των «λαϊκιστών», τελικά. Και δεύτερον, να εξηγήσει στο Σώμα για ποιον λόγο υπήρξε όλη αυτή η καθυστέρηση από την πλευρά της Κυβέρνησης, τι τους ενοχλούσε στην τροπολογία μας, εκτός από την προμετωπίδα, ότι έγραφε «ΠΑΣΟΚ - Κίνημα Αλλαγής». Θα επανέλθουμε στο ζήτημα.

Και αφού είδαμε τα εσωτερικά, πάμε και στα εξωτερικά.

Το σχέδιο νόμου το οποίο εισάγει η Κυβέρνηση, το Υπουργείο των Εξωτερικών, έχει ένα βασικό ανυπέρβλητο, δυστυχώς, πρόβλημα, ότι στηρίζεται στο σαθρό έδαφος του ν.4781/2021 που διέπει σήμερα την οργάνωση και τη λειτουργία του επισπεύδοντος Υπουργείου, ένα νομοθέτημα με εγγενείς παθογένειες, τόσο όσον αφορά στην αρχιτεκτονική του όσο και σε σχέση με την ουσία των ρυθμίσεών του.

Δυστυχώς, και αυτή η νέα πρωτοβουλία δεν καταφέρνει να επιλύσει ούτε καν μέρος των προβλημάτων των υπαλλήλων του Υπουργείου. Είναι ένα σχέδιο νόμου με ακραία αποσπασματικές διατάξεις, που αποτυγχάνει να αποσείσει τις δικαιολογημένες εντυπώσεις που δημιουργεί, δυστυχώς, η λειτουργία του Υπουργείου Εξωτερικών ως «πολιτικής ιδιοκτησίας» σχεδόν της εκάστης ηγεσίας του.

Αδυνατεί και δεν θέλει η Κυβέρνηση να διαλύσει τις σκιές της αδιαφάνειας και της αναξιοκρατίας στην υπηρεσιακή κατάσταση των διπλωματικών και λοιπών υπαλλήλων. Και αυτή είναι μια πολύ σημαντική, αλλά χαμένη ευκαιρία από το 2021. Και διαρκεί ως σήμερα, δυστυχώς, αυτή η διαρκής χαμένη ευκαιρία να εκσυγχρονιστεί το Υπουργείο Εξωτερικών σε μια τόσο κρίσιμη γεωπολιτική συγκυρία, να προχωρήσουν οι αναγκαίες μεταρρυθμίσεις, η πιο εξωστρεφής υπηρεσία του κράτους -έτσι είναι- να γίνει ακόμα πιο λειτουργική, αποδοτική και αξιοκρατική.

Φυσικά, αυτή η συζήτηση εντάσσεται στη συζήτηση που κάναμε σε αυτή την Αίθουσα πριν από λίγες ημέρες, συγκεκριμένα το Σάββατο το πρωί, όταν απευθύνθηκε στο Σώμα ο παριστάμενος Υπουργός Εξωτερικών για τον κρατικό προϋπολογισμό.

Και είναι πλέον γενική παραδοχή -και διακομματική πρέπει να πω- ότι ο προϋπολογισμός του Υπουργείου Εξωτερικών είναι δυσανάλογα μικρός και ανεπαρκής. Φυσικά, η οικονομική κρίση είχε βαρύτατο τίμημα, κανένας δεν μπορεί να το αρνηθεί αυτό. Όμως, δεν μπορεί εξίσου κανείς να αρνηθεί ότι ο προϋπολογισμός της εξωτερικής πολιτικής δεν μπορεί να φθάνει μετά βίας στο 0,15%, 0,17% του ΑΕΠ, στον οποίο προϋπολογισμό -για να μη μας διαφεύγει, το γνωρίζουμε- υπάρχουν και απόρρητες δαπάνες, ανελαστικές δαπάνες συμμετοχής της χώρας μας σε διεθνείς οργανισμούς και άλλες υποχρεώσεις που καθιστούν ακόμα μικρότερο το ποσό το οποίο είναι στην πραγματικότητα ελεύθερο να διατεθεί στην εξωτερική μας πολιτική.

Σε αυτό, ακριβώς, το δημοσιονομικό και γενικότερα γεωπολιτικό περιβάλλον εισάγεται προς συζήτηση το σχέδιο νόμου, το οποίο για τους λόγους που τεκμηριώσαμε στην επιτροπή δεν μπορούμε να στηρίξουμε και καταψηφίζουμε επί της αρχής, υπερψηφίζοντας σειρά διατάξεων, φυσικά, που επιφέρουν βελτιώσεις κατά κανόνα σε σφάλματα που η ίδια η Κυβέρνηση δημιούργησε με το νομοθέτημα το 2021.

Οι παρατηρήσεις μας αφορούν σε δύο άξονες, στη δομή και λειτουργία και στα ζητήματα προσωπικού. Και είναι πρόβλημα, πράγματι, πολιτικού σχεδιασμού, που επικυρώθηκε νομοθετικά το 2021, από το Υπουργείο Εξωτερικών ότι για πρώτη φορά δεν διαθέτει διοικητική δομή και υπουργικό χαρτοφυλάκιο -πολιτικό χαρτοφυλάκιο- ευρωπαϊκών υποθέσεων. Μιλάμε και σωστά όλοι -ή σχεδόν όλοι- για την ανάγκη ενίσχυσης της Κοινής Εξωτερικής Πολιτικής και Πολιτικής Ασφάλειας, της Ευρωπαϊκής Ένωσης για την υποστήριξη της ευρωπαϊκής αμυντικής βιομηχανίας, τους ενιαίους εξοπλισμούς, τη Νότια Γειτονία, τη διεύρυνση της Ευρωπαϊκής Ένωσης και η χώρα μας, που έχει κομβικό ρόλο σε όλα αυτά τα χαρτοφυλάκια, που ετοιμάζεται να είναι και στην προεδρία της Ευρωπαϊκής Ένωσης το δεύτερο εξάμηνο του 2027, δεν έχει υπουργικό χαρτοφυλάκιο ευρωπαϊκών υποθέσεων.

Την 1-1-2025 -το έχουμε πει πολλές φορές- αναλαμβάνει η χώρα μεγάλη, σημαντική ευκαιρία με την ιδιότητα του Μη Μόνιμου Μέλους του Συμβουλίου Ασφαλείας του ΟΗΕ. Είναι σε θέση αυτή τη στιγμή να στελεχώσει η χώρα μας, με τα τρέχοντα οικονομικά δεδομένα, με επάρκεια τη μόνιμη αντιπροσωπεία μας στη Νέα Υόρκη και σε άλλα κρίσιμα πόστα, ώστε να ανταποκριθεί σε αυτές τις αυξημένες ανάγκες της –επαναλαμβάνω με τα τρέχοντα οικονομικά δεδομένα- όταν έχουμε πρεσβείες σε χώρες αιχμής, όπως η Ινδία για παράδειγμα, όπου υπάρχει δραματική υποστελέχωση, υπάρχουν πρεσβείες με έναν πρέσβη και έναν υπάλληλο μόνο;

Όσον αφορά στα κτήρια, το κρίσιμο δεν είναι τόσο το ιδιοκτησιακό καθεστώς -το οποίο είναι σημαντικό ότι ρυθμίζεται πράγματι- όσο ένα σχέδιο συντήρησης και πραγματικής αξιοποίησης κτηρίων τα οποία είναι σπάνιας αισθητικής και κτηριακής αξίας και ιστορικής αξίας, αλλά και πολύ παλαιά. Υπάρχουν πρεσβευτικά κτήρια, για παράδειγμα, στην Ουάσιγκτον με συγκεκριμένα προβλήματα παλαιότητας. Διαβάσαμε στον Τύπο για το Λονδίνο για διαρροές στους τοίχους της πρεσβευτικής μας κατοικίας, όταν ήταν εκεί ο Πρωθυπουργός. Όλα αυτά είναι σοβαρά ζητήματα που θέλουν σχεδιασμό.

Είναι δομικό και λειτουργικό το ζήτημα του πώς βλέπει τις νέες μορφές διπλωματίας το Υπουργείο Εξωτερικών.

Οικονομική διπλωματία: Ναι, συμφωνούμε ότι χρειάζεται ένα στρατηγικό σχέδιο εξωστρέφειας -μάλιστα, αμφίδρομης εξωστρέφειας- και για την προσέλκυση επενδύσεων σε τομείς που χρειάζεται, όχι Ελντοράντο Real Estate και μονοκαλλιέργειας τουρισμού μόνο, αλλά και εξωγενούς -αν θέλετε- διανύσματος της εξωστρέφειας, να φεύγουν επενδυτές και επιχειρηματίες από την Ελλάδα και να επενδύουν στο εξωτερικό.

Το ερώτημα είναι αν οι πόροι επαρκούν ώστε να αναπτυχθούν οι διεθνείς οικονομικές μας σχέσεις αμφίδρομα. Παρά τις εξαγγελίες για νέες επενδύσεις ο προϋπολογισμός που πέρασε δεν είχε νέους πόρους για την υλοποίηση στρατηγικής εξωστρέφειας της ελληνικής οικονομίας. Και επαναλαμβάνουμε κάτι που είπαμε και στην επιτροπή -το ακούσαμε και από τους αρμόδιους φορείς, από την Ένωση Διπλωματικών Υπαλλήλων των Οικονομικών και Εμπορικών Υποθέσεων- ότι κατά την άποψή μας οι παραγωγικοί φορείς, τα επιμελητήρια, τα οποία ήταν κομμάτι ζωτικό της διαδικασίας σχεδίασης της οικονομικής διπλωματικής πολιτικής, ιδίως το πού θα υπάρχουν γραφεία οικονομικών και εμπορικών υποθέσεων, πρέπει να επιστρέψουν σε αυτήν ακριβώς τη διαδικασία.

Έπειτα, είναι η δημόσια διπλωματία που όλοι συμφωνήσαμε ότι είναι κρίσιμο πεδίο άσκησης επιρροής στην κοινή γνώμη τρίτων κρατών ή και στην παγκόσμια κοινή γνώμη και προβολής ήπιας ισχύος της χώρας μας. Απαιτείται πρώτα και κύρια να υπάρχει κατάλληλα εξειδικευμένο προσωπικό με αναγκαία προσόντα, γνωστικό υπόβαθρο και δεξιότητες, απόφοιτοι Σχολής Δημόσιας Διοίκησης εν προκειμένω, να βγει ο κλάδος, όμως, από την κατάσταση limbo στην οποία βρίσκεται σήμερα, να μην είναι αξιοποιημένοι μόνο σε αλλότρια καθήκοντα στην Κεντρική Υπηρεσία, αλλά να δημιουργηθούν επιτέλους γραφεία δημόσιας διπλωματίας στο εξωτερικό και δη σε χώρες όπου υπάρχει πολύ μεγάλο ενδιαφέρον και ειδικές συνθήκες και ενδιαφέρον γεωπολιτικό για τη χώρα μας, διπλωματικό, παραδείγματος χάριν οι χώρες του Μαγκρέμπ η Μέση Ανατολή, η Ιαπωνία και να αξιοποιήσουμε εκεί το προσωπικό.

Ακούστηκε στην επιτροπή κάτι με το οποίο δεν μπορώ να συμφωνήσω, ότι στην εποχή της τεχνητής νοημοσύνης και του διαδικτύου και των μέσων κοινωνικής δικτύωσης μπορούν να γίνονται όλα αυτά πολύ εύκολα χωρίς προσωπικό, χωρίς να υπάρχουν ακόλουθοι Τύπου. Εγώ πιστεύω το ακριβώς αντίθετο. Επειδή, ακριβώς, υπάρχει η τεχνητή νοημοσύνη, η οποία μέσα από τις τεχνολογίες του «deepfake» μπορεί να φτάσει ακόμα και στην πλήρη παραποίηση της αλήθειας -είμαστε στην εποχή της μετααλήθειας της τεχνητής νοημοσύνης- απαιτείται ιδιαίτερο σχέδιο δημόσιας διπλωματίας που να λαμβάνει υπ’ όψιν αυτές τις νέες τεχνικές και τεχνολογικές παραμέτρους.

Κατά την άποψή μας, πρέπει να υπάρξει ένα νέο τμήμα ψηφιακής διπλωματίας στο Υπουργείο Εξωτερικών, το οποίο να είναι και σημείο επαφής με την Ευρωπαϊκή Ένωση, ώστε να υπάρχει αντίστοιχη αντίδραση της ελληνικής πολιτείας σε αυτά τα φαινόμενα, προληπτική, όχι κατασταλτική, να προλαμβάνουμε την προπαγάνδα μέσα από δίκτυα και κανάλια ψηφιακής διπλωματίας. Αρκεί, βέβαια, να βασιστούμε και στον κλάδο των Μηχανικών Επικοινωνίας και Πληροφορικής που ήδη υπάρχει στο Υπουργείο Εξωτερικών και να τον ενισχύσουμε με στελέχη με τις αντίστοιχες γνώσεις και δεξιότητες.

Και έπειτα, είναι όλα τα σοβαρά ζητήματα του προσωπικού η δεύτερη ενότητα στην οποία θα ήθελα να σταθώ συμπεριληπτικά για όλες τις κρίσιμες παραμέτρους και παρατηρήσεις που συγκεντρώσαμε κατά τη διάρκεια των συνεδριάσεων της Επιτροπής Άμυνας και Εξωτερικών.

Πρώτα και κύρια, θα ήθελα να σταθώ στην αξιοκρατία στην υπηρεσιακή εξέλιξη. Έγινε -και δικαίως- πολλή συζήτηση για το άρθρο 37 παράγραφος 4, κύριε Υπουργέ, και τη μέθοδο της απόλυτης εκλογής στους ανώτερους βαθμούς της διπλωματικής ιεραρχίας. Είναι, μετά λύπης μας, που διαπιστώνουμε ότι για μία ακόμα φορά δεν προβλέπονται κριτήρια που να διασφαλίζουν την αντικειμενικότητα και την αξιοκρατία σε ένα από τα πιο κρίσιμα πεδία λειτουργίας του Υπουργείου Εξωτερικών, που είναι ακριβώς η υπηρεσιακή προαγωγή και εξέλιξη των διπλωματικών υπαλλήλων της καρδιάς κάθε Υπουργείου Εξωτερικών παντού στον κόσμο.

Η επιλογή πολύ απλά δεν αιτιολογείται, ενώ ακόμα και η προσφυγή του ενδιαφερομένου κατά της ενδεχόμενης άδικης εις βάρος του κρίσης ουσιαστικά καταργείται. Υπάρχει ο κίνδυνος υπέρμετρης εξάρτησης των διπλωματικών υπαλλήλων από πολιτικά κέντρα, με αποτέλεσμα οι ίδιοι να τελούν υπό καθεστώς διαρκούς φόβου που φτάνει ακόμα και σε σημείο φίμωσης. Και ακριβώς έτσι εμπεδώνεται κάτι το οποίο πρέπει όλοι τελικά -σε όποιο κόμμα και να είμαστε- να σπάσουμε την «ιδιοκτησιακή λειτουργία» του Υπουργείου Εξωτερικών από την εκάστοτε πολιτική ηγεσία, η οποία κρέμεται πάνω από το κεφάλι των υπαλλήλων ως δαμόκλειος σπάθη, γιατί αν δεν είσαι αρεστός μπορεί να βρεθείς σε μια υπηρεσία-ψυγείο, ή να μετατεθείς σε μια υπηρεσία στην οποία δεν θα έπρεπε να είσαι βάσει των χαρακτηριστικών και του φακέλου σου. Προτείναμε να υπάρχει συγκεκριμένη αιτιολόγηση. Απαιτείται αιτιολόγηση και σύγκριση για κάθε επιλεγέντα προς προαγωγή υπάλληλο.

Επίσης, πρέπει να προβλεφθεί η υποχρέωση, όχι απλώς η διακριτική ευχέρεια, όχι «μπορεί, υποχρεούται να λαμβάνεται υπ’ όψιν», να συνεκτιμάται όλος ο ατομικός φάκελος και όλα τα στοιχεία που περιλαμβάνονται σε αυτόν του υπαλλήλου, ιδίως η θητεία του σε αρχές δυσμενών συνθηκών, για να υπάρχει και ένα κίνητρο για να στελεχώνονται τα δυσμενή πόστα. Ομοίως, πρέπει να λαμβάνονται υπ’ όψιν μεταπτυχιακοί και διδακτορικοί τίτλοι, όπως συμβαίνει σε όλο τον δημόσιο τομέα.

Στο ίδιο κλίμα, στο άρθρο 30 είναι αναγκαίο να υπάρχει υποχρέωση του προϊσταμένου να καλεί όλους τους υπαλλήλους σε αξιολόγηση. Ακούμε τους διπλωματικούς υπαλλήλους να λένε «θέλουμε να μας αξιολογήσετε σωστά και αντικειμενικά». Εδώ δεν υποχρεώνεται να κληθούν όλοι οι υπάλληλοι προς αξιολόγηση από τον αξιολογητή και φυσικά, πρέπει να υπάρχει και δικαίωμα αντίδρασης σε μια αξιολόγηση. Εδώ δεν υπάρχουν ούτε κριτήρια ούτε διαδικασίες αξιολόγησης του προϊσταμένου από τους υφισταμένους.

Στο άρθρο 47 -πολύ μεγάλη συζήτηση έγινε για αυτό- πρέπει κατά την άποψή μας να μείνει στο γράμμα του νόμου η αναφορά στα τριάντα πέντε έτη υπηρεσίας για τα συντάξιμα χρόνια. Γνωρίζουμε το πάγιο αίτημα των εξήντα επτά ετών, της επέκτασης στα εξήντα επτά έτη για την αποχώρηση. Γνωρίζουμε ότι υπάρχουν δικαστικές αποφάσεις με τις οποίες η Κυβέρνηση, το κράτος μας, πρέπει να συμμορφωθεί.

Κατά την άποψή μας, θα έπρεπε να υπάρχει ήδη συμμόρφωση με αυτό το σχέδιο νόμου, να γίνει η παράταση στα εξήντα επτά έτη με αναφορά στα τριάντα πέντε έτη υπηρεσίας. Δεν γίνεται να παραμένει το εξήντα πέντε συν δύο. Θα πρέπει, λοιπόν, αυτό το «συν 2» να ορίζεται σε συγκεκριμένες θέσεις με υπηρεσιακά κριτήρια και όχι κομματικά. Θα έπρεπε, δηλαδή, να υπάρχει ένας συγκεκριμένος κλειστός αριθμός στον οποίο να μπορεί να παραχωρείται, αν θέλετε, αυτή η διετής παράταση σε συγκεκριμένες θέσεις με υπηρεσιακές και όχι κομματικές επιλογές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα για ένα, ενάμιση λεπτό την ανοχή σας.

Κι ενώ συμφωνούμε ότι υπάρχει υποστελέχωση, έρχεται ο νομοθέτης στο άρθρο 55 να μειώσει το διοικητικό προσωπικό και μάλιστα, σε αρχές του εξωτερικού όπου τα προξενικά γραφεία, όπως ακούστηκε στην επιτροπή, έχουν κατά μέσο όρο 2,4 υπαλλήλους το καθένα από αυτά. Εκεί συγκεντρώνεται το διοικητικό βάρος όχι μόνο της εξυπηρέτησης των αναγκών των Ελλήνων της διασποράς, αλλά και τα μεγάλα και πολλά αιτήματα θεωρήσεων εισόδου εργαζόμενων μεταναστών. Άρα, εκεί χρειαζόμαστε ικανό διοικητικό προσωπικό, αλλά και μηχανικούς επικοινωνίας για να ασχολούνται και με το νέο ηλεκτρονικό σύστημα, το οποίο αναμένεται να εφαρμοστεί. Επομένως, θα έπρεπε όχι να μειώνουμε, αλλά να συντηρούμε και να αυξάνουμε το προσωπικό.

Οι διπλωμάτες μας λένε ότι δίνουν τον αγώνα της καθημερινότητας αντί να είναι στην πρωτοπορία της εκπροσώπησης της χώρας και γνωρίζουμε ότι υπάρχουν ανελαστικές δαπάνες, όπως είναι τα εισιτήρια και τα ενοίκια, που δεν καλύπτονται a priori. Μια τέτοια διάταξη βλέπουμε στο άρθρο 22.

Στο άρθρο 24 έχουμε μια πολύ προβληματική διάταξη. Ακούστηκε σωστά από συνάδελφο στην επιτροπή -νομίζω ότι το είπε ο κ. Μπάρκας- ότι είναι μάλλον ειρωνικό να υπάρχει γραφείο ισότητας στο Υπουργείο Εξωτερικών και να εμφιλοχωρεί σε αυτό το σχέδιο νόμου το άρθρο 24, με το οποίο περιστέλλεται ουσιαστικά το δικαίωμα στην άδεια μητρότητας για υπαλλήλους του Υπουργείου που υπηρετούν στο εξωτερικό. Είχαν διατυπώσει και από τον Σύλλογο Μηχανικών, Επικοινωνιών και Πληροφορικής το παράδειγμα όπου μια γυναίκα που μένει έγκυος στους έξι μήνες από την τοποθέτησή της σε ένα νέο πόστο, πρέπει να επιλέξει ή να μην πάρει καθόλου την άδεια ή να πάψει να εισπράττει το επίδομα αλλοδαπής, την αποζημίωση της υπηρεσίας αλλοδαπής, αν θέλει να πάρει την άδεια. Κι εγώ αναρωτιέμαι πώς θα ζήσει η οικογένεια αυτής της υπαλλήλου; Και αν η Κυβέρνηση μας ρωτήσει τι να κάνει, αφού υπάρχει υποστελέχωση και εμείς της λέμε να δίνει και άδειες μητρότητας, η απάντηση είναι ότι θα πρέπει να βρούμε μια λύση. Ας αποσπαστεί προσωρινά ένας άλλος υπάλληλος για το διάστημα της άδειας μητρότητας της υπαλλήλου ή εν πάση περιπτώσει να βρεθεί μία λύση που δεν θα είναι τιμωρητική για μια γυναίκα που μένει έγκυος σε μια χώρα με εκδηλωμένο δημογραφικό πρόβλημα.

Φυσικά, υπάρχουν αδικίες και σε άλλες διατάξεις. Διατρέχω το άρθρο 32, εκεί όπου υπάρχει μια μικρή ομάδα υπαλλήλων του κλάδου Διοικητικού – Λογιστικού, οι οποίοι ήδη έχουν πάρει πτυχίο. Θα έπρεπε να είναι ΠΕ και τα τελευταία χρόνια απασχολούνται ως ΔΕ. Έχουν μεγάλη εμπειρία από τοποθετήσεις στο εξωτερικό και θα έπρεπε αυτοδικαίως να μπορούν να μεταταχθούν στον κλάδο Διοικητικού-Προξενικού με αντικειμενικά κριτήρια και όχι με νέα διαγωνιστική διαδικασία. Γιατί πρέπει να γίνει ένας νέος ειδικός διαγωνισμός, όπως μαθαίνουμε, για λίγες θέσεις και να μην αξιοποιηθούν οι ήδη υπάρχοντες υπάλληλοι που έχουν προσφέρει πολλά και έχουν πανεπιστημιακά πτυχία και θα μπορούσαν να μεταταγούν αυτοδικαίως; Γενικά γιατί να αποκλείονται από τις μετατάξεις υπάλληλοι κλάδων ακόμα και για σύντομο χρόνο ή για λόγους υγείας;. Αυτό είναι κάτι το οποίο δεν συμβαίνει πουθενά στο δημόσιο.

Ακόμα, πρέπει, κατά την άποψή μας, να επανεξεταστεί δημοσιονομικά η δυνατότητα να ενταχθούν οι σύμβουλοι επικοινωνίας στο ειδικό μισθολόγιο, κάτι που δεν αποτελεί συντεχνιακή απαίτηση, όταν αναγνωρίζουμε τη δημόσια διπλωματία ως διακριτό είδος σύγχρονης διπλωματίας. Αυτός ήταν και ο λόγος που ορθώς τα στελέχη αυτά έφυγαν από το Υπουργείο Τύπου και ήρθαν στο Υπουργείο Εξωτερικών, όπως παλαιότερα οι διπλωματικοί υπάλληλοι των οικονομικών και εμπορικών υποθέσεων ήρθαν από τα Υπουργεία Οικονομικών και Ανάπτυξης στο Υπουργείο Εξωτερικών και εντάχθηκαν στο ειδικό μισθολόγιο. Θεωρώ, λοιπόν, ότι πρόκειται για ένα δίκαιο αίτημα και θα πρέπει να εξεταστεί το δημοσιονομικό πλαίσιο ικανοποίησής του.

Και κλείνω, κύριε Πρόεδρε, με μία θέση αρχής. Η εξωτερική μας πολιτική απαιτεί υλική στήριξη με πόρους και άρτια καταρτισμένο προσοντούχο ανθρώπινο δυναμικό και φυσικά, απαιτεί ορθή διοίκηση με σύγχρονους κανόνες αξιοκρατίας, διαφάνειας και ορθολογικής κατανομής μέσων και προσωπικού. Δεν μπορεί μία χώρα με τον γεωστρατηγικό ρόλο, τη θέση, τους πολλαπλούς ρόλους που αναλαμβάνει η πατρίδα μας, την εκτεταμένη διασπορά και τη βαθιά διπλωματική της παράδοση να τα θεωρεί όλα αυτά ακόμη ζητούμενο. Η εξωτερική πολιτική αρχών που οφείλουμε να ακολουθούμε, η διορατική και προνοητική πολιτική απαιτεί πρώτα και κύρια ένα σταθερό και λειτουργικό διοικητικό πλαίσιο και ανθρώπους με τα μέσα και την υποστήριξη να προσφέρουν στην εκπροσώπηση της χώρας και στη θεραπεία του πραγματικού εθνικού συμφέροντος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μάντζο.

Στο σημείο αυτό να κλείσει, παρακαλώ, το σύστημα ηλεκτρονικής εγγραφής.

Πριν καλέσω στο Βήμα τον ειδικό αγορητή του ΣΥΡΙΖΑ - Προοδευτική Συμμαχία κ. Κωνσταντίνο Μπάρκα, θα ήθελα να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εφτά μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Αθήνας.

Η Βουλή σάς καλωσορίζει και σας εύχεται καλές γιορτές!

(Χειροκροτήματα από όλες τις πτέρυγες της Βουλής)

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Υπουργέ, πριν από την έναρξη της ομιλίας μου και πριν μπω στην ουσία του σχεδίου νόμου που συζητάμε σήμερα, δεν μπορώ να μη σταθώ κι εγώ στο γεγονός με τους προχθεσινούς πανηγυρισμούς της Κυβέρνησης για την αύξηση του αριθμού των Βουλευτών που στήριξαν τον προϋπολογισμό σας, τον προϋπολογισμό που καταθέσατε, η Νέα Δημοκρατία ξεκίνησε με εκατόν πενήντα έξι Βουλευτές, αν δεν κάνω λάθος και τελικά, ψήφισαν τον προϋπολογισμό εκατόν πενήντα εννέα και αυτό από διάφορους οι οποίοι πρόσκεινται στη Νέα Δημοκρατία. Ήταν, λοιπόν, ένα χαρμόσυνο γεγονός. Οι τρεις Βουλευτές που στήριξαν τον προϋπολογισμό που κατέθεσε η Κυβέρνηση ήταν πρώην μέλη της Κοινοβουλευτικής Ομάδας των Σπαρτιατών.

Σήμερα, λοιπόν, φέρνετε μια τροπολογία στον αντίποδα, φαίνεται, αυτών των πανηγυρισμών. Εδώ γεννιούνται διάφορα ερωτήματα. Είστε χαλαροί με το να ψηφίζουν τον προϋπολογισμό της Κυβέρνησης και να στηρίζουν τις πολιτικές σας, αλλά είστε σκληροί ενάμιση χρόνο μετά αφού η συγκεκριμένη Κοινοβουλευτική Ομάδα, το συγκεκριμένο κόμμα, ελέγχεται για τη δράση του και για τους ανθρώπους που το στηρίζουν.

Είχαμε κάνει σωρεία τοποθετήσεων και είχαμε καταθέσει σωρεία τροπολογιών στην ελληνική Βουλή για τη δυνατότητα που έχουμε, για τη δυνατότητα που έχει η Κυβέρνηση και το Κοινοβούλιο να ψηφίσει διάταξη, ώστε να μη χρηματοδοτούνται τέτοιου είδους κομματικοί σχηματισμοί. Σήμερα φαίνεται ότι για άλλους λόγους, τους οποίους θα μας εξηγήσει ο κ. Λιβάνιος -ο οποίος φαντάζομαι ότι θα έρθει να υπερασπιστεί την τροπολογία την οποία έχει καταθέσει- θα αλλάξετε ρότα. Επαναλαμβάνω ότι ο κ. Λιβάνιος θα μας εξηγήσει τους λόγους.

Το δεύτερο που θέλω να πω, κύριε Υπουργέ, είναι ότι πρόκειται για μία τροπολογία που έχει αναφορά στην Πυροσβεστική. Θα έρθει ο αρμόδιος τομεάρχης μας για να τη δει και να την επεξεργαστεί. Είναι πρόβλημα το γεγονός ότι έρχονται τέτοιες τροπολογίες την τελευταία στιγμή, κάτι που είχαμε επισημάνει στις επιτροπές που συμμετείχαμε και στους αρμόδιους Υπουργούς, συναδέλφους σας στο Υπουργείο Εξωτερικών. Πρέπει να μας γνωστοποιούνται νωρίς οι τροπολογίες, για να μπορούμε να τις επεξεργαζόμαστε, να δούμε σε τι συνίστανται, τι αλλάζει και τι δεν αλλάζει.

Παρ’ όλα αυτά, εγώ θα κάνω το εξής σχόλιο: Οι συμβασιούχοι πυροσβέστες δεν έχαιραν και της καλύτερης συμπεριφοράς από την Κυβέρνηση, όταν οι ίδιοι διεκδικούσαν παραπάνω χρόνο εργασίας με διάφορους τρόπους. Εμείς, προτείναμε, παραδείγματος χάριν, να αυξηθεί η αντιπυρική περίοδος, έτσι ώστε οι άνθρωποι αυτοί να μη μείνουν χωρίς δουλειά. Η Κυβέρνηση, δυστυχώς, δεν κάνει πράξη τα αιτήματά τους, δεν τους βλέπει καν και θεωρώ ότι είναι ένα θέμα το οποίο θα πρέπει να εξετάσετε σε αυτή την τροπολογία. Περιμένουμε από τον αρμόδιο Υπουργό να το δει.

Κύριε Υπουργέ, πριν από δύο ημέρες στην ομιλία σας -ήμουν εδώ- κάνατε μια αναφορά στο γεγονός ότι ο προϋπολογισμός του Υπουργείου Εξωτερικών δεν είναι ο κατάλληλος, αυτός που θα έλεγε κάποιος ότι θα έπρεπε να έχει να διαχειριστεί μια χώρα όπως η Ελλάδα. Δεν έχει τα χρήματα, δηλαδή, να τα διαχειριστεί. Και όλοι συμφωνήσαμε σε αυτό, γιατί είναι σωστό αυτό που είπατε, ότι το αμυντικό δόγμα της χώρας δεν είναι μόνο οι οπλισμοί, δεν είναι μόνο τα όπλα και οι εξοπλισμοί τους οποίους παίρνει η χώρα, αλλά σοβαρή δουλειά κάνει και η εξωτερική πολιτική, τα στελέχη δηλαδή, του Υπουργείου Εξωτερικών. Είναι αυτή η προμετωπίδα της χώρας σε διάφορα ζητήματα που γεννιούνται.

Εγώ, παραδείγματος χάριν, είδα τη χθεσινή -δεν σας είδα στα πλάνα, αλλά φαντάζομαι ότι ήσασταν εκεί- παρουσία του Πρωθυπουργού στον Λίβανο. Προφανώς, είναι μια περιοχή που είναι σε εκρηκτική κατάσταση, αφού είχαμε την εισβολή ισραηλινών δυνάμεων.

Φαίνεται ότι απεκαταστάθη με έναν τρόπο αυτή η διένεξη, όμως, έχουμε αυτή τη στιγμή τη Συρία, κύριε Υπουργέ, όπου ξαφνικά, λέει η Κυβέρνηση, εξετάζει τον μη έλεγχο των αιτήσεων ασύλου οι οποίες γίνονται στη χώρα μας. Δηλαδή, ξαφνικά, κύριε Υπουργέ –και θέλω να μου το απαντήσετε αυτό- η Συρία έγινε ασφαλής χώρα; Άρα, οι άνθρωποι οι οποίοι λόγω του καθεστώτος του Άσαντ έφυγαν από τη Συρία τα προηγούμενα χρόνια, τώρα μπορούν να επιστρέψουν; Διότι οι εικόνες τις οποίες βλέπουμε στην ειδησεογραφία δείχνουν το αντίθετο. Αυτό είναι το ένα.

Το δεύτερο είναι ότι ο επικεφαλής των αντικαθεστωτικών δυνάμεων που κατέλαβαν τη χώρα και κάνουν τον πόλεμο είναι επικηρυγμένος από τις Ηνωμένες Πολιτείες με εκατομμύρια δολάρια και οι Ηνωμένες Πολιτείες λένε ότι αυτή η οργάνωση και ο επικεφαλής της οργάνωσης δεν είναι άνθρωποι οι οποίοι υπερασπίζονται τη δημοκρατία και τις δημοκρατικές αρχές της χώρας, πόσω δε μάλλον της ευρωπαϊκής λογικής της δημοκρατίας. Άρα, νομίζω ότι είναι σημαντικό αυτά να μας τα απαντήσετε.

Τώρα θα μπω στο σχέδιο νόμου. Κοιτάξτε, η κριτική την οποία εμείς κάνουμε, κύριε Υπουργέ, είναι ότι οι συγκεκριμένες διατάξεις τις οποίες φέρνετε με το υπό συζήτηση σχέδιο νόμου έρχονται σε κόντρα με τον ν.4781/2021 τον οποίο ψηφίσαμε πριν από δύο χρόνια. Τότε λέγατε ότι αλλάζει η οργάνωση και η λειτουργία του Υπουργείου Εξωτερικών προς καλύτερη κατεύθυνση και θα αποκτήσει το Υπουργείο Εξωτερικών μια εξωστρέφεια και μια οργάνωση η οποία πραγματικά θα δώσει μια δυναμική στη χώρα.

Δυστυχώς, δεν συνέβη αυτό που είπατε πριν από δύο χρόνια. Υπάρχει ένα ερωτηματικό και το θέτω αυτό αν θα γίνει με τον τρόπο που σήμερα νομοθετείτε. Εμείς βάλαμε δύο ερωτήματα. Χρειάζονται παρεμβάσεις στην οργάνωση και στη λειτουργία του Υπουργείου Εξωτερικών; Η απάντηση η δική μας είναι: «Ναι, χρειάζονται». Χρειάζεται, παραδείγματος χάριν, αύξηση του προϋπολογισμού του Υπουργείου Εξωτερικών, όπως και είσοδος νέων στελεχών στο Υπουργείο Εξωτερικών, διότι δεν έχουμε νέα στελέχη και τα νέα στελέχη περιμένουν –θα μπω και σε λεπτομέρειες μετά- όλη τους τη ζωή για να φτάσουν διοικητικά στη θέση που μπορούν να εξελιχθούν.

Και το δεύτερο είναι αν ο στόχος του παρόντος σχεδίου νόμου υπηρετεί το αρχικό μας ερώτημα, δηλαδή αν χρειάζονται παρεμβάσεις στην οργάνωση. Η απάντηση είναι: «Όχι». Η απάντησή μας είναι ξεκάθαρα «όχι».

Η διεθνής συγκυρία στη Μέση Ανατολή και στην Ευρώπη, ο πόλεμος στην Ουκρανία, ο ρόλος της χώρας μας και η θέση της χώρας μας γεωπολιτικά θα έπρεπε, κύριε Υπουργέ, να μας βάλουν σε μια διαδικασία πραγματικά να στηρίξουμε το Υπουργείο Εξωτερικών και τα στελέχη του Υπουργείου Εξωτερικών, αλλά ακόμα-ακόμα και την ηγεσία, εσάς τον Υπουργό Εξωτερικών και τους αρμόδιους Υφυπουργούς, σε αλλαγές οι οποίες θα έδιναν μια τόνωση και μια δυναμική στο Υπουργείο σας.

Δυστυχώς, όμως, κύριε Υπουργέ, δεν υπηρετεί το παρόν σχέδιο νόμου στον βαθμό που επιβάλλουν οι σημερινές συνθήκες τη δυναμική που πρέπει να αναπτύξει το Υπουργείο σας. Είναι αλλαγές οι οποίες, δυστυχώς, αυξάνουν τον αδιαφανή κατά τα άλλα, κατά την άποψή μας, ρόλο λειτουργίας του Υπουργείου εξωτερικών. Δεν ανταποκρίνεται στις ανάγκες σας, δεν ανταποκρίνεται στις ανάγκες του διεθνούς περιβάλλοντος που πρέπει να παίζει το Υπουργείο.

Το άρθρο 37 είναι ένα πολύ προβληματικό άρθρο, του οποίου αναδείξαμε την προβληματικότητα σε όλες τις επιτροπές της Βουλής. Το ανέδειξαν και οι εργαζόμενοι, οι φορείς που ήρθαν και συνέδραμαν στον διάλογο ο οποίος αναπτύχθηκε σε σχέση με το σχέδιο νόμου. Το άρθρο αυτό γράφει μέσα ότι οι προαγωγές από τον βαθμό του Συμβούλου Πρεσβείας Α΄ στον βαθμό του Πληρεξούσιου Υπουργού Β΄ και από τον βαθμό του Πληρεξούσιου Υπουργού Β΄ στον βαθμό του Πληρεξούσιου Υπουργού Α΄ ενεργούνται κατ’ απόλυτη εκλογή. Αιτιολογία απαιτεί μόνο στην περίπτωση κατάδηλης υπεροχής υποψηφίου που παραλείπεται.

Ζητήσαμε αλλαγή. Αναμένουμε και τις αλλαγές τις οποίες θα ανακοινώσει ο Υπουργός. Αυτή η εισαγωγή της κατ’ απόλυτον εκλογής σημαίνει εκλογή χωρίς κριτήρια, τα οποία κριτήρια θα διασφάλιζαν και διασφαλίζουν έναν βαθμό αντικειμενικότητας, όπως συμβαίνει τώρα, χωρίς εξέταση του ατομικού φακέλου προσόντων και χωρίς τη δυνατότητα προσφυγής κατά ενδεχόμενης άδικης κρίσης.

Πρόκειται, κυρίες και κύριοι Βουλευτές, για μια βαθύτατη προσβολή στη διαφάνεια και στην αρχή της χρηστής διοίκησης. Η Κυβέρνηση ομολογεί ότι ευαίσθητα ζητήματα, όπως τα ελληνοτουρκικά, δεν θα τα χειρίζονται οι πλέον επαρκείς υπηρεσιακοί υπάλληλοι, αλλά οι εκλεκτοί της εκάστοτε ηγεσίας του Υπουργείου Εξωτερικών. Πρόκειται για μια ξεκάθαρη δημοκρατική οπισθοδρόμηση που ανοίγει τον δρόμο σε λογικές που δεν πρέπει να ακουμπούν καθόλου το κράτος μας και πολλώ δε μάλλον το Υπουργείο Εξωτερικών, αυτή του ρουσφετιού, δηλαδή αν έχουμε βύσμα, αν γνωρίζουμε τον Υπουργό Εξωτερικών ή κάποιον από το περιβάλλον του Υπουργού Εξωτερικών. Πλέον, για να γίνει κάποιος πρέσβης, δεν θα κρίνεται από τις επαγγελματικές του ικανότητες, αλλά από την υποταγή στις κυβερνητικές επιλογές.

Κύριε Υπουργέ, σας έχουν πει όλοι για το προβληματικό του άρθρου 47 που αφορά στη δυνατότητα παραμονής στην Υπηρεσία μετά το όριο συνταξιοδότησης. Εκεί έχουμε πει ότι το όριο των εξήντα πέντε ετών, συν δυο χρόνια, έτσι όπως τώρα λειτουργεί το Υπουργείο και έτσι έτσι όπως έχει δομηθεί το Υπουργείο τόσα χρόνια στη λειτουργία του, δυστυχώς δεν δίνει τη δυνατότητα της ανέλιξης νέων στελεχών στις ανώτατες βαθμίδες του Υπουργείου Εσωτερικών. Νομίζω, λοιπόν, ότι θα πρέπει να το εξετάσετε πάλι το εν λόγω άρθρο.

Επίσης, κάτι πολύ σημαντικό είναι αυτό που αφορά στην υπηρεσιακή ισότητα των δύο φύλων. Έχει να κάνει με τη διάκριση -την κατά την άποψή μας απαράδεκτη διάκριση- εις βάρος των γυναικών, των μητέρων. Το άρθρο 24 επί της ουσίας λέει στο γυναικείο φύλο που είναι υπάλληλοι του Υπουργείου Εξωτερικών να επιλέξουν ή θα παραμείνουν στην Υπηρεσία και στο Σώμα για να έχουν την ανέλιξη που έχουν και οι άνδρες ή θα επιλέξουν να γίνουν μητέρες. Πρέπει να επιλέξουν ένα από τα δύο.

Είμαι βέβαιος για την ευαισθησία σας, κύριε Υπουργέ -και θέλω να σας το πω σε προσωπικό επίπεδο τώρα-, σε θέματα δικαιωμάτων. Και για να μην το απλώσουμε πάρα πολύ τώρα στο δικαιωματικό, γιατί πληγώνει και τη Νέα Δημοκρατία, μιλώ για την ευαισθησία σας στην υπεράσπιση των γυναικών στη χώρα μας και στον εργασιακό βίο. Πρέπει, λοιπόν, κατά την άποψή μου, το συγκεκριμένο άρθρο να φύγει και να υπάρχει ισότητα. Ό,τι συμβαίνει για τους άντρες συμβαίνει και για τις γυναίκες.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Και θέλω εδώ να θέσω ένα ζήτημα το οποίο είναι παρεμπίπτον, αλλά θέλω να το πω. Υπάρχει η δυνατότητα πλέον και στους άνδρες γονείς να παίρνουν την άδεια ανατροφής τέκνου. Σωστό. Θέλω να σας πω ότι δεν συμβαίνει παντού αυτό. Δηλαδή, υπάρχουν κάποιες περιπτώσεις –δεν θέλω να αναφερθώ ονομαστικά- που δυσκολεύονται οι άνδρες γονείς να πάρουν την άδεια ανατροφής τέκνου. Η Κυβέρνηση οφείλει, το κράτος οφείλει και εμείς οφείλουμε ως Βουλή να ελέγχουμε την παροχή αυτής της δυνατότητας.

Τέλος, με αφορμή το άρθρο 7 θεωρούμε πολύ σημαντικό ότι για ακόμα μια φορά στα κριτήρια της εισαγωγής στον διπλωματικό κλάδο η γνώση ξένων γλωσσών περιορίζεται μόνο στα αγγλικά και στα γαλλικά, τώρα που η παγκοσμιοποίηση στην οποία ζούμε αναδεικνύει τη δυναμική και άλλων γλωσσών. Δεν θέλω να αναφέρω ονομαστικά για να μην μπλέξουμε τώρα σε αυτό. Δεν υπάρχει αυτός ο λόγος.

Ο κ. Κοτζιάς, ο Υπουργός Εξωτερικών, είχε νομοθετήσει οι υποψήφιοι να γνωρίζουν πέραν των αγγλικών, μία ακόμα από τις εναπομείνασες πέντε γλώσσες του ΟΗΕ, δηλαδή γαλλικά, ισπανικά, ρωσικά, κινέζικα, αραβικά. Είναι μια διάταξη, την οποία -ενδεχομένως- να δείτε αν μπορείτε να την επαναφέρετε. Εμείς ως πρόταση το κάνουμε αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε, για την κατάχρηση του χρόνου, αλλά θέλω να πω κάτι.

Σήμερα το πρωί λάβαμε, κύριε Υπουργέ –δεν ξέρω αν την λάβατε και εσείς- από την Επιστημονική Υπηρεσία μια έκθεση για την τεχνητή νοημοσύνη. Δεν ξέρω αν τη διαβάσατε, εγώ επειδή είμαι στην αρμόδια Επιτροπή Έρευνας και Τεχνολογίας και αφορά και στην έρευνα και στην τεχνολογία και στη δημόσια διοίκηση, θέλω να το αναφέρω, γιατί έχει σχέση με αυτό που ειπώθηκε. Εδώ μιλάει για το παγκόσμιο νομοθετικό πλαίσιο, τι έχει νομοθετηθεί δηλαδή, σε σχέση με την τεχνητή νοημοσύνη στις Ηνωμένες Πολιτείες, στην Ευρωπαϊκή Ένωση και στην Ασία.

Δεν θα μπω σε λεπτομέρειες, αλλά οι Ηνωμένες Πολιτείες Αμερικής, η Ευρώπη και η Ασία –κυρίως, όμως, η Ασία και οι Ηνωμένες Πολιτείες, χώρες που έχουν πρωταγωνιστικό ρόλο στην ανάπτυξη της τεχνητής νοημοσύνης, έχουν αντιληφθεί τα προβλήματα που δημιουργεί η κατάχρηση της τεχνητής νοημοσύνης από διάφορους χρήστες. Παραδείγματος χάριν, οι «New York Times» είναι σε δικαστικό αγώνα εναντίον του chart GBD ακριβώς επειδή χρησιμοποιήθηκαν έγγραφά, άρθρα της και περιεχόμενό της χωρίς να ερωτηθεί. Είναι μια μεγάλη δικαστική μάχη αυτή που γίνεται αυτή τη στιγμή στις Ηνωμένες Πολιτείες και έπονται και άλλες. Εμείς, προφανώς, δεν είμαστε εναντίον της τεχνητής νοημοσύνης, δεν το συζητάμε αυτό.

Πώς συνδέεται με το Υπουργείο Εξωτερικών. Ακούστηκε στην αρμόδια επιτροπή, σχετικά με την υποστελέχωση των κατά τόπους γραφείων Τύπου του Υπουργείου Εξωτερικών και τα καθήκοντα των πρεσβειών, εκεί που έχουμε ανάγκη ενημέρωσης για το τι συμβαίνει, υπάρχει -λέει- και η δυνατότητα της εξ αποστάσεως ενημέρωσης. Δηλαδή, τι; Θα είμαστε στην Αθήνα -εγώ έτσι το κατάλαβα, δεν ξέρω αν είναι έτσι, θα δείτε και στα Πρακτικά- και θα ενημερωνόμαστε μέσω site, μέσω τεχνητής νοημοσύνης –δεν ξέρω πώς- για το τι συμβαίνει στη χώρα που συμβαίνουν τα γεγονότα, παραδείγματος χάριν, στη Συρία. Έτσι θα ενημερωνόμαστε.

Τα deepfake news έχουν νομοθετηθεί, κύριε Υπουργέ, στην Ευρωπαϊκή Ένωση, γι’ αυτό θα πρέπει να δείξουμε προσοχή απέναντι στην ενημέρωση που έχουμε από την τεχνητή νοημοσύνη, αλλά και από το ίντερνετ γενικώς, διότι μπορεί να οδηγήσουν σε ατασθαλίες, πολλώ δε μάλλον όταν αυτό αφορά το Υπουργείο Εξωτερικών.

Καταλαβαίνετε, σε ένα πρόβλημα που μπορεί να υπάρχει στο Υπουργείο Αθλητισμού για έναν αγώνα ποδοσφαίρου, πόσο επικίνδυνη είναι αυτή η αναφορά και η χρήση τέτοιου είδους τεχνολογίας, χωρίς να υπάρχει η απαραίτητη νομοθέτηση και προστασία από τα deepfake news στο Υπουργείο Εσωτερικών.

Εμείς ακριβώς επειδή υπερασπιζόμαστε την εξωτερική πολιτική της χώρας και είμαστε υπερήφανοι, κύριε Υπουργέ για το γεγονός ότι και η δική μας κυβέρνηση έλυσε ένα πρόβλημα, το οποίο ήταν εμπόδιο επί είκοσι επτά χρόνια στη χώρα μας –και αναφέρομαι στη Συμφωνία των Πρεσπών και την κατά γενική ομολογία πολύ καλή δουλειά που έκανε ο Υπουργός Εξωτερικών Νίκος Κοτζιάς, για διάφορα ζητήματα, όπως για παράδειγμα η επέκταση των ναυτικών μιλίων από τη δυτική πλευρά της χώρας, που είναι και η εκλογική μου περιφέρεια, από το Ιόνιο- θεωρούμε δύο πράγματα:

Πρώτον, ότι πρέπει μαζί να υπερασπιστούμε και να ζητήσουμε την αύξηση του προϋπολογισμού του Υπουργείου Εξωτερικών, για να μπορούν να έρθουν νέα παιδιά να μπουν στο σώμα, αλλά και η εξωτερική πολιτική της χώρας να έχει την εικόνα που πρέπει να έχει. Δεύτερον, να στελεχωθούν όχι μόνο σε επίπεδο στελεχών πρεσβειών κ.λπ. και υπηρεσίες του Υπουργείου Εξωτερικών, διοικητικοί υπάλληλοι, γραφείο ενημέρωσης κ.λπ., τα οποία θα βοηθήσουν την ισχύ της χώρας όσον αφορά το Υπουργείο Εξωτερικών.

Δυστυχώς, κύριε Υπουργέ, ζητήσαμε αλλαγές. Ευελπιστούμε να τις δούμε στην πορεία, αλλά με το σχέδιο νόμου, όπως αυτό κατατέθηκε έως τώρα, όπως αυτό υπάρχει έως τώρα στην ελληνική Βουλή, θα καταψηφίσουμε το σχέδιο νόμου. Ευελπιστούμε να αλλάξετε πράγματα και θα δούμε τις επιμέρους διατάξεις για να δούμε τι θα ψηφίσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ: (Ιωάννης Πλακιωτάκης):** Και εμείς ευχαριστούμε τον κ. Μπάρκα.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδος, τον κ. Ιωάννη Δελή.

**ΙΩΑΝΝΗΣ ΔΕΛΗΣ:**  Ευχαριστώ πολύ, κύριε Πρόεδρε.

Όταν συζητούμε, κυρίες και κύριοι, ένα νομοσχέδιο σαν το σημερινό, το οποίο ρυθμίζει την οργάνωση και τη λειτουργία του Υπουργείου Εξωτερικών, είναι χρήσιμο να θυμόμαστε ότι ο ίδιος ο ρόλος αυτού του Υπουργείου, η ίδια η εξωτερική πολιτική και πιο συγκεκριμένα η ουσία της, είναι αυτά που ορίζουν τελικά και τη δομή αυτού του Υπουργείου και τον καταμερισμό, τη διάρθρωση των υπηρεσιών του και συνδέονται φυσικά και με τα προβλήματα του εργαζόμενου προσωπικού σε αυτό.

Σε κάθε περίπτωση, φυσικά, το Υπουργείο των Εξωτερικών κατέχει μία πολύ σημαντική θέση στο αστικό κράτος καθώς, εκτός από βασικό γρανάζι της κρατικής μηχανής, με σκοπό τη διαιώνιση της κυρίαρχης εξουσίας μέχρι τώρα αστικής τάξης, κατέχει, ταυτόχρονα, και θέση δεσπόζουσα στην προώθηση της κυβερνητικής πολιτικής στις σχέσεις της με τις άλλες χώρες, στην εξωτερική πολιτική, δηλαδή.

Διαχρονικά και ανεξάρτητα από τις κυβερνητικές εναλλαγές στο τιμόνι της αστικής διαχείρισης, είτε δηλαδή πρόκειται για διακυβέρνηση της Νέας Δημοκρατίας είτε του ΠΑΣΟΚ είτε του ΣΥΡΙΖΑ, το Υπουργείο Εξωτερικών σχεδιάζει πάντα και πιστά υλοποιεί εκείνη την πολιτική στις εξωτερικές σχέσεις της χώρας, η οποία έχει ως βάση της, ως πάγιο και διαρκή της στόχο, τα συμφέροντα και τις επιδιώξεις των μεγάλων εγχώριων οικονομικών ομίλων, τη λεγόμενη και γεωστρατηγική αναβάθμιση της αστικής τάξης συνολικά.

Αυτό χαρακτηριστικά αποτυπώνεται και στις επίσημες επισκέψεις των Πρωθυπουργών της χώρας στο εξωτερικό, όπου στην ελληνική πρωθυπουργική αποστολή, συνήθως, συμμετέχουν και εκπρόσωποι μεγάλων επιχειρηματικών ομίλων. Και αυτό είναι που βάζει, φυσικά, τη σφραγίδα του στις διεθνείς σχέσεις της χώρας και το Υπουργείο Εξωτερικών αυτή την πολιτική στηρίζει πολύμορφα και την υπηρετεί, τόσο μέσα από το κανάλι των διμερών σχέσεων με άλλα κράτη όσο και μέσα από τη συμμετοχή στο ΝΑΤΟ, την Ευρωπαϊκή Ένωση και τις διάφορες ιμπεριαλιστικές συμμαχίες και ενώσεις.

Κι όλα αυτά, με έναν μανδύα δήθεν εθνικό να τα σκεπάζει, προκειμένου φυσικά, να κρύβεται στα μάτια των λαϊκών στρωμάτων, η ταξική ουσία της εξωτερικής πολιτικής, η οποία όμως -δυστυχώς για εσάς- αποκαλύπτεται συνεχώς μέσα από τη συμμετοχή της χώρας μας στις ιμπεριαλιστικές συμμαχίες του ΝΑΤΟ και της Ευρωπαϊκής Ένωσης.

Δεν υπάρχει πιο χαρακτηριστικό παράδειγμα από τις τελευταίες, επικίνδυνες για τους λαούς, εξελίξεις στη Συρία και στην ευρύτερη περιοχή της Μέσης Ανατολής, την οποία οι ιμπεριαλιστές μοιράζουν ξανά, που η Κυβέρνηση και όλα τα αστικά κόμματα της χώρας μας, με τον έναν ή τον άλλο τρόπο, προκειμένου να μη διαταράξουν τη νατοϊκή γραμμή και την πολιτική των ήρεμων νερών με την Τουρκία, φθάνουν να χαιρετίζουν ακόμα και μια απροκάλυπτη επέμβαση των Ισραήλ, Τουρκίας και ΗΠΑ σε μια ξένη χώρα και φθάνουν ακόμα και να αναγορεύουν τους τζιχαντιστές σε απελευθερωτές. Μόνο που έτσι η υποκρισία της Κυβέρνησης και των άλλων κομμάτων του νατοϊκού τόξου, ξεπερνάει πλέον κάθε όριο, αφού, από τη μία, καταγγέλλετε όλοι σας δήθεν τον αναθεωρητισμό και από την άλλη, τον νομιμοποιείτε.

Όλα αυτά, όμως, τα φαινομενικά αντιφατικά έχουν την εξήγησή τους. Γιατί, μπορεί η χώρα μας να μη βρίσκεται στην κορυφή της παγκόσμιας καπιταλιστικής πυραμίδας -και δεν βρίσκεται-, αλλά ωστόσο διαθέτει ισχυρά μονοπώλια, πολύ ισχυρό εφοπλιστικό κεφάλαιο, βιομηχανικό, τραπεζικό κεφάλαιο, κατασκευαστικές εταιρείες και άλλα τμήματα της αστικής τάξης, τα οποία επιδιώκουν βέβαια την προώθηση της επιχειρηματικής τους δράσης στην περιοχή γύρω από τη χώρα μας αλλά και ευρύτερα.

Εκτιμούν δε, όλοι αυτοί πως αυτές οι επιδιώξεις για την αύξηση της κερδοφορίας και της δύναμής τους μπορούν να πραγματοποιηθούν πιο αποτελεσματικά μέσα από την ενεργό εμπλοκή της χώρας μας στους ιμπεριαλιστικούς σχεδιασμούς. Να, γιατί όλες οι αστικές κυβερνήσεις έχουν ως βάση της πολιτικής τους εκείνη τη συνεχώς βαθύτερη ενσωμάτωση της χώρας σε όλα τα επικίνδυνα σχέδια των ιμπεριαλιστών, των Ηνωμένων Πολιτειών, του ΝΑΤΟ και της Ευρωπαϊκής Ένωσης.

Και φυσικά, το Υπουργείο Εξωτερικών καλείται να ανταποκρίνεται ολοένα και περισσότερο σε αυτόν τον επιθετικό ρόλο, είτε με τις λεγόμενες διμερείς συμφωνίες, για παράδειγμα με τις ΗΠΑ ή με τη Γαλλία, είτε μέσα στο πλαίσιο της Ευρωπαϊκής Ένωσης, είτε στο πλαίσιο του ΝΑΤΟ και πιο συγκεκριμένα, στην προώθηση των υποχρεώσεων που έχουν αναλάβει όλες οι ελληνικές κυβερνήσεις απέναντι σε αυτή τη λυκοσυμμαχία.

Ποιες είναι αυτές οι υποχρεώσεις; Το να αντιστοιχηθεί και να εναρμονιστεί η χώρα μας με τη στρατηγική του ΝΑΤΟ 2030 -το παγκόσμιο ΝΑΤΟ, όπως το αποκαλούν-, ώστε σε συνεργασία με το Υπουργείο Άμυνας να συμμετέχουν ακόμα περισσότερες ελληνικές Ένοπλες Δυνάμεις σε επικίνδυνες αποστολές σε όλη την υδρόγειο, κάτι που ήδη εδώ και χρόνια έχει αρχίσει να συμβαίνει.

Μόνο τυχαίο, λοιπόν, δεν είναι ότι ενώ μόλις το 2021, πριν τρία χρόνια δηλαδή, είχατε φέρει το αρχικό αντίστοιχο νομοσχέδιο, έρχεστε τώρα, το 2024, για να κάνετε σε αυτό μια σειρά από εκτενείς τροποποιήσεις και αναπροσαρμογές, φιλοδοξώντας, από τη μεριά σας, αυτό το νομοσχέδιο για το Υπουργείο Εξωτερικών να αποτελέσει ένα σύγχρονο εργαλείο, αναβαθμισμένο, προσαρμοσμένο στις εξελίξεις με τους διεθνείς οικονομικούς ανταγωνισμούς αλλά και στους σχεδιασμούς των ιμπεριαλιστικών οργανισμών που συμμετέχει η χώρα μας, κάτι που προϋποθέτει φυσικά και τη διασφάλιση του πλήρους ελέγχου των υπαλλήλων του Υπουργείου και της απόλυτης ευθυγράμμισης των στελεχών του με την κυβερνητική πολιτική.

Πάρτε το παράδειγμα της Διπλωματικής Ακαδημίας, που είναι και στα πρώτα άρθρα του νομοσχεδίου. Ο Υπουργός Εξωτερικών είναι αυτός που ορίζει και τον διευθυντή της ακαδημίας αλλά και τον διευθυντή σπουδών. Ακόμα και για τον τρόπο εισαγωγής, όπως και για τη συνολικότερη οργάνωση και λειτουργία της ακαδημίας, δεν υπάρχει σαφήνεια. Θα είναι προεδρικό διάταγμα; Θα είναι υπουργική απόφαση; Δεν το λέει. Το μόνο σίγουρο είναι ότι θα είναι μετά από πρόταση του Υπουργού Εξωτερικών.

Εδώ, λοιπόν, εκτός των άλλων, τίθεται και ένα ερώτημα: Τι ακριβώς εξυπηρετεί αυτή η διπλωματική εκπαίδευση των υπαλλήλων του ελληνικού Υπουργείου Εξωτερικών, σε συνεργασία -που προβλέπεται- με κάποιους ιδιωτικούς φορείς; Τι εξυπηρετεί, λοιπόν;

Βασικό στοιχείο του νομοσχεδίου αποτελεί, επίσης, και το γεγονός ότι με τις διατάξεις του από το 12ο μέχρι το 17ο άρθρο επιχειρείται -και εδώ χρειάζεται λίγη περισσότερη προσοχή- να βαθύνει περαιτέρω η σύνδεση του ελληνικού Υπουργείου Εξωτερικών με τον ΟΟΣΑ, ώστε να γίνει αυτή η σύνδεση πιο οργανική.

Συστάσεις, βέβαια, δεν χρειάζονται για αυτόν τον ιμπεριαλιστικό οργανισμό. Τον ξέρει καλά και το έχει ζήσει στο πετσί του ο ελληνικός λαός, είτε με τις αντιλαϊκές του εργαλειοθήκες είτε με τα μέτρα που πρότεινε στις ελληνικές κυβερνήσεις, οι οποίες πρόθυμα βέβαια τα υλοποιούσαν. Ακόμη και πρόσφατα, προχθές, ο επικεφαλής του ΟΟΣΑ, που ήρθε στην Ελλάδα και συναντήθηκε με τον Πρωθυπουργό για την ετήσια έκθεση για την ελληνική οικονομία, έφερε μαζί του ακόμα ένα τσουβάλι με φόρους.

Είναι χαρακτηριστικό, όσο και προκλητικό ταυτόχρονα, μέσα σε συνθήκες γενικευμένης ακρίβειας και εισοδημάτων στα τάρταρα να έρχεται ο επικεφαλής του ΟΟΣΑ στη χώρα μας και να ζητάει να μειωθεί το αφορολόγητο όριο των 10.000 ευρώ και να ζητάει να αυξηθούν -προσέξτε, όχι να μειωθούν ή να καταργηθούν, αλλά να αυξηθούν- οι μειωμένοι συντελεστές ΦΠΑ, όπου υπάρχουν. Αυτά ζητάει ο ΟΟΣΑ. Με αυτόν τον οργανισμό επιχειρείται η εμβάθυνση των σχέσεων και των θεσμών.

Όπως ξέρετε και ξέρει βέβαια και ο ελληνικός λαός, αυτές οι συστάσεις του ιμπεριαλιστικού οικονομικού οργανισμού, που λέγεται ΟΟΣΑ, δεν είναι κάποιες απλές εκθέσεις ιδεών, αλλά αργά ή γρήγορα αποτυπώνονται και στην πράξη, όπως έγινε και με εκείνη την αντεργατική εργαλειοθήκη την περίοδο των μνημονίων, η οποία στα ράφια της, μπροστά-μπροστά μάλιστα, είχε την επίθεση στο ασφαλιστικό, την αύξηση των ορίων ηλικίας, την επέκταση των ελαστικών εργασιακών σχέσεων, τη μείωση των εργοδοτικών ασφαλιστικών εισφορών και τόσα άλλα βέβαια, επενδυμένα δήθεν και με έναν επιστημονικό μανδύα.

Είναι, βέβαια, προφανές ότι με τις διατάξεις αυτές στο σημερινό νομοσχέδιο επιδιώκεται να ενισχυθεί η παρέμβαση του ΟΟΣΑ, ειδικά τώρα σε συνθήκες που γίνεται αυτή η στροφή στην πολεμική οικονομία και όταν ήδη η χώρα μας δαπανά πάνω από το 3% του ΑΕΠ χρήματα του λαού μας για τις πολεμικές ανάγκες του ΝΑΤΟ και όχι βέβαια για την άμυνα της χώρας.

Στο νομοσχέδιο υπάρχουν, επίσης, αρκετές διατάξεις που αφορούν στα δικαιώματα των υπαλλήλων του Υπουργείου, διατάξεις με τις οποίες μπαίνουν επιπλέον περιορισμοί, λέμε εμείς, αυτών των δικαιωμάτων. Ένα παράδειγμα σε σχέση με τις αναρρωτικές άδειες, που ήδη χορηγούνται με δυσκολία. Μπορείς να αρρωστήσεις για δύο μήνες, άντε να πάρεις παράταση και άλλους δύο μήνες, ενώ εάν κάποιος αρρωστήσει πολλές φορές μέσα στον χρόνο, ανακαλείται στην κεντρική υπηρεσία. Άσε που εάν δεν εγκριθεί από κάποιο από τα πολλά ελεγκτικά όργανα, οδηγείται μέχρι και στην περικοπή μισθού όποιος ασθενήσει. Και το κερασάκι, ο Υπουργός Εξωτερικών -πάλι ο ίδιος- μπορεί να παραπέμπει απευθείας στις επιτροπές αυτές τους υπαλλήλους που έχουν λάβει αναρρωτική άδεια, για να γνωμοδοτήσουν, εάν είναι ικανοί να ασκήσουν τα καθήκοντά του. Εάν η επιτροπή κρίνει ότι δεν είναι, τότε αυτός ο εργαζόμενος απολύεται.

Προφανώς και δεν συμφωνούμε βέβαια με τις αλλαγές σε σχέση με τον νόμο του 2021, με τις διατάξεις του νομοσχεδίου που αφορούν στην αξιολόγηση, καθώς σε κάθε περίπτωση προωθείται και εντείνεται η προσπάθεια χειραγώγησης και ενσωμάτωσης στην αντιλαϊκή στρατηγική.

Ξεχωρίζουν, βέβαια, εδώ κάποιες πλευρές που επιβεβαιώνουν, πέρα από τις συνολικότερες στοχεύσεις που εξυπηρετεί αυτή η αξιολόγηση, ότι αυτή τελικά δεν γίνεται με όρους αξιοκρατίας, όπως θέλετε να παινεύεστε όλοι όσοι την ενστερνίζεστε. Ένα τέτοιο παράδειγμα είναι το γεγονός ότι δεν αξιολογούνται καθόλου τα τυπικά προσόντα, οι τίτλοι σπουδών, η επιμόρφωση.

Επιπρόσθετα, διαγράφεται από πειθαρχικό παράπτωμα εκείνη η σύνταξη αξιολογικής έκθεσης από έναν αξιολογητή, η οποία περιέχει αναληθή γεγονότα και χαρακτηρισμούς και κρίσεις, που δεν επιβεβαιώνονται όμως από την όλη υπηρεσιακή παρουσία του υπαλλήλου. Αυτό τώρα, σε συνδυασμό με το απαράδεκτο άρθρο 28, με το οποίο καταργείται η δυνατότητα να προσφεύγει ο υπάλληλος στο αρμόδιο υπηρεσιακό συμβούλιο για γεγονότα που δεν ανταποκρίνονται στην πραγματικότητα και έχουν μπει στο φάκελο του, δημιουργεί τελικά ένα πιο ασφυκτικό πλαίσιο για τους εργαζόμενους. Αλήθεια, με όσους κριθούν ανεπαρκείς τι θα κάνετε;

Τώρα, σε ό,τι αφορά τις διατάξεις για τα πειθαρχικά ζητήματα των υπαλλήλων, είναι κι αυτά στη λογική του αντιδραστικού, επικίνδυνου Πειθαρχικού Δικαίου που ισχύει για όλους τους δημοσίους υπαλλήλους. Αυτή η κατεύθυνση βεβαίως έχει ενισχυθεί περαιτέρω με τον προηγούμενο νόμο του 2021, αφού στα πειθαρχικά παραπτώματα περιλαμβάνεται και το εξής: δημοσιεύσεις ή ανακοινώσεις για θέματα που αφορούν στη λειτουργία της υπηρεσίας, χωρίς προηγούμενη έγκριση της προϊσταμένης αρχής. Έτσι, τόσο γενικά. Αυτό όμως είναι τόσο αόριστο που χωράει οποιαδήποτε ερμηνεία και μπορεί να σέρνει τους εργαζόμενους στα πειθαρχικά για το παραμικρό.

Με το νομοσχέδιο επιδιώκεται βέβαια η επιτάχυνση των πειθαρχικών διαδικασιών, η αυστηροποίηση των ποινών, όπως η παύση για ψευδή βεβαίωση και βέβαια, σύμφωνα με το νομοσχέδιο, η καθοριστική προσωπική, απόλυτη θα έλεγε κανείς, δικαιοδοσία του Υπουργείου Εξωτερικών συνεχίζεται και με τα εργασιακά ζητήματα που αφορούν στις προαγωγές -αυτές γίνονται με απόφαση του Υπουργού Εξωτερικών-, ενώ καταργούνται ακόμα και κάποιες έστω μικρές ασφαλιστικές δικλίδες που υπήρχαν, όπως ήταν παραδείγματος χάριν η ειδική αξιολόγηση.

Όλα αυτά -τι να πούμε;- μάλλον έχουν να κάνουν με την εφαρμογή της γνωστής λογικής για τα, όπως τα λέτε εσείς, «δικά σας παιδιά».

Τέλος σε ό,τι αφορά στη στελέχωση των διπλωματικών και προξενικών αρχών του εξωτερικού και που είναι, όπως ομολογεί η ίδια η αιτιολογική έκθεση του νομοσχεδίου, ιδιαίτερα υποστελεχωμένες -το νομοσχέδιο το λέει και είναι βέβαια- το νομοσχέδιο τελικά με τις λιγοστές θέσεις που προβλέπει ουσιαστικά διαιωνίζει και σε καμμία περίπτωση δεν λύνει το πρόβλημα της στελέχωσης και της λειτουργίας των προξενικών αρχών στις χώρες με μεγάλη παρουσία Ελλήνων μεταναστών, με αποτέλεσμα αυτοί να ταλαιπωρούνται με ατέλειωτες λίστες αναμονής ακόμα και για τα πιο στοιχειώδη ζητήματα και να ταλαιπωρούνται βέβαια και οι λιγοστοί προξενικοί υπάλληλοι. Και εδώ αντί να αξιοποιήσετε τη δεξαμενή των διαγωνισμών του ΑΣΕΠ και συγκεκριμένα του διαγωνισμού 2Γ/2022, που είναι μια ήδη ταλαιπωρημένη δεξαμενή, για να στελεχώσετε επαρκώς τα υποστελεχωμένα προξενεία της χώρας -2,4 είναι οι υπάλληλοι ανά εξωτερική υπηρεσία του Υπουργείου Εξωτερικών, σύμφωνα με την Ένωση Διπλωματικών Υπαλλήλων, όπως ειπώθηκε προχθές στην επιτροπή- τι κάνετε; Με το άρθρο 19 έρχεστε και βάζετε επιπλέον εμπόδια με το να μεταβάλλετε ουσιωδώς τους όρους διεξαγωγής αυτού του διαγωνισμού, οδηγώντας έτσι στον σχηματισμό διοριστέων δύο ταχυτήτων, με τα επιπλέον κριτήρια που βάζετε ειδικά για τους διοικητικούς των προξενείων. Οφείλετε νομίζουμε εδώ μία εξήγηση.

Καταψηφίζουμε φυσικά επί της αρχής το νομοσχέδιο και δηλώνουμε ότι ως ΚΚΕ θα συνεχίσουμε την πάλη για τον απεγκλωβισμό της χώρας μας από τους ιμπεριαλιστικούς σχεδιασμούς, για να διαμορφωθούν όλοι εκείνοι οι όροι που θα επιτρέψουν στην εργατική τάξη της πατρίδας μας -και στον λαό μας- να αναλάβει η ίδια επιτέλους την ευθύνη της εξουσίας και να εφαρμοστεί από το εργατικό κράτος μια πολιτική αμοιβαία επωφελών σχέσεων με κράτη και λαούς. Στο πλαίσιο αυτό φυσικά και μπορούν να αξιοποιηθούν εργαζόμενοι, επιστήμονες στα ζητήματα της εξωτερικής πολιτικής, για τις ανάγκες του λαού μας όμως και όχι για την αστική τάξη.

Κλείνοντας και αφού ευχαριστήσω τον Πρόεδρο για την ανοχή ως προς τον χρόνο, να πω δύο λόγια σχετικά με την τροπολογία της Κυβέρνησης που ήρθε χθες αργά το βράδυ και που αφορά επί της ουσίας στο κόμμα «Σπαρτιάτες». Ξέρετε το μέτωπο που έχει το ΚΚΕ απέναντι στα φασιστικά, ναζιστικά μορφώματα είναι διαρκές, είναι ασυμβίβαστο, ακριβώς γιατί ο φασισμός κι ο ναζισμός αποτελούν γνήσια τέκνα του καπιταλισμού. Γι’ αυτό και θεωρούμε έργο του εργατικού - λαϊκού κινήματος το τσάκισμα και την απομόνωση του φασισμού, την ώρα που η Ευρωπαϊκή Ένωση, στην οποία όλοι σας ορκίζεστε, έχει σημαία της την αντιδραστική θεωρία των δύο άκρων, ταυτίζοντας την πιο ανθρώπινη θεωρία, τον κομμουνισμό, με την πιο απάνθρωπη, τον φασισμό. Και ασφαλώς φυσικά και ζητούμε και τη λήψη όλων εκείνων των απαραίτητων μέτρων, ώστε να εμποδίζονται τα φασιστικά μορφώματα να χύνουν το αντιδραστικό τους δηλητήριο στην κοινωνία. Θέλουμε όμως εδώ να επισημάνουμε ότι στο περιεχόμενο της τροπολογίας της Νέας Δημοκρατίας, όπως παλαιότερα και σε αυτήν του ΠΑΣΟΚ, υπάρχει ένα προβληματικό στοιχείο: Η επίκληση του άρθρου 187Α του Ποινικού Κώδικα που είναι γνωστό και ως «τρομονόμος» και που μπορεί αυτό το άρθρο να χρησιμοποιηθεί και ενάντια στους αγώνες του εργατικού - λαϊκού κινήματος, ανοίγοντας επικίνδυνους δρόμους καταστολής. Και αυτό βεβαίως είναι ένα προβληματικό σημείο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Θα δώσω τώρα τον λόγο στον ειδικό αγορητή από την Ελληνική Λύση κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το νομοσχέδιο αφορά στην ουσία εσωτερικά θέματα προσωπικού και όχι τη λειτουργία του Υπουργείου Εξωτερικών, ενώ συμπεριλαμβάνει βαθμολογικά και άρα μισθολογικά θέματα, μετατάξεις κ.λπ. τα οποία αναλύσαμε στις επιτροπές και δεν υπάρχει λόγος να επαναλάβουμε και εδώ. Αυτό που δεν περιλαμβάνει, ενώ αφορά στους Έλληνες πολίτες που πληρώνουν τα έξοδα του Υπουργείου, είναι τι θα επιτευχθεί με αυτές τις αλλαγές. Επίσης, πώς θα εφαρμοστούν όσον αφορά στη διπλωματική γραμμή της χώρας, όταν πολλά από αυτά τα θέματα, όπως και οι προαγωγές, εξαρτώνται απαράδεκτα από τον εκάστοτε Υπουργό.

Παρεμπιπτόντως, εδώ η χώρα μας έχει ένα αρκετά μεγάλο δίκτυο πρεσβειών και προξενείων λόγω και του εφοπλισμού, οπότε θα πρέπει να γίνεται σωστή χρήση και διαχείριση του δικτύου αυτού.

Επιγραμματικά τώρα στα περιεχόμενά του το νομοσχέδιο, που στην ουσία αποτελεί μία συρραφή τροπολογιών, περιλαμβάνει διατάξεις για τα εξής:

Πρώτον, για τη λειτουργία της Διπλωματικής Ακαδημίας και τον τρόπο εισαγωγής σε αυτήν.

Δεύτερον, για τα προσόντα του προϊσταμένου της Υπηρεσίας Ενημέρωσης, όπως επίσης της Διεύθυνσης Διεθνών Οικονομικών Σχέσεων και τη στελέχωσή τους.

Τρίτον, για τα πειθαρχικά συμβούλια.

Τέταρτον, για τη διαδικασία αποχαρακτηρισμού εγγράφων.

Πέμπτον, για άδειες του προσωπικού, όπως κανονική, αναρρωτική, εκπαιδευτική και μητρότητας, καθώς επίσης για την ιατροφαρμακευτική περίθαλψη στο εξωτερικό.

Έκτον, για την αξιολόγηση, προαγωγή και αργία υπαλλήλων του Υπουργείου Εξωτερικών. Επιπλέον, για το επιστημονικό προσωπικό της Ειδικής Νομικής Υπηρεσίας, του Κλάδου Εμπειρογνωμόνων, του Κλάδου Οικονομικών και Εμπορικών Υποθέσεων, του Κλάδου Συμβούλων και Γραμματέων Επικοινωνίας, καθώς επίσης του Κλάδου Επιμελητών.

Επίσης, για την απονομή του βαθμού του πρέσβη, εδώ καταργείται η γραπτή και προφορική δοκιμασία προαγωγής για τον διπλωματικό κλάδο που υπήρχε στον νόμο Δένδια και δεν τηρήθηκε, ενισχύοντας τις ανησυχίες μας σχετικά με το ότι οι ρυθμίσεις μπορεί να γίνονται με αδιαφανή έως και πολιτικά κριτήρια από την εκάστοτε διοίκηση.

Οφείλουμε να σημειώσουμε πάντως ότι οι Υπηρεσίες Οικονομικών είναι κομβικής σημασίας για την προώθηση της Οικονομικής Διπλωματίας και την προσέλκυση ξένων επενδύσεων που μειώνονται συνεχώς στη χώρα μας, ενδεχομένως σε συνδυασμό με άλλες υπηρεσίες, όπως είναι το Enterprise Greece. Είναι δε σημαντικές για τη γεωοικονομία γενικότερα, την οποία δυστυχώς η χώρα μας παραμελεί συνεχώς, ενώ κατά την άποψή μας χρειάζονται ειδικές ικανότητες εκτός των τυπικών του δημοσίου τομέα.

Έβδομον, για μετατάξεις από άλλους φορείς της γενικής κυβέρνησης, όπου καταργείται η πρόβλεψη περί της κατά παρέκκλιση μετάταξης στο Υπουργείο Εξωτερικών, ενώ επανέρχεται η γραπτή δοκιμασία για τις εσωτερικές μετατάξεις. Εδώ πρόκειται για μία ρύθμιση που άλλαξε από τον κ. Δένδια και αλλάζει ξανά από τον νυν Υπουργό, χωρίς ουσιαστικό λόγο, κατά την άποψή μας.

Όγδοον, αυξάνονται οι θέσεις του κλάδου Διοικητικού Προξενικού με εξειδικευμένο προσωπικό που θα προέλθει από ειδικό διαγωνισμό ΑΣΕΠ, ενώ μειώνονται στον κλάδο Διοικητικής και Λογιστικής.

Ένατον, προβλέπεται να μεταφερθούν στο Υπουργείο Εξωτερικών η διοίκηση και η διαχείριση των ακινήτων κυριότητας -έτσι γράφει- του ελληνικού δημοσίου, τα οποία στεγάζουν διπλωματικές και προξενικές αρχές της Ελλάδας. Εν προκειμένω, έχει ενδιαφέρον το πώς εντοπίστηκαν, αφού γενικότερα δεν υπάρχει μητρώο παγίων στη χώρα μας –το λέμε πάρα πολλά χρόνια τώρα- ούτε καν φυσικά αποτίμησή τους.

Όσον αφορά στη μεταβίβασή τους, θα γίνει κατά τα γνωστά, χωρίς αποτίμηση, τουλάχιστον εξ όσων έχω καταλάβει. Προφανώς όμως έχει σημασία να υπάρχει καταγραφή της αξίας τους για την ενημέρωση των πολιτών, ειδικά για την περίπτωση που κάποια από αυτά τα ακίνητα θα εκποιηθούν ή θα δοθούν ως εγγύηση, σύμφωνα με αυτά που γράφει το νομοσχέδιο.

Το ερώτημά μας εδώ ήταν εάν συμπεριλαμβάνονται και ακίνητα της ΕΤΑΔ ή του Υπερταμείου στο οποίο δεν πήραμε καμμία απάντηση και στις τρεις προηγούμενες επιτροπές, οπότε θα ρωτήσουμε και εδώ ξανά τον Υπουργό πού ανήκουν αυτά τα ακίνητα, εάν ανήκουν δηλαδή πραγματικά στο δημόσιο, στο Υπερταμείο, στο ΤΑΙΠΕΔ ή στην ΕΤΑΔ. Σε ποιον από όλους;

Σημειώνουμε πάντως ότι τα ακίνητα για τη λειτουργία των διπλωματικών υπηρεσιών και για την προβολή της Ελλάδας στο εξωτερικό αποτελούν σημαντικότατα περιουσιακά στοιχεία της χώρας μας. Είναι λοιπόν σκανδαλώδες ότι κάποια ξεπουλήθηκαν στο παρελθόν από το ΤΑΙΠΕΔ, στο οποίο φαίνεται πως είχαν μεταφερθεί, προφανώς άνευ αξίας, όπως στη Νέα Υόρκη στο Βελιγράδι και αλλού. Έτσι, με αυτόν τον τρόπο δηλαδή, ακρωτηριάστηκαν κρίσιμες εθνικές υποδομές όπως το Γραφείο Τύπου στη Νέα Υόρκη που κυριολεκτικά ξεπουλήθηκε, ενώ την ίδια στιγμή η Τουρκία επενδύει σε ουρανοξύστη.

Κλείνοντας με την κοστολόγηση των διατάξεων, έχει γίνει μόνο εν μέρει από το Γενικό Λογιστήριο του Κράτους, ενώ η Κυβέρνηση παραπονιέται για ακοστολόγητες προτάσεις μόνο όμως όταν πρόκειται για την Αντιπολίτευση, ενώ για την ίδια σε όλα τα νομοσχέδια δεν βρίσκουμε ποτέ μια σωστή αξιολόγηση.

Συμπερασματικά, πρόκειται συνολικά για ένα ανούσιο νομοσχέδιο ενός προβληματικού Υπουργείου, το οποίο δεν ασχολείται με τα πραγματικά θέματα που αφορούν στην κοινωνία και τα οποία συχνά αποσιωπώνται, όπως με τη μυστική διπλωματία του κυρίου Υπουργού.

Γενικότερα τώρα για την εξωτερική πολιτική, ειδικά για τις δύο εμπόλεμες περιοχές που απειλούν τη χώρα μας και την Ευρωπαϊκή Ένωση, ξεκινώντας από την Ουκρανία, τα εξής.

Πρόσφατα στις 28 Νοεμβρίου το Ευρωπαϊκό Κοινοβούλιο ενέκρινε ένα ψήφισμα με τον πολεμικό τίτλο: «Ενίσχυση της ακλόνητης υποστήριξης της Ευρωπαϊκής Ένωσης στην Ουκρανία ενάντια στον επιθετικό πόλεμο της Ρωσίας» κ.λπ.. Το ψήφισμα αυτό εγκρίθηκε από την πλειοψηφία των συντηρητικών, σοσιαλιστών, φιλελεύθερων και πρασίνων, ενώ αυτά που εμπεριέχει κάνουν ακόμη και έναν ουδέτερο παρατηρητή στην κυριολεξία να αγανακτεί. Το κοινοβούλιο βέβαια είχε ήδη εγκρίνει ένα ψήφισμα τον Ιούλιο, με το οποίο ουσιαστικά κήρυξε έναν ολοκληρωτικό πόλεμο εναντίον της Ρωσίας.

Το νέο ψήφισμα όμως δρομολογεί ένα ακόμη βήμα. Μοιάζει σχεδόν σαν μια έκκληση για τον Γ΄ Παγκόσμιο Πόλεμο. Εν προκειμένω, το Ευρωπαϊκό Κοινοβούλιο δηλώνει πως οι απειλές της Ρωσίας να απαντήσει σε επιθέσεις με πυρηνικά χτυπήματα δεν θα αποτρέψουν σε καμμία περίπτωση την Ευρωπαϊκή Ένωση από το να συνεχίσει να παρέχει στρατιωτική και οικονομική υποστήριξη στην Ουκρανία.

Συγκεκριμένα, αυτό που απαιτείται κατά τους ευρωπαίους ηγέτες είναι η άμεση παράδοση πολεμικών αεροσκαφών και πυραύλων cruise μεγάλου βεληνεκούς, συμπεριλαμβανομένου του πυραύλου cruise «Taurus». Είναι αξιοσημείωτο ότι το ψήφισμα δεν επιβάλλει περιορισμούς στη χρήση αυτών των όπλων, γεγονός που σημαίνει πως ολόκληρη η Ρωσία θα μπορούσε να κηρυχθεί ως στόχος.

Περαιτέρω, εκτιμάται ότι η Γαλλία, η Μεγάλη Βρετανία και οι Ηνωμένες Πολιτείες έχουν ήδη απελευθερώσει τους πυραύλους cruise «Scalp», «Storm Shadow» και «ATACMS» για επιθέσεις σε ρωσικό έδαφος. Το γεγονός αυτό ότι δηλαδή αυτά τα εξαιρετικά πολύπλοκα οπλικά συστήματα πρέπει συνήθως να λειτουργούν από στρατιώτες του ΝΑΤΟ δεν αναφέρεται καθόλου στο ψήφισμα ούτε ότι αυτή η ενέργεια θα σήμαινε άμεση εμπλοκή του ΝΑΤΟ στον πόλεμο της Ουκρανίας ούτε οι πιθανές αντιδράσεις της Ρωσίας πώς θα ήταν σε μια τέτοια κλιμάκωση αυτού του πολέμου.

Δεν γίνεται καμμία απολύτως αναφορά στον κίνδυνο, σύμφωνα με τον οποίο μια άμεση επίθεση του ΝΑΤΟ στη Ρωσία θα μπορούσε να προκαλέσει έναν Γ΄ Παγκόσμιο Πόλεμο, ενδεχομένως ακόμη και μια πυρηνική σύγκρουση. Δεν συζητείται δε καν το ότι ένας τέτοιος πόλεμος θα διεξαγόταν αναπόφευκτα σε ευρωπαϊκό έδαφος ούτε τι καταστροφικές συνέπειες θα είχε για τους ευρωπαίους πολίτες.

Δεν γίνεται καμμιά απολύτως συζήτηση και καμμία απολύτως αναφορά σε τέτοια σημαντικά ενδεχόμενα. Γιατί όλα αυτά; Πιθανότατα επειδή ορισμένα μέλη του Ευρωπαϊκού Κοινοβουλίου λειτουργούν πραγματικά σε μια απομονωμένη γυάλα. Οπότε προφανώς έχουν χάσει εδώ και καιρό την επαφή τους με την πραγματικότητα.

Το ψήφισμα αυτό των 13 σελίδων μοιάζει με μια λίστα κατηγοριών, απειλών, αιτημάτων για παραδόσεις όπλων και πυρομαχικών, καθώς επίσης αιτημάτων περισσότερων χρημάτων για τον πόλεμο, ενώ απαιτεί και άλλες κυρώσεις εναντίον της Ρωσίας, όπως αυτές που δρομολογήθηκαν πρόσφατα και στις οποίες εμπλέκεται επιπλέον η Κίνα.

Είναι γνωστό πάντως ότι οι εμπορικοί πόλεμοι, όπως μέσω κυρώσεων, ακολουθούνται από συναλλαγματικούς και καταλήγουν νομοτελειακά σε συμβατικούς, με βάση την ιστορία μας, και σήμερα δεν αποκλείεται πια η χρήση πυρηνικών όπλων. Πρόκειται λοιπόν για μια εξαιρετικά επικίνδυνη κατάσταση για την οποία θα έπρεπε κανείς να είναι πάρα πολύ προσεκτικός.

Το μοναδικό που λείπει εντελώς από το ψήφισμα είναι μια προσέγγιση για μια ειρηνική επίλυση της σύγκρουσης, αφού ούτε μια πρότασή του δεν είναι αφιερωμένη σε διπλωματικές κινήσεις ή διαπραγματεύσεις. Ο στόχος δε της κοινοβουλευτικής πλειοψηφίας του Ευρωπαϊκού Κοινοβουλίου είναι ξεκάθαρος: νίκη επί της Ρωσίας, όποιο και αν είναι το κόστος. Είναι δυνατόν όμως ποτέ να ηττηθεί μια τόσο μεγάλη πυρηνική δύναμη; Ασφαλώς όχι.

Σε κάθε περίπτωση, το ψήφισμα είναι ένα έγγραφο γεμάτο μίσος, πανικό και υστερία, μια πραγματικά επαίσχυντη έκφραση ανευθυνότητας και έλλειψης ενσυναίσθησης για τα ενδεχόμενα θύματα ενός μελλοντικού πυρηνικού πολέμου. Προφανώς το θεωρούμε ντροπή για μια πολιτισμένη περιοχή, όπως είναι η Ευρωπαϊκή Ένωση.

Όσον αφορά τώρα στη δεύτερη εστία πολέμου στη Μέση Ανατολή, διαβάζοντας εν πρώτοις την ανακοίνωση του ΚΥΣΕΑ της περασμένης Παρασκευής, συμπεραίνεται πως η ελληνική Κυβέρνηση ελπίζει ότι η επικράτηση των τζιχαντιστών στη Συρία θα διασφαλίσει την εδαφική ακεραιότητα της χώρας, επίσης τη δημοκρατική ομαλότητα και το τέλος των προσφυγικών ροών.

Εντούτοις, το μόνο σίγουρο είναι ότι οι χρηματοδοτούμενοι και στηριζόμενοι από την Τουρκία κυβερνώντες τζιχαντιστές δεν θα διστάσουν να υπογράψουν μια «διακρατική», σε εισαγωγικά, συμφωνία με την Τουρκία, μια συμφωνία που η Τουρκία θα εκμεταλλευτεί για να «νομιμοποιήσει», σε εισαγωγικά, τις παράνομες διεκδικήσεις της στην Ανατολική Μεσόγειο και το ψευδολόγημα της γαλάζιας πατρίδας.

Εμείς τώρα έχουμε αναφέρει στις επιτροπές τους πολιτιστικούς δεσμούς που μας ενώνουν με τους ελληνορθόδοξους της χώρας και γενικότερα του Λεβάντε, καθώς επίσης της ευρύτερης περιοχής της δυτικής Ασίας έως το Ιράκ, και επιπλέον ότι πρόκειται για ένα καθαρά ανθρωπιστικό θέμα, ότι θα πρέπει να προστατευτούν οι ελληνορθόδοξοι και για να διατηρηθούν στην περιοχή, όπως επίσης όλες οι άλλες μειονότητες.

Στο Ιράκ πάντως οι χριστιανοί έχουν μειωθεί από 1,5 εκατομμύριο το 2003 σε 250.000, ενώ στη Συρία από 1,75 εκατομμύριο το 2010 σε 450.000 σήμερα. Στην Αίγυπτο δε οι κόπτες χριστιανοί έχουν μειωθεί κατά ένα ακόμα 1,25 εκατομμύριο σε σχέση με τα 9 εκατομμύρια του 2011, ενώ στο Λίβανο οι χριστιανοί που ανέρχονται σε 1 εκατομμύριο ζουν υπό τη σκιά του σιιτικού καθεστώτος που έχει εγκαθιδρύσει η Χεζμπολάχ.

Ακόμη και στην Παλαιστίνη στους Αγίους Τόπους παρατηρείται μείωση του χριστιανικού πληθυσμού, ενώ είναι χαρακτηριστικό παράδειγμα ότι στην πόλη της γέννησης του Χριστού, στη Βηθλεέμ, ο πληθυσμός της οποίας αποτελείτο παλαιότερα από χριστιανούς σε ποσοστό 90% περίπου, επικρατούν τώρα οι μουσουλμάνοι που αγγίζουν το 65% του πληθυσμού.

Τα ίδια συμβαίνουν στην άλλη μεγάλη χριστιανική πόλη, στην πόλη του Χριστού, τη Ναζαρέτ, όπου το ποσοστό των χριστιανών μειώθηκε δραματικά, σημειώνοντας πως ακόμη κι ο ισραηλινός Τύπος έχει ασχοληθεί εκτενώς με τις επιθέσεις υπερορθόδοξων Εβραίων κατά χριστιανικών εκκλησιών. Δυστυχώς, όμως, η Ευρωπαϊκή Ένωση και γενικότερα η Δύση αδιαφορούν εντελώς για όλα αυτά που συμβαίνουν στη συγκεκριμένη περιοχή.

Περαιτέρω, η κατάσταση στη Συρία έχει επιπλέον γεωστρατηγική και οικονομική σημασία, αφού θα επηρεάσει την εθνική μας ασφάλεια, εάν δημιουργηθεί μια εστία αστάθειας στην Ανατολική Μεσόγειο κοντά στην Κύπρο. Θα επηρεάσει επίσης την κίνηση από τη Διώρυγα του Σουέζ, ενώ έχει σχέση με την προώθηση ή όχι αγωγών φυσικού αερίου και εξορύξεων. Εν προκειμένω, είναι μια εξαιρετικά σημαντική περιοχή για όλα αυτά.

Συνεχίζοντας, όσον αφορά στο καθεστώς στη Συρία, είναι δύσκολο να προβλέψει κανείς πώς θα εξελιχθεί, εάν δηλαδή θα υπάρχει μια κεντρική διοίκηση κάτω από τους ισλαμιστές της HTS, που δυστυχώς υποστηρίζει απαράδεκτα η Δύση, ή θα διασπαστεί σε αυτόνομα τμήματα.

Οι συμμετέχοντες πάντως είναι πολλοί, με διαφορετικές επιρροές και με μεγάλες αντιπαλότητες μεταξύ τους, ενώ εμάς, εκτός από τη στήριξη των Ελληνορθοδόξων, θα έπρεπε να μας ενδιαφέρει και να κάνουμε ό,τι μπορούμε για την ίδρυση ενός ανεξάρτητου κουρδικού κράτους, που πιθανότατα θα συνέβαλε στους στόχους μας.

Η Συρία, βέβαια, εκτός του ότι βομβαρδίζεται από τους πάντες, κυρίως από το Ισραήλ, αντιμετωπίζει σοβαρά οικονομικά προβλήματα, τα οποία πολλαπλασιάζονται από την ανάγκη ανοικοδόμησής της, μετά από δεκατέσσσερα χρόνια εμφυλίου πολέμου, και από την επιστροφή προσφύγων, σημειώνοντας πως το κατά κεφαλήν ΑΕΠ της έχει καταρρεύσει στα 421 δολάρια με στοιχεία του 2021, 421 δολάρια όταν το μέσο κατά κεφαλήν εισόδημα της Ευρωπαϊκής Ένωσης είναι περίπου στις 38.000 δολάρια.

Με δεδομένο, όμως, ότι αποτελεί το σταυροδρόμι πολλών ενδεχόμενων αγωγών και δρόμων, όπως του δρόμου που θα ερχόταν από την Ινδία, έχει πολύ μεγάλο γεωπολιτικό ενδιαφέρον, ενώ είναι σημαντική η σημασία της για την ΑΟΖ, όσον αφορά στην Ελλάδα και στην Κύπρο, σημειώνοντας πως δεν έχει καθορίσει ΑΟΖ, όπως άλλωστε κι εμείς στην περιοχή, έχοντας αντιταχθεί επιπλέον στο παράνομο τουρκολιβυκό σύμφωνο.

Εν προκειμένω, μια νέα φιλοτουρκική κυβέρνηση θα μπορούσε να καθορίσει ΑΟΖ της Συρίας με την Τουρκία, θέτοντας επικίνδυνο προηγούμενο για την Ελλάδα και την Κύπρο.

Σε κάθε περίπτωση, η Ελλάδα και η Κύπρος πρέπει να παρακολουθούν τις προθέσεις της Συρίας, τόσο στα θέματα ΑΟΖ όσο και αγωγών, ενώ όλα αυτά που συμβαίνουν στην ευρύτερη περιοχή δεν είναι απίθανο να καταλήξουν από αυτήν την πλευρά σε ένα Γ΄ Παγκόσμιο Πόλεμο, όπως φοβόμαστε και στην περίπτωση της Ουκρανίας, με αφετηρία μια ενδεχόμενη σύγκρουση του Ισραήλ με το Ιράν, η οποία δεν είναι καθόλου απίθανη.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Βιλιάρδο.

Θα δώσω τώρα τον λόγο στην ειδική αγορήτρια από τη Νέα Αριστερά κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πιο σοβαρό εργαλείο για την άσκηση πολιτικής εθνικής ασφάλειας και άμυνας είναι η διπλωματία. Μετά έρχονται όλα τα άλλα. Αυτό, όμως, που βλέπουμε στην περίπτωση και αυτού του προϋπολογισμού του 2025 είναι ότι η ασφάλεια και η άμυνα της χώρας, η εθνική ασφάλεια και η εθνική άμυνα, περιορίζονται όχι στις ένοπλες δυνάμεις, αλλά ακριβώς στα εξοπλιστικά και μάλιστα στα ακριβά εξοπλιστικά.

Αντί λοιπόν να δούμε πώς θα ενισχυθεί η διπλωματία της χώρας -γιατί είναι το πρώτο-πρώτο βήμα και το σημαντικότερο, εάν μια χώρα θέλει πραγματικά να παίζει τον ρόλο της δύναμης της ειρήνης και της σταθερότητας- εμείς πάμε στο δεύτερο και τελευταίο μέρος. Είναι κρίμα πραγματικά -και θα το πω ακόμα μία φορά- που το ΠΑΣΟΚ και ο ΣΥΡΙΖΑ υπερψήφισαν, ειδικά σ’ αυτή τη φάση, ειδικά αυτή την περίοδο, τα εξοπλιστικά προγράμματα, έτσι μάλιστα όπως τα επιβάλλει το ΝΑΤΟ.

Κύριε Υπουργέ, το παραδεχτήκατε κι εσείς στη συζήτηση στον προϋπολογισμό, το είπαμε και στις επιτροπές, τι κατεύθυνση δίνει η Κυβέρνηση, απομείωση του ρόλου του Υπουργείου Εξωτερικών και της διπλωματίας. Ο προϋπολογισμός κατ’ εμέ βαίνει μειούμενος. Εσείς είπατε -ίσως να μην τον διάβασα σωστά- ότι μένει στην ίδια κατάσταση. Πάντως δεν είναι προϋπολογισμός για το Υπουργείο Εξωτερικών της Ελλάδας σε μια τόσο κρίσιμη φάση της ιστορίας.

Αυτό λοιπόν που παρατηρούμε, το παρατηρούμε και στο Εθνικής Άμυνας, με την υποβάθμιση και την απαξίωση του ίδιου του ανθρώπινου δυναμικού της άμυνας. Βλέπουμε ότι οι άνθρωποι μπαίνουν -καλά και σε όλα τα άλλα Υπουργεία- σε δεύτερη μοίρα, σε τρίτη μοίρα.

Εγώ μάλιστα θα πρότεινα, κύριε Υπουργέ, αν θέλουμε μία φορά τα τελευταία χρόνια να κάνουμε σοβαρή πολιτική σε τέτοιες δύσκολες και μεγάλες γεωπολιτικές ανακατατάξεις στην περιοχή, θα έλεγα ότι στο πλαίσιο της Βουλής -και το λέω στους συναδέλφους περισσότερο- θα έπρεπε να συγκροτηθεί μία υποεπιτροπή, η οποία θα είναι εθνικής ασφαλείας και άμυνας, μαζί με εισηγήσεις Υπουργού Εξωτερικών και Υπουργού Εθνικής Άμυνας.

Δεν μπορούμε αλλιώς να συζητήσουμε σοβαρά για το πού θέλουμε να πάμε, χωρίς να έχουμε εισηγήσεις για το ποια γεωπολιτική πραγματικότητα υπάρχει, τι σενάρια ασφάλειας υπάρχουν για τη χώρα, τι σενάρια απειλής, για να μπορούν να αποφασιστούν όλα τα επόμενα βήματα. Διαφορετικά θα είμαστε έρμαιο των μεγάλων πολεμικών βιομηχανιών, του ΝΑΤΟ, «αγοράστε, γιατί απειλείστε».

Κύριε Υπουργέ, το Υπουργείο Εξωτερικών είναι υποστελεχωμένο και παρά τις κάποιες προσλήψεις που προβλέπονται σε αυτό το νομοσχέδιο, δεν μπορούν να καλύψουν τις μεγάλες ελλείψεις που έχει το Υπουργείο. Προξενεία, τα οποία υπολειτουργούν στην κυριολεξία. Για να μπορέσει κάποιος να έρθει σε επικοινωνία με τα προξενεία χρειάζεται να περάσουν μέρες και μήνες.

Και ήθελα να πω, κύριε Υπουργέ, σε αυτό, αν ένα Υπουργείο Εξωτερικών δεν έχει ως πρώτο στόχο να επιδράσει στις κοινωνίες στις οποίες υπάρχουν οι διπλωματικές του αρχές, εάν δεν έχει στόχο να φτιάξει αυτό που έλεγε ο Μαρξ «δίκτυο των λαών», τότε τι άλλο στόχο μπορεί να έχει;

Και σας λέω συγκεκριμένα παραδείγματα. Εσείς, η Κυβέρνησή σας, με εισήγηση του κ. Πιερρακάκη ψήφισε για μεταπτυχιακά, αγγλόφωνα μεταπτυχιακά, όπου θα έρχονται από το εξωτερικό φοιτητές και μάλιστα χρηματοδοτούμενα μεταπτυχιακά. Κάνουν οι καθηγητές εκκλήσεις. Έχω κάνει δύο - τρεις ερωτήσεις. Εμείς δεν ψηφίσαμε αυτόν τον νόμο, αλλά παρ’ όλα αυτά έγινε νόμος του κράτους. Έχω ρωτήσει για φοιτητές οι οποίοι πληρώνουνε από χώρες εκτός Ευρωπαϊκής Ένωσης, από χώρες που έπρεπε να μας ενδιαφέρουν, από την Ασία ή την Αφρική, και αυτοί οι άνθρωποι δεν παίρνουν ποτέ βίζα. Έχω κάνει δύο - τρεις φορές ερώτηση, δεν έχω καμμία απάντηση, ούτε από εσάς ούτε από το Υπουργείο Παιδείας.

Αλλά έχουμε τέτοια υποστελέχωση ακόμα και σε προξενεία που είναι σε ευρωπαϊκές πρωτεύουσες. Από το Λονδίνο έχω άπειρες φορές τηλεφωνήματα για ανθρώπους που έχασαν ταυτότητα ή διαβατήριο και δεν μπορούν να επικοινωνήσουν. Σας λέω τα απλά. Μετά θα φτάσω στη δημόσια διπλωματία και τι σημασία έχει.

Είμαστε σε μια κρίσιμη κατάσταση γεωπολιτικών ανακατατάξεων. Το παλαιστινιακό, το οποίο είναι μια μεγάλη πληγή που αιμορραγεί, αιμορραγούν δηλαδή οι Παλαιστίνιοι με τη γενοκτονία που έχει εξαπολύσει το Ισραήλ και τώρα η Συρία. Αυτή η επαναδιευθέτηση της Μέσης Ανατολής, που έχει ξεκινήσει εδώ και χρόνια και τώρα φαίνεται ότι μπαίνει στην τελική ευθεία, είναι ένα σημαντικό, σημαντικότατο θέμα, για το οποίο πραγματικά μας χρειάζονται όλες οι διπλωματικές δυνάμεις, αλλά κυρίως μας χρειάζεται ο σχεδιασμός για το μέλλον, τι ρόλο θέλουμε να παίξει η χώρα μας, όχι τι ρόλο θέλουμε να παίξει η χώρα μας επειδή το θέλουν άλλες δυνάμεις, εμείς τι ρόλο θέλουμε να παίξουμε.

Στη Συρία λοιπόν είναι κινούμενη άμμος, η οποία δεν ξέρουμε πού και πώς θα σταθεροποιηθεί. Θα λέγαμε λοιπόν ως Νέα Αριστερά, το πρώτο, σεβασμός των συνόρων των κρατών της περιοχής, της Συρίας στην προκειμένη περίπτωση.

Δεύτερον, να μην ανασταλεί, να μην παγώσει η βίζα στους πρόσφυγες. Τα σημάδια, από όλες τις ευρωπαϊκές χώρες αλλά και από τη δική μας, τα σημάδια ήδη, οι πληροφορίες που μας έρχονται από την περιοχή, για την αντιμετώπιση των γυναικών, είναι θλιβερά, κύριε Υπουργέ, και δεν είναι μία ή δύο πληροφορίες. Άρα, λοιπόν, έχουμε λόγους να μην αναστείλουμε και να μην παγώσουμε, αν θέλουμε αυτή η Ευρώπη να κρατήσει ένα ψήγμα από αυτό που λέγεται «ευρωπαϊκό σύστημα αξιών».

Το τρίτο, σεβασμός όλων των μειονοτήτων και όσο είναι δυνατόν συμβολή της Ελλάδας, της Ευρώπης –κουνάω το κεφάλι μου για τι ποια εξωτερική πολιτική της Ευρώπης, ποια ευρωπαϊκή πολιτική πια- για τη δημοκρατική μετάβαση, που σημαίνει σεβασμός και συμπερίληψη όλων των μειονοτήτων, και των Κούρδων, στην επόμενη φάση αυτής της κρίσιμης μετάβασης στη Συρία.

Πήγε ο Πρωθυπουργός χθες στον Λίβανο και καλώς έκανε. Δεν ακούσαμε ως Έλληνες και Ελληνίδες -θα θέλαμε να το ακούσουμε, στον Λίβανο πήγε, που μέχρι προχθές βομβαρδιζόταν από το Ισραήλ, που είχε τόσες απώλειες- θα θέλαμε να ακούσουμε μία λέξη για το Παλαιστινιακό. Δεν θέλαμε να ακούσουμε ακόμα μία φορά για τη φρεγάτα που είναι εκεί. Θα θέλαμε να ακούσουμε για την Παλαιστίνη.

Θα θέλαμε η χώρα μας, αυτή η μικρή χώρα, να έχει εμμονή με τις αξίες και τον ρόλο της ειρήνης σε όλη την περιοχή. Και μία κουβέντα αναγνώρισης επιτέλους παλαιστινιακού κράτους. Εάν δεν κλείσει αυτή η πληγή -κι αυτό σας το υπογράφω- δεν πρόκειται η Μέση Ανατολή να ησυχάσει. Άρα, λοιπόν, το πρώτο και κύριο είναι αυτό.

Κύριε Υπουργέ, επιμένω πάρα πολύ στον ρόλο που μπορεί να παίξει διπλωματία, γιατί η χώρα μας είναι μεν μικρή, αλλά τώρα είμαστε -και μπράβο μας- μη μόνιμο μέλος του Συμβουλίου Ασφαλείας του ΟΗΕ. Θα μου πείτε πόσο ρόλο πια παίζει ο ΟΗΕ. Θα συμφωνήσω. Παρ’ όλα αυτά -το είδαμε και στο Παλαιστινιακό, όσο βάρος μπόρεσε να ασκήσει- χώρες όπως η δική μας πρέπει να επιμείνουν στον ρόλο των διεθνών οργανισμών και του Διεθνούς Δικαίου. Ο ΟΗΕ είναι πάντα ένα πλαίσιο, στο οποίο μικρές χώρες μπορούν να κάνουν συμμαχίες με άλλες χώρες, έξω από το συνηθισμένο οπτικό πλαίσιο το οποίο έχουμε. Άρα, έχει πολύ μεγάλη σημασία η διπλωματία μας.

Έρχομαι στο νομοσχέδιο σε μερικά συγκεκριμένα θέματα. Πρώτον, κύριε Υπουργέ, εκτός από τον προϋπολογισμό, την υποστελέχωση κ.λπ., πρώτο θέμα που παρατήρησα εγώ, αποπνευματικοποίηση του Υπουργείου. Λυπάμαι που το λέω. Δηλαδή μια υποχώρηση των πραγματικών προσόντων των ανθρώπων που πρέπει να υπηρετήσουν σε τέτοιες θέσεις. Αυτό που είπα και στην αρχή, αποδίδετε πια πολύ λίγη σημασία.

Πού το διαπίστωσα αυτό; Διπλωματική ακαδημία, ένας καθηγητής πανεπιστημίου. Είναι πολύ σημαντικό για τους διπλωμάτες μας να έχουν ένα τεράστιο εύρος γνώσεων και όχι να είναι διπλωμάτες που διδάσκουν διπλωμάτες. Όχι ότι τους υποτιμώ, προς Θεού. Αλλά είναι πολύ σημαντικό να μπαίνουνε σε ένα άλλο φάσμα σκέψης.

Το δεύτερο που δείχνει αυτήν την αποπνευματικοποίηση, μητρώο των υπαλλήλων. Βλέπουμε σε αυτό το μητρώο ότι τα προσόντα, τα άλλα πτυχία, οτιδήποτε έχει κάνει ένας υπάλληλος δεν λαμβάνονται υπ’ όψιν. Γιατί δεν λαμβάνονται υπ’ όψιν;

Όπως κόβονται και οι εκπαιδευτικές άδειες, που για εμάς θα ήταν σημαντικό να έχουνε, όχι επιμόρφωση -δεν μου αρέσει αυτή η λέξη- να έχουν μόρφωση. Η μόρφωση δεν σταματάει σε μία στιγμή, κι εσείς και εγώ το ξέρουμε πολύ καλά, ακόμα και για τους εαυτούς μας. Άρα, χρειάζεται εκεί συνεχής και διαρκής, για όσους ανθρώπους έχουν τη διάθεση, προώθηση για να μπορέσουνε να προχωρήσουνε.

Δεύτερο θέμα, πάρα πολύ σημαντικό, το οποίο διαπίστωσα. Κύριε Υπουργέ, αυτοί οι άνθρωποι, οι διπλωματικοί υπάλληλοι και γενικώς οι υπάλληλοι του Υπουργείου, πρέπει να αισθάνονται ελεύθεροι. Πρέπει να έχουνε την ελευθερία, και της γνώμης τους, και της άποψής τους, και της σκέψης τους.

Από πού κι ως πού θα γίνεται αξιολόγηση; Ο προϊστάμενος θα τους καλεί, αν θέλει και όποιους θέλει και όποιες θέλει, σε συνέντευξη, δεν θα κάνει άλλους, θα φτιάχνει ένα σημείωμα, από το οποίο θα εξαρτάται η εξέλιξη αυτού του ανθρώπου, ανάλογα με τις διαθέσεις του Υπουργού, ανάλογα με τις σχέσεις που έχει αυτός ο άνθρωπος με την ηγεσία του Υπουργείου, και δεν θα μπορεί να παρέμβει στην κρίση, στην οποία μπορεί και να τον έχουνε καταδικάσει για άλλους λόγους, εκτός από τα προσόντα του. Βλέπουμε λοιπόν πάρα πολύ σημαντικό το ότι πρέπει αυτό να διορθωθεί οπωσδήποτε.

Σε αυτό το πλαίσιο, πολύ σωστά, προβλέπεται να γίνεται η προαγωγή από τον βαθμό Γραμματέα Πρεσβείας Γ΄ σε Β΄, μετά από διάστημα τριών χρόνων και όχι τεσσάρων όπως ήταν. Γιατί δεν γίνεται το ίδιο και από τη θέση Γραμματέα Πρεσβείας Β΄ σε Γραμματέα Πρεσβείας Α΄; Τρία χρόνια, να έχουν κίνητρο επιτέλους αυτοί οι άνθρωποι, κίνητρο και εξέλιξης επαγγελματικής. Είναι κάτι από το οποίο πάσχει το δημόσιο. Έχουμε φτιάξει ένα οροπέδιο στο πάνω μέρος της πυραμίδας, και κάτω οι άνθρωποι ασφυκτιούν να προχωρήσουνε λίγο παραπάνω. Τρία χρόνια, και θα πρέπει υποχρεωτικά να έχουνε περάσει κάποια χρόνια όλοι από δυσμενή πόστα.

Αυτό που παρατηρείται στο Υπουργείο να μένουνε κάποιοι μονίμως στα «καλά» λεγόμενα πόστα και να μην πηγαίνουν σε δυσμενή… όχι, είναι εξίσου χρήσιμα και τα δύο. Θεωρούμε ότι πρέπει να μπει.

Στο ίδιο πλαίσιο αυτό η με εκλογή και ομόφωνη γνώμη του συμβουλίου προαγωγή κ.λπ., εμείς θα προτείναμε να γίνεται κατ’ εκλογή. Οι άνθρωποι αυτοί είναι ειδικού μισθολογίου και θα έλεγα να γίνεται κάτι αντίστοιχο με το πανεπιστήμιο, όπου εκλέγονται οι άνθρωποι ανάλογα με τα προσόντα τους και συγκριτικά. Μόνο έτσι θα σπάσει αυτό που δυστυχώς, κύριε Υπουργέ, είναι κοινός τόπος για το Υπουργείο Εξωτερικών, περισσότερο από οποιοδήποτε άλλο Υπουργείο, να μην πρέπει απλώς οι άνθρωποι να δίνουνε τα διαπιστευτήριά τους στη μία στην άλλη Κυβέρνηση, αλλά στον τάδε Υπουργό. Πρέπει να σπάσει.

Επέμεινα για την αποπνευματικοποίηση, γιατί θα πάω και στη δημόσια διπλωματία. Ξέρετε κύριε Υπουργέ, οι ιστορικοί έχουμε διαβάσει τόνους επιστολών προξένων και πρεσβευτών στα Υπουργεία τους, στο Υπουργείο Εξωτερικών. Τόνους! Πάντα καταλαβαίνουμε από τις πέντε πρώτες γραμμές ποιος είναι καλός διπλωμάτης και τι μεταφέρει από τη χώρα στην οποία βρίσκεται. Έχει σημασία λοιπόν, τεράστια σημασία, η εικόνα, η πραγματικότητα, που μεταφέρει ένας διπλωμάτης, να είναι σε κατάσταση να μπορεί να την κατανοήσει.

Ένα άλλο θέμα είναι η δημόσια διπλωματία. Ξέρω ότι αποδίδουμε όλοι τεράστια σημασία στη δημόσια διπλωματία. Όμως, η δημόσια διπλωματία είναι ένα πάρα πολύ σοβαρό εργαλείο στα χέρια του Υπουργείου Εξωτερικών. Με είκοσι εννέα γραφεία, μπορούν -και χωρίς να έχουν τη μισθολογική αναβάθμιση σε ειδικό μισθολόγιο κ.λπ.- οι πρώην υπάλληλοι Γραφείου Τύπου να μπορέσουν να κάνουν αυτή τη δουλειά, για την οποία έχουν κληθεί; Και είναι σημαντική για εκπαιδευτικούς, για πολιτιστικούς λόγους και για οποιονδήποτε λόγο έχουν κληθεί.

Κύριε Υπουργέ, το άρθρο 47 -θα με συγχωρήσετε, θα το πω ευθαρσώς- μου φαίνεται φωτογραφική διάταξη. Δεν θέλω να πω τίποτα άλλο. Το να απαλείφεται η τριακονταπενταετία και να επαφίονται στο χέρι του Υπουργού τα δύο επιπλέον χρόνια που θα μείνει στην υπηρεσία -άλλωστε, το λέει και η Επιστημονική Επιτροπή που κάνει παρατήρηση- δεν είναι δεν είναι ό,τι καλύτερο για το Υπουργείο. Βρισκόμαστε και σε μία περίοδο που έχουμε οροπέδιο στην κορυφή της πυραμίδας και από κάτω θέματα SOS.

Μητρότητα στο άρθρο 24. Μας είπατε προχθές στον προϋπολογισμό ότι έχετε Γραφείο Ισότητας στο Υπουργείο. Καλώς, μπράβο. Όμως σχετικά με το θέμα της μητρότητας, η διατύπωση είναι; Δεν ξέρω τι είναι, αλλά δεν μπορεί μία γυναίκα που γίνεται μητέρα στο εξωτερικό να μην απολαμβάνει των ίδιων δικαιωμάτων που απολαμβάνει μια άλλη που είναι στο εσωτερικό. Αυτό πρέπει να διορθωθεί εξάπαντος.

Διοικητικοί λογιστικής υποστήριξης. Γιατί μείωση θέσεων; Όταν μας έρχονται από όλα τα προξενεία ότι οι άνθρωποι εκεί αντί να κάνουν τη δουλειά τους, κάθονται από το πρωί ως το βράδυ, όπως και οι μηχανικοί επικοινωνιών και πληροφορικής όπου έχουμε ελάχιστες προσλήψεις. Κάνουν δουλειά, η οποία δεν είναι η δουλειά που θα έπρεπε να κάνουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συγγνώμη, κύριε Πρόεδρε, ολοκληρώνω.

Κλείνω με τις τροπολογίες. Θα αναφερθώ στην τροπολογία που αφορά τους Σπαρτιάτες. Θα συμφωνήσω με τον κ. Δελή. Η μάχη, ο αγώνας κατά του φασισμού είναι διαρκής. Βεβαίως είμαστε υπέρ της τροπολογίας, όπως ήμασταν και υπέρ της τροπολογίας που κατέθεσε το ΠΑΣΟΚ, αλλά η μάχη κατά του φασισμού είναι διαρκής. Σε μία Ευρώπη που, μετά τα ερείπια, την καταστροφική εμπειρία του Β΄ Παγκοσμίου Πολέμου, βρισκόμαστε σε αυτή την κατάσταση σήμερα, σε όλη την Ευρώπη, να βλέπουμε κόμματα της ακροδεξιάς με φασιστικές αναφορές να είναι σε άνοδο, αυτό κάτι σημαίνει, ότι αυτό το σύστημα, το νεοφιλελεύθερο σύστημα, ευνοεί πάρα πολύ την άνθιση τους.

Για την άλλη τροπολογία, σε ό,τι αφορά τους ΕΠΟΠ. Φέρνετε μία τροπολογία, η οποία δεν λύνει κανένα από τα προβλήματα των ΕΠΟΠ. Έχουν στείλει οι άνθρωποι, έχουν ξαναστείλει, έχει στείλει η ΠΟΕΣ, επιτέλους λύστε τους το θέμα και μην τους ταλαιπωρείτε, φέρνοντας τροπολογίες, οι οποίες δεν έχουν νόημα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αναγνωστοπούλου.

Έχουμε τρία αιτήματα για άδεια απουσίας στο εξωτερικό συναδέλφων.

Η Βουλευτής κ. Ουρανία (Ράνια) Θρασκιά ζητεί άδεια ολιγοήμερης απουσίας στο εξωτερικό από 18 Δεκεμβρίου 2024 έως 23 Δεκεμβρίου του 2024.

Η Βουλευτής κ. Ευτυχία (Έφη) Αχτσιόγλου ζητεί άδεια ολιγοήμερης απουσίας στο εξωτερικό από 20 Δεκεμβρίου 2024 έως 23 Δεκεμβρίου του 2024.

Ο Βουλευτής κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό από 19 Δεκεμβρίου 2024 έως 24 Δεκεμβρίου του 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεπτά μαθήτριες και μαθητές και δύο συνοδοί εκπαιδευτικοί από το 14ο Σχολείο Κορίνθου.

Η Βουλή σάς καλωσορίζει και σας ευχόμαστε καλές γιορτές.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή της Νίκης κ. Τάσο Οικονομόπουλο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Υπουργείο Εξωτερικών γνωρίζουμε όλοι ότι είναι ένα Υπουργείο κεφαλαιώδους σημασίας για κάθε κυβέρνηση και επόμενο είναι η νομοθεσία που το αφορά να είναι ειδική και μάλιστα εξαιρετικά ειδική σε ορισμένες περιπτώσεις.

Ανάλογες είναι και οι εργασιακές σχέσεις των υπηρετούντων σε αυτό που ρυθμίζονται με διατάξεις που έχουν πολύ στενό πεδίο εφαρμογής. Τόσο το 2008 όσο και το 2011, 2017 και 2021 δεν έλειψαν οι αντιδράσεις σε κάθε τροποποίηση του Οργανισμού του Υπουργείου, καθώς, μεταξύ αυτών, υπήρχαν πάντα κάποιες που παραβίαζαν όχι μόνο την εθνική ή την ευρωπαϊκή νομοθεσία, αλλά και συνταγματικά δικαιώματα ενίοτε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Χαρακτηριστική είναι η ακύρωση του από 31 Αυγούστου 2010 προεδρικού διατάγματος που αφορούσε την αυτοδίκαιη συνταξιοδότηση πρέσβη, με την απόφαση 850 του 2011 του Συμβουλίου της Επικρατείας. Την καταθέτω στα Πρακτικά, όπως και το προεδρικό διάταγμα του Γεωργίου Παπανδρέου που ακυρώθηκε.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι μία μόνο, από σειρά ανάλογων αποφάσεων. Από τα Πρακτικά τις 2 Φεβρουαρίου 2017 της αρμόδιας επιτροπής της Βουλής, διαπιστώνουμε ότι τα περισσότερα προβλήματα είναι ίδια και παραμένουν άλυτα μέχρι σήμερα.

Οι ενώσεις των υπαλλήλων με δημόσιες διαμαρτυρίες, αλλά και δικαστικές ενέργειες, καταθέτουν τις απόψεις τους, αλλά δεν εισακούονται. Και πρέπει συνεπώς, να φτάσει η υπόθεση σε ανώτατο δικαστήριο, όπως το Συμβούλιο της Επικρατείας για να συγκινηθεί το Υπουργείο. Καταθέσαμε στα Πρακτικά την ανωτέρω απόφαση.

Καταθέτω και την αναφορά των υπαλλήλων στην ΑΔΕΔΥ το 2016 για κακή εφαρμογή της νομοθεσίας εις βάρος τους, η οποία προέκυψε μετά την ανωτέρω απόφαση του Συμβουλίου Επικρατείας, η οποία αφορούσε και στην περίπτωσή τους.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, για έναν περίεργο λόγο το Υπουργείο Εξωτερικών θέλει να βρίσκεται σε διαρκή αντιπαράθεση με τους υπαλλήλους του και δεν ακολουθεί ούτε τις δικαστικές αποφάσεις των ανωτέρω δικαστηρίων.

Από το ιστορικό αυτό και μετά από τέσσερις συνεδριάσεις της αρμόδιας επιτροπής από τη διαβούλευση και από την εν γένει συζήτηση που επακολούθησε στις προηγούμενες συνεδρίες, από τις πληροφορίες που προέκυψαν από την ακρόαση των ενδιαφερομένων φορέων, από τους συλλογικούς φορείς των υπαλλήλων, έχουμε πλέον καλύτερη εικόνα για την κατάσταση.

Δυστυχώς, δεν άλλαξε η γενική εκτίμηση που είχαμε κάνει εξαρχής για το νομοσχέδιο, αλλά μάλλον έγινε χειρότερη. Μια συνολική τοποθέτηση των φορέων από τον Οργανισμό που ήδη έχει τροποποιηθεί, ήταν ότι αυτός είναι δύσκαμπτος και ογκώδης, της τάξης των τετρακοσίων άρθρων.

Επομένως, συμφωνούν εκ προοιμίου με την ανάγκη προσαρμογής ή αναθεώρησης σημείων του, ώστε να γίνει πιο λειτουργικός. Αντιλαμβανόμαστε ότι κάτι τέτοιο σημαίνει και απλοποίηση των διαδικασιών, πράγμα που στο παρόν νομοσχέδιο δεν υπάρχει.

Από μια πρώτη επισκόπηση των διατάξεων, παρατηρούμε ότι το νομοσχέδιο περιλαμβάνει τόσο διατάξεις που αφορούν στη διπλωματική ακαδημία όσο και τις υπαλληλικές σχέσεις των υπαλλήλων του Υπουργείου και άλλα διαδικαστικά ζητήματα.

Στο τελευταίο μέρος επιλαμβάνεται και ζητημάτων που αφορούν τα ακίνητα κυριότητας του Υπουργείου ανά την υφήλιο. Σε κάθε κλάδο εντοπίζονται διαφορετικά προβλήματα, αλλά και μεταξύ των κλάδων εντοπίζονται κοινά προβλήματα, τα οποία δεν επιλύονται. Χαρακτηριστικό στοιχείο όλων των συμμετοχών ήταν η εμφανώς καλύτερη γνώση του αντικειμένου και της νομοθεσίας από τους ίδιους τους υπαλλήλους παρά την νομοπαρασκευαστική επιτροπή του Υπουργείου.

Αυτό είναι αναμενόμενο λόγω, των υψηλών προσόντων που διαθέτουν πολλοί υπάλληλοι του Υπουργείου Εξωτερικών, προσόντα τα οποία θα μπορούσαν να είχαν αξιοποιηθεί πριν την σύνταξη ή και κατά τη σύνταξη του νομοσχεδίου, ώστε να μην παρουσιάζει προβλήματα αρτιότητας ως προς τη μορφή ή ως προς την ουσία του, όπως τώρα.

Ο δεδηλωμένος σκοπός του νομοσχεδίου στο άρθρο 1 είναι επικαιροποίηση του ισχύοντος οργανισμού λειτουργίας που ψηφίστηκε ως ν.4781/2021.

Στο άρθρο 5, ενώ καταργείται ένα μέλος του συμβουλίου, προβλέπεται με υπουργική απόφαση να γίνεται μέχρι και εννεαμελές το συμβούλιο. Δηλαδή, τα υπόλοιπα μέλη, όσα θέλει κάθε φορά ο κύριος Υπουργός, έως και τέσσερα μέλη, θα διορίζονται από τον ίδιο. Ταυτόχρονα, ο πρόεδρος είναι στέλεχος του Υπουργείου, άρα το συμβούλιο ελέγχεται πλήρως από τον εκάστοτε Υπουργό, χωρίς έστω μια επίφαση ανεξαρτησίας. Τέτοιες διατάξεις δεν προάγουν τη διαφάνεια ούτε την αξιοκρατία και γενικά, όποτε δοκιμάστηκαν, απέτυχαν παταγωδώς. Η αναξιοκρατία έχει πολλαπλές επιπτώσεις και ειδικά σε ένα τέτοιο Υπουργείο, θα έχει δυσμενείς επιπτώσεις μακροχρόνια.

Υπήρξαν εύλογες αντιδράσεις στο άρθρο 7, τις οποίες είχαμε επισημάνει σε προηγούμενη συζήτηση και έρχονται σε αντίφαση με το πνεύμα και το γράμμα της ευρωπαϊκής νομοθεσίας και ειδικά με την οδηγία 2000/78 που ενσωματώθηκε με τον ν.3304/2005. Ανάλογες προσπάθειες για τις εξετάσεις δικαστών και δικαστικών επιμελητών ή και συμβολαιογράφων συνάντησαν μεγάλες αντιδράσεις και δικαιολογημένα δεν προχώρησαν, όπως χρειαζόταν. Ορισμένοι περιορισμοί κατέπεσαν στο Συμβούλιο της Επικρατείας.

Γενικά, οι περισσότεροι ηλικιακοί περιορισμοί έχουν καταργηθεί πλέον και είναι αναχρονισμός η επαναφορά τους χωρίς ειδικό λόγο και με ειδική διαδικασία. Η κατάργηση του ηλικιακού ορίου που έγινε από προηγούμενη κυβέρνηση, δεν έγινε για άλλο λόγο παρά για λόγους συμμόρφωσης προς τα ανωτέρω. Σε παλαιότερη προσπάθεια το 2008 να τεθεί ηλικιακό όριο τριάντα πέντε ετών για την εισαγωγή στην Διπλωματική Ακαδημία επί υπουργίας κ. Μπακογιάννη στο Υπουργείο Εξωτερικών και του κ. Προκόπη Παυλόπουλου στο Υπουργείο Εσωτερικών, ως καθ’ ύλην αρμοδίου για όλες τις προσλήψεις στο δημόσιο, ο τότε Συνήγορος του Πολίτη απηύθυνε τεκμηριωμένες ενστάσεις και αλληλογραφία. Ειδικότερα, με την επιστολή του υπ’ αριθμόν 601/2008 απέρριψε τους ισχυρισμούς του Υπουργείου Εξωτερικών. Στην ίδια επιστολή αναφέρονται όλο το ιστορικό της αλληλογραφίας και επιπλέον αναφέρεται ρητά και η υπερνομοθετική ισχύς της ανωτέρω οδηγίας.

Καταθέτουμε για τα Πρακτικά την επιστολή προς τον τότε Υπουργό κ. Παυλόπουλο τις ανωτέρω επιστολές.

(Στο σημείο αυτό ο Βουλευτής κ. Τάσος Οικονομόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ας σημειωθεί ότι είναι και αντισυνταγματική μια τέτοια θέσπιση ορίου ηλικίας, γιατί παραβιάζει την αρχή της αναλογικότητας, το άρθρο 25 του Συντάγματος, καθώς θέτει περιορισμό χωρίς προφανή λόγο.

Ανάλογο ζήτημα ισότητας αποτελεί η πρόσβαση στην Ακαδημία για όσους έχουν άριστη γνώση εκτός της αγγλικής και της γερμανικής ή άλλης επίσημης ευρωπαϊκής γλώσσας ή γλώσσας του ΟΗΕ, αλλά δεν έχουν της γαλλικής. Αυτοί πλέον δεν θα μπορούν να εισέλθουν, γιατί θα απαιτείται άριστη γνώση αγγλικής και γαλλικής, αντί αγγλικής και μιας των άλλων τεσσάρων γνωστότερων γλωσσών του ΟΗΕ όπως ίσχυε, γαλλικά, ισπανικά, αραβικά, κινεζικά και ρωσικά. Αυτό πρέπει να επανέλθει λόγω και της μεγάλης έλλειψης γλωσσομάθειας σε αυτές τις γλώσσες στο Υπουργείο ή έστω ισοδύναμα η άριστη γνώση δύο γλωσσών από την πεντάδα των γνωστότερων ευρωπαϊκών γλωσσών αγγλικά, γερμανικά, γαλλικά, ιταλικά, ισπανικά.

Στο τελευταίο άρθρο για το Κεφάλαιο Β΄, που είναι το άρθρο 8, που αφορά στην έκδοση διατάγματος που να ρυθμίζει τα σχετικά με την Διπλωματική Ακαδημία, έχει επισημανθεί εύστοχα στην διαβούλευση ότι πρέπει να διατηρηθεί το ίδιο καθεστώς βαθμολογίας και ιεραρχικής τοποθέτησης των αποφοίτων.

Ως προς τις μεταβολές αρμοδιοτήτων αλλά και υπηρεσιακής εξέλιξης, που είναι το αντικείμενο του Κεφαλαίου Γ΄, εκφράστηκαν διάφορες απόψεις από τους υπαλλήλους. Εκείνο που εκφράστηκε ως κοινός παρονομαστής όλων ήταν αφ’ ενός η υποστελέχωση, αφ’ ετέρου ο χαρακτήρας προσωρινότητας που έχουν πολλές ρυθμίσεις διαχρονικά, χωρίς να εξαιρείται και το παρόν νομοσχέδιο, με αποτέλεσμα να μην επιλύονται χρονίζοντα προβλήματα.

Με το άρθρο 9 αίρεται η απαίτηση ο προϊστάμενος της υπηρεσίας ενημέρωσης να έχει βαθμό Συμβούλου Πρεσβείας Α΄, κάτι που έτυχε ευμενών σχολίων από τους νεότερους υπαλλήλους, όχι όμως και από την Ένωση Ακολούθων Τύπου.

Στο άρθρο 20 δεν πρέπει να παρακαμφθεί η επιτροπή αποχαρακτηρισμού με αυτόν τον τρόπο. Επίσης, πρέπει να διευκρινιστεί πλήρως η κατάσταση των εγγράφων που θα τύχουν χρήσης στη δικαστική αρχή, προκειμένου να είναι σαφές αν θεωρούνται πλέον διαβαθμισμένα ή όχι και σε τι βαθμό. Αλλιώς δημιουργούνται πρόβλημα και στο Υπουργείο Εσωτερικών αλλά και στις δικαστικές υπηρεσίες και γενικά στον νομικό κόσμο, λόγω της αοριστίας.

Το άρθρο 21 πρέπει να επανεξεταστεί, γιατί είναι σκόπιμο να δοθούν όχι μόνο στους ταχυδρόμους αλλά και σε μέλη οικογενειών των διπλωματών ή όταν υπηρετούν σε χώρες ειδικών συνθηκών ή και σε άλλους υπηρεσιακούς παράγοντες, σε συμφωνία με όσα διατύπωσαν ορισμένοι υπάλληλοι και ο φορέας τους στη διαβούλευση. Για τα ζητήματα των αδειών στα άρθρα 22, 23 και 24 έχουμε ήδη εκφράσει την άποψή μας, που απέχει από εκείνη του νομοσχεδίου και ταυτίζεται με εκείνη των υπαλλήλων και των φορέων τους. Είναι γεγονός ότι το Υπουργείο Εσωτερικών έχει πολλές ιδιαιτερότητες. Μία από αυτές είναι οι μεγάλες αλλαγές χώρου και χώρας υπηρεσίας πολλών υπαλλήλων του, εκτός της υποστελέχωσης που έχει προαναφερθεί. Συνεπώς δεν πρέπει να αρκεστεί η πολιτεία στην παροχή των αδειών του Υπαλληλικού Κώδικα και μόνο, που είναι το ελάχιστο, αλλά να ρυθμίσει το θέμα με ειδικές άδειες, επιπλέον των όσων δικαιούνται όλοι οι υπάλληλοι.

Όλες οι μητέρες ή οι υποψήφιες μητέρες θα πρέπει να δικαιούνται την εννεάμηνη άδεια ανατροφής τέκνου και όλες τις άλλες, ανεξαρτήτως θέσης υπηρεσίας. Η εξαίρεση που αναφέρεται στην παράγραφο 2 του άρθρου 323α αφορά τις γυναίκες που θα συμπεριληφθούν στις δικαιούχους για αυτές τις άδειες, αλλά η διατύπωση είναι ατυχής και δημιουργεί λανθασμένη εντύπωση εκ πρώτης όψεως. Δεν χρειάζεται να συμπεριληφθούν αυτές μόνο ως εξαίρεση, αλλά χωρίς εξαίρεση να τις λαμβάνουν όλες οι μητέρες ή υποψήφιες μητέρες.

Είναι και αντισυνταγματική, άλλωστε, η περιπτωσιακή λογική για μια ρύθμιση σε τέτοια θέματα, γιατί και αυτή παραβιάζει την αρχή της αναλογικότητας του άρθρου 25 του Συντάγματος αλλά και όλες τις διατάξεις περί προστασίας της μητρότητας, οι οποίες έχουν οριζόντια φιλοσοφία και σκεπτικό. Πρέπει να αναδιατυπωθεί η σχετική παράγραφος από το νομοσχέδιο στο άρθρο 24, ώστε στο άρθρο 323α να μην υπάρχει ούτε έκφραση «μόνο της κεντρικής υπηρεσίας» ούτε «κατ’ εξαίρεση εισαγωγή ορισμένων δικηγόρων» αλλά «όλων των μητέρων και υποψηφίων μητέρων».

Οι ρυθμίσεις του άρθρου 26 είναι εύλογες εν μέρει, σε ό,τι αφορά τις γλώσσες για τις οποίες θα παρέχεται εκπαιδευτική άδεια, ώστε να είναι διαφορετικές από εκείνες μέσω των οποίων εισήχθησαν κατά τον διαγωνισμό. Είναι φανερή η άμεση εξάρτηση με το άρθρο 7. Εκεί περιορίζετε τις γλώσσες εισαγωγής στην Ακαδημία στο ζεύγος αγγλικά - γαλλικά και εδώ θα δίνονται άδειες επ’ αμοιβή, για να καλυφθεί ένα τεχνητό κενό που μπορεί εξαρχής να καλυφθεί με διεύρυνση των γλωσσών εισαγωγής.

Στο διάστημα αυτό της εκπαιδευτικής άδειας ο υπάλληλος θα απέχει από τα καθήκοντά του και στερείται τις υπηρεσίες του το κράτος, οπότε συμφέρει η πρόταση των υπαλλήλων «διά εισαγωγής μέσω πολλών συνδυασμών άριστης γνώσης διαφόρων γλωσσών», δηλαδή οι προαναφερθείσες του ΟΗΕ σε συνδυασμό με την αγγλική και όχι ο περιορισμός στην αγγλική και γαλλική γλώσσα και μόνο.

Εδώ και αρκετά χρόνια, τουλάχιστον από το 2021, υπάρχει σχεδόν καθολική απαγόρευση μετατάξεων από το Υπουργείο Εξωτερικών προς άλλα Υπουργεία και παρόμοια ισχύουν για τις αποσπάσεις. Η στέρηση αυτή ορθά επισημάνθηκε ως αντισυνταγματική και έχει πολλές διαστάσεις, διότι αφορά τόσο τις εσωτερικές μετατάξεις όσο και τις εξωτερικές προς άλλον φορέα. Οι μεν εσωτερικές για αλλαγή κατηγορίας από ΔΕ σε ΠΕ ή για αλλαγή κλάδου για υπαλλήλους που αποκτούν πτυχίο πανεπιστημίου, αμελούνται από τη διοίκηση επί χρόνια, προκαλώντας όχι μόνο μεγάλες δυσαρέσκειες αλλά και αδυναμία λειτουργίας της υπηρεσίας ενίοτε.

Οι δε εξωτερικές που πλέον επιβλήθηκαν, αποστερούν συνταγματικά δικαιώματα από τους υπαλλήλους. Ακόμη και στους αποφοίτους της ΕΣΔΔΑ που αριθμούν περί τα τριακόσια άτομα, δεν εφαρμόστηκε ειδική διάταξη συμπερίληψής τους στην κινητικότητα. Συνεπώς, το Υπουργείο πρέπει να αναθεωρήσει τη στάση του σε αυτό το σημείο. Καμμία απαγόρευση μετάταξης ή απόσπασης δεν μπορεί να είναι μόνιμη σε μια ευνομούμενη κοινωνία.

Από το άρθρο 23 στο άρθρο 62 τα περισσότερα αφορούν σε εργασιακές μεταβολές. Το Υπουργείο προσπαθεί ατελέσφορα να πετύχει από τη μία την όποια ή κάποια αξιοκρατία στις υπηρεσιακές μεταβολές και από την άλλη να επανδρώσει, να καλύψει με τα κατάλληλα άτομα τις θέσεις σε διάφορες υπηρεσίες του ανά τον κόσμο. Το πρόβλημα αυτό δεν μπορεί να λυθεί με σπασμωδικά μέτρα και πρόχειρο σχεδιασμό γιατί σε ένα υποστελεχωμένο περιβάλλον δεν μπορούν να υπάρξουν αρκετές επιλογές στελεχών ώστε να είναι πάντα αξιοκρατικές οι τοποθετήσεις τους. Ούτε οι παρατάσεις θητειών ή αποσπάσεων ή η αλλαγή προσόντων προαγωγής λύνουν το πρόβλημα. Αντιθέτως, δημιουργούν περισσότερα επειδή γεννούν αδικίες και άνιση μεταχείριση μεταξύ των υπαλλήλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θα χρειαστώ, κύριε Πρόεδρε.

Η μόνη λύση είναι η εισαγωγή περισσοτέρων υπαλλήλων είτε μέσω της Ακαδημίας είτε με άλλον διαγωνισμό, με καλό σχεδιασμό ώστε να συμπίπτει η αναλογία και το είδος των πτυχίων και λοιπών προσόντων προς τις ανάγκες του παρόντος και του μέλλοντος. Όταν στην Ακαδημία εισέρχονται, παραδείγματος χάριν, περί τα τριάντα άτομα ή όταν από την ΕΣΔΔΑ αποφοιτούν λίγες δεκάδες για τους κλάδους του Υπουργείου Εσωτερικών και εν τέλει και αυτοί οι υπάλληλοι εγκλωβίζονται για πολλά χρόνια, δεν πρόκειται να λυθεί το πρόβλημα.

Οι καλές αμοιβές δεν είναι πάντα επαρκής λόγος ή ο μόνος λόγος από το οποίο εξαρτάται η ποιότητα ζωής ενός υπαλλήλου. Οι διαπροσωπικές σχέσεις και η επαγγελματική ολοκλήρωση είναι επίσης σοβαροί λόγοι. Οι προσοντούχοι υπάλληλοι, και υπάρχουν πολλοί στο Υπουργείο Εξωτερικών, εύκολα μπορούν να εγκαταλείψουν το δημόσιο χωρίς κόστος και δεν θα πρέπει να ωθούνται προς αυτή την κατεύθυνση από αμέλεια της πολιτείας γιατί είναι δυσαναπλήρωτοι.

Με το άρθρο 47 που αφορά στη δυνατότητα παράτασης της υπηρεσίας ορισμένων υπαλλήλων φάνηκε η ανάγκη στελέχωσης άμεσα πολλών τομέων του Υπουργείου.

Τέλος για το Κεφάλαιο Δ΄ που αφορά τα άρθρα 64 και 65, θα επαναλάβουμε ότι οι ρυθμίσεις αυτές είναι απροειδοποίητες. Η όποια μεταβολή στα κτήρια κυριότητας του Υπουργείου Εσωτερικών θα πρέπει να γίνει συντεταγμένα και με σχέδιο προκειμένου να ωφελήσει τη χώρα μας. Φυσικά, σε καμμία περίπτωση δεν θα πρέπει να εκποιηθούν από τη στιγμή που όλα είναι σημαντικά και ορισμένα ιδιαίτερης ιστορικής, καλλιτεχνικής ή πολιτιστικής αξίας. Λίαν θετικοί εμφανίστηκαν όλοι οι φορείς για τη διατήρηση των κτηρίων του ΥΠΕΞ που επέρχεται σύμφωνα με το άρθρα 63 και 64 για λόγους συντήρησης, διαχείρισης, ευκολίας, στην αποδοχή δωρεών, θεωρώντας ότι μπορεί και πρέπει να υπάρξει αξιοποίησή τους και κατά κοινή ομολογία ορισμένα από τα περίπου εξήντα κτήρια είναι ιδιαίτερης ιστορικής, πολιτιστικής και καλλιτεχνικής αξίας.

Αν μεν αυτά ανήκουν σε άλλο φορέα του δημοσίου με την άμεση υπαγωγή τους στο Υπουργείο Εξωτερικών πρέπει να ληφθεί μέριμνα για τυχόν επηρεασμό του προϋπολογισμού τους. Η όποια αξιοποίηση θα πετύχει μόνο με συνδυασμένη δράση και των άλλων Υπουργείων, εκ των οποίων τα Υπουργεία Τουρισμού, Πολιτισμού και Παιδείας μπορούν και πρέπει να έχουν πρωταγωνιστικό ρόλο ώστε να συμβάλουν με επιτυχία στην πολύπλευρη προβολή της χώρας μας στο εξωτερικό.

Για όλους αυτούς τους λόγους καταψηφίζουμε το εν λόγω νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Πριν δώσουμε τον λόγο στο επόμενο ειδικό αγορητή επιτρέψτε μου μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και τέσσερις συνοδοί εκπαιδευτικοί από το Μειονοτικό Δημοτικό Σχολείο Μεγάλου Δερείου Έβρου, καθώς και είκοσι πέντε μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Ανυφίου Αργολίδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής της Πλεύσης Ελευθερίας κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, ένα σύγχρονο κράτος δεν μπορεί να αποκτήσει μία πολυδιάστατη και ανεξάρτητη εξωτερική πολιτική χωρίς ένα σύγχρονο και ισχυρό Υπουργείο Εξωτερικών, με ικανούς διπλωμάτες, που να έχουν βαθιά γνώση των διεθνών εξελίξεων και υψηλές δεξιότητες διαπραγμάτευσης.

Χθες ο Πρωθυπουργός βρέθηκε στη Βηρυτό και συζήτησε με τον Πρόεδρο Νατζίμπ Μικάτι τις εξελίξεις στη Σύρια, καθώς και την εύθραυστη παύση πυρός ανάμεσα στο Λίβανο και το Ισραήλ. Στις 12 Δεκεμβρίου, πριν από λίγες ημέρες, συνεδρίασε το Εθνικό Συμβούλιο Εξωτερικής Πολιτικής, στο οποίο συμμετείχε και η Πλεύση Ελευθερίας με αναλύσεις και με θέσεις, και συζήτησε την αλλαγή καθεστώτος που έλαβε χώρα τις τελευταίες ημέρες στη Συρία. Το ίδιο θέμα απασχόλησε και την πρόσφατη συνεδρίαση του ΚΥΣΕΑ.

Με άλλα λόγια, οι εξελίξεις στην περιοχή μας είναι ραγδαίες, είναι σημαντικές και επίσης, εντάσσουν όλο και περισσότερο τη χώρα μας σε ένα πεδίο το οποίο αποστασιοποιείται, αν θέλετε, από την παραδοσιακή εστίαση της εξωτερικής πολιτικής που αφορούσε την Ευρώπη και τον δυτικό κόσμο. Ολοένα και περισσότερο μιλούμε τώρα για την Ανατολική Μεσόγειο ως περιοχή και η παρέμβαση της Τουρκίας στη Μέση Ανατολή αλλάζει σημαντικά τον γεωπολιτικό χάρτη της χώρας.

Πρέπει να παρατηρήσουμε ιδιαιτέρως και όσον αφορά αυτές τις εξελίξεις ότι η Τουρκία έχει καταστεί τα τελευταία δέκα με δεκαπέντε χρόνια ένας πολύ σημαντικός παίκτης στη Μέση Ανατολή. Το 2017 η Τουρκία εισέβαλε στη βόρεια Συρία, στην περιοχή του Ιντλίμπ και η πρόσφατη έκβαση αλλαγής καθεστώτος στη Συρία δεν είναι ασύνδετη με αυτήν την προέλαση. Εξάλλου, ο νεοεκλεγείς Πρόεδρος των Ηνωμένων Πολιτειών από τις αρχές του επόμενου έτους, ο Ντόναλντ Τραμπ, ανέφερε χθες επιγραμματικά ότι η Τουρκία έχει πολύ σημαντικό ρόλο στην νέα κυβέρνηση της Συρίας.

Επίσης, πρέπει να υπογραμμίσουμε ότι η Τουρκία έχει παρέμβει και στη Λιβύη και ο ρόλος της στο κράτος αυτό είναι σημαντικός, με αποτέλεσμα να έχει οδηγήσει και στην υιοθέτηση του παράνομου τουρκολιβυκού μνημονίου του 2020 το οποίο αποτελεί ένα αγκάθι στις σχέσεις μας με την Τουρκία.

Η Τουρκία διαθέτει επίσης βάσεις στο Κατάρ, στη Σομαλία, στο Σουδάν, δηλαδή έχει έναν πάρα πολύ φιλόδοξο στόχο στην πολιτική της όσον αφορά τη Μέση Ανατολή. Και, βεβαίως, η σύνδεση που υπάρχει ανάμεσα στο πολιτικό ισλάμ, που είναι η επίσημη ιδεολογία της Τουρκίας, και στις εξελίξεις που λαμβάνουν χώρα στην ευρύτερη Μέση Ανατολή τις τελευταίες δεκαετίες και ιδίως μετά την «Αραβική Άνοιξη», εντείνει τη συμμετοχή της Τουρκίας εκεί.

Το Υπουργείου Εξωτερικών της Ελλάδας, ωστόσο, δυσκολεύεται πάρα πολύ να παρακολουθήσει αυτές τις εξελίξεις κι ένας λόγος γι’ αυτό είναι το γεγονός ότι είναι αρκετά υποστελεχωμένο σε προσωπικό και διπλωματικό δυναμικό αναφορικά με τις ειδικεύσεις που απαιτούνται για έναν πιο ενεργό ρόλο στην περιοχή της Μέσης Ανατολής.

Η διακηρυκτική εξωτερική πολιτική μας συνήθως αναφέρεται στις παραδοσιακές σχέσεις με τον αραβικό κόσμο και επιστρέφει σε μία ιστορία καλών σχέσεων με τους Άραβες, αλλά δεν έχει το αποτύπωμα που χρειάζεται ούτως ώστε να αντεπεξέλθει, να ανταποκριθεί αν θέλετε στις προκλήσεις που δημιουργεί η αυξημένη παρέμβαση της γείτονος Τουρκίας στην ευρύτερη περιοχή της Μέσης Ανατολής.

Η εξωτερική μας πολιτική παραμένει, δυστυχώς, προσανατολισμένη μονομερώς αν θέλετε προς την Ευρώπη και στη Δύση και αυτό είναι ένα πρόβλημα που θα μπορούσε να αντιμετωπίσει πολύ πιο αποτελεσματικά μία αλλαγή στον τρόπο λειτουργίας και στις δομές του Υπουργείου Εξωτερικών που είναι αυτό που φιλοδοξεί να φέρει το νομοσχέδιο που συζητάμε σήμερα.

Τι κάνει το νομοσχέδιο αυτό; Προσπαθεί να βελτιώσει, με άλλοτε βαθύτερες και άλλοτε πιο ρηχές αλλαγές, κάποιες πτυχές της δομής και οργάνωσης του Υπουργείου Εξωτερικών, καθώς και κάποιες πτυχές των λειτουργιών του.

Ωστόσο, κατά την άποψη της Πλεύσης Ελευθερίας, οι αλλαγές αυτές δεν αλλάζουν τον βασικό χαρακτήρα του τρόπου λειτουργίας του Υπουργείου Εξωτερικών. Αντιθέτως, είναι αρκετά επιφανειακές. Πρόκειται στην ουσία για διορθωτικές παρεμβάσεις ενός προηγούμενου νόμου της Νέας Δημοκρατίας, του ν.4781. Και αυτό επιβεβαιώνει βεβαίως ότι η Κυβέρνηση για άλλη μια φορά έρχεται εδώ να διορθώσει τον εαυτό της.

Η ουσία, όμως, του προβλήματος με το νομοσχέδιο που συζητούμε είναι ότι αυτό δεν κάνει τίποτα για να αλλάξει τον παραδοσιακό χαρακτήρα του τρόπου λειτουργίας του Υπουργείου Εξωτερικών, την ελιτίστικη δομή του, τον έντονο ρόλο που διαδραματίζουν οι πελατειακές σχέσεις στις προαγωγές και τους διορισμούς στο Υπουργείο Εξωτερικών, καθώς και τον συγκεντρωτικό χαρακτήρα που το Υπουργείο έχει παραδοσιακά.

Η άποψή μας είναι ότι ένα Υπουργείο Εξωτερικών, το οποίο μπορεί να αποτελέσει πράγματι ισχυρό εργαλείο για την πραγματοποίηση των φιλόδοξων στόχων της ελληνικής εξωτερικής πολιτικής μέσα σε μία περιοχή που μεταβάλλεται ραγδαία και της οποίας τα γεωπολιτικά όρια μετατοπίζονται, δεν μπορεί να βασίζεται σε μια αντίληψη της διπλωματίας και της εξωτερικής πολιτικής η οποία να είναι διεκπεραιωτική. Πρέπει αντιθέτως να περάσει, αλλάζοντας βαθιά τις δομές και τις λειτουργίες του, σε μία υπηρεσία στο Υπουργείο Εξωτερικών η οποία να είναι στραμμένη προς αυτό που οι επιστήμονες αποκαλούν «πρωτοβουλιακή εξωτερική πολιτική». Δηλαδή, μια εξωτερική πολιτική η οποία να προκαταλαμβάνει τις εξελίξεις και να είναι αρκετά, αν θέλετε, σε επαφή με τις αλλαγές που λαμβάνουν χώρα, ούτως ώστε να μπορεί να λάβει και πρωτοβουλίες, αλλά επίσης να μπορεί να έχει έναν δυναμικό χαρακτήρα στην πραγματοποίηση των εθνικών στόχων της εξωτερικής πολιτικής και βεβαίως των στόχων της εκάστοτε κυβέρνησης.

Κατά την άποψή μας, το νομοσχέδιο δεν πετυχαίνει να ανατρέψει την κυρίαρχη κουλτούρα της αδράνειας των κατεστημένων νοοτροπιών και να επιφέρει έναν ισχυρό βαθμό αξιοκρατίας και δυναμισμού στον τρόπο που λειτουργεί το Υπουργείο Εξωτερικών παραδοσιακά.

Η απουσία και σε ορισμένες περιπτώσεις -αυτό μας έχει πραγματικά εντυπωσιάσει, όχι θετικά, πρέπει να πω- η απόσυρση του παράγοντα της γνώσης μέσα από τον τρόπο λειτουργίας του Υπουργείου Εξωτερικών αποτελεί ένα από τα κεντρικά γνωρίσματα αυτού του νομοσχεδίου. Θα αναφερθώ σε κάποια συγκεκριμένα παραδείγματα.

Τα πρώτα άρθρα του νομοσχεδίου επιφέρουν κάποιες αλλαγές στον νόμο του 2021, όπως είπαμε, στον τρόπο λειτουργίας της Διπλωματικής Ακαδημίας, του θεσμού δηλαδή που εκπαιδεύει τους νέους διπλωμάτες, τους ακόλουθους, αλλά και που παρέχει διαρκή εκπαίδευση στη διάρκεια της σταδιοδρομίας των υπαλλήλων του Υπουργείου Εξωτερικών, καθώς και των διπλωματών μας.

Το συμβούλιο που διοικεί τη Διπλωματική Ακαδημία, σύμφωνα με το νομοσχέδιο, απαρτίζεται από έξι μέλη, εκ των οποίων οι τρεις είναι διπλωμάτες, ένας μόνο είναι ακαδημαϊκός στη Διπλωματική Ακαδημία -μόνο ένας είναι πανεπιστημιακός- και οι άλλοι δύο προέρχονται από τον χώρο της οικονομίας και των γραμμάτων και η πρόβλεψη είναι ότι ο ένας εξ αυτών πρέπει να έχει ένα μεταπτυχιακό.

Έγινε συζήτηση στη διάρκεια των συζητήσεων της επιτροπής για το κατά πόσο θα πρέπει να υπάρχει πολύ πιο έντονη παρουσία ακαδημαϊκών και πανεπιστημιακών μέσα στο συμβούλιο που διοικεί τη Διπλωματική Ακαδημία. Η απάντηση ήταν ότι οι διπλωμάτες πρέπει να παίζουν ρόλο ούτως ώστε να υπάρχει εφαρμοσμένη εκπαίδευση των νέων και των πεπειραμένων διπλωμάτων.

Αυτό δεν το αρνούμαστε, αλλά δεν μπορεί να έχουμε μια Διπλωματική Ακαδημία η οποία να είναι, με την εξαίρεση ενός μόνο μέλους στο συμβούλιό της, αποκλειστικά απαρτισμένη από διπλωμάτες και από ειδικούς σε άλλους τομείς.

Θεωρούμε ότι το μείγμα δεν είναι επιτυχές. Το μείγμα θα έπρεπε να δίνει εξίσου σημαντική παρουσία στους ακαδημαϊκούς, ούτως ώστε να διατηρείται ακριβώς αυτό που η Διπλωματική Ακαδημία υποτίθεται ότι πρέπει να πραγματοποιεί, που είναι μία υψηλού επιπέδου επιμόρφωση και εκπαίδευση στους νέους διπλωμάτες και τους διπλωμάτες καριέρας.

Η άλλη διάταξη που επίσης μας εντυπωσιάζει και επιβεβαιώνει ότι υπάρχει εδώ μια προσπάθεια αφαίρεσης του παράγοντα της γνώσης από τη δομή που εισηγείται το νομοσχέδιο του Υπουργείου Εξωτερικών είναι το γεγονός ότι ο διευθυντής σπουδών ο οποίος συμμετείχε στο συμβούλιο που διοικεί τη Διπλωματική Ακαδημία σύμφωνα με το νομοσχέδιο του 2021 σήμερα δεν είναι πλέον μέλος αυτού του συμβουλίου.

Θεωρούμε ότι αυτό είναι αδιανόητο. Ο διευθυντής σπουδών, δηλαδή ο άνθρωπος ο οποίος έχει εποπτεία του προγράμματος επιμόρφωσης της Ακαδημίας, πρέπει να βρίσκεται στην «καρδιά» του συμβουλίου που διοικεί τη Διπλωματική Ακαδημία.

Υπήρξε επίσης μία συζήτηση όσον αφορά τον παράγοντα «γνώση», γιατί η σύγχρονη γνώση είναι αυτή που φτιάχνει τους ικανούς διπλωμάτες, μαζί βεβαίως και με την εμπειρία.

Ένας άλλος παράγοντας που μας απασχόλησε στη διάρκεια των συζητήσεων της επιτροπής ήταν η συνεχής εμμονή στο ότι στα προσόντα πρόσληψης των νέων διπλωματών θα πρέπει να είναι και η κατοχή άριστης γνώσης και της αγγλικής και της γαλλικής γλώσσας.

Επισημάναμε από την πλευρά μας, μαζί με άλλους εκπροσώπους κομμάτων, ότι σήμερα το να γνωρίζει ένας διπλωμάτης άριστα και τη γαλλική είναι ένα κατάλοιπο μιας παραδοσιακής προσέγγισης στη διπλωματία. Είχαμε μάλιστα και μια έκφραση συμφωνίας, αν θέλετε, από την Πρόεδρο της επιτροπής, την κ. Μπακογιάννη, η οποία ανήκει στην πλειοψηφία της Νέας Δημοκρατίας, η οποία συμφώνησε.

Θεωρούμε ότι η άριστη γνώση των αγγλικών πρέπει να είναι προϋπόθεση οπωσδήποτε, αλλά ταυτόχρονα, ακριβώς για να μπορέσει να ανταποκριθεί ένα σύγχρονο Υπουργείο Εξωτερικών στις απαιτήσεις ενός μεταλλασσόμενου κόσμου, θα πρέπει μία από τις βασικές γλώσσες του ΟΗΕ να είναι η δεύτερη γλώσσα, περιλαμβανομένων και των γαλλικών. Αλλά, όχι τα γαλλικά πλέον να είναι ως μία απαραίτητη προϋπόθεση για την έναρξη καριέρας ενός νεαρού διπλωμάτη.

Αυτή η διεύρυνση είναι σημαντική, επειδή ο κόσμος γύρω μας αλλάζει, αλλά και επειδή η γαλλική γλώσσα δεν παίζει πλέον τον ρόλο που έπαιζε παλιά στις διεθνείς σχέσεις και τη διπλωματία.

Ένας άλλος παράγοντας που επίσης επιβεβαιώνει αυτή τη διαπίστωση είναι ότι στο άρθρο 26, απ’ ό,τι φαίνεται για την εξοικονόμηση ελάχιστων πόρων, καταργείται η εκπαιδευτική άδεια που παρεχόταν σε ορισμένους διπλωμάτες οι οποίοι είχαν διακριθεί στη σταδιοδρομία τους. Παλιά μπορούσε να δοθεί μέχρι και διετής εκπαιδευτική άδεια σε κάποιους διπλωμάτες, ούτως ώστε είτε να εκπαιδευτούν είτε να ενισχύσουν τις γνώσεις τους σε κάποιον κλάδο. Αυτή πλέον δεν υπάρχει.

Εμείς θα θέλαμε, όχι μόνο να διατηρηθεί, αλλά να ενισχυθεί η εκπαιδευτική άδεια, γιατί αυτός είναι ένας σημαντικός συντελεστής αναβάθμισης των δεξιοτήτων των διπλωματών, που είναι κάτι που πρέπει το Υπουργείο Εξωτερικών να παρέχει.

Επίσης, στα σχετικά άρθρα με την αξιολόγηση των διπλωματών μάς κάνει εντύπωση το γεγονός ότι η αξιολόγηση αυτή δεν γίνεται με έναν τρόπο που να οδηγεί τους διπλωμάτες σε μία επαγγελματική προσέγγιση της εργασίας τους.

Συγκεκριμένα, η αξιολόγηση παραμένει, αλλά οι αξιολογούμενοι υπάλληλοι του Υπουργείου Εξωτερικών δεν αξιολογούνται πλέον, σύμφωνα με το άρθρο 28, σε σχέση με την επίτευξη των στόχων του στρατηγικού σχεδίου το οποίο καλούνται να υλοποιήσουν. Και το ίδιο κάνει και το άρθρο 30. Και παράλληλα, αφαιρείται από τη διαδικασία αξιολόγησης και η δυνατότητα του αξιολογούμενου να εκπονεί μια έκθεση -αυτά υπήρχαν στο προηγούμενο νομοσχέδιο- με την οποία αυτός ή αυτή να εξηγεί ποια είναι η άποψή του στη διάρκεια της διαδικασίας αξιολόγησης.

Είναι απαραίτητο αυτό, ούτως ώστε η αξιολόγηση να μη χρησιμοποιείται ως εργαλείο πελατειακών σχέσεων και ευνοιοκρατίας μέσα στις υπηρεσίες του Υπουργείου Εξωτερικών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έρχομαι τώρα σε άλλα δύο άρθρα και θα κλείσω με μία παρατήρηση για τις συνθήκες εργασίας.

Τα άρθρα 48 και 49 είναι γεγονός ότι αυξάνουν τον αριθμό των προξενικών υπαλλήλων και αυτό θεωρούμε ότι είναι ένα βήμα προς τη σωστή κατεύθυνση, αν και ανεπαρκές. Ωστόσο, στο άρθρο 49 η μοριοδότηση του διδακτορικού δεν υπάρχει και αυτό είναι ένα πρόβλημα που υπήρχε και στον προηγούμενο νόμο του 2021. Δηλαδή οι προξενικοί υπάλληλοι οι οποίοι έχουν ένα μεταπτυχιακό μοριοδοτούνται, αν έχουν και ένα δεύτερο μεταπτυχιακό, μοριοδοτούνται, αλλά αν έχουν διδακτορικό, αυτό μετριέται ως ένα μεταπτυχιακό. Και βλέπουμε και εδώ άλλη μια περίπτωση όπου η γνώση και η εξειδικευμένη γνώση δεν υποστηρίζεται από το νομοσχέδιο και αυτό και το παλαιότερο.

Υπάρχει στο άρθρο 63 μια διάταξη η οποία ζητά από τις προξενικές αρχές να χρησιμοποιούν το 10% των τελών για τη συντήρηση κτηρίων όχι μόνο των προξενείων, αλλά και των πρεσβειών, δηλαδή τα έσοδα των προξενείων να χρησιμοποιούνται με αυτόν τον τρόπο για τη συντήρηση κτηρίων. Θεωρούμε ότι αυτό ισοδυναμεί με ένα είδος φόρου Ελλήνων του εξωτερικού, διότι οι Έλληνες του εξωτερικού είναι αυτοί που θα καταβάλλουν αυτά τα τέλη και πιστεύουμε ότι η συντήρηση των κτηρίων, ιδίως των πρεσβειών -διότι οι πρεσβείες εξυπηρετούν τα συμφέροντα όχι μόνο των Ελλήνων του εξωτερικού αλλά όλων των Ελλήνων- θα πρέπει να προέρχονται απευθείας από τον προϋπολογισμό και όχι από ένα ποσοστό των τελών που καταβάλλουν όσοι εξυπηρετούνται στα προξενεία, που είναι συνήθως οι Έλληνες του εξωτερικού.

Τα άρθρα 22 και 24 αφορούν τις συνθήκες εργασίας των υπαλλήλων στο Υπουργείο Εξωτερικών.

Το άρθρο 22 για τη νοσηλεία τέκνου δίνει τη δυνατότητα αν αρρωστήσει το παιδί ενός υπαλλήλου στο Υπουργείο Εξωτερικών ή ενός διπλωμάτη να πάρει άδεια άνευ αποδοχών μέχρι και έναν μήνα. Μετά δεν εξηγεί τι συμβαίνει, αν χρειάζεται για τη νοσηλεία του τέκνου να επεκταθεί η άδεια πέραν του ενός μηνός και δεν ξέρουμε γιατί αυτή είναι άνευ αποδοχών. Προσπαθεί το Υπουργείο Εξωτερικών να εξοικονομήσει χρήματα μέσα από μια τέτοια ρύθμιση; Θα πρέπει να είναι με αποδοχές. Αν αρρωστήσει το παιδί ενός διπλωμάτη, θα πρέπει το Υπουργείο να υποστηρίξει τον διπλωμάτη αυτόν να νοσηλεύσει το παιδί του, χωρίς να του αφαιρεί τον μισθό.

Υπάρχει το άρθρο 24 που αναφέρθηκε και από άλλους εισηγητές που αφορά την άδεια μητρότητας. Η άνευ αποδοχών άδεια μητρότητας δεν παρέχεται σε μητέρες οι οποίες υπηρετούν σε εξωτερική υπηρεσία, θεωρούμε ότι αυτό αποτελεί διάκριση. Η εισηγητική έκθεση της Νομικής Υπηρεσίας της Βουλής, επίσης, κάνει αναφορά σε αυτό το συγκεκριμένο άρθρο, το 24 και θεωρεί ότι υπάρχει διάκριση εδώ, προτείνει μια διαφορετική λύση.

Εμείς από την πλευρά μας θεωρούμε ότι πρέπει να υπάρχει εξίσωση των δικαιωμάτων των μητέρων που υπηρετούν στις εξωτερικές υπηρεσίες με αυτών των μητέρων που υπηρετούν στην εσωτερική υπηρεσία. Δεν αντιλαμβανόμαστε γιατί θα πρέπει να υπάρχει αυτή η διάκριση.

Πιστεύουμε ότι εδώ χάνεται μια ευκαιρία και θα κλείσω, κύριε Πρόεδρε, πολύ σύντομα αναφερόμενος στο τι θα μπορούσε να πετύχει το νομοσχέδιο αυτό το οποίο δεν επιτυγχάνει. Θα μπορούσε, κατά την άποψή μας, να πετύχει την αναβάθμιση της Διπλωματικής Ακαδημίας και την αύξηση του προσωπικού της, το οποίο παραμένει ισχνό. Θα μπορούσε να περιέχει διατάξεις για την προσέλκυση νέων διπλωματών, ιδίως εμπειρογνωμόνων με υψηλή ειδίκευση σε τομείς όπως είναι η Μέση Ανατολή, θα μπορούσε να προσλάβει τουρκολόγους αλλά και ειδικούς στα θέματα των χωρών των Βαλκανίων. Θα μπορούσε επίσης να αυξάνει, όπως είπαμε και πριν και όχι να καταργεί τις εκπαιδευτικές άδειες. Θα μπορούσε να περιέχει διατάξεις για την αναβάθμιση των υπηρεσιών στις προξενικές αρχές, ιδίως στην ποιότητα και στις ώρες υπηρεσίας που παρέχονται στο κοινό, διότι όπως θα θυμάστε πρόσφατα ο κύριος Πρωθυπουργός είπε -και σωστά- ότι στους Έλληνες του εξωτερικού όταν έρχονται σε επαφή με τα προξενεία, η λέξη που έρχεται πρώτη στο μυαλό τους είναι η λέξη «ταλαιπωρία» και οι προξενικές αρχές θα μπορούσαν να παρέχουν καλύτερες υπηρεσίες και αυτό να υπάρχει στο ίδιο το νομοσχέδιο προς τους Έλληνες και τους ξένους που προσέρχονται στα γραφεία τους.

Θα μπορούσε να υπάρχει μεγαλύτερη έμφαση -και δυστυχώς, δεν υπάρχει- στη δημόσια διπλωματία και στην πολιτιστική διπλωματία, ένας τομέας στον οποίο η χώρα μας μπορεί να παίξει σημαντικό ρόλο και το νομοσχέδιο αυτό δεν περιέχει κανένα άρθρο και δεν ξέρουμε γιατί για αυτό το κρίσιμο θέμα.

Και, επίσης, δεν υπάρχει κάποια διάταξη όσον αφορά την αναβάθμιση του Συμβουλίου Απόδημου Ελληνισμού. Παρ’ όλο που ο νόμος του 2021 έχει διατάξεις σχετικά με το ΣΑΕ, το ΣΑΕ είναι ένας θεσμός τον οποίο προβλέπει το Σύνταγμα, δεν λειτουργεί για περισσότερο από δέκα χρόνια τώρα, παρά το γεγονός ότι υπάρχει συνταγματική διάταξη που επιβάλλει τη λειτουργία του. Υπάρχει η επιθυμία στο στρατηγικό σχέδιο για τον Απόδημο Ελληνισμό από την πλευρά του Υπουργείου Εξωτερικών να επαναλειτουργήσει μελλοντικά το ΣΑΕ, αλλά οι διατάξεις του νόμου του 2021 αναφορικά με αυτό έχουν ξεπεραστεί και από τα γεγονότα, αλλά και από δηλώσεις που έχουν γίνει σχετικά από το Υπουργείο Εξωτερικών και θα περιμέναμε να βλέπαμε μέσα στο καινούργιο νομοσχέδιο που φέρνετε σήμερα ειδικές διατάξεις για το Συμβούλιο Αποδήμου Ελληνισμού.

Υπάρχουν και δύο τροπολογίες που, δυστυχώς, μας ήρθαν πάλι νύχτα, στις 11.05΄ και στις 11.30΄ νομίζω περίπου. Για αυτές θα αναφερθώ εκτενέστερα στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε, λοιπόν και καλούμε στο Βήμα τον κ. Αλέξανδρο Ζερβέα από την Κοινοβουλευτική Ομάδα των Σπαρτιατών. Είναι ο τελευταίος ειδικός αγορητής, μετά θα ακολουθήσει ο Υπουργός Εξωτερικών.

Πριν ξεκινήσετε, κύριε συνάδελφε, ο Βουλευτής κ. Δημήτριος Τζανακόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα αρχίσω την ομιλία μου με έναν σχολιασμό για τα δραματικά γεγονότα στη Συρία. Όλοι γνωρίζουμε τι έχει συμβεί τις τελευταίες ημέρες. Γνωρίζουμε για την πτώση του Άσαντ και για την άνοδο ενός άλλου καθεστώτος το οποίο στη βάση του ελέγχεται από ομάδες τζιχαντιστών. Δίχως αμφιβολία, είναι πασιφανής η τεράστια γεωπολιτική αναβάθμιση της Τουρκίας στην περιοχή, η οποία καταφέρνει όχι μόνο να βγάλει ένα αγκάθι από τα πλευρά της, αλλά να διαδραματίσει πολύ μεγαλύτερο ρόλο στον χώρο της Μέσης Ανατολής.

Πριν καιρό ο κ. Ερντογάν είχε κάνει λόγο περί αναστάσεως της οθωμανικής αυτοκρατορίας και αυτό ίσως είχε φανεί γραφικό και γελοίο, αλλά βλέπουμε στις μέρες μας ότι αυτό το όραμα του κ. Ερντογάν αρχίζει να λαμβάνει σάρκα και οστά, όχι με άμεση κατοχή εδαφών αλλά μέσω κρατών-δορυφόρων, τα οποία ελέγχονται εν πολλοίς από την τουρκική κυβέρνηση. Η Λιβύη είναι ένα τέτοιο παράδειγμα, ουσιαστικά ελέγχεται από την Τουρκία. Η Συρία τώρα είναι το νέο παράδειγμα και βεβαίως, να μην ξεχνάμε και στη γειτονιά μας την Αλβανία, η οποία διατηρεί άριστες σχέσεις με την Τουρκία. Και ο θεός έδωσε να κυβερνά την Αίγυπτο ο Στρατηγός Σίσι και όχι η Μουσουλμανική Αδελφότητα, γιατί τότε θα είχαμε ένα πάρα πολύ μεγάλο πρόβλημα.

Έχουμε φτάσει στο σημείο οι «Μεγάλες Δυνάμεις» ουσιαστικά να εκλιπαρούν τον κ. Ερντογάν να συνομιλεί μαζί τους, για να μπορούν να έχουν και αυτές έναν λόγο στο μέλλον της συριακής επικράτειας. Παράλληλα, βλέπουμε να αυξάνονται οι επιθέσεις κατά των χριστιανικών πληθυσμών κάθε ομολογίας και κάθε δόγματος. Στη Χομς πρόσφατα είχαμε τον αποτρόπαιο αποκεφαλισμό ενός ζεύγους χριστιανών. Αλλού παρατηρούμε βεβηλώσεις εκκλησιών και βεβαίως ο κ. Αλ Τζολάνι παριστάνει τον προβατόσχημο λύκο, ο κύριος αυτός ο οποίος το 2017 είχε επικηρυχθεί από τις Ηνωμένες Πολιτείες της Αμερικής για 7 εκατομμύρια δολάρια.

Επίσης, οι υποστηριζόμενοι από τους Τούρκους τζιχαντιστές συνεχίζουν να διαπράττουν εγκλήματα πολέμου κατά του κουρδικού πληθυσμού της Συρίας. Απ’ ό,τι φαίνεται, δύο είναι οι κατευθύνσεις στις οποίες θα οδηγηθούμε, είτε στο απόλυτο χάος είτε στη δημιουργία ενός ισλαμικού χαλιφάτου. Και αναρωτιέμαι ποια κατάσταση είναι χειρότερη από τις δύο.

Οι χριστιανοί της περιοχής, κύριε Υπουργέ, περιμένουν πάρα πολλά από εμάς. Τις τελευταίες μέρες έχουν κάνει επανειλημμένως εκκλήσεις προς το πολιτικό προσωπικό της πατρίδας μας και προς εμένα προσωπικά. Θεωρώ ότι πρέπει να δείτε το θέμα της υπεράσπισης των ανθρωπίνων δικαιωμάτων αυτών των ανθρώπων με πάρα πολύ ζεστό τρόπο. Και επειδή από 1-1-2025 θα είμαστε μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών, θεωρώ ότι μέσω αυτής της συμμετοχής μας μπορούμε να κάνουμε πάρα, μα πάρα πολλά. Ας μην αφήσουμε αυτούς τους ανθρώπους στο έλεος του θεού.

Όλα τα κόμματα στην επιτροπή καταλήξαμε στο συμπέρασμα ότι υφίσταται μείζον ζήτημα σχετικά με την υποχρηματοδότηση του Υπουργείου Εξωτερικών. Αυτό το θέμα τέθηκε από εμάς κατά τη συζήτηση του προϋπολογισμού και παρά το γεγονός ότι υπήρξε μια μικρή αύξηση των δαπανών του Υπουργείου Εξωτερικών, αυτή η άποψη δεν μπορεί να αντισταθμίσει το γεγονός ότι το Υπουργείο αυτό συνεχίζει να υποχρηματοδοτείται. Υπολογίζεται ότι μόλις το 0,15%-0,2% του κρατικού προϋπολογισμού κατευθύνεται προς τα εκεί. Επομένως, αν θέλουμε να έχουμε ένα αποτελεσματικό και ουσιαστικό Υπουργείο Εξωτερικών, θα πρέπει δίχως άλλο να αυξηθεί το μέρος του κρατικού προϋπολογισμού που κατευθύνεται προς αυτό.

Όπως είπαμε στις συνεδριάσεις της αρμόδιας επιτροπής, λάβαμε σοβαρά υπ’ όψιν μας τις αντιρρήσεις και τις προτάσεις των εκπροσώπων των φορέων. Δυστυχώς, δεν ισχύει το ίδιο για την Κυβέρνηση. Μέχρι στιγμής τουλάχιστον δεν είδαμε να υπάρχει η πρόθεση εκ της ηγεσίας του Υπουργείου Εξωτερικών αποδοχής των αιτημάτων τους.

Οι φορείς εστίασαν σε δύο κυρίως ζητήματα: στο ζήτημα της υποχρηματοδότησης του Υπουργείου και στην υποστελέχωσή του. Όλοι αιτήθηκαν την αύξηση των οργανικών θέσεων στους κλάδους τους. Πρώτα, λοιπόν, θα εστιάσω στα αιτήματα των φορέων και μετά θα ασχοληθώ με τα άρθρα του παρόντος νομοσχεδίου.

Η Ένωση Διπλωματικών Υπαλλήλων, Οικονομικών και Εμπορικών Υποθέσεων πρότεινε τροπολογία που αφορά την τροποποίηση του άρθρου 313 του ν.4781/2021, ενός νόμου που απ’ ό,τι φαίνεται έχει πάρα πολλά κενά τα οποία κάποια στιγμή πρέπει να πληρωθούν. Σύμφωνα με την Ένωση, πρέπει να επανέλθει η πρόβλεψη της συμμετοχής των παραγωγικών φορέων στη διαδικασία σχεδιασμού του δικτύου Γραφείων Οικονομικών και Εμπορικών Υποθέσεων.

Ο κλάδος Συμβούλων και Γραμματέων Επικοινωνίας ζητά την ένταξή του στο ειδικό μισθολόγιο, ζητά δηλαδή με τροπολογία επί του άρθρου 383 του ν.4781/2021 τη βαθμολογική και μισθολογική αντιστοίχιση του κλάδου τους με τον διπλωματικό κλάδο. Για το ίδιο άρθρο του ίδιου νόμου ζητούν την αύξηση των οργανικών θέσεων των συμβούλων επικοινωνίας, αλλά και των γενικών συμβούλων επικοινωνίας.

Επίσης, προτείνουν την προσθήκη στο άρθρο 227 του προαναφερθέντος νόμου Τμήματος Ψηφιακής Διπλωματίας, Στρατηγικής Επικοινωνίας και Παραπληροφόρησης, το οποίο θα ασχολείται με τη διαχείριση και αντιμετώπιση ζητημάτων παραπληροφόρησης και ψηφιακής διπλωματίας.

Ο Σύλλογος Υπαλλήλων Κλάδου Διοικητικής και Λογιστικής Υποστήριξης του Υπουργείου Εξωτερικών διαμαρτύρεται για τη συνεχή μείωση των οργανικών θέσεων, όπως προβλέπεται στο άρθρο 55 του παρόντος νομοσχεδίου. Έπειτα, η Ένωση Διπλωματικών Υπαλλήλων σχολιάζοντας το άρθρο 30 του εν λόγω νομοσχεδίου που ασχολείται με την αξιολόγηση των υπαλλήλων του Υπουργείου Εξωτερικών υποστηρίζει ότι για να είναι δικαιότερη η αξιολόγηση, ο προϊστάμενος θα πρέπει να υποχρεούται να καλεί όλους τους υπό αξιολόγηση υπαλλήλους και όχι μόνο τους υπαλλήλους κατά την κρίση του.

Ο ίδιος φορέας όσον αφορά το άρθρο 36 του παρόντος νομοσχεδίου που ορίζει τα τυπικά προσόντα προαγωγής υπαλλήλων του διπλωματικού κλάδου, προτείνει την τριετή και όχι τετραετή παραμονή στον βαθμό του γραμματέως Πρεσβείας Α΄ και στον βαθμό του γραμματέως Πρεσβείας Β΄.

Τέλος, συμφωνούμε με την πρόταση του φορέα αυτού για την παροχή κινήτρων στο προσωπικό με σκοπό την κάλυψη των θέσεων σε αρχές δυσμενών συνθηκών. Διαφωνούμε με την πρόβλεψη ορίου ηλικίας για την εισαγωγή και φοίτηση στην Ελληνική Διπλωματική Ακαδημία. Πιο συγκεκριμένα, στο άρθρο 7 αναφέρεται ότι ο υποψήφιος δεν πρέπει να έχει συμπληρώσει το τεσσαρακοστό έτος της ηλικίας του.

Στο ίδιο άρθρο θεωρούμε ότι η πρόβλεψη για άριστη γνώση της αγγλικής και της γαλλικής γλώσσας ως ειδικού προσόντος για τον διαγωνισμό εισαγωγής στην Ελληνική Διπλωματική Ακαδημία δεν είναι ορθή. Θα έπρεπε, κατά τη γνώμη μας, να γίνεται πρόβλεψη και για άλλες γλώσσες.

Όσον αφορά το άρθρο 20 που προβλέπει αλλαγές στις αρμοδιότητες της Επιτροπής Αποχαρακτηρισμού Εγγράφων, πιστεύουμε ότι οι αλλαγές αυτές δεν είναι προς την ορθή κατεύθυνση.

Διαφωνούμε, επίσης, με το άρθρο 22 παράγραφος 6, όπου προβλέπεται η κατάργηση του εισιτηρίου αδείας για το έτος κατά το οποίο ο υπάλληλος μετακινείται από την κεντρική υπηρεσία στις αρχές της εξωτερικής υπηρεσίας και το αντίστροφο.

Είμαστε κάθετα με το άρθρο 24 στο σκέλος που αναφέρεται στις άδειες μητρότητας και ανατροφής τέκνων. Για την εννεάμηνη άδεια ανατροφής τέκνου υπάρχει διαφορετική πρόβλεψη για τους υπαλλήλους της κεντρικής υπηρεσίας από τους υπαλλήλους της εξωτερικής υπηρεσίας. Θεωρούμε ότι πρέπει να ισχύει το ίδιο καθεστώς και για τις δύο κατηγορίες υπαλλήλων.

Όσον αφορά τη διαχείριση του κτηριακού θέματος, θεωρούμε ότι οι σχετικές διατάξεις είναι προς την ορθή κατεύθυνση.

Συμπερασματικά, το παρόν νομοσχέδιο έχει θετικά και αρνητικά σημεία, όπως έχει και πάρα πολλές ελλείψεις. Η τελική στάση μας έναντι αυτού θα εξαρτηθεί από το εάν η ηγεσία του Υπουργείου, έστω και την ύστατη στιγμή, θα εισάγει τροπολογίες που θα απαντούν έστω και εν μέρει στις αγωνίες των φορέων.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό ολοκληρώθηκαν οι ομιλίες των εισηγητών και ειδικών αγορητών.

Και τώρα θα δώσουμε τον λόγο στον Υπουργό Εξωτερικών κ. Γεραπετρίτη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ πολύ τις κυρίες και τους κυρίους Βουλευτές για όλη την προσπάθεια στην ανάγνωση και επεξεργασία του σχεδίου νόμου του Υπουργείου Εξωτερικών και για τις ωφέλιμες παρατηρήσεις τις οποίες έκαναν τόσο κατά τη διάρκεια των επιτροπών όσο και στο πλαίσιο της συζήτησης στην Ολομέλεια.

Θα μου επιτρέψετε να κάνω μία πρώτη γενική τοποθέτηση και στη συνέχεια να αναφερθώ στα επιμέρους θέματα που ετέθησαν από τους ειδικούς αγορητές.

Η πραγματικότητα είναι ότι βιώνουμε μια εξαιρετικά σύνθετη κατάσταση στην περιφέρεια γύρω μας, αλλά και οικουμενικά. Πενήντα πέντε συρράξεις οι οποίες βρίσκονται αυτή τη στιγμή σε εξέλιξη στον κόσμο, οι οποίες επιβαρύνουν εξαιρετικά τα γεωπολιτικά, αλλά και διαταράσσουν τη διεθνή αρχιτεκτονική ασφαλείας. Συνόδεψα χθες τον Πρωθυπουργό στο ταξίδι στον Λίβανο, όπου είχαμε την ευκαιρία να συναντηθούμε με όλους τους αξιωματούχους του Λιβάνου, όχι μόνο για να αναδείξουμε συμβολικά την αξία της εκεχειρίας και να δώσουμε ιδιαίτερη έμφαση στην ανάγκη αυτή να τηρηθεί, αλλά και να επεκταθεί, να παγιοποιηθεί, αλλά και για να αναδείξουμε την παρουσία της Ελλάδας στην κρίσιμη και ευαίσθητη περιοχή της Μέσης Ανατολής.

Η Συρία, πράγματι, βρίσκεται σε μία φάση η οποία είναι εξαιρετικά ρευστή. Αξιολογούμε και αποτιμούμε καθημερινά και για τον λόγο αυτόν βρισκόμαστε σε μία διεθνή συνέργεια τόσο με τους εταίρους, όσο και με τους διεθνείς οργανισμούς. Βεβαίως, η πραγματικότητα είναι ότι δεν έχουν αρθεί τα προβλήματα τα οποία υφίστανται στη Συρία με την πτώση του ολοκληρωτικού καθεστώτος Άσαντ. Θα πρέπει απολύτως να διασφαλιστούν τα δικαιώματα, η συμπερίληψη, η δημοκρατία, η ελευθερία, έτσι ώστε να καταστεί και γνησίως ασφαλής χώρα. Και για τον λόγο αυτόν, εξάλλου, συνεχίζεται η λήψη αιτήσεων για την παροχή ανθρωπιστικής προστασίας και η αξιολόγησή τους.

Η ελληνική εξωτερική πολιτική θα συνεχίσει σε αυτό το πλαίσιο με πολυμέρεια και ενεργητική διπλωματία. Σε λίγες ημέρες, η Ελλάδα αναλαμβάνει μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών στην πιο δύσκολη στιγμή μεταπολεμικά και η ταπεινή μας φιλοδοξία είναι να συμβάλουμε στην εμπέδωση του Διεθνούς Δικαίου και στην αποκατάσταση της αληθούς έννοιας της ειρηνικής επίλυσης των διαφορών. Θα έχω την ευκαιρία να ενημερώσω το Σώμα και για την παρουσία μας στο Συμβούλιο Ασφαλείας.

Το νομοσχέδιο το οποίο έχετε ανά χείρας είναι στην πραγματικότητα ένα προϊόν των ίδιων των υπηρεσιών του Υπουργείου Εξωτερικών και έρχεται να θεραπεύσει επιμέρους ζητήματα, τα οποία έχουν προκύψει τόσο στην καθημερινή λειτουργία του Υπουργείου Εξωτερικών, όσο και στην οργάνωση και στα θέματα που αφορούν την υπηρεσιακή κατάσταση του προσωπικού του Υπουργείου Εξωτερικών.

Στην πραγματικότητα έρχεται να διαχειριστεί τα ζητήματα που ορθώς αναφέρατε, που συνδέονται βεβαίως και με την υποστελέχωση του Υπουργείου, τον σχετικώς περιορισμένο προϋπολογισμό, αλλά ακόμη και με θέματα που ανάγονται στις υποδομές του Υπουργείου Εξωτερικών και ιδίως τις κτηριακές υποδομές οι οποίες βρίσκονται στο εξωτερικό και όπου είναι εγκατεστημένες οι διπλωματικές μας αποστολές.

Σε ό,τι αφορά τον προϋπολογισμό είχα την ευκαιρία να τοποθετηθώ προ ημερών, αναφέροντας ότι υπάρχει πράγματι μία υποχρηματοδότηση του Υπουργείου Εξωτερικών σε σχέση με τις πραγματικές ανάγκες. Ο προϋπολογισμός είναι ελαφρά αυξημένος σε σχέση με τον περσινό και ήδη έχει αναληφθεί δέσμευση από το Υπουργείο Οικονομικών εδώ, στην Εθνική Αντιπροσωπεία, για περαιτέρω ενίσχυση του Υπουργείου Εξωτερικών κατά 30 εκατομμύρια προϊόντος του 2025, οπότε εκτιμούμε ότι θα υπάρξει η ενίσχυση αυτή.

Θέλω ιδιαιτέρως να αναφερθώ, γιατί αφορά και στο συγκεκριμένο νομοσχέδιο, στο ότι χάρη στην εξαιρετικά καλή συνεργασία μας με το Υπουργείο Οικονομικών και το Υπουργείο Εσωτερικών –να ευχαριστήσω την πολιτική ηγεσία αμφοτέρων των Υπουργείων- έχουν ήδη γίνει κάποια σημαντικά βήματα. Νομίζω ότι είναι εξαιρετικά σημαντικό το ότι έχουμε πρόσθετα εκατό θέσεις διοικητικών προξενικών υπαλλήλων. Ορθώς έγινε αναφορά στο γεγονός ότι υπάρχουν σημαντικές ελλείψεις στα προξενεία μας. Γίνεται μια υπεράνθρωπη προσπάθεια από το διοικητικό και το διπλωματικό προσωπικό, για να αντεπεξέλθουν σε έναν πολύ μεγαλύτερο φόρτο. Και αναφέρομαι, βεβαίως, όχι μόνο στον τακτικό φόρτο από την παροχή των προξενικών υπηρεσιών, αλλά ακόμη και από τις συμφωνίες οι οποίες έχουν γίνει για την οργανωμένη μετάκληση ιδίως εργατών γης, αλλά βεβαίως και από τις αυξημένες υποχρεώσεις από τη συμμετοχή της χώρας μας σε διεθνείς οργανισμούς, όπως συμβαίνει με τη μόνιμη αντιπροσωπεία μας στον ΟΗΕ, όπου έχει υπάρξει μία πολύ σημαντική ενίσχυση τόσο σε ανθρώπινους πόρους, όσο και σε υποδομές, για να μπορέσει την επόμενη διετία να αντεπεξέλθει στο πολύ υψηλό έργο το οποίο υφίσταται.

Θα ήθελα, επίσης, να αναφερθώ στο γεγονός ότι ήδη από το τέλος του 2023 υπήρξε μία πρώτη παρέμβαση έτσι ώστε να αυξηθούν οι πόροι του Υπουργείου Εξωτερικών από τα τέλη των προξενικών υπηρεσιών. Η παλαιότερη ρύθμιση προέβλεπε ότι το 60% των πόρων περιέρχεται στο Υπουργείο Οικονομικών –και, άρα, στον κρατικό προϋπολογισμό- και μόνο το 40% παρέμενε ως πόρος στο Υπουργείο Εξωτερικών. Αυτό ανεστράφη τον Δεκέμβριο του 2023, έτσι ώστε πλέον το 60% να περιέρχεται για οργανικές και λειτουργικές δαπάνες του Υπουργείου Εξωτερικών. Και ήδη με το ανά χείρας νομοσχέδιο, το 10% από το ποσοστό το οποίο περιερχόταν στον κρατικό προϋπολογισμό, πλέον καθίσταται ένας ειδικός πόρος του Υπουργείου Εξωτερικών έτσι ώστε να μπορέσουμε να ανατάξουμε τα κτήρια του ελληνικού δημοσίου, τα οποία στεγάζουν τις διπλωματικές μας αποστολές, διότι είναι εξαιρετικά σημαντικό όχι μόνο να είμαστε δυνατοί διπλωματικά, αλλά να έχουμε και την παράσταση ισχύος στο εξωτερικό.

Η αλήθεια είναι ότι και λόγω της υπερδεκαετούς κρίσης υπήρξε μια σημαντική ύφεση σε ό,τι αφορά την ποιοτική συντήρηση των υποδομών του Υπουργείου Εξωτερικών στο εξωτερικό και γίνεται τώρα μία πάρα πολύ μεγάλη προσπάθεια έτσι ώστε να μπορέσουμε από τον ειδικό αυτόν πόρο να ανατάξουμε, να συντηρήσουμε λειτουργικά τα κτήριά μας. Ήδη υπάρχει ένα συγκροτημένο σχέδιο στο Υπουργείο Εξωτερικών, μια προτεραιοποίηση σε σχέση με τις υποδομές οι οποίες θα πρέπει άμεσα να συντηρηθούν, να ανακαινιστούν, να αναταχθούν –η Πρεσβεία μας στην Ουάσινγκτον, η Πρεσβεία μας στη Βιέννη, στη Μαδρίτη, το Γενικό Προξενείο της Αλεξάνδρειας, η Πρεσβεία στην Καμπέρα- και βέβαια η έναρξη των διαδικασιών για την κατασκευή του κτηριακού συγκροτήματος της Πρεσβείας μας στην Άγκυρα.

Ήθελα να επισημάνω ότι μέσα σε όλα αυτά, το 2024 το Υπουργείο Εξωτερικών έκανε μια πάρα πολύ μεγάλη προσπάθεια, έτσι ώστε να μπορέσει να υπηρετήσει και τον ρόλο του ως εργοδότη. Το προσωπικό του Υπουργείου Εξωτερικών κάνει πράγματι πολύ μεγάλη προσπάθεια υπό συχνά αντίξοες συνθήκες, για να μπορέσει να αντεπεξέλθει στο δύσκολο αυτό έργο. Προσπαθούμε να παρέχουμε προβλεψιμότητα στο προσωπικό του Υπουργείου Εξωτερικών, το οποίο όπως γνωρίζετε, μετακινείται σε πολλές περιπτώσεις ανά τον κόσμο, για να μπορούν οι άνθρωποι να οργανώνουν τη ζωή τους. Κατά τη διάρκεια του 2024 συντελέστηκαν επτά ανώτατα υπηρεσιακά συμβούλια, πέντε υπηρεσιακά συμβούλια, τρία πειθαρχικά, δύο ανώτατα πειθαρχικά και ένα δευτεροβάθμιο πειθαρχικό. Υπήρξε μια εξαιρετικά έγκαιρη λειτουργία, έτσι ώστε να υπάρξει και έγκαιρος προγραμματισμός για το προσωπικό του Υπουργείου Εξωτερικών.

Τρεις ενότητες έχει το νομοσχέδιο. Έχει την ενότητα για τη Διπλωματική Ακαδημία με σκοπό να προσαρμοστεί στα σύγχρονα δεδομένα. Έχει ένα μέρος για την οργάνωση και την υπηρεσιακή κατάσταση στο Υπουργείο Εξωτερικών. Να επισημάνω ότι ένα μέρος αφορά την προσαρμογή στον υπαλληλικό κώδικα, ένα μέρος έχει να κάνει με εξατομικευμένες ανάγκες του Υπουργείου Εξωτερικών εκ της φύσεως της παρεχόμενης εργασίας και, βεβαίως, ένα μέρος αφορά τα οργανωτικά και λειτουργικά των γενικών διευθύνσεων και, βεβαίως, την παρακολούθηση των διεθνών οργανισμών.

Το τρίτο κεφάλαιο που αφορά το κτηριακό θεωρώ ότι είναι εξαιρετικά σημαντικό. Περιέρχεται η διοίκηση και διαχείριση των κτηρίων του εξωτερικού στο Υπουργείο Εξωτερικών, έτσι ώστε να μπορεί το ίδιο το Υπουργείο να αξιολογεί κατά τον βέλτιστο δυνατό τρόπο πώς μπορούν να εξυπηρετηθούν οι κτηριακές ανάγκες των διπλωματικών αποστολών στο εξωτερικό. Είναι εξαιρετικά σημαντικό ότι για πρώτη φορά υπάρχει καταλογογράφηση των κτηρίων στο εξωτερικό. δηλαδή τα ενενήντα δύο κτήρια τα οποία στεγάζουν διπλωματικές αποστολές στο εξωτερικό, έτσι ώστε να έχουμε καταγεγραμμένα πλέον ποια είναι τα κτήριά μας.

Βεβαίως, σε άλλο μέρος του νομοσχεδίου, αλλά συναφώς, υπάρχει πρόβλεψη για την ενίσχυση της Τεχνικής Υπηρεσίας του Υπουργείου Εξωτερικών, έτσι ώστε να μπορέσει να συμβάλει και το ανθρώπινο προσωπικό στην απόπειρα να βελτιώσουμε τις κτηριακές μας υποδομές.

Ξεκινώντας από τα επίμαχα θέματα, τα οποία ετέθησαν από τους αξιότιμους ομιλητές, θα αναφερθώ στις επιμέρους διατάξεις.

Το άρθρο 37 αφορά την υπηρεσιακή εξέλιξη των διπλωματικών. Θα ήθελα να επισημάνω ότι δεν υπήρξε καμμία ουσιαστική αλλαγή, υπήρξε προσαρμογή στο παρόν. Η πραγματικότης είναι ότι όχι μόνο δεν ενισχύεται, όπως ετέθη από ορισμένους ομιλητές, η αδιαφάνεια στην εξέλιξη των διπλωματικών υπαλλήλων, αλλά αντιθέτως, ενισχύεται απολύτως η διαφάνεια και η αξιοκρατία.

Πρώτον, διότι προβλέπεται πλέον ρητώς η σύμφωνη γνώμη του Υπηρεσιακού Συμβουλίου, για να υπάρξει υπηρεσιακή εξέλιξη.

Θέλω να θυμίσω στο Σώμα ότι σύμφωνη γνώμη κατά το διοικητικό δίκαιο είναι η γνώμη εκείνη η οποία απαιτείται, έτσι ώστε ο Υπουργός να λάβει την οριστική απόφαση, ο οποίος Υπουργός δεν μπορεί να παρεκκλίνει από την απόφαση του Υπηρεσιακού Συμβουλίου. Άρα, όχι μόνο ο Υπουργός δεν έχει μεγαλύτερη διακριτική ευχέρεια, αλλά δεσμεύεται απολύτως και καθολικά, από τις εισηγήσεις του Υπηρεσιακού Συμβουλίου. Νομίζω ότι είναι αυτονοήτως μια πράξη, η οποία περιορίζει την όποια δυνατότητα ευνοιοκρατίας εντός του Υπουργείου Εξωτερικών.

Για πρώτη φορά για την προαγωγή σε θέση Πρέσβη, προβλέπονται συγκεκριμένα κριτήρια. Μέχρι πρότινος, δεν προβλεπόταν κανένα απολύτως κριτήριο, γινόταν κατά την απόλυτη κρίση του Υπουργού. Πλέον, για τη θέση του Πρέσβη τίθενται κριτήρια, τα οποία λαμβάνονται υπ’ όψιν.

Και για να απαμβλύνω την οποιαδήποτε ανησυχία, σε σχέση με τον ορισμό της κατ’ απόλυτη εκλογή, θέλω να επισημάνω ότι με νομοτεχνική, η οποία θα υπάρξει, θα επανέλθει, πλην αυτών των συγκεκριμένων που μόλις σας ανέφερα που ενδυναμώνουν το κομμάτι της αξιοκρατίας και της διαφάνειας, επανέρχεται το προηγούμενο καθεστώς έτσι, ώστε, να μην έχετε καμμία αμφιβολία για το αν υπάρχει αλλαγή επί τα χείρω.

Το άρθρο 37 το οποίο αφορά το ζήτημα της…

**ΚΩΝΣΤΑΝΤΙΝΟΣ ΜΠΑΡΚΑΣ:** Συγγνώμη, κύριε Υπουργέ, στο άρθρο 37.4 αναφέρεστε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Δεν πειράζει. Αν θέλετε, να σας διευκρινίσω κάτι.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι, αυτό ρώταγα, αν αναφέρεστε στο 37.4.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Στο άρθρο 37.4. Αυτό που γίνεται είναι ότι επανερχόμαστε στο προηγούμενο καθεστώς, έτσι ώστε να μην υπάρχει καμμία αμφιβολία ότι υπάρχει αλλαγή, αλλά με την προσθήκη -και νομίζω ότι θα συμφωνήσουμε όλοι- ότι ο Υπουργός δεσμεύεται από το Υπηρεσιακό Συμβούλιο -το Υπηρεσιακό Συμβούλιο εκφέρει πλέον σύμφωνη και όχι απλή γνώμη- και ότι τίθενται κριτήρια, σε σχέση με την προαγωγή στον βαθμό του πρέσβη που δεν υπήρχε κανένα κριτήριο, άρα, ήταν στην απόλυτη διάθεση του Υπουργού.

Ως προς το άρθρο 47, θυμίζω ότι αφορά τη δυνατότητα την οποία έχει σήμερα -με το ισχύον καθεστώς- ο Υπουργός να δίδει παράταση έως δύο έτη, από τα εξήντα πέντε έως τα εξήντα επτά, για διπλωματικούς στον βαθμό του πρέσβη, οι οποίοι έχουν συμπληρώσει τριάντα πέντε χρόνια πραγματικής υπηρεσίας.

Αυτό το οποίο γίνεται, ήταν ένα αίτημα το οποίο είχε καταγραφεί και είχε κοινοποιηθεί στο Υπουργείο Εξωτερικών από τον Συνήγορο του Πολίτη, ο οποίος ζήτησε να μην τίθεται ως προϋπόθεση επιλεξιμότητας για την επέκταση κατά δύο χρόνια η συμπλήρωση τριάντα πέντε ετών, αλλά να μπορεί η παράταση αυτή, να δίδεται σε όλους τους διπλωματικούς, οι οποίοι βρίσκονται στο εξηκοστό πέμπτο έτος της ηλικίας είτε έχουν συμπληρώσει τριάντα πέντε χρόνια υπηρεσίας είτε όχι. Άρα, στην πραγματικότητα διευρύνεται ο κατάλογος, αίρεται δηλαδή, ένα κριτήριο επιλεξιμότητας, το οποίο κατά τον Συνήγορο του Πολίτη, δεν δικαιολογείτο στο πλαίσιο της ισότητας.

Είναι άλλο θέμα και δεν θα ήθελα να το συγχέουμε με το ζήτημα της επέκτασης καθολικά του ορίου συνταξιοδότησης στα εξήντα επτά. Δεν αφορά αυτό το ζήτημα. Όπως γνωρίζετε, το θέμα αυτό αυτή τη στιγμή βρίσκεται στην κρίση του Συμβουλίου Επικρατείας, το οποίο θα έρθει να αξιολογήσει κατά πόσον συνιστά διάκριση λόγω ηλικίας η συνταξιοδότηση στα εξήντα πέντε.

Υπάρχουν επιχειρήματα και προς την μία και προς την άλλη πλευρά και νομικά και λειτουργικά υπηρεσιακά. Καταλαβαίνουμε όλοι ότι η επέκταση του ορίου ηλικίας θα δημιουργήσει μια μεγαλύτερη δεξαμενή υπαλλήλων. Θα δημιουργήσει, όμως, επίσης, όπως αντιλαμβανόμαστε, και μια συμφόρηση στους μεγαλύτερους βαθμούς, πράγμα το οποίο καταλαβαίνουμε ότι δημιουργεί και μια λειτουργική, αν θέλετε, ανισορροπία.

Θα πρέπει το ζήτημα της επέκτασης του ορίου ηλικίας καθολικά, να το δούμε συγκροτημένα και με το οργανόγραμμα, για να μην υπάρξει αποψίλωση των χαμηλότερων βαθμών και να έχουμε υπερσυγκέντρωση στις κορυφαίες βαθμίδες.

Το άρθρο 24 για την άδεια μητρότητας. Ετέθη από όλους τους ομιλητές. Κατ’ αρχάς, θα ήθελα να επισημάνω ότι η διάταξη η υφιστάμενη -σήμερα, που μιλάμε- είναι ακριβώς η ίδια. Η σημερινή διάταξη η οποία ισχύει από δεκαπενταετίας προβλέπει ότι κατ’ απόκλιση από τις γενικές διατάξεις που υφίστανται για όλους τους υπαλλήλους -θυμίζω- η άδεια μητρότητας είναι κατ’ επιλογήν της μητέρας είτε εννέα μήνες, είτε μειωμένο ωράριο έως τη συμπλήρωση του τέταρτου έτους του παιδιού. Υπάρχει, δηλαδή, μια διαζευκτική δυνατότητα κατά τον Υπαλληλικό Κώδικα. Ειδικά για όσους υπηρετούν στις αρχές εξωτερικού του Υπουργείου Εξωτερικών προβλεπόταν ήδη από μακρού χρόνου, ότι υπάρχει μόνον η δυνατότητα της εννεάμηνης υποχρεωτικής άδειας μητρότητας και μάλιστα, η άδεια αυτή διδόταν μόνο για όσες μητέρες υπηρετούσαν στην κεντρική υπηρεσία.

Άρα, στην πραγματικότητα ευρισκόμενη μία μητέρα στο εξωτερικό έχει τη δυνατότητα να πάρει μόνον το κομμάτι της του μειωμένου ωραρίου για τα τέσσερα χρόνια. Είναι η σημερινή ρύθμιση, δεν αλλάζουμε κάτι επί τα χείρω. Αντιθέτως, αυτό το οποίο ερχόμαστε και κάνουμε, είναι ότι αφαιρούμε από αυτήν την εξαίρεση ένα υποσύνολο μητέρων που είναι οι μητέρες οι οποίες βρίσκονται στο εξωτερικό με συνυπηρέτηση. Δηλαδή, αποσπώμενες, με συνυπηρέτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θέλω προκαταβολικά να ζητήσω συγγνώμη, γιατί ετέθησαν πολλά θέματα, αν μου δώσετε λίγο χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Θα έχετε χρόνο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ.

Άρα εμείς, όχι μόνο δεν ερχόμαστε να απομειώσουμε την προστασία, η οποία δίδεται σήμερα, αλλά αντιθέτως, αποκαθιστούμε τη δυνατότητα που υπάρχει για μία κατηγορία μητέρων που εργάζονται στο εξωτερικό. Θα μπορούσατε να μου πείτε γιατί δεν καταργείτε ούτως η άλλως την υφιστάμενη διάταξη. Να καταλάβουμε, όμως, -και να εννοήσουμε- ότι η διάταξη η οποία έρχεται σήμερα με το άρθρο 24 βελτιώνει το υφιστάμενο πλαίσιο. Δίδει μεγαλύτερη δυνατότητα σε μία κατηγορία από μητέρες οι οποίες δικαιούνται πλέον την άδεια μητρότητας ήδη ευρισκόμενες στο εξωτερικό.

Η πάγια λογική η οποία βρίσκεται πίσω από την έλλειψη δυνατότητας να αναλάβει μία μητέρα η οποία βρίσκεται σε αποστολή στο εξωτερικό το εννεάμηνο, είναι ότι δημιουργείται πολύ μεγάλη αδυναμία -επειδή, συνήθως, είναι στελεχωμένες με ένα ή δύο άτομα- να υπάρχει αναπλήρωση και βεβαίως, δημοσιονομικά δεν επιτρέπεται εκ του νόμου να δίδεται σε δύο ή περισσότερους ανθρώπους, το προβλεπόμενο επίδομα για το εξωτερικό. Άρα, συνοπτικά, με το άρθρο 24 βελτιώνεται το υφιστάμενο πλαίσιο, δίδοντας τη δυνατότητα της εννεάμηνης άδειας σε όσες μητέρες βρίσκονται με συνυπηρέτηση στο εξωτερικό.

Ετέθη επιπλέον το ζήτημα του ΟΟΣΑ από τον κ. Δελή. Να επισημάνω ότι η αρμοδιότητα η οποία αφορά τον ΟΟΣΑ και ανεξαρτήτως των υποκείμενων ιδεολογικών διαφορών που μπορεί να έχει κανείς, σε σχέση με τη λειτουργία του οργανισμού, η βασική αρμοδιότητα υπαγωγής του ΟΟΣΑ σε ελληνικό φορέα είναι ότι υπάγεται στο Υπουργείο Οικονομικών. Εκείνο το οποίο πράττουμε στα άρθρα 12 έως 17 είναι ότι εντάσσεται η παρακολούθηση του ΟΟΣΑ, η ενίσχυσή του, με βάση την ελληνική εξωτερική πολιτική, στο Υπουργείο Εξωτερικών και μόνο. Καμμία αρμοδιότητα του ΟΟΣΑ, καμμία απολύτως μεταφορά αρμοδιότητας. Απλώς για λόγους λειτουργικής ένταξης ο ΟΟΣΑ παρακολουθείται από το Υπουργείο Εξωτερικών, κατά το μέρος της αρμοδιότητάς του, από τη συγκεκριμένη διεύθυνση.

Τέλος, το άρθρο 7 το οποίο ετέθη από ομιλητές και το οποίο αφορά τις γλώσσες. Η αγγλική και η γαλλική καλώς ή κακώς αποτελούν τις γλώσσες εργασίας σε όλους τους διεθνείς οργανισμούς, σίγουρα στην Ευρωπαϊκή Ένωση. Άρα, κατά τούτο, το ελάχιστο απαιτούμενο για έναν διπλωμάτη είναι να γνωρίζει αυτές τις δύο βασικές γλώσσες. Έχετε δίκιο ότι είναι σημαντικής αξίας το να μπορεί ένας διπλωμάτης να ομιλεί και κάποιες από τις ολιγότερο κοινές γλώσσες και αυτό θα το δούμε, όταν θα έλθει…

**ΠΑΥΛΟΣ ΓΕΡΟΥΛΑΝΟΣ:** Όχι ολιγότερο κοινή τα κινεζικά.

**ΧΡΗΣΤΟΣ ΓΙΑΝΝΟΥΛΗΣ:** Ή τα ισπανικά, σε αριθμό ομιλούντων.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Όπως γνωρίζετε, η ισπανική είναι η γλώσσα η οποία είναι η πλέον διαδεδομένη σε πληθυσμό μετά τα κινεζικά. Άρα, καταλαβαίνουμε την αξία, όπως καταλαβαίνουμε σήμερα και τη γεωπολιτική αξία του να ομιλεί κάποιος την αραβική ή την τουρκική. Είναι αυτονόητο αυτό.

Ήθελα να επισημάνω το εξής: Την ψήφιση του σχεδίου νόμου θα ακολουθήσει η έκδοση δύο προεδρικών διαταγμάτων. Υπάρχει στις εξουσιοδοτικές διατάξεις ειδική αναφορά, η οποία αφορά και στη διαδικασία του διαγωνισμού. Εκεί θα μπορούσαμε να αξιολογήσουμε την επιπλέον μοριοδότηση για γλώσσες, οι οποίες είναι πέραν των δύο γλωσσών. Αυτό το οποίο έχουμε εδώ είναι οι ελάχιστες προϋποθέσεις. Η πρόσθετη μοριοδότηση για επιπλέον γλώσσα είναι πολύ κρίσιμη. Ωστόσο, θέλω να προσθέσω, λόγω και της δικής μου εμπειρίας στα όργανα της Ευρωπαϊκής Ένωσης, ότι είναι εξαιρετικά σημαντικό ο υποψήφιος να γνωρίζει, τουλάχιστον σε έναν ικανοποιητικό βαθμό κατανόησης, τόσο την αγγλική όσο και τη γαλλική.

Αυτά ήταν τα θέματα, τα οποία καταλαβαίνω ότι έχουν τεθεί. Θα μπορούσε το παρόν νομοσχέδιο να έχει και πάρα πολλές άλλες διατάξεις. Αυτή είναι η πραγματικότητα.

**ΧΡΗΣΤΟΣ ΓΙΑΝΝΟΥΛΗΣ:** Και λιγότερες τροπολογίες, πλην μίας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Για τις τροπολογίες δεν μπορώ να μιλήσω, κύριε Γιαννούλη. Θέλω μόνο να σας πω -όχι προς υπεράσπισιν- ότι όπως ξέρετε, επειδή είστε παλαιός κοινοβουλευτικός, πάντοτε την τελευταία εβδομάδα πριν από το κλείσιμο της Βουλής για τις διακοπές υπάρχουν τροπολογίες, διότι θα πρέπει να έρθουν και αφορούν και παρατάσεις και επείγουσες διατάξεις.

Να επισημάνω ότι πράγματι θα μπορούσαν να έρθουν και περαιτέρω διατάξεις. Θέλω να πω, αν και καταλαβαίνω ότι όλη η προσοχή τώρα θα στραφεί στον κ. Λιβάνιο, πρωτίστως, λόγω ειδικού βάρους...

**ΧΡΗΣΤΟΣ ΓΙΑΝΝΟΥΛΗΣ:** Κλέβει τα φώτα!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Η αλήθεια είναι ότι αισθάνομαι ήδη τη σκιά του κ. Λιβάνιου πάνω μου.

Θα μπορούσαν, λοιπόν, να είχαν έρθει πολύ περισσότερες διατάξεις. Θέλω, όμως, να επισημάνω το ακόλουθο: Γίνεται μεγάλη προσπάθεια από το Υπουργείο Εξωτερικών και έχουν έρθει τα απολύτως και άμεσα και αναγκαία, που αφορούν και στη Διπλωματική Ακαδημία και στα οργανωτικά και στα λειτουργικά και κυρίως στα κτηριακά, που είναι πάρα πολύ σημαντικό θέμα. Θα ακολουθήσει και νεότερη νομοθεσία. Θέλω, όμως, να σας πω ότι πολλά από τα οποία έχετε θέσει και τα οποία θα μπορούσαν να αποτελούν ένα ρυθμιστικό πλαίσιο, είναι αντικείμενο δύο προεδρικών διαταγμάτων, που θα εκδοθούν μέσα στο 2025 και είναι το προεδρικό διάταγμα για την οργάνωση της κεντρικής υπηρεσίας, δηλαδή διευθύνσεων και γενικών διευθύνσεων, καθώς και το προεδρικό διάταγμα για τις αρχές εξωτερικού. Και τα δύο αυτά διατάγματα, που στην πραγματικότητα είναι τα οργανογράμματα του Υπουργείου Εξωτερικών, θα έρθουν μέσα στο 2025 και θα περιλάβουν πολλά από τα σημεία τα οποία έχετε αναφέρει.

Πολύ γρήγορα έχω να κάνω μόνο λίγες αναφορές σε ό,τι ειπώθηκε από επιμέρους εισηγητές. Επειδή σε ορισμένες περιπτώσεις, πέρα από το κομμάτι των νέων διατάξεων και των τροποποιήσεων, έγιναν και κάποιες νομοτεχνικές μεταβολές, για να εξορθολογιστεί το σύστημα, δηλαδή για να τακτοποιηθούν διατάξεις εκεί όπου λειτουργικά ανήκουν, μερικές φορές χάνεται κάπως η συνέχεια.

Παραδείγματος χάριν, ανέφερε ο κ. Δελής ότι καταργούμε την προσφυγή του υπαλλήλου σε υπηρεσιακό. Δεν καταργείται, προφανώς, και δεν θα μπορούσε να καταργηθεί, διότι είναι συνταγματική υποχρέωση. Μεταφέρεται, απλώς, από το άρθρο 327 στο άρθρο 327Α. Είναι αρκετές οι μετατοπίσεις που έχουν γίνει, έτσι ώστε να μπορέσουμε να είμαστε λίγο πιο λειτουργικοί στην ανάγνωση του σχετικού νομοσχεδίου.

Επίσης, ο κ. Βιλιάρδος αναφέρθηκε στα ακίνητα του εξωτερικού. Αυτά τα ακίνητα είναι κυριότητας του ελληνικού δημοσίου. Δεν χρειάζεται να σας πω κάτι παραπάνω.

Όμως, αναφερθήκατε και σε δύο ακόμα θέματα. Νομίζω ότι είπατε πως δεν υπάρχει έκθεση του Γενικού Λογιστηρίου, η οποία να είναι κοστολογημένη. Εσείς το αναφέρατε;

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Δεν είναι πλήρως κοστολογημένη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Μάλιστα. Σας παραπέμπω, λοιπόν, στην έκθεση του Γενικού Λογιστηρίου με αριθμό πρωτοκόλλου 209, η οποία εξεδόθη πριν από μερικές ημέρες και έχει πλήρη κοστολόγηση. Για τις εκατό οργανικές θέσεις του κλάδου διοικητικού-προξενικού το ύψος της δαπάνης εκτιμάται στα 1,8 εκατομμύρια ευρώ. Επίσης, η ετήσια δαπάνη για τις τρεις οργανικές θέσεις του προσωπικού, που είναι για την τεχνική υπηρεσία, ανέρχεται στις 41.000 ευρώ και υπάρχει μία αναλυτική κοστολόγηση. Και δεν είναι μόνο αυτό, αλλά υπάρχει και η έκθεση του Υπουργού Οικονομικών και του Υπουργού Εξωτερικών, που αναφέρει από πού ακριβώς θα αναληφθούν οι δαπάνες αυτές. Άρα, μάλλον δεν θα υπέπεσε στην αντίληψή σας.

Για μία ακόμη φορά θα σας παρακαλούσα να μην αναφέρεστε σε μυστική διπλωματία, ιδίως δε να μην αναφέρεστε σε μυστική διπλωματία, όταν δεν μου κάνετε την τιμή να συμμετέχετε στο Εθνικό Συμβούλιο Εξωτερικής Πολιτικής, που συζητούμε για την ανοιχτή διπλωματία. Θα παρακαλούσα να αναθεωρήσετε την απόφασή σας να μην συμμετέχετε στο ΕΣΕΠ, στο οποίο γίνεται πολύ σημαντική δουλειά.

Η κ. Αναγνωστοπούλου αναφέρθηκε στο θέμα των φοιτητικών θεωρήσεων, το οποίο και εγώ θεωρώ ότι είναι πάρα πολύ σημαντικό. Θα πρέπει να το δούμε, ιδίως στο μέτρο που θα υπάρξει και η λειτουργία των μη κρατικών, μη κερδοσκοπικών πανεπιστημίων. Έχω γίνει και εγώ σε πολλές περιπτώσεις κοινωνός διαμαρτυριών. Όμως, θέλω να αναφέρω -και όχι προς υπεράσπισιν- ότι σίγουρα θα πρέπει να γίνουν ενέργειες και δεσμεύομαι ότι θα υπάρξει ενέργεια σε ό,τι αφορά το κομμάτι των φοιτητικών θεωρήσεων.

Δυστυχώς, σε πάρα πολλές περιπτώσεις τα πανεπιστήμια προσέρχονται στις προξενικές αρχές με πάρα πολύ μεγάλη καθυστέρηση, παραμονές της έναρξης των σπουδών. Αυτό καταλαβαίνετε ότι προκαλεί μία μεγάλη δυσκολία, διότι σε πολλές περιπτώσεις και ο ενδιαφερόμενος φοιτητής ή φοιτήτρια δεν είναι φυσικά στη χώρα, στην οποία βρίσκεται η διπλωματική αποστολή, διότι, δυστυχώς, δεν έχουμε, όπως γνωρίζετε, προξενεία σε όλες τις χώρες. Άρα, αυτό προξενεί μία πρόσθετη δυσκολία. Όμως, δεσμεύομαι ότι θα έρθει μία πολύ συγκροτημένη πρόταση.

Αναφέρατε τα σχετικά για τη δημόσια διπλωματία. Επειδή είναι ένα θέμα μεγάλης ευαισθησίας και έχω τη χαρά και την τιμή να είμαι σήμερα εδώ στα υπουργικά έδρανα, μαζί με τον κ. Κώτσηρα, ο οποίος μεριμνά για τη δημόσια διπλωματία, να επισημάνω ότι έχουν γίνει πάρα πολύ μεγάλες δράσεις για τη δημόσια διπλωματία. Δεσμεύομαι, επίσης, ότι θα προσέλθω στην Επιτροπή Άμυνας και Εξωτερικών με ειδικό θέμα τη δημόσια διπλωματία, διότι, νομίζω, αξίζει τον κόπο να δούμε τις μεγάλες δράσεις που έχει γίνει, και ψηφιακές και φυσικές.

Σε αυτό το σημείο να σας ενημερώσω ότι εντός του πρώτου εξαμήνου του 2025 θα αναρτήσουμε σε δημόσια διαβούλευση, με την πολιτική κατεύθυνση του κ. Κώτσηρα, το στρατηγικό σχέδιο για τη δημόσια διπλωματία, το οποίο θα αποδίδει έμφαση στην ψηφιακή διπλωματία.

Θέλω να σας πω ότι το Υπουργείο Εξωτερικών έχει ήδη συντάξει ένα μνημόνιο συνεργασίας με το Υπουργείο Ψηφιακής Διακυβέρνησης και εκτελείται ένα πάρα πολύ μεγάλο πρόγραμμα ψηφιακής αναβάθμισης του Υπουργείου Εξωτερικών, το οποίο περιλαμβάνει σειρά δράσεων, μεταξύ των οποίων -το λέω επειδή υπήρξε αναφορά-, και ψηφιακών εργαλείων για την καταπολέμηση της παραπληροφόρησης. Αυτό το πρόγραμμα θα βρίσκεται εγκατεστημένο στο Υπουργείο Εξωτερικών, διότι σωστά είπατε ότι η παραπληροφόρηση συνιστά μια μεγάλη πληγή, όχι μόνο για τα προσωπικά δεδομένα, αλλά και για την ίδια τη δημοκρατία.

Ο κ. Καζαμίας, όπως και η κυρία καθηγήτρια, νομίζω, αναφέρθηκαν στον περιορισμένο αριθμό καθηγητών στο Επιστημονικό Συμβούλιο. Καταλαβαίνω ότι αυτό δεν είναι από συναδελφική αλληλεγγύη, αλλά είναι γνήσια διάθεση. Θέλω να σας πω ότι, προφανώς, και εγώ θα ήθελα να υπάρχουν περισσότεροι καθηγητές. Αντιλαμβανόμαστε όλοι την αξία της διαρκούς εκπαίδευσης και της πιο ευρείας συμμετοχής έξωθεν.

Θέλω, επίσης, κάποια στιγμή να σας ενημερώσω ειδικά για τα θέματα της Διπλωματικής Ακαδημίας και των δράσεων που έχουμε αναλάβει. Υπάρχει πολύ μεγάλη συμμετοχή εκ μέρους του ακαδημαϊκού προσωπικού της χώρας στο εκπαιδευτικό έργο της Ακαδημίας. Επιπλέον, έχουμε και μία ανάστροφη λειτουργία, δηλαδή η Διπλωματική Ακαδημία πηγαίνει στα πανεπιστήμια. Πρόκειται για μία πρωτοβουλία που αναλάβαμε μαζί με τον διευθυντή, τον πρέσβη κ. Διάμεση, να πηγαίνουν οι σπουδαστές στα πανεπιστήμια και να βλέπουν επί τόπου και το ακαδημαϊκό προσωπικό, να υπάρχει δηλαδή μία διαρκής αλληλεπίδραση.

Θέλω να σας πω -κάνοντας μια παρένθεση- επί του προσωπικού, ιδίως των διπλωματών, ότι, δυστυχώς, πλέον το λειτούργημα του διπλωμάτη δεν είναι όσο ελκυστικό ήταν στο παρελθόν. Τα τελευταία χρόνια προκηρύσσεται αριθμός θέσεων, ο οποίος δεν καλύπτεται, πράγμα το οποίο στα προηγούμενα χρόνια θα ήταν μάλλον αδιανόητο. Προφανώς, συνδέεται με τις πολύ υψηλές απαιτήσεις και την κινητικότητα, την οποία έχουν οι διπλωμάτες. Συνδέεται, όμως, δυστυχώς και με το πάρα πολύ υψηλό κόστος διαβίωσης, το οποίο δημιουργεί συνθήκες ασφυξίας για τους διπλωμάτες. Είναι κάτι το οποίο, προφανώς, θα έχουμε την ευκαιρία να το δούμε και να το συζητήσουμε στη συνέχεια.

Κλείνοντας θα ήθελα να επισημάνω ότι με τις νομοτεχνικές, τις οποίες θα φέρουμε, συνοπτικά αποκαθιστούμε τα ζητήματα τα οποία έχουν να κάνουν με την απόλυτη εκλογή, έτσι ώστε να μην υπάρχει καμμία αμφιβολία ότι ενδυναμώνεται το πλαίσιο αξιοκρατίας.

Να πω επιπλέον ότι για το τελευταίο ζήτημα το οποίο ετέθη, το οποίο είναι το όριο ηλικίας για την πρόσβαση στο Διπλωματικό Σώμα, υπάρχουν και εκεί επιχειρήματα υπέρ και κατά. Όπως γνωρίζετε, προβλέπεται από το ανά χείρας νομοσχέδιο ότι υπάρχει ανώτατο όριο ηλικίας στα σαράντα έτη. Ο σκοπός της ρύθμισης είναι να υπάρχει ένα χρονικό περιθώριο εξέλιξης σε όλους τους κλάδους του Διπλωματικού Σώματος, διότι η αλήθεια είναι ότι θα πρέπει οι διπλωμάτες να φτάνουν σε πρεσβευτικό βαθμό, διότι μόνο πρέσβης μπορεί να στελεχώσει την ηγεσία των διπλωματικών αποστολών στο εξωτερικό. Υπάρχει η γνωστή νομολογία του 2011 του Συμβουλίου Επικρατείας, η οποία αναφέρει ότι είναι καταρχήν δυνατόν να τίθεται τέτοιο όριο ηλικίας, σεβόμενος βεβαίως ο εκάστοτε φορέας την αρχή της αναλογικότητας. Μολονότι θεωρώ ότι είναι χρήσιμο για το Υπουργείο Εξωτερικών να υπάρχει ένα όριο, παρά ταύτα ακούγοντας και εσάς σήμερα, αλλά και λαμβάνοντας επιστολή από τον Συνήγορο του Πολίτη ο οποίος διατύπωσε επιφυλάξεις σε σχέση με την συνταγματικότητα του μέτρου αυτού, για την ώρα θα αποσυρθεί η διάταξη αυτή και θα αξιολογηθεί και πάλι σε επόμενο χρόνο.

Και πάλι με τις ευχαριστίες μου σας καλώ να ψηφίσετε τις διατάξεις του παρόντος νομοσχεδίου. Είναι όλες διατάξεις οι οποίες θα βελτιώσουν τη λειτουργία του Υπουργείου Εξωτερικών και εν τέλει τη διπλωματική του αποστολή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και πέντε συνοδοί εκπαιδευτικοί από το Γυμνάσιο Βάρδας Ηλείας.

Σάς καλωσορίζουμε στη Βουλή!

(Χειροκροτήματα από όλες τις πτέρυγες της Βουλής)

Τώρα θα δώσουμε τον λόγο για δύο λεπτά στον κ. Κικίλια, για να υποστηρίξει άρθρα της με γενικό αριθμό 297 και ειδικό αριθμό 2 τροπολογίας και μετά θα ξεκινήσουμε τον κατάλογο ομιλητών. Θα μιλήσουν δύο Βουλευτές και θα πάμε μετά σε Κοινοβουλευτικούς Εκπροσώπους. Έχει δηλώσει ότι θέλει τον λόγο ο κ. Γιαννούλης, θα ακολουθήσει ο κ. Γερουλάνος και θα συνεχίσουμε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, σας ευχαριστώ πάρα πολύ. Θα είμαι ταχύτατος προκειμένου να μην καταχραστώ τον χρόνο των κύριων συναδέλφων.

Πρώτα θα υπερασπιστώ τις τρεις ρυθμίσεις που έχουμε φέρει ως Υπουργείο Πολιτικής Προστασίας -και μετά αυτήν του Εθνικής Αμύνης- και αφορούν το Αρχηγείο επιχειρησιακά, σε ό,τι έχει να κάνει με τους αξιωματικούς του Πυροσβεστικού Σώματος.

Στην πρώτη διάταξη του άρθρου 2 της τροπολογίας παρέχεται η δυνατότητα περιορισμού των αξιωματικών που τίθενται εκτός οργανικών θέσεων, αξιωματικών στον βαθμό του Πυράρχου, έτσι ώστε να δύνανται όσο το δυνατόν περισσότεροι αξιωματικοί να προσφέρουν επιχειρησιακά στο έργο του Πυροσβεστικού Σώματος. Έτσι μόνο οι Πύραρχοι οι οποίοι παραλείφθηκαν τέσσερις φορές αντί για δύο θα τίθενται εκτός οργανικών θέσεων, ώστε αυτό να ενισχύσει το μάχιμο προσωπικό και επιχειρησιακά το Πυροσβεστικό Σώμα.

Με τη δεύτερη διάταξη στο άρθρο 2 μειώνεται ο ελάχιστος αναγκαίος χρόνος πραγματικής παραμονής στον βαθμό του Αρχιπυράρχου από δύο σε ένα έτος, όπως είναι άλλωστε και στην Ελληνική Αστυνομία, καθώς υφίστανται πολλοί και άξιοι αξιωματικοί που στο χρονικό διάστημα αυτού του ενός έτους έχουν αναδειχθεί, έχει αναδειχθεί η προσφορά τους, η συμβολή τους και κρίνει το Αρχηγείο –και σωστά- ότι θα πρέπει να μπορούν να κριθούν προακτέοι στον επόμενο βαθμό, στον βαθμό του Υποστρατήγου.

Με την τρίτη προτεινόμενη διάταξη παρέχεται η δυνατότητα υπό προϋποθέσεις εξαίρεσης από την προαγωγή Αντιπυράρχων. Δηλαδή, με δήλωση του ίδιου του αξιωματικού ότι δεν θα ήθελε να προαχθεί, να μπορεί να αποφύγει την προαγωγή και την άμεση μετάθεση όταν συντρέχουν επαρκείς λόγοι κοινωνικοί, οικογενειακοί ή για τους αξιωματικούς λόγοι υγείας.

Αυτά σε ό,τι έχει να κάνει με το Υπουργείο Πολιτικής Προστασίας.

Καλούμαι να παρουσιάσω και την τροπολογία του Υπουργείου Εθνικής Αμύνης την οποία αναφέρατε κύριε Πρόεδρε, καθότι ο κύριος Υπουργός απουσιάζει σε ταξίδι στο εξωτερικό, και θα το κάνω.

Η διάταξη του Υπουργείου Εθνικής Αμύνης που ενσωματώθηκε στην τροπολογία με γενικό αριθμό 297 και ειδικό αριθμό 2 από 16-12-2024 στο σχέδιο νόμου του Υπουργείου Εξωτερικών και του κυρίου Υπουργού, με τίτλο «Παρεμβάσεις στην οργάνωση και τη λειτουργία του Υπουργείου Εξωτερικών», αφορά την τροποποίηση του ορίου ηλικίας και της συνολικής χρονικής διάρκειας υπηρεσίας στις Ένοπλες Δυνάμεις που απαιτείται για την αυτεπάγγελτη αποστρατεία των Επαγγελματιών Οπλιτών. Η νομοθετική αντιμετώπιση του ζητήματος αυτού είναι απαραίτητη διότι από το έτος 2001 που εισήχθη ο θεσμός των ΕΠΟΠ μέχρι και σήμερα δεν υπάρχει καμμία πρόβλεψη για το ζήτημα της αυτεπάγγελτης αποστρατείας τους, η οποία επέρχεται με την κατάληψη του πεντηκοστού έτους της ηλικίας τους. Άρα η υπό συζήτηση διάταξη αποσκοπεί στην αποτροπή της άμεσης και αυτεπάγγελτης, υποχρεωτικής αποστρατείας ενός μεγάλου αριθμού ΕΠΟΠ, η οποία θα πραγματοποιηθεί από το τέλος του 2024 και εφεξής, γεγονός που αποτελεί πραγματική πρόκληση για τη στρατιωτική υπηρεσία η οποία θα στερηθεί έμπειρων και αξιοποιήσιμων στελεχών όχι εξαιτίας της απόλυσής τους, αλλά για τυπικούς και μόνο λόγους.

Το αξιόμαχο των Ενόπλων Δυνάμεων και το υψηλό επίπεδο της αποτρεπτικής τους ικανότητας είναι δεδομένα τα οποία αποδεικνύονται καθημερινά και η παρούσα ρύθμιση θεωρούμε ότι θα τονώσει ακόμα περισσότερο τις σημαντικές αυτές παραμέτρους, θα εξασφαλίσει τη στελέχωση σημαντικών μονάδων υπηρεσιών και παράλληλα θα αποδείξει έμπρακτα ότι η Κυβέρνηση είναι παρούσα στην επίλυση των προβλημάτων του προσωπικού και στη βελτίωση του εργασιακού του πλαισίου, όποτε αυτό απαιτείται, και για τον λόγο αυτό κρίνεται αναγκαία η υπερψήφισή της.

Ευχαριστώ, κύριε Πρόεδρε και κύριοι συνάδελφοι.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησεη κυρία Καραγεωργοπούλου να κάνει μια παρέμβαση, σε σχέση με την τροπολογία του Υπουργού.

Έχετε τον λόγο, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, βλέπουμε ρυθμίσεις για το Πυροσβεστικό Σώμα και από αυτές απουσιάζουν ρυθμίσεις για τις οποίες έχετε κληθεί ήδη από τον Αύγουστο του 2023 από την Πρόεδρό μας Ζωή Κωνσταντοπούλου να μεριμνήσετε και να λάβετε τις δέουσες πολιτικές αποφάσεις, που επιμελημένα παραλείπετε.

Φυσικά και θα αναφερθώ και πάλι στην απόλυση και μη ανανέωση συμβάσεων των δυόμισι χιλιάδων εποχικών πυροσβεστών -θα σας το θυμίζουμε με την κάθε ευκαιρία-, όπως επίσης στην επέλαση των δυνάμεων καταστολής στην ειρηνική τους διαμαρτυρία, στην οποία συμμετείχε και η Πρόεδρός μας, και στην παραποίηση της πραγματικότητας εμφανίζοντάς τους ως δολιοφθορείς που έσπασαν την πόρτα του Υπουργείου, κάτι το οποίο ποτέ δεν συνέβη.

Αλλά θα σας επαναφέρω και τις ουσιαστικές προτάσεις της Προέδρου ήδη από τον Αύγουστο του 2023, σε ό,τι αφορά: Στην πρόσκληση σε ακρόαση φορέων, εδώ στη Βουλή, πυροσβεστών, αγροτών, πυρόπληκτων, που θα μπορούσαν να εξελίξουν μια εποικοδομητική συζήτηση σε ό,τι αφορά τις ανεπάρκειες και τα προβλήματα που αφορούν στα θέματα πυρκαγιάς και πλημμυρών. Στα πεδία εξάρτυσης, επίσης, των πυροσβεστών σε ό,τι αφορά τον εξοπλισμό τους, τις απαρχαιωμένες στολές που ήδη έχουν από το 2008 και με τις οποίες κινδυνεύουν όταν πέφτουν στη μάχη, τα κράνη των τριών ευρώ που τους θέτουν σε κίνδυνο ζωής όταν ηρωικά αντιστέκονται και μάχονται στα πύρινα μέτωπα, γι’ αυτά δεν υπάρχει καμμία ρύθμιση, καμμία πρόνοια.

Η συζήτηση που είχε γίνει τον Αύγουστο του 2023 και οι προτάσεις που είχαν κατατεθεί ήταν πολύ περισσότερες και δεν έχω τον χρόνο να τις αναπτύξω και πάλι. Έγιναν εξ αφορμής της προ ημερησίας διάταξης συζήτησης σε επίπεδο πολιτικών Αρχηγών για τις πυρκαγιές και κατατέθηκαν από την Πρόεδρο της Πλεύσης Ελευθερίας πολύ αναλυτικά. Σε αυτές, λοιπόν, σας καλώ να ανταποκριθείτε άμεσα, να λάβετε μέτρα και να εφαρμόσετε τέτοιες ρυθμίσεις τις οποίες θα υπερψηφίσουμε, αρκεί και μόνο να έχουν ως στόχο τα πραγματικά προβλήματα που αφορούν το θέμα της Πολιτικής Προστασίας και αφορούν όλους, όχι μόνο τους πυροσβέστες, αλλά και την ελληνική κοινωνία, τους πυρόπληκτους, τους πληγέντες αγρότες και όσους έχουν κάθε φορά να αντιμετωπίσουν τα πύρινα μέτωπα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε κάτι να απαντήσετε ή να συνεχίσουμε;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Όχι, κύριε Πρόεδρε, διότι προφανώς δεν υπήρξε κάποια ερώτηση εκ μέρους της συναδέλφου, απλώς ήταν τοποθέτηση.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Αθανάσιο Δαβάκη από τη Νέα Δημοκρατία, ο οποίος είναι ο πρώτος ομιλητής από τον κατάλογο. Θα ακολουθήσει η κ. Σπυριδάκη, μετά ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης και κάπου εμβόλιμα θα πάρει τον λόγο ο Υπουργός Εσωτερικών κ. Λιβάνιος για να αναπτύξει ένα άρθρο της τροπολογίας του.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, παρακολούθησα με προσοχή την εισήγηση του εκπροσώπου του ΣΥΡΙΖΑ αλλά και του εισηγητή του ΠΑΣΟΚ, κάτι το οποίο με εντυπωσίασε και θεωρώ ότι πρέπει να το καταθέσω και εγώ. Αναφέρθηκαν στο ζήτημα της αύξησης του προϋπολογισμού του Υπουργείου Εξωτερικών.

Πριν από λίγες μέρες ψηφίσαμε τον προϋπολογισμό και πράγματι ήταν εξαιρετικά χαμηλός ο προϋπολογισμός του Υπουργείου Εξωτερικών. Αυτό δεν αφορά απολύτως την παρούσα πολιτική ηγεσία, αλλά νομίζω ότι οι απόψεις των συναδέλφων Βουλευτών πρέπει να εισακούγονται και εισακούγονται και πρέπει να αποτυπώνουν μια σταθερά, η οποία είναι η αδυναμία να αντιπαρατεθούμε στα τεράστια ποσά τα οποία υπάρχουν εκ μέρους της γείτονος, αλλά και άλλων χωρών εχόντων τα ίδια συμφέροντα ή ομοειδή με εμάς, και να δείξει ότι η ελληνική διπλωματία, προηγουμένη της πολιτικής στο Υπουργείο Εθνικής Άμυνας, είναι αυτή η οποία αποτελεί την αιχμή του δόρατος της εξωτερικής μας πολιτικής.

Ειπώθηκε και κατά τη συζήτηση του προϋπολογισμού. Ένα νέο παιδί που πρέπει να αιμοδοτήσει με την παρουσία του τη δομή του Υπουργείου Εξωτερικών, τι κίνητρο έχει, με τα προσόντα τα οποία απαιτεί στις εξετάσεις το Υπουργείο Εξωτερικών, να πάει στο Υπουργείο Εξωτερικών στη Διπλωματική Υπηρεσία, όταν στον ιδιωτικό τομέα παρουσιάζονται σημαντικές ευκαιρίες, προκειμένου οι άνθρωποι αυτοί να απασχοληθούν;

Πιστεύω, κύριε Υπουργέ, ότι πρέπει να υπάρξει μια συνολική και όχι βελτιωτική, όπως ακούστηκε από τον εισηγητή μας, παρέμβαση στον οργανισμό του Υπουργείου Εξωτερικών, μια καθολική, καθετοποιημένη, συγκεκριμένη παρέμβαση στον οργανισμό διαπνεόμενη από τα χαρακτηριστικά εκείνα τα οποία απαιτούν οι καιροί, η γεωστρατηγική θέση της χώρας μας, αλλά και το συνεχώς και κρίσιμο μεταβαλλόμενο περιβάλλον, το οποίο αυτήν τη στιγμή υπάρχει και στην Ανατολική Μεσόγειο, αλλά και ευρύτερα στα Βαλκάνια.

Θα ήθελα κατά την παρέμβασή μου να αναφερθώ σε δύο σημεία, τα οποία αφορούν την αξιολόγηση του άρθρου 30, καταργουμένου του 328, και θα έλεγα ότι εάν προσθέταμε κάτι επιπλέον ως μια τέταρτη παράγραφο θα ήταν -το προτείνω αυτό και θα ήθελα να το δεχθείτε, γιατί έχουμε εξαιρετική συνεργασία- το εξής: «Δεν επιτρέπεται να διενεργείται αξιολόγηση του ενός συζύγου από τον άλλο σύζυγο που κατέχει θέση προϊσταμένου σε σχέση με τον ή την σύζυγο που αξιολογείται και που είναι άμεσος υφιστάμενος ή υφισταμένη αυτού».

Αντιλαμβάνεστε ότι είναι προφανές ότι σε περίπτωση συνυπηρετούντων συζύγων που ο ένας θα αξιολογεί τον άλλον, δεν μπορεί να υπάρχει αμεροληψία. Είναι ξεκάθαρο. Ενδεχομένως δε να δημιουργούνται εξ αυτού του γεγονότος και άδικες καταστάσεις εις βάρος της ιεραρχίας των υπολοίπων υπηρετούντων υπαλλήλων, που διαταράσσουν έτσι και την ομαλή λειτουργία του, αλλά και την ψυχική, αν θέλετε, ενότητα που πρέπει να διακρίνει τους υπηρετούντες. Γενικότερα, η συνυπηρέτηση και μάλιστα σε θέσεις προϊσταμένου και υφισταμένου στην ίδια υπηρεσία είναι ένα πραγματικό αν και σπάνιο γεγονός που όμως δεν πρέπει να αποσιωπάται.

Επίσης, μια συμπλήρωση, κύριε Υπουργέ της παραγράφου 6: «Ο Υπουργός συντάσσει το περιεχόμενο των εκθέσεων αξιολόγησης των προϊσταμένων των υπηρεσιών που υπάγονται απευθείας σε αυτόν. Κατά την αξιολόγηση θα πρέπει υποχρεωτικά να λαμβάνεται υπ’ όψιν η τήρηση ή μη από τους προϊσταμένους προτύπων ηθικής και επαγγελματικής συμπεριφοράς προς τους υφισταμένους τους».

Αυτό το λέω γιατί ήδη έχει κυκλοφορήσει από το Υπουργείο Διοικητικής Μεταρρύθμισης ο Κώδικας Ηθικής και Επαγγελματικής Συμπεριφοράς Υπαλλήλων του Δημοσίου Τομέα που εκδόθηκε από το Υπουργείο Εσωτερικών. Προφανώς θα τον έχετε υπ’ όψιν σας αυτόν τον κώδικα. Πιστεύω ότι αυτός ο κώδικας θα πρέπει να ενσωματωθεί ως παράρτημα, αν θέλετε, του οργανισμού του Υπουργείου Εξωτερικών. Ο τίτλος είναι «Κώδικας Ηθικής και Επαγγελματικής Συμπεριφοράς Υπαλλήλων του Δημοσίου Τομέα», εκδόθηκε τον Ιούλιο του 2022, προφανώς θα σας είναι γνωστό.

Αισθάνομαι ότι πρέπει και αυτό το ζήτημα της αξιολόγησης, αλλά κυρίως το θέμα της γενναίας ενίσχυσης του προϋπολογισμού του Υπουργείου Εξωτερικών να αποτελέσει ένα κεντρικό σημείο πολιτικής για την παρούσα πολιτική ηγεσία, γιατί πιστεύω ότι και μπορεί και θέλει να το κάνει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην κ. Μακρή, την Υφυπουργό Παιδείας, για να αναπτύξει μια τροπολογία.

Κυρία Μακρή, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με τις διατάξεις που προτείνουμε που αφορούν στην προκήρυξη του Ανώτατου Συμβουλίου Επιλογής Προσωπικού ώστε να πληρωθούν κενές θέσεις εκπαιδευτικών και λοιπό προσωπικό της πρωτοβάθμιας και δευτεροβάθμιας εκπαίδευσης, να προσμετρηθεί εκπαιδευτική προϋπηρεσία στην ιδιωτική εκπαίδευση και να καταρτιστούν προσωρινοί και τελικοί αξιολογικοί πίνακες, επιδιώκουμε να βελτιώσουμε και να ρυθμίσουμε επιμέρους ζητήματα για τον διορισμό και τις προσλήψεις των εκπαιδευτικών, των μελών ειδικού εκπαιδευτικού και βοηθητικού προσωπικού στην πρωτοβάθμια και δευτεροβάθμια εκπαίδευση.

Είναι γνωστό σε όλους ότι η διαδικασία επιλογής διενεργείται από το Ανώτατο Συμβούλιο Επιλογής Προσωπικού. Θα αναφερθώ στις ρυθμίσεις συνοπτικά με τη σειρά που αναφέρονται και στην τροπολογία που έχει διανεμηθεί σε εσάς.

Κατ’ αρχάς, απλουστεύεται η διαδικασία υποβολής των αιτήσεων από τους εκπαιδευτικούς, ελαχιστοποιείται ο χρόνος για την επεξεργασία των προκηρύξεων από το ΑΣΕΠ και επιταχύνονται οι διαδικασίες για τους διορισμούς και τις προσλήψεις από το ΥΠΕΘΑ. Έτσι διευκολύνεται και το έργο του ΑΣΕΠ και των υπηρεσιών του Υπουργείου μας.

Επιπλέον, με τις προτεινόμενες διατάξεις τροποποιείται ο τρόπος μοριοδότησης της προϋπηρεσίας στην ιδιωτική εκπαίδευση. Συγκεκριμένα, εφεξής η προϋπηρεσία στην ιδιωτική εκπαίδευση μοριοδοτείται με 90 εκατοστά της μονάδας ανά μήνα και με ανώτατο όριο τις 120 μονάδες. Αντίστοιχα υπενθυμίζουμε ότι η προϋπηρεσία στις δημόσιες σχολικές μονάδες πρωτοβάθμιας και δευτεροβάθμιας εκπαίδευσης παραμένει ως έχει, δηλαδή μοριοδοτείται με μία μονάδα ανά μήνα πραγματικής εκπαιδευτικής προϋπηρεσίας και με ανώτατο όριο τους εκατόν είκοσι μήνες.

Έτσι δημιουργούνται οι προϋποθέσεις να αυξηθεί ο αριθμός των υποψηφίων αναπληρωτών και ωρομίσθιων εκπαιδευτικών και να καλυφθούν πιο αποτελεσματικά λειτουργικές ανάγκες της δημόσιας πρωτοβάθμιας και δευτεροβάθμιας εκπαίδευσης.

Θα σημειώσω εδώ ότι εξακολουθεί να ισχύει η προϋπόθεση της συμπλήρωσης συνεχούς υπηρεσίας σε ιδιωτική σχολική μονάδα τουλάχιστον για δύο χρόνια με πλήρες εβδομαδιαίο ωράριο ανάλογα με τα χρόνια υπηρεσίας.

Ακόμη η προϋπηρεσία των εκπαιδευτικών των ιδιωτικών σχολικών μονάδων προσμετράται πλέον και στην περίπτωση κατά την οποία οι ιδιωτικοί εκπαιδευτικοί παραιτούνται. Αυτό δεν προβλεπόταν μέχρι σήμερα. Θυμίζω ότι μέχρι τώρα γινόταν προσμέτρηση της προϋπηρεσίας στην ιδιωτική εκπαίδευση μόνο σε συγκεκριμένες περιπτώσεις λήξεως της σύμβασης, όπως είναι η απόλυση του εκπαιδευτικού λόγω κατάργησης της σχολικής μονάδας, της τάξης ή του τμήματος ή λόγω καταγγελίας της σύμβασης εργασίας.

Οι ρυθμίσεις αυτές που εισάγουμε εναρμονίζονται πλήρως με το διατακτικό των αποφάσεων με αριθμούς 1251 και 1252/2024 της ολομέλειας του Συμβουλίου της Επικρατείας και επιτυγχάνεται η δίκαιη μεταχείριση των υποψηφίων που διαθέτουν προϋπηρεσία στην ιδιωτική εκπαίδευση.

Επιπλέον, διατηρείται η υφιστάμενη πρόβλεψη ότι οι ιδιωτικοί εκπαιδευτικοί για τους οποίους προσμετράται υπηρεσία στην ιδιωτική εκπαίδευση δεν διορίζονται αν στον χρόνο του διορισμού τους δεν έχουν συμπληρώσει υπηρεσία αναπληρωτή ή ωρομίσθιου σε δημόσια σχολεία επί δύο τουλάχιστον πλήρη διδακτικά έτη.

Επίσης, με τις προτεινόμενες διατάξεις το σύστημα διορισμού και προσλήψεων των εκπαιδευτικών, ως προς τον προσδιορισμό του πτυχίου των ανωτάτων εκπαιδευτικών ιδρυμάτων και του μεταπτυχιακού τίτλου σπουδών, γίνεται κατ’ ακολουθίαν με το προεδρικό διάταγμα 85 του 2022 που καθορίζει τα προσόντα διορισμού σε φορείς του δημοσίου.

Και τέλος, όπως γνωρίζετε, σε περίπτωση ισοβαθμίας μεταξύ των υποψηφίων, εφόσον δεν καταστεί δυνατή η επιλογή με βάση τα κριτήρια (κοινωνικά, ακαδημαϊκά ή προϋπηρεσίας), γίνεται κλήρωση. Προβλέπεται εφεξής ότι η κλήρωση θα είναι δημόσια, θα μπορεί να διεξάγεται ηλεκτρονικά με τη μέθοδο της απόδοσης τυχαίου αριθμού στους υποψηφίους, όπως άλλωστε γίνεται στις προκηρύξεις του ΑΣΕΠ. Εφαρμόζεται η αρχή της τυχαιότητας, με στόχο την επιτάχυνση και τη διαφάνεια των διαδικασιών.

Γίνονται με τυπικό νόμο όλες αυτές οι αλλαγές γιατί η αλλαγή της διοικητικής πρακτικής δεν θα αρκούσε.

Σας ευχαριστώ για τον χρόνο, κύριε Πρόεδρε, και ζητώ από το Σώμα να υπερψηφίσει την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις εκπαιδευτικοί συνοδοί τους από το College Lycee Prive Saint Victor από τη Γαλλία.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Σπυριδάκη από το ΠΑΣΟΚ. Μετά θα δώσουμε τον λόγο στον κ. Λιβάνιο για να υποστηρίξει την τροπολογία και συνεχίζουμε με Κοινοβουλευτικούς και κατάλογο ομιλητών.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κυρίες και κύριοι της Κυβέρνησης, η νυχτερινή σας τροπολογία για το μπλόκο στη χρηματοδότηση των Σπαρτιατών αποτελεί άλλη μια απόδειξη της κυβερνητικής ολιγωρίας. Όμως, η ολιγωρία σας κοστίζει, κοστίζει οικονομικά, κοστίζει κοινωνικά.

Ως ΠΑΣΟΚ, αντί να κουνάμε το δάχτυλο, αντί να ρίχνουμε μπινελίκια, αντί να έχουμε λόγια χωρίς αντίκρισμα, έχουμε καταθέσει αυτή την πρόταση εδώ και καιρό, αλλά η Κυβέρνηση δεν μας άκουσε. Και τώρα, αφού εξασφάλισε πρώτα τις ψήφους των ανεξάρτητων Σπαρτιατών υπέρ του προϋπολογισμού, έρχεται κατόπιν εορτής να νομοθετήσει, με μια τροπολογία που προσπαθεί να την παρουσιάσει ως την κίνηση-γροθιά στο κατεστημένο. Πάλι επικοινωνιακές πιρουέτες.

Δεν σηκώνει όμως επικοινωνιακές πιρουέτες η δημοκρατία, γιατί το τίμημα είναι μεγάλο για τους Έλληνες και τις Ελληνίδες. Παρ’ όλα αυτά καλωσορίζουμε την τροπολογία και καλωσορίζουμε σαφώς και εσάς στην πραγματικότητα. Κι εύχομαι η Κυβέρνηση να έχει κι άλλες τέτοιες νυχτερινές ή μεταμεσονύχτιες συγκλίσεις με τα αιτήματα του ΠΑΣΟΚ.

Κυρίες και κύριοι συνάδελφοι, στο νομοσχέδιο. Το πώς δομεί κανείς το Υπουργείο Εξωτερικών είναι κάτι πολύ περισσότερο από απλές διοικητικές ρυθμίσεις. Είναι η απάντηση σε μια βαθιά θεμελιώδη ερώτηση: ποια είναι η θέση που θέλουμε να έχει η Ελλάδα στον κόσμο, ποιες είναι οι προκλήσεις στις οποίες καλούμαστε να ανταποκριθούμε, ποιες είναι οι ευκαιρίες που πρέπει να αξιοποιήσουμε και ποιοι οι κίνδυνοι που οφείλουμε να αποκλιμακώσουμε.

Ανοίγοντας τη σελίδα του Υπουργείου Εξωτερικών αντικρίζουμε τον τίτλο «Η Ελλάδα στον κόσμο» και το ερώτημα που προκύπτει, αβίαστα, είναι αν μπορούμε, αλήθεια, να εφαρμόσουμε σύγχρονη στρατηγική εξωστρέφειας, όταν μας φέρνετε ένα νομοσχέδιο, που όχι μόνο δεν θεραπεύει τις παθογένειες, αλλά τις επιδεινώνει, όταν φέρνετε ρυθμίσεις, που είναι επιεικώς εκτός πραγματικότητας, που δεν αντιστοιχούν ούτε στις ανάγκες της εποχής ούτε στις γεωπολιτικές απαιτήσεις.

Κυρίες και κύριοι συνάδελφοι, το οργανόγραμμα, η στελέχωση και η χρηματοδότηση του ΥΠΕΞ αποτυπώνουν τη θεώρηση που έχουμε για τη θέση της χώρας μας στο διεθνές στερέωμα. Δείχνει αν μπορούμε να προσαρμοστούμε στις γεωπολιτικές αλλαγές, αν έχουμε κατάλληλα εργαλεία για να προβάλουμε την ισχύ, τη φωνή, τα επιχειρήματά μας με τρόπο αποτελεσματικό.

Το παρόν νομοσχέδιο, αντί να αποτελεί μια ευκαιρία για να διορθωθούν τα κακώς κείμενα του ν. 4781/2021, επιλέγει να καλύψει τις τρύπες με σημειακές και αποσπασματικές ρυθμίσεις. Αντί για τομές, έχουμε μπαλώματα. Δεν υπάρχει ούτε σχεδιασμός ούτε όραμα για έναν ολοκληρωμένο θεσμικό εκσυγχρονισμό και αυτό σε έναν τομέα που εξελίσσεται ραγδαία, σε έναν κόσμο που αλλάζει κάθε μέρα, με το περιφερειακό και διεθνές σύστημα να βρίσκεται σε διαρκή αναταραχή.

Και σαν να μην έφτανε η ποιοτικώς κακή νομοθέτηση, η διάρκεια της δημόσιας διαβούλευσης ήταν τόσο σύντομη, που οι αρμόδιοι φορείς δεν πρόλαβαν να καταθέσουν τις απόψεις τους. Είναι δυνατόν να μιλάμε για σοβαρή νομοθέτηση, όταν δεν ακούμε εκείνους που βιώνουν το πρόβλημα; Όταν θες να χτίσεις θεσμούς που θα έχουν διάρκεια στον χρόνο, ακούς. Δεν αποκλείεις, δεν αιφνιδιάζεις, δεν προχωράς βιαστικά, επιφανειακά και χωρίς ουσία.

Κυρίες και κύριοι της Κυβέρνησης, αυτό το νομοσχέδιο μοιάζει να αγνοεί την πραγματικότητα. Το Υπουργείο Εξωτερικών παραμένει υποχρηματοδοτημένο και υποστελεχωμένο, λες και η εξωτερική πολιτική μπορεί να γίνει με ψίχουλα. Χωρίς πόρους και χωρίς ανθρώπινο δυναμικό στρατηγικός σχεδιασμός δεν νοείται. Την ώρα που άλλες χώρες της γειτονιάς μας επενδύουν σοβαρά στη διπλωματία τους, εμείς διαθέτουμε περί το 0,15% του κρατικού προϋπολογισμού για το Υπουργείο Εξωτερικών.

Το ερώτημα είναι σαφές: Μπορεί η Ελλάδα να προβάλλει τη φωνή της, τις θέσεις της, τα συμφέροντά της διεθνώς όταν λείπουν τα εργαλεία; Μπορεί να καλύψει τις ανάγκες των Ελλήνων του εξωτερικού, όταν οι κρίσιμες υπηρεσίες στενάζουν από κενά και υποστελέχωση; Η απάντηση είναι προφανής και αυτή η απάντηση βαραίνει όλους όσοι επιλέγουν να κλείνουν τα μάτια μπροστά στο πρόβλημα.

Και σας ρωτώ ποιος θα καλύψει τα αριθμητικά κενά σε προσωπικό. Η εξίσωση του ορίου συνταξιοδότησης στα εξήντα επτά έτη, όπως ισχύει και σε άλλους κλάδους, είναι όχι μόνο μια δίκαιη -και με δικαστικές αποφάσεις- αλλά και λογική απόφαση, αλλά μια προσωρινή, ρεαλιστική λύση, που αντιμετωπίζει το πρόβλημα της υποστελέχωσης. Με αυτόν τον τρόπο αξιοποιούμε την εμπειρία και τη γνώση των στελεχών, ενώ παράλληλα δίνουμε ανάσα στις υπηρεσίες που ασφυκτιούν από τις ελλείψεις.

Ξέρετε όμως, κάτι κύριε Υπουργέ; Τα ίδια ακριβώς λέγαμε και κατά την ψήφιση του ν.4781/2021. Τότε είχαμε ασκήσει έντονη κριτική για την κατάργηση της Γενικής Γραμματείας Ευρωπαϊκών Υποθέσεων και της Διεύθυνσης Συντονισμού Ευρωπαϊκής Πολιτικής, ένα βήμα που χαρακτηρίσαμε τότε ως σοβαρή οπισθοδρόμηση. Δυστυχώς, η παρούσα νομοθετική πρωτοβουλία επιλέγει να αγνοήσει αυτήν την αδυναμία και να διατηρήσει το ίδιο προβληματικό μοντέλο.

Κατά τα άλλα το 2027 η χώρα μας θα διαδεχθεί την προεδρία του Συμβουλίου της Ευρωπαϊκής Ένωσης. Και σαν να μην έφταναν όλα αυτά, κύριε Υπουργέ, φέρνετε μια, ή για να το πω σωστά, διατηρείτε μια απαράδεκτη τιμωρητική διάταξη που πλήττει τις γυναίκες υπαλλήλους του Υπουργείου Εξωτερικών. Σε μια εποχή όπου το δημογραφικό αποτελεί ωρολογιακή βόμβα στα θεμέλια της χώρας, το Υπουργείο Εξωτερικών επιλέγει να εξακολουθεί να στερεί την άδεια μητρότητας για τις γυναίκες υπαλλήλους που υπηρετούν στο εξωτερικό και αναρωτιέμαι πώς περιμένετε να συντηρήσουν την οικογένειά τους χωρίς το επίδομα αλλοδαπής. Αυτό είναι το μήνυμα που στέλνουμε στις νέες μητέρες; Αντί να στηρίζουμε τη γυναίκα, που ισορροπεί ανάμεσα στην επαγγελματική και την οικογενειακή ζωή, βάζουμε εμπόδια.

Και μιλώντας για πρόοδο και εμπόδια, για εξέλιξη σωστά, αναρωτιέμαι πόσο ελκυστικό είναι το Υπουργείο Εξωτερικών προς εργασία, αναρωτιέμαι πόσες ανάγκες έχει, το πρόγραμμα για πόσους ανθρώπους ήταν και πόσοι τελικά ήρθαν να διεκδικήσουν μια θέση στο Υπουργείο Εξωτερικών, αν υπάρχουν κίνητρα για τους νέους που θέλουν να εισέλθουν στο Διπλωματικό Σώμα. Ζητάμε από ένα παιδί, από ένα νέο παιδί, να γνωρίζει αγγλικά, γαλλικά, πιάνο, κανόνες savoir vivre, να έχει άποψη επί παντός επιστητού, να κάνει πιρουέτες, για να μπορέσει να εισέλθει στο Υπουργείο Εξωτερικών για 1.200 ευρώ, όταν είναι στην Ελλάδα. Για ποιο brain regain μιλάμε, όταν αντίστοιχα προσόντα διεκδικούν και εταιρείες όπως η «Google»; Πρέπει λοιπόν να επαναπροσδιορίσουμε και τις αποδοχές των υπαλλήλων, κυρίως στο κέντρο.

Δεύτερο σημείο, χρηματοδότηση και δράσεις, σχέδιο, πλάνο χρηματοδότηση. Αναρωτιέμαι αν το Υπουργείο Εξωτερικών ζητάει έναν σαφή σχεδιασμό από τους πρέσβεις μας, με το χρονοδιάγραμμα, τους πόρους που χρειάζεται, έτσι ώστε να μπορέσουμε να προχωρήσουμε σε παραγωγική εξωτερική πολιτική.

Η εξωτερική πολιτική που ασκείται παγκοσμίως είναι άμεσα συνδεδεμένη με χρηματοδότηση για δράσεις. Για να μην παίζεις άμυνα, πρέπει να βγεις μπροστά. Αυτό λοιπόν που ζητάμε είναι σχέδιο, δράσεις, χρηματοδότηση και αξιολόγηση. Αν η πρεσβεία δεν μπορέσει να φέρει εις πέρας τους στόχους που έχει βάλει, τότε να έχει μειωμένη χρηματοδότηση την επόμενη χρονιά.

Κύριε Υπουργέ, επιτρέψτε μου να αναφερθώ λίγο και στην ιδιαίτερη πατρίδα μου την Κρήτη και ιδιαίτερα στο Λασίθι, όπου η πρωτογενής παραγωγή βρίσκεται για άλλη μια χρονιά αντιμέτωπη με μια σοβαρή απειλή, την έλλειψη των εργατών γης. Η έλλειψη των εργατών γης στον γεωργικό τομέα είναι περίπου στους εβδομήντα χιλιάδες αγρότες και αυτό το κενό γίνεται ιδιαίτερα αισθητό στην Κρήτη και στο Λασίθι, όπου η παραγωγή ελαιολάδου, η συγκομιδή της ελιάς και η παραγωγή κηπευτικών είναι η ραχοκοκαλιά της τοπικής οικονομίας. Και μαντέψτε, η συγκομιδή της ελιάς, η παραγωγή των κηπευτικών γίνονται την ίδια χρονική περίοδο. Άρα, οι ανάγκες είναι πολύ αυξημένες.

Οι ελλείψεις όμως αυτές δεν είναι τυχαίες. Είναι αποτέλεσμα απαράδεκτων γραφειοκρατικών καθυστερήσεων στη μετάκληση εργατών γης από τρίτες χώρες, όπως Αίγυπτος και Μπαγκλαντές. Οι διακρατικές συμφωνίες, δυστυχώς, δεν αποδίδουν και οι διαδικασίες που θα έπρεπε να στηρίζουν τους παραγωγούς εν τέλει καταλήγουν να τους εξουθενώνουν. Οι αγρότες μας καλούνται να πληρώσουν υπέρογκα ποσά για τη διαδικασία της μετάκλησης, ενώ την ίδια στιγμή παρατηρείται υποστελέχωση στις αρμόδιες υπηρεσίες και μια κατά περιπτώσεις καταχρηστική συμπεριφορά από ορισμένους υπαλλήλους, οι οποίοι κωλύουν τις διαδικασίες με τρόπο που μόνο οργή και απογοήτευση προκαλεί.

Πώς θα προστατεύσουμε λοιπόν την παραγωγική βάση του Λασιθίου, της Κρήτης, της χώρας ολόκληρης, όταν η πολιτεία αδυνατεί να δώσει λύση σε αυτό το εκρηκτικό πρόβλημα; Και μάλιστα τώρα που συμπληρώνονται τα δύο χρόνια για τη νομιμοποίηση, οι παραγωγοί νιώθουν μετέωροι, νιώθουν ανασφαλείς, γιατί δεν ξέρουν τι τους ξημερώνει, αφού δεν υπάρχει πρόβλεψη.

Και για να κλείσω –ευχαριστώ, κύριε Πρόεδρε, για την ανοχή σας- η χώρα μας δεν μπορεί να πορεύεται με ημίμετρα και προχειρότητα. Δεν μπορεί να αφήνει την εξωτερική πολιτική υποστελεχωμένη και υποχρηματοδοτούμενη και δεν μπορεί να αδιαφορεί για τις ανάγκες των εργαζομένων, των γυναικών, των παραγωγών. Η λύση δεν είναι στα ψεύτικα τα λόγια τα μεγάλα. Χρειάζεται δράση, συνέπεια και ουσία, αν θέλουμε η Ελλάδα να έχει στον κόσμο τη θέση που της αξίζει.

Γιατί η εξωτερική πολιτική δεν ανήκει σε καμμία κυβέρνηση. Η εξωτερική πολιτική ανήκει στους Έλληνες και πιο συγκεκριμένα στους Έλληνες όλου του κόσμου και είναι ευθύνη όλων μας να υπηρετήσουμε τον στόχο με σοβαρότητα και αποτελεσματικότητα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Λιβάνιος για την τροπολογία.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Όταν τον περασμένο Οκτώβριο, πριν δύο μήνες, συζητούσαμε το νομοσχέδιο για το ΑΣΕΠ και είχε γίνει κουβέντα και από το ΠΑΣΟΚ - Κίνημα Αλλαγής σχετικά με την τροπολογία για τη χρηματοδότηση είχα πει κλείνοντας την ομιλία –το θυμάται ο κ. Μάντζος- ότι θα εξετάσουμε το θέμα, θα την συμπληρώσουμε τη διάταξη σε συγκεκριμένα ζητήματα που είχαμε θέσει και θα τη φέρουμε σε κατάλληλο χρόνο.

Να ξεκαθαρίσουμε ότι πρώτο και κυριότερο, από τον Οκτώβριο μέχρι σήμερα που μιλάμε, είναι πως δεν έχει δοθεί καμμία χρηματική ενίσχυση στα κόμματα, οπότε δεν υπήρξε κανένα ζήτημα δηλαδή αυτό το δίμηνο να λειτούργησε ως τροχοπέδη στη χρηματοδότηση των κομμάτων.

Στην τροπολογία, λοιπόν, εισάγονται τρία θέματα. Το πρώτο θέμα έχει να κάνει με την επαναφορά του ορισμού της εκλογικής χρηματοδότησης, όπως ήταν πριν το 2019. Το είχαμε συζητήσει και στην Ολομέλεια της Βουλής τότε και είχαμε πει και τους λόγους που είχε γίνει αυτή η αλλαγή από την κυβέρνηση ΣΥΡΙΖΑ και είχε συναινέσει και το ΠΑΣΟΚ και δημιούργησε το ζήτημα με την εκλογική χρηματοδότηση των κομμάτων, ακόμα και αν αυτά δεν θα συμμετείχαν στην εκλογική διαδικασία για την οποία χρηματοδοτήθηκαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το δεύτερο ζητούμενο είναι ότι προβλέπεται μια ειδική διάταξη, σύμφωνα με την οποία θα επιστρέφονται τυχόν εκλογικές χρηματοδοτήσεις, γιατί το 60% καταβάλλεται πριν τη διενέργεια των εκλογών και το 40% καταβάλλεται μετά τη διενέργεια των εκλογών. Είναι μία διαδικασία επιστροφής, ώστε να επιστρέφονται χρήματα τα οποία έχουν δοθεί σε κόμματα και τα οποία εν τέλει δεν συμμετείχαν, για οποιονδήποτε λόγο, στις εκλογές.

Και το τρίτο και σημαντικότερο άρθρο είναι η συμπλήρωση της εκλογικής νομοθεσίας, η οποία αφορά και τη δυνατότητα η Βουλή, με απόφαση που θα λάβει με ονομαστική ψηφοφορία, να αναστείλει τη χρηματοδότηση κόμματος μέχρι να βγει αθωωτική απόφαση από τη δικαιοσύνη σχετικά με πρόσωπα τα οποία φέρονται να είναι οι πραγματικοί Αρχηγοί των κομμάτων και τα οποία έχουν καταδικαστεί σύμφωνα με τις διατάξεις του 187 και του 187Α και συμπληρώνεται με μία δυνατότητα έναρξης αναστολής, μέχρι να πάρει απόφαση η Βουλή των Ελλήνων.

Θέλω να ξεκαθαρίσω ένα πράγμα. Και η απόφαση του Συμβουλίου της Επικρατείας του 2015 που είχε συζητήσει ένα αντίστοιχο θέμα και η απόφαση του Αρείου Πάγου είναι προφανώς κείμενα τα οποία θα τύχουν της απαραίτητης νομοθετικής ερμηνείας και μάλιστα είχα πει ότι, εν αντιθέσει με την αιτιολογική έκθεση την οποία είχε κατεβάσει το ΠΑΣΟΚ τον Οκτώβριο στη διάταξη, η αιτιολογική έκθεση πρέπει να είναι γενική και όχι ειδική, δηλαδή να μην περιγράφει ονομαστικά τις συγκεκριμένες περιπτώσεις, αλλά να καλύπτει όλο το σύνολο διότι δεν ξέρουμε ούτε στο μέλλον στο ποιους θα αφορά αυτή η διάταξη, ούτε προφανώς νομοθετούμε -δεν είναι σωστό- ατομικά και προσωπικά για συγκεκριμένες περιπτώσεις.

Άρα λοιπόν, όπως είχαμε πει, η τροπολογία επεξεργάστηκε, έρχεται και τίθεται ενώπιον της Βουλής των Ελλήνων προκειμένου να αποφανθεί σχετικά με το προτεινόμενο περιεχόμενο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Έχει ζητήσει τον λόγο ο κ. Νίκος Καραθανασόπουλος.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, θα ήθελα να κάνω μία παρέμβαση σχετικά με την τροπολογία. Θα πάρω μετά τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κατανοητό.

Παρακαλώ, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Κύριε Υπουργέ, η πραγματικότητα είναι ότι αν δεν φέρναμε εμείς το θέμα, αν δεν πίεζε το ΠΑΣΟΚ γι’ αυτήν την τροπολογία, αυτή η τροπολογία δεν θα είχε έρθει ποτέ.

**ΜΑΚΑΡΙΟΣ ΛΑΖΑΡΙΔΗΣ:** Όλα το ΠΑΣΟΚ τα κάνει!

**ΠΑΥΛΟΣ ΓΕΡΟΥΛΑΝΟΣ:** Χαίρομαι που συμφωνούμε επιτέλους για μία φορά, γιατί ξέρετε υπάρχουν και πολλά άλλα τα οποία μπορώ να σας πω και μιας και μου δίνετε την ευκαιρία, ακούστε και μερικά ακόμα.

Για παράδειγμα, η φορολογία στα υπερκέρδη της ενέργειας και αυτό το έκανε το ΠΑΣΟΚ. Να που συμφωνούμε επιτέλους και σε κάτι, κύριε Πρόεδρε. Η Golden Visa και αυτό το έκανε το ΠΑΣΟΚ. Η αυτοτελής φορολόγηση εφημεριών γιατρών στο ΕΣΥ, επίσης. Επίσης, η ένταξη υγειονομικών στα βαρέα και ανθυγιεινά, το ΠΑΣΟΚ το έκανε και βεβαίως, οι πρόσφατες ανακοινώσεις του κυρίου Πρωθυπουργού για τις τράπεζες. Ακολουθείτε δηλαδή.

Η πραγματικότητα είναι ότι τότε που ήρθε η Κυβέρνηση και αποφάσισε να τα κάνει πράξη, ήρθαν πολύ λίγα, πολύ αργά. Η πραγματικότητα είναι βέβαια ότι χωρίς την πίεση του ΠΑΣΟΚ δεν θα είχαν προχωρήσει αυτά τα πράγματα.

Τώρα όποιος διαβάζει την τροπολογία της Κυβέρνησης, μπορεί να καταλήξει πολύ γρήγορα ότι από πέρυσι τον Σεπτέμβριο αν είχε γίνει αυτή η τροπολογία, το θέμα θα είχε λήξει πολύ νωρίτερα. Και όχι μόνο αυτό, θα είχε κοστίσει στον ελληνικό λαό κοντά στο 1 εκατομμύριο λιγότερο. Και μετά κατηγορεί εμάς ο κ. Μητσοτάκης για λεφτόδεντρα. Τόσα έχει πάρει ουσιαστικά το κόμμα από τότε που ο Άρειος Πάγος έβγαλε την απόφασή του.

Και επίσης πρέπει να σημειώσω ότι το ΠΑΣΟΚ δεν ήρθε απλώς να πει το πρόβλημα, έφερε και συγκεκριμένη λύση στο πρόβλημα. Και εδώ θέλω να ευχαριστήσω και τον συνάδελφο μου, κ. Δουδωνή και την Κοινοβουλευτική μας Ομάδα που το έφερε μπροστά.

Τώρα, πριν κλείσω αυτή την παρέμβαση για να δείξω ότι η Κυβέρνηση ασθμαίνουσα ακολουθεί, θέλω να κάνω μια ερώτηση στον κύριο Υπουργό. Στη σελίδα 95 της Έκθεσης Απολογισμού και Ισολογισμού του 2023 στο τρίτο σημείο μιλάει για μια μη νόμιμη καταβολή κρατικής χρηματοδότησης ποσού 240.691 ευρώ σε μη νόμιμο κόμμα.

Μπορείτε να μας πείτε ποιο κόμμα είναι αυτό; Σε ποιο κόμμα δώσαμε 240.000 ευρώ, το οποίο δεν έπρεπε να τα πάρει;

Περιμένω να ακούσουμε τον κ. Λιβάνιο.

**ΠΡΟΕΔΡΕΥΩΝ (Γεώργιος Λαμπρούλης):** Είχαν ζητήσει άλλοι δυο Κοινοβουλευτικοί Εκπρόσωποι να κάνουν μια παρέμβαση σε ό,τι αφορά την τροπολογία που υποστήριξε ο Λιβάνιος και η κυρία Καραγεωργοπούλου, δηλαδή, είναι τρεις οι Κοινοβουλευτικοί. Μετά τις παρεμβάσεις των Κοινοβουλευτικών, αν δεν υπάρξει άλλος, θα απαντήσει προφανώς ο κύριος Υπουργός. Θα δώσουμε τον λόγο στον Κοινοβουλευτικό Εκπρόσωπο του ΣΥΡΙΖΑ, τον κ. Γιαννούλη και μετά στον Πρόεδρο των Σπαρτιατών τον κ. Στίγκα και συνεχίζουμε.

Τον λόγο έχει ο κ. Καραθανασόπουλος, μετά είναι ο κ. Ρούντας και μετά η κ. Καραγεωργοπούλου.

**ΙΩΑΝΝΗΣ ΑΝΔΡΙΑΝΟΣ:** Οι Βουλευτές θα μιλήσουν;

**ΠΡΟΕΔΡΕΥΩΝ (Γεώργιος Λαμπρούλης):** Θα μιλήσουν.

**ΙΩΑΝΝΗΣ ΑΝΔΡΙΑΝΟΣ:** Α, θα μιλήσουν.

**ΠΡΟΕΔΡΕΥΩΝ (Γεώργιος Λαμπρούλης):** Τι να κάνουμε; Αυτή είναι η διαδικασία. Όλο διαμαρτύρεστε, αλλά αυτή είναι η διαδικασία. Ο κατάλογος έχει εννέα ομιλητές, είναι εννέα Κοινοβουλευτικοί, συν οι Υπουργοί που έρχονται και είναι και οι παρεμβάσεις που δικαιούνται οι Κοινοβουλευτικοί. Ήδη ξεκίνησαν και μιλάνε οι Βουλευτές. Τι παραπονιέστε για πράγματα γνωστά;

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε και κύριε Υπουργέ, το ΚΚΕ έχει σταθερό και αμείλικτο μέτωπο απέναντι σε κάθε φασιστικό μόρφωμα όπως είναι η Χρυσή Αυγή, οι Σπαρτιάτες και άλλων, σε όποιον χύνει το εθνικιστικό, φασιστικό και ρατσιστικό δηλητήριό του. Πρωτοστατεί ώστε να δυναμώσει το οργανωμένο εργατικό λαϊκό κίνημα, που είναι το μόνο που μπορεί να τσακίσει τον φασισμό αλλά και το σύστημα που τον γεννά.

Καταγγέλλουμε και αντιστεκόμαστε σε κάθε προσπάθεια Ευρωπαϊκής Ένωσης, κράτους, κυβερνήσεων να εξισώσουν τον φασισμό με τον κομμουνισμό μέσα από την ανιστόρητη θεωρία των δύο άκρων. Και βεβαίως αποκαλύπτουμε τον ρόλο του φασισμού ειδικά της Χρυσής Αυγής ως πολύτιμης εφεδρείας για το σύστημα. Προφανώς ως κόμμα απαιτούμε τη λήψη όλων των απαραίτητων μέτρων για να εμποδίζονται τα φασιστικά μορφώματα και να μη χύνουν το αντιδραστικό τους δηλητήριο.

Η τροπολογία όμως που κατέθεσε η Κυβέρνηση, αυτή που συζητάμε σήμερα, για αναστολή της κρατικής χρηματοδότησης, ενσωματώνει την προηγούμενη τροπολογία του ΠΑΣΟΚ και όχι μόνο την ενσωματώνει αλλά ανοίγει και νέους επικίνδυνους δρόμους για τον έλεγχο της δράσης και λειτουργίας των κομμάτων. Έτσι με τη συγκεκριμένη τροπολογία όπως και αυτή που πρότεινε το ΠΑΣΟΚ, διατηρείται η απαράδεκτη πρόβλεψη για τον τρομονόμο, το άρθρο 187α του Ποινικού Κώδικα, το οποίο ποινικοποιεί τη ριζοσπαστική δράση και διευρύνει και επεκτείνεται ουσιαστικά μέχρι και την ποινικοποίηση ακόμη και της ριζοσπαστικής σκέψης.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής, κυρία **ΟΛΓΑ ΓΕΡΟΒΑΣΙΛΗ**)

Δεύτερον, αφαιρείται η πρόβλεψη αυτού που ισχύει μέχρι σήμερα ότι η αναστολή μπορεί να επιβληθεί εφόσον οι πράξεις των ως άνω φυσικών προσώπων τελέστηκαν στο πλαίσιο δράσης του κόμματος, που ανήκουν ή στο όνομα αυτού. Δηλαδή την περίοδο 2019-2024 θα έπρεπε να έχει ανασταλεί η κρατική χρηματοδότηση στο ΠΑΣΟΚ, γιατί τότε μία Ευρωβουλευτής από τους δύο που είχε, διώχθηκε και κρατήθηκε προσωρινά για συμμετοχή σε εγκληματική οργάνωση, για πράξεις μη σχετιζόμενες με τη δράση του κόμματος. Άρα θα έπρεπε να είχε κοπεί η κρατική χρηματοδότηση στο ΠΑΣΟΚ τότε, εφόσον ίσχυε αυτή η συγκεκριμένη…

**ΔΗΜΗΤΡΙΟΣ ΜΑΝΤΖΟΣ:** Είναι εγκληματική οργάνωση το ΠΑΣΟΚ;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, όχι, δεν είπα αυτό. Είχε ήδη προφυλακιστεί η Καϊλή για συμμετοχή σε εγκληματική δράση.

**ΔΗΜΗΤΡΙΟΣ ΜΑΝΤΖΟΣ:** Που είναι το ΠΑΣΟΚ;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, δεν είπαμε αυτό. Με αυτό το κατηγορητήριο, κύριε Μάντζο, δεν είχε προφυλακιστεί;

**ΔΗΜΗΤΡΙΟΣ ΜΑΝΤΖΟΣ:** Πώς εξισώνετε τις περιπτώσεις;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν εξισώνουμε καμμία περίπτωση. Για πράξεις που δεν σχετίζονται με το κόμμα του ΠΑΣΟΚ.

Αυτό, λοιπόν, τι αφαιρεί; Αφαιρεί αυτήν τη λογική «για πράξεις που δεν σχετίζονται με το κόμμα» και το ενσωματώνει όλο, το εμπεριέχει. Αν για οποιονδήποτε λόγο, λοιπόν, κάποια μέλη ή εκλεγμένοι Βουλευτές ενός κόμματος κατηγορηθούν για πράξεις που δεν αφορούν το κόμμα, τότε το ίδιο το κόμμα υφίσταται αυτήν την αντιμετώπιση με αναστολή κρατικής χρηματοδότησης. Γιατί δεν παρέμεινε η προηγούμενη διάταξη; Γιατί την αλλάξατε, γιατί την αποσύρατε αυτήν τη λογική που λέει «για ζητήματα που τελέστηκαν στο πλαίσιο δράσης του κόμματος» και το αφήνετε γενικό πλέον «για οποιαδήποτε πράξη»;

Τρίτον, αλλάζει ο ίδιος ο ορισμός της εκλογικής κρατικής χρηματοδότησης. Δηλαδή, μπαίνεις με τη λογική για την κάλυψη αποκλειστικά και μόνο των εκλογικών τους δαπανών. Δηλαδή, δαπάνες που σχετίζονται με την προεκλογική δουλειά ενός κόμματος, αλλά που δεν είναι άμεσα εκλογικές, δεν μπορούν να καλυφθούν; Αυτό δεν σημαίνει επιπλέον έλεγχος, περιορισμούς και εμπόδια στη δράση ενός κόμματος;

Επίσης, προβλέπεται η αναστολή της κρατικής χρηματοδότησης και ενίσχυσης με απόφαση και μόνο του Προέδρου της Βουλής και σε έναν μήνα να έρθει η Ολομέλεια να αποφασίσει. Γιατί πρέπει η αναστολή της χρηματοδότησης να ξεκινήσει πριν την απόφαση της Βουλής;

Από αυτήν την άποψη, κυρία Πρόεδρε, το Κομμουνιστικό Κόμμα Ελλάδας απαιτεί σταθεράν και στη συγκεκριμένη περίπτωση, την απόσυρση της αναφοράς στον απαράδεκτο τρομονόμο, στο άρθρο 187α και την απάλειψη του σημείου αυτού που λέει «που τελέστηκε το πλαίσιο δράσης στο κόμμα».

**ΠΡΟΕΔΡΕΥΟΥΣΑ (Όλγα Γεροβασίλη):** Και κλείστε με αυτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κλείνω, κυρία Πρόεδρε.

Από αυτήν την άποψη, θα τοποθετηθούμε με το ΠΑΡΩΝ, όπως άλλωστε είχαμε κάνει και στην αντίστοιχη συζήτηση για την αναστολή της κρατικής χρηματοδότησης στη Χρυσή Αυγή το 2013.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νίκης κ. Ρούντας για τρία λεπτά.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, τελικά φιλελεύθερη ή μαχόμενη δημοκρατία; Με αυτήν την τροπολογία προωθείτε ένα πρότυπο, ένα μοντέλο δημοκρατίας, της μαχόμενης δημοκρατίας, η οποία ως γνωστόν έχει εγκαταλειφθεί πλέον στην πράξη και από χώρες οι οποίες το έχουν εντάξει στα συντάγματά τους, όπως η Γερμανία και η Αυστρία, που είχαν ένα φιλοναζιστικό παρελθόν, με το οποίο, προφανώς, και διαφωνούμε. Η Ελλάδα, όμως, είναι φιλελεύθερη, στην Ελλάδα γεννήθηκε η ελευθερία, στην Ελλάδα γεννήθηκε η δημοκρατία.

Είστε μια κυβέρνηση υποχρεωτικότητας, η οποία αλλάζει τις έννοιες των λέξεων και επιβάλλει πολιτικές. Αυτό δεν πρέπει να το ξεχνάμε. Σας λείπει η παιδεία διαβούλευσης και η παιδεία δημοκρατίας. Έχουμε χρέος να υπερασπιζόμαστε την έκφραση μιας άποψης, ακόμα και αν διαφωνούμε ριζικά με εκείνη. Ξέρετε, πολλές φορές οι δημοκρατίες κινδυνεύουν πιο πολύ από αυτόκλητους σωτήρες που έχουν ένα έλλειμα δημοκρατίας, αλλά κινούνται αυταρχικά.

Εν πάση περιπτώσει, στις υγιείς δημοκρατίες και στις πολιτείες, οποιαδήποτε τάση αμφισβητεί συνολικά το οικοδόμημα της συγκεκριμένης δημοκρατίας -όποια τάση ολιγαρχίας, αυταρχική-, ο καλύτερος τρόπος να αντιμετωπιστεί είναι το μοντέλο της φιλελεύθερης δημοκρατίας. Είναι, δηλαδή, η παροχή διά βίου πολιτικής παιδείας. Αυτό λέμε και εμείς στη Νίκη παιδιά και παιδεία. Παιδεία πνευματική, παιδεία πολιτική, παιδεία δημοκρατίας.

Θα παροτρύνω την Κυβέρνηση να κοιτάξει τα σχολικά εγχειρίδια να δει πόσα μαθήματα υπάρχουν που τα μικρά παιδιά, τα ελληνόπουλα, μαθαίνουν τι σημαίνει δημοκρατία και ποια είναι η σημασία να κινούνται σε όλη τους τη ζωή με γνώμονα τη δημοκρατία και να μην μπαίνουν σε ατραπούς αυταρχικότητας και ριζοσπαστισμού. Αυτός είναι ο φιλελεύθερος τρόπος, ο οποίος εδράζεται στον διάλογο και στον σεβασμό στην ελεύθερη έκφραση.

Εν πάση περιπτώσει, ο ελληνικός λαός εκφράστηκε με την ψήφο του στη συγκεκριμένη περίπτωση και θεωρώ ότι δεν έχουμε κανέναν λόγο να τη νοθεύσουμε.

Σήμερα, αν είχατε ψήγματα δημοκρατίας, θα έπρεπε να πείτε, τουλάχιστον τα μεγάλα κόμματα της κομματοκρατίας που χρωστάτε περίπου 1 δισεκατομμύριο στον ελληνικό λαό, ότι θα τα εξοφλήσετε. Ή θα έπρεπε, αν έχετε επίσης δημοκρατία και θάρρος, να πείτε ότι θα συμψηφίσετε την αποζημίωση που σας δίνει η Βουλή με τα χρέη σας. Έχετε κότσια να το κάνετε; Χρεώσατε την πατρίδα με τα μνημόνια για τις επόμενες γενιές και τώρα τα κόμματά σας χρωστάνε.

Στην τροπολογία εμείς λέμε ΟΧΙ, γιατί είναι ζήτημα δημοκρατίας, είναι ζήτημα ελεύθερης έκφρασης και ζήτημα προστασίας της λαϊκής κυριαρχίας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Καραγεωργοπούλου, έχετε τον λόγο για τρία λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ.

Κατ’ αρχάς, διαμαρτύρομαι εντονότατα για την αντίδραση του κ. Κικίλια προηγουμένως. Έκανα μία παρέμβαση με συγκεκριμένες ερωτήσεις. Δεν απάντησε σε καμμία. Θεώρησε εκ προοιμίου ότι αυτό που έκανα ήταν τοποθέτηση και αρνήθηκε επί της ουσίας, εκθέτοντας την Κυβέρνησή σας -και ήδη έχει αποχωρήσει- να απαντήσει σε συγκεκριμένα ερωτήματα που αφορούν σε επιβαλλόμενες ενέργειες, σε σχέση με ρυθμίσεις για το Πυροσβεστικό Σώμα.

Είναι απαράδεκτο Υπουργός να απαντά ότι «τοποθετηθήκατε και δεν κάνατε ερωτήσεις». Τα ερωτήματα ήταν συγκεκριμένα: Τι θα κάνετε ως Κυβέρνηση για τα εξαρτήματα των πυροσβεστών, που από το 2008 έχουν τις ίδιες στολές και θέτουν σε κίνδυνο τη ζωή τους όταν πέφτουν στη μάχη;

Τι θα κάνετε με τους εποχικούς πυροσβέστες, που επιδεικτικά όχι μόνο τους αγνοείτε και παραλείπετε να ρυθμίσετε τη ζωή τους, αλλά τους έχετε θέσει σε ανεργία, ενώ δικαιούνται τουλάχιστον παράταση των συμβάσεων τους;

ΤΙ θα κάνετε με τα προβλήματα που αφορούν στην πολιτική προστασία, τα οποία επιδεικτικά επιμελώς αγνοείτε, όταν ήδη η Πλεύση Ελευθερίας από το 2023 σας έχει καλέσει, στο πλαίσιο συζήτησης πολιτικών Αρχηγών, να εφαρμόσετε συγκεκριμένες προτάσεις και μεταξύ αυτών την ακρόαση φορέων από όλα τα μέτωπα, πυρόπληκτους, πληγέντες, πυροσβέστες, όσοι μπορούν να συνεισφέρουν στο πεδίο της λαίλαπας της πυρηνικής πυρκαγιάς;

Σε ό,τι αφορά τη δεύτερη τροπολογία, που και η μία και η άλλη ήρθαν αργά χθες τη νύχτα, προφανώς ως προϊόντα εκείνης της σκέψης που διακατέχει το σύνολο της νομοθετικής σας πρωτοβουλίας και νουθεσίας, έχω να εκθέσω τα εξής:

Σαφώς και τα μορφώματα της άκρας Δεξιάς, που στην πράξη καταργούν την έννοια του κοινοβουλευτισμού και της δημοκρατίας, δεν νοείται να υποθάλπονται από την ελληνική δημοκρατία με οποιονδήποτε άμεσο ή έμμεσο τρόπο. Η αναφορά, όμως, στον τρομονόμο είναι μία αναφορά η οποία, πραγματικά, προβληματίζει και δικαίως ο κ. Καραθανασόπουλος το έθιξε.

Από εκεί και πέρα, σε σχέση με την τελευταία διάταξη, που έχει να κάνει με την απόφαση της Βουλής εντός ενός μήνα από την έναρξη της διαδικασίας, η οποία ανατρέπει, στην πραγματικότητα, κύριε Υπουργέ, το αποτέλεσμα της επιδιωκόμενης ρύθμισης, θα θέλαμε να μας δώσετε μια ικανή εξήγηση. Σε τι στοχεύει πρακτικά η συγκεκριμένη προθεσμία, αν όχι στη διευκόλυνση της ανατροπής του αποτελέσματος διά της θεσπιζόμενης ρύθμισης; Μπορείτε να μας εξηγήσετε τον λόγο, τη συλλογιστική της διάταξης αυτής τελολογικά;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός θα απαντήσει αργότερα. Επομένως, θα πάρει τον λόγο ο κ. Στίγκας, Πρόεδρος της Κοινοβουλευτικής Ομάδας των «Σπαρτιατών» και μετά ο κ. Γιαννούλης.

Έχουμε μια αλλαγή, καθώς ο κ. Στίγκας ως Πρόεδρος προηγείται. Μετά είστε εσείς, κύριε Γιαννούλη, και μετά ο Υπουργός κ. Λιβάνιος.

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρία Πρόεδρε, κύριοι Υπουργοί, κυρίες και κύριοι συνάδελφοι, σήμερα υπάρχει ένα αρκετά σοβαρό νομοσχέδιο για το Υπουργείο Εξωτερικών, αλλά λόγω επικαιρότητας και λόγω νυχτερινής κατάθεσης μίας τροπολογίας και επιμονής του ΠΑΣΟΚ, θα πρέπει να αναφερθώ μόνο σε αυτό.

Γίνεται, λοιπόν, συζήτηση για να ανασταλεί η χρηματοδότηση των «Σπαρτιατών», ενός κόμματος -όπως όλοι γνωρίζετε- νόμιμα εκλεγμένου και μάλιστα, εκλεγμένου από διακόσιες πενήντα χιλιάδες Έλληνες και Ελληνίδες, ένα κόμμα που μπαίνοντας στη Βουλή είμαστε το πέμπτο κοινοβουλευτικά από τα εννέα.

Όμως, βλέπουμε ότι γίνεται δίκη, συνεχόμενη δίκη των «Σπαρτιατών» και μέσα από εδώ, από το Κοινοβούλιο, αλλά και μέσα από τα κανάλια, μέσα από τα sites, δηλαδή γίνεται μια πολεμική που όμοιά της δεν έχει ξαναγίνει και δεν έχει ξαναγίνει σε ένα κοινοβουλευτικό κόμμα το οποίο δεν έχει πράξει τίποτα.

Κι αν έχει πράξει κάτι, βεβαίως να το κρίνει δικαιοσύνη, είτε για τον Στίγκα, είτε για τους Βουλευτές. Αρμόδια, όμως, είναι η δικαιοσύνη. Όλοι πρέπει να το γνωρίζουμε αυτό. Γιατί διαφορετικά, υπάρχει κι άλλος τρόπος. Εκτέλεση στο Σύνταγμα. Το πιο απλό πράγμα. Ούτε δικαστήρια ούτε τίποτε άλλο.

Μέσα σε αυτήν την τροπολογία υπάρχει μια διάταξη που λέει ότι πήραμε εκλογικές δαπάνες -έτσι ήταν γραμμένο- το περασμένο καλοκαίρι μετά τις ευρωεκλογές. Αυτό δεν είναι δικό μας ούτε λάθος ούτε παρερμηνεία. Αντί για εκλογικές δαπάνες είχε ψηφιστεί διαφορετικά από τον ΣΥΡΙΖΑ και από το ΠΑΣΟΚ την προηγούμενη τετραετία. Ήταν κάτι σαν έκτακτη εκλογική χρηματοδότηση.

Εμείς, το έχω ξαναπεί κι από αυτό εδώ το Βήμα, δεν έχουμε κανένα μα κανένα πρόβλημα να τα επιστρέψουμε πίσω τα χρήματα ή να συμψηφιστούν. Μέχρι εκεί, εντάξει. Βεβαίως, είχα πει ότι εμείς, προεκλογικά, πριν μας κόψουν τόσο αναίτια κι ανέντιμα θα πω από τις ευρωεκλογές, που έγινε για πρώτη φορά στα κοινοβουλευτικά χρονικά της χώρας μας, κάναμε κάποιες δαπάνες. Αυτές οι δαπάνες δεν μετριόνται προφανώς σε αυτά που θέλουν να μας κόψουν. Δεν έγινε κανένας λόγος, ούτε γίνεται βέβαια στην τροπολογία, για το παράβολο των 20 χιλιάδων που είναι ένα αυξημένο παράβολο και το πλήρωσαν και άλλα κόμματα τα οποία έπεσαν θύμα κάποιων καταστάσεων και δεν τους άφησαν να κατέβουν. Γι’ αυτόν τον συμψηφισμό δεν ακούγεται τίποτα. Δεν ακούστηκε τίποτα και από κανέναν.

Επίσης, θα επιμείνω για μια φορά ακόμα ότι και εγώ προσωπικά δεν κατηγορούμαι, δεν έχει ασκηθεί ποινική δίωξη έναντι εμού, αλλά και οι Βουλευτές που κατηγορούνται -προσέξτε- κατηγορούνται για εξαπάτηση εκλογέων. Δηλαδή, πραγματικά είναι αδιανόητο αυτό που γίνεται. Είναι greek παράνοια. Δεν υπάρχει αυτό το πράγμα. Να κατηγορούν τους Σπαρτιάτες για εξαπάτηση εκλογέων;

Ωραία. Πάμε παρακάτω. Ας το κρίνει η δικαιοσύνη είτε για τον Στίγκα είτε για οποιονδήποτε συνάδελφο εδώ μέσα έχει εξαπατήσει εκλογείς, αλλά με δύο μέτρα και δύο σταθμά. Έτσι λειτουργεί η δικαιοσύνη. Έτσι λειτουργεί η δημοκρατία μας και δεν θα έπρεπε να λειτουργεί έτσι. Όποιος έχει πράξει κάτι το μεμπτό, να τιμωρείται. Έγκλημα και τιμωρία. Αυτό είναι εμένα το πιστεύω μου ως πολιτικός αρχηγός αλλά και ως πολίτης.

Μας εγκαλούν κάποιοι οι οποίοι έχουν καταστρέψει τη χώρα. Έχουν ρημάξει τη χώρα. Μέλη τους έχουν καταδικαστεί με αμετάκλητες δικαστικές αποφάσεις. Κι αυτοί εγκαλούν εμάς; Τουλάχιστον εμείς στον πρότερο έντιμο βίο μας δεν έχουμε ούτε κλήση, να το πω έτσι τόσο απλά και μας λένε κλέφτες, απατεώνες, ότι τα χρήματα πάνε κάπου αλλού; Και βεβαίως, δεν είναι προς τιμήν του ΚΚΕ τώρα που μίλησε ο κ. Καραθανασόπουλος για «μορφώματα» κ.λπ.. Δεν συμφωνείτε βέβαια ότι υπάρχει ψήφισμα της Ευρωπαϊκής Ένωσης που εξισώνει τον φασισμό με τον ναζισμό. Αυτό, ναι, υπάρχει, αλλά εσείς προφανώς δεν το αποδέχεστε. Εμείς το αποδεχόμαστε. Γιατί; Γιατί είμαστε δημοκράτες.

Μας εγκαλεί, λοιπόν, το ΠΑΣΟΚ που έχει γδάρει τη χώρα, έχει καταστρέψει τη χώρα. Γιατί, κυρίες και κύριοι, αν θέλουμε να μιλάμε σωστά, δεν είναι μόνο κάποιον που τον πιάνεις με τη γίδα στην πλάτη που λένε. Τον πας στο δικαστήριο, τον δικάζεις, τον καταδικάζεις και τον βάζεις φυλακή όπως έγινε με τον Τσοχατζόπουλο. Είναι και οι ενέργειες που υπάρχουν οι οποίες βλάπτουν τη χώρα, αμέλειες, αδιαφορία, τα πάντα. Αυτά βλάπτουν τη χώρα και καταστρέφουν τη χώρα. Γι’ αυτό, βεβαίως, υπάρχει, κύριε Πλεύρη, και ο νόμος περί ευθύνης Υπουργών. Εδώ σε αυτήν τη χώρα δεν έχει ευθύνη κανένας. Κάνει οτιδήποτε θέλει χωρίς να έχει ευθύνη, χωρίς να πληρώσει ποτέ τίποτα.

Ακούμε τα σχολιανά μας, ακούμε τα πάντα εδώ μέσα, που είναι ντροπή για το Κοινοβούλιο. Γιατί εμείς δεν βρίζουμε κάποιον συνάδελφο, αν δεν υπάρχει κάποια αιτία. Την άλλη φορά είπα εδώ -και το λέω κάθε φορά- ότι το ΠΑΣΟΚ είναι αμαρτωλό. Εντάξει. Την άλλη φορά είπα για τη Νέα Αριστερά ότι είναι φίλοι των Τούρκων και με έβριζαν εδώ χυδαία χωρίς να παρέμβει και το Προεδρείο. Ταγματασφαλίτη, ναζί, το ένα, το άλλο. Είναι κακό να είσαι φίλος των Τούρκων; Εδώ και η Κυβέρνηση λέει ότι είμαστε φίλοι με τους Τούρκους. Δεν το λέτε, κύριε Γεραπετρίτη; Είναι κακό; Με καλή διάθεση το λέω πάντα. Να έχουμε καλή φιλία και καλή γειτονία με όλους. Από την άλλη λένε εδώ οι αριστεροί και το ΠΑΣΟΚ ότι είμαστε φίλοι των Παλαιστινίων. Εγώ λέω είμαι φίλος των Ισραηλινών, των Πορτογάλων. Δεν έχει σημασία. Γιατί να με βρίζουν τόσο χυδαία; Κάποια στιγμή τους είπα και απόκομμα κι άρχισαν και με έβριζαν «χουντικό». Και η κ. Γεροβασίλη -μιας που είστε εδώ, κυρία Πρόεδρε- είπε «κι εσείς του λέτε απόκομμα». Ωραία. Το ίδιο είναι να με λένε χουντικό; Έχω δώσει τίποτα στοιχεία σε τέτοια πράγματα; Έχω γράψει πουθενά; Να μου το φέρει οποιοδήποτε αν έχω πει κάτι σε γραπτό ή προφορικό λόγο. Δεν υπάρχει τίποτα.

Επίσης, κατηγορούμαστε με μία γνωμοδότηση του Αρείου Πάγου. Εντέχνως, βεβαίως, το ΠΑΣΟΚ και κάποιοι άλλοι συνάδελφοι και εδώ μέσα το κάνουν λες και είναι απόφαση δικαστηρίου. Είναι μία απλή γνωμοδότηση. Οι δικηγόροι γνωρίζετε τι διαφορά υπάρχει και είναι φανερή η διαφορά. Αυτή η γνωμοδότηση, λοιπόν, βγήκε με πλαστά στοιχεία, με δημοσιεύματα. Γιατί ο καθένας στα δημοσιεύματα μπορεί να γράφει ό,τι θέλει, όποτε θέλει και όσο θέλει, χωρίς να υπάρχει τιμωρία. Το ΠΑΣΟΚ και η Νέα Δημοκρατία έφτιαξαν φακέλους και τα έστειλαν στον Άρειο Πάγο.

Από αυτό εδώ το Βήμα είχα αναγνώσει τα υπομνήματα αυτά και μάλιστα ειδικά αυτό της Νέας Δημοκρατίας, που ήταν σχεδόν παρόμοιο με του ΠΑΣΟΚ, ήταν γεμάτο ανακρίβειες. Έλεγε για Βουλευτές που έχουν κατέβει στην Α΄ Αθηνών για παράδειγμα κι αυτοί είχαν κατέβει στη Β1΄ Βόρεια. Ανακρίβειες. Και σε αυτές τις ανακρίβειες έβαλε την υπογραφή του ο κ. Μητσοτάκης, ο κύριος Πρωθυπουργός. Είναι ανεπίτρεπτο. Το είχα ξαναπεί από αυτό το Βήμα.

Θα δεχόμουν το οτιδήποτε, τους οποιουσδήποτε χαρακτηρισμούς, τον οποιοδήποτε εξευτελισμό, εάν πέρναγα από την κρίση του δικαστηρίου. Γιατί εκεί, γνωρίζετε όλοι πάρα πολύ καλά, πηγαίνουν στοιχεία. Πηγαίνει ο κατηγορούμενος με τα στοιχεία, πηγαίνει με τους μάρτυρες υπεράσπισης, έρχονται οι κατήγοροι, υπάρχει απολογία του κατηγορούμενου και μετά βγαίνει απόφαση σε πρώτο βαθμό. Κι αναλόγως τι απόφαση είναι, μπορεί να πάει σε δεύτερο βαθμό, μπορεί να πάει και σε τρίτο βαθμό.

Μόνο έτσι πρέπει να λειτουργούμε. Αυτή είναι η δημοκρατία. Αυτή είναι η δικαιοσύνη. Οτιδήποτε άλλο είναι εκ του πονηρού. Διότι δεν έχουμε μόνο εδώ τους συναδέλφους μας να μας κατηγορούν για τα πάντα, ότι για όλα εμείς φταίμε, για όλο το κατάντημα της χώρας μας, δεν έχουμε μετά τη δικαιοσύνη, αλλά έχουμε και τους έξω, sites, δημοσιογράφους -δημοσιογραφάρες- εφημερίδες που κάνουν μόνο για να τυλίγεις ψάρια. Αυτοί μας κατηγορούν.

Να σας πω, κυρίες και κύριοι συνάδελφοι, να εξομολογηθώ κατά κάποιον τρόπο, ότι τους προηγούμενους μήνες το τι ακούσαμε εμείς οι Σπαρτιάτες ήταν άνω ποταμών. Δεν μπορούν να λεχθούν αυτά. Υπήρχε και κλίμα τρομοκράτησης. Ναι, Έλληνες Βουλευτές του ελληνικού Κοινοβουλίου, μια Κοινοβουλευτική Ομάδα και να τρομοκρατείται. Όταν πήγα και κατέθεσα στην κ. Αδειλίνη της είπα υπήρχαν έξωθεν που έκαναν τη μεγάλη ζημιά, που έβριζαν, που χίλια δυο πράγματα. Αυτό γίνεται και τώρα. Όλοι αυτοί λέγονται δημοκράτες. Όλοι αυτοί λέγονται δημοσιογράφοι. Ενημερώνουν τον ελληνικό λαό. Τι ενημερώνουν, με ψέματα; Βέβαια, δεν είχαν καμμία ευθύνη, ούτε κανένας εισαγγελέας τους κάλεσε ούτε τίποτα.

Στο πλαίσιο της τρομοκράτησης έλεγαν ότι θα χάσουμε, θα μας μπλοκάρουν τη χρηματοδότηση. Πάμε παρακάτω. Έφτασαν σε σημείο βέβαια να λένε ότι θα επιστρέψουμε οι Βουλευτές τη βουλευτική μας αποζημίωση από το καλοκαίρι του 2023. Για τέτοια τρομοκράτηση μιλάμε. Είναι δημοσιογραφία αυτή; Έχω κρατήσει στο γραφείο μου εφημερίδες, δημοσιεύματα, πρώτες σελίδες από sites. Τα έχω τυπώσει. Τα έχω όλα εκεί. Αυτοί δεν έχουν καμμία ευθύνη.

Και εγώ ρωτώ ως απλός πολίτης. Έλεγαν ότι θα γίνει αυτό στο εκλογοδικείο, αυτό στο δικαστήριο, αυτό κι αυτό, έβγαλαν την απόφαση δηλαδή. Το ερώτημα είναι απλό. Είχαν πληροφορίες; Γιατί οι πληροφορίες τους έπεσαν στο κενό. Έλεγαν ότι θα μας πετάξουν έξω, από το «παράθυρο» κιόλας. Δεν ξέρω αν μας πέταγαν και από την σκεπή. Έτσι έλεγαν: «Θα βγείτε έξω, τελειώσατε». Έλεγαν ότι θα μοιραστούν οι έδρες, ότι θα μοιραστούν τα ιμάτιά μας. Για τέτοιον εξευτελισμό μιλάμε!

Είναι δημοκρατία αυτή; Για όνομα του Θεού! Μπορεί κι εγώ με κάποιους συναδέλφους εδώ πέρα να μην έχω καλή σχέση -θέλω να έχω με όλους καλή σχέση, προσωπικά δεν έχουμε να μοιράσουμε τίποτα-, μου επιτρέπεται όμως να λέω για τον καθένα το οτιδήποτε; Ποιος είμαι εγώ; Γιατί να μη σέβομαι τον συνάδελφό μου εδώ μέσα; Γιατί να μη σέβομαι τον συμπολίτη μου; Αν αποδειχθεί όμως ότι αυτός έχει κάνει κάτι, τότε ναι, έχεις κάνει αυτό και αυτό. Λέω για το ΠΑΣΟΚ, που έχει καταληστεύσει τη χώρα. Αλλά, με βρίζουν από πάνω. Είναι γεγονότα αυτά, κυρίες και κύριοι συνάδελφοι. Δεν τα λέω εγώ.

Εδώ ακούστηκε δύο φορές σε δεκαπέντε ημέρες από τους δύο «πραιτοριανούς» του κ. Ανδρουλάκη η φράση ότι «τα χρήματα των «Σπαρτιατών» πηγαίνουν στον Δομοκό». Γι’ αυτούς τους δύο, τον Μάντζο και τον Δουδωνή, έχω καταθέσει μηνύσεις. Μέχρι εκεί καλά!

Τους προκαλώ, λοιπόν, μέσω της δικαιοσύνης, έτσι όπως πρέπει, να έρθουν στο δικαστήριο με ό,τι στοιχεία έχουν και να καταδικάσουν τον Βασίλη Στίγκα. Να με καταδικάσουν, εάν προκύπτει κάτι και από όπου προκύπτει αυτό το πράγμα. Είναι, όμως, ντροπή να πετάς «λάσπη» στον «αέρα» και να μην έχεις και ευθύνες.

Κυρίες και κύριοι συνάδελφοι, ας υποθέσουμε ότι είπαν κάτι σοβαρό, ότι τα λεφτά πάνε στον Δομοκό. Πολύ ωραία! Γιατί δεν κινήθηκε η δικαιοσύνη, η ανεξάρτητη ελληνική δικαιοσύνη, που εγώ την πιστεύω; Ναι, δεν το λέω ειρωνικά, την πιστεύω. Γιατί δεν κινήθηκε να τους φωνάξει και να τους πει: «Ελάτε εδώ, κύριοι. Κάνατε μια σοβαρή καταγγελία γι’ αυτόν τον άνθρωπο. Τι ξέρετε; Καταθέστε μου τα στοιχεία, να τον καταδικάσω. Δώστε μου τα στοιχεία που έχετε αυτήν την στιγμή»; Δεν κινήθηκε τίποτα και ούτε πρόκειται να κινηθεί. Αυτή είναι η αλήθεια. Δυστυχώς, αυτή είναι η αλήθεια.

Για ό,τι λένε οι «Σπαρτιάτες», αμέσως «η δικαιοσύνη», «κάνατε αυτό, κάνατε εκείνο». Οι υπόλοιποι εσείς εδώ δεν έχετε καμμία ευθύνη; Γιατί μου θυμίζετε τα Μέσα Μαζικής Ενημέρωσης έξω, που ξέρουν δικαστικές αποφάσεις, που καταδικάζουν πριν ακούσουν κάποιον άνθρωπο. Δεν λειτουργεί η δημοκρατία μας όμως έτσι, με δύο μέτρα και δύο σταθμά.

Εδώ μας εγκαλεί το ΠΑΣΟΚ, λέει να μας κόψουν τη χρηματοδότηση και ότι άργησε η Κυβέρνηση. Τα βάζει και με την Κυβέρνηση δηλαδή, αλλά στην ουσία δείχνει τον δρόμο προς την Κυβέρνηση.

Εδώ δεν υπάρχει εισαγγελέας -να τα λέμε και αυτά- να τους καθίσει στο σκαμνί, δεν υπάρχουν νόμοι να τους αποκλείσουν, δεν υπάρχουν τέτοιοι νόμοι. Πάει ο κάθε φτωχός να πάρει μια ενημερότητα και του λένε «χρωστάς». «Χρωστάω;». «Μάλιστα, χρωστάς». Έχουν γίνει πολλά τέτοια περιστατικά. Πάει ο άλλος να δει τον λογαριασμό του στην τράπεζα και τα έχουν σηκώσει όλα. «Γιατί, κύριοι; Γιατί μου το κάνετε αυτό;». «Γιατί χρωστάς». Το ότι άλλοι εδώ χρωστάνε δεν έχει σημασία, «δεν παίζει μπάλα» αυτό, είναι ανεξάρτητο.

Πριν λίγο καιρό σε μία ερώτηση ο κ. Ανδρουλάκης είπε ότι από τα 430 εκατομμύρια τα 300 εκατομμύρια είναι τόκοι και ότι 130 είναι μόνο το κεφάλαιο. Άρα, φταίνε και οι «κακοί» τραπεζίτες, που έχουν βάλει -δεν ξέρω τι έχουν βάλει- πανωτόκια. Είναι σαν να λέει -γιατί το δείχνει το ΠΑΣΟΚ και με τις πράξεις του- ότι «δεν πληρώνουμε τίποτα, ούτε καν το κεφάλαιο». Πόσο μάλλον δε, όταν είναι τόκοι, γιατί οι τόκοι κατά το ΠΑΣΟΚ είναι κάτι το άδικο. «Δεν πρόκειται να πληρώσουμε».

Εγώ σας προκαλώ. Πληρώστε τουλάχιστον το κεφάλαιο 130 εκατομμύρια. Φέρτε εδώ μια τροπολογία προς την Κυβέρνηση και πείτε ότι 130 χρωστάμε, κάντε μας και άλλο σκόντο και αφαιρέστε τα από την κρατική χρηματοδότηση.

Γιατί τα παίρνετε όλα τα λεφτά; Δεν το κατάλαβα αυτό. Είναι δικαιοσύνη αυτό; Αυτό γιατί δεν γίνεται σε κάποιον ο οποίος έχει πάρει ένα δάνειο, που του παίρνουν το σπίτι, του παίρνουν τη ζωή; Πώς γίνεται αυτό;

Πηγαίνετε να κάνετε διαπραγμάτευση με μία τράπεζα να δείτε τι θα σας πει: «Αυτά είναι και άλλα τόσα». Και τελειώνει εκεί το θέμα.

Κλείνοντας, κυρίες και κύριοι, θα έλεγα, αφήστε τη δικαιοσύνη να πράξει τα δέοντα. Εμείς ως «Σπαρτιάτες» δεν έχουμε τίποτα να φοβηθούμε, δεν έχουμε κάνει τίποτα.

Θα έλεγα και προς το ΠΑΣΟΚ και στον Αρχηγό του, που είναι τόσο ανεπαρκής, που όλα τα προβλήματα της χώρας τα εστιάζει εδώ πάνω στους «Σπαρτιάτες», ότι έχω δύο-τρία αγαπημένα ρητά και ένα από αυτά είναι το «μηδένα προ του τέλους μακάριζε».

Η ώρα έρχεται. Η δικαιοσύνη, θεωρώ, θα πράξει το καθήκον της και αυτό το χαρτί θα του το τρίψω στα μούτρα. Επιτρέψτε μου αυτήν την έκφραση, γιατί διακατέχομαι από αγανάκτηση ως Έλληνας πολιτικός και ως Έλληνας πολίτης. Γιατί είμαι Έλληνας πολίτης και νιώθω όλο αυτόν τον κόσμο που είναι έξω.

Όλος αυτός ο κόσμος αγωνιά για το σήμερα, για το αύριο, αγωνιά για τα πάντα. Και έχει εδώ την Αξιωματική Αντιπολίτευση -τρομάρα της!- να κάθεται εδώ και να ασχολείται με αυτά. Αφήστε πρώτα να γίνει το δικαστήριο. Αφήστε να καταδικαστούν, αφήστε να μας φέρουν εδώ με αλυσίδες και τότε να μας δικάσετε, να μας κόψετε και την όποια χρηματοδότηση και εκτελέστε μας και στο Σύνταγμα.

Το προσωπικό μου ρητό, που μου δίνει αισιοδοξία στη ζωή, ξέρετε ποιο είναι; Το έχω εφαρμόσει πολλές φορές. Είναι το «γελάει καλύτερα όποιος γελάει τελευταίος».

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κυρία Πρόεδρε.

Θα κάνω τρεις παρατηρήσεις σε σχέση με όσα ειπώθηκαν και από τους Κοινοβουλευτικούς Εκπροσώπους, για να ξεκαθαρίσουμε τρία πράγματα.

Πρώτον, η δημοκρατία δεν εκτελεί στο Σύνταγμα. Άλλα καθεστώτα εκτελούσαν.

Δεύτερον, κριτής για τη μεν αναστολή -τονίζω τη λέξη «αναστολή», γιατί είναι αναστολή- είναι σε πρώτη φάση η Ολομέλεια της Βουλής των Ελλήνων και τελικός κριτής είναι η δικαιοσύνη. Άρα, δεν παραπέμπεται σε κανέναν άσχετο θεσμό το αν θα επιστραφεί η οποιαδήποτε κρατική χρηματοδότηση. Αν στο μέλλον η δικαιοσύνη πει ότι πράγματι δεν έχει καμμία σχέση ο καταδικασμένος Χ με το κόμμα Ψ, τότε πράγματι θα επιστραφούν πίσω όλες οι κρατικές χρηματοδοτήσεις των οποίων η καταβολή έχει ανασταλεί.

Ακριβώς το ίδιο επιχείρημα είναι και σε αυτό που είπε ο αγαπητός κ. Καραθανασόπουλος. Η Βουλή θα αποφασίσει, σταθμίζοντας τα πραγματικά γεγονότα κάθε φορά στο αν υπάρχει μια οργανωμένη λογική ενός κόμματος να δρα ως εγκληματική οργάνωση, εάν υπάρχει πραγματικός αρχηγός ο οποίος είναι καταδικασμένος γι’ αυτά τα αδικήματα ή όχι.

Επειδή την προηγούμενη φορά που συζητήθηκε η αντίστοιχη τροπολογία στη Βουλή, το 2022 και το 2023, που έτυχε και μιας διακομματικής επεξεργασίας, δεν είχαν τοποθετηθεί κόμματα τα οποία εμφανίστηκαν και εκλέγησαν από τον ελληνικό λαό σε αυτήν εδώ τη Βουλή, πραγματικά αντιλαμβάνομαι παγίως τις θέσεις του Κομμουνιστικού Κόμματος Ελλάδας, ιδίως για το 187α και την ευαισθησία που το διακρίνει.

Θέλω να πω ότι με στενοχωρεί η στάση της Πλεύσης Ελευθερίας. Όμως, μου κάνει μεγάλη εντύπωση και η στάση της Νίκης, διότι αυτή η Βουλή, αυτό το Κοινοβούλιο, δεν έχει βάλει σε κανέναν φίμωτρο για τις θέσεις και τις απόψεις που εκφράζει. Και νομίζω ότι ο καθένας από τους τριακόσιους Βουλευτές έχει το απεριόριστο δικαίωμα της γνώμης, της αυστηρής κριτικής, της άδικης κριτικής ή της δίκαιης κριτικής. Και αυτό είναι εν τέλει το σημαντικό της δημοκρατίας, ότι η δημοκρατία ακούει όλες τις απόψεις και η δημοκρατία δείχνει κατανόηση ακόμα και σε αυτούς που θέλουν να την καταλύσουν. Και γι’ αυτό η δημοκρατία είναι ισχυρή και γι’ αυτό είναι ένα πολίτευμα το οποίο μένει.

Και νομίζω ότι είναι σημαντικό και σήμερα θα ήταν πολύ ευκταίο να ψηφίζατε αυτήν την τροπολογία όλα τα κόμματα, γιατί θα ήταν ένα σημαντικό βήμα για τη μεγαλύτερη ενδυνάμωση της δημοκρατίας.

Ευχαριστώ πολύ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται τώρα, παρακαλώ, δεν γίνεται γιατί είναι οι Κοινοβουλευτικοί Εκπρόσωποι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Πρόεδρε, θέσαμε ένα ερώτημα συγκεκριμένο και δεν πήραμε απάντηση.

**ΠΡΟΕΔΡΕΥΟΥΣΑ (Όλγα Γεροβασίλη):** Απάντησε ό,τι εκτιμάει ο ίδιος, καθένας απαντάει αυτό το οποίο εκτιμάει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι πολύ σοβαρό. Για ποιον λόγο απαλείφθηκε η φράση «για πράξεις που σχετίζονται με τις δράσεις του κόμματος»; Για ποιον λόγο να απαλειφθεί αυτό και να υπάρχει αναστολή χρηματοδότησης;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λιβάνιε, έχετε τον λόγο για ένα λεπτό.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Συγγνώμη, παρέλειψα, όπως παρέλειψα να απαντήσω και στον κ. Γερουλάνο ότι το κόμμα το οποίο γραφόταν στην έκθεση του Ελεγκτικού ήταν το Ποτάμι το οποίο είχε αναστείλει λεκτικά -αν θέλετε- τη δράση του, πλην, όμως, έχει τύχει της χρηματοδότησης μέχρι τώρα, γιατί ακόμα τρέχουμε τα αποτελέσματα του 2023 και είναι αρμόδια η Επιτροπή Ελέγχου Δαπανών της Βουλής του ν.3023 να αξιολογήσει αν σωστά έχουν δαπανηθεί ή να ζητήσει την επιστροφή τους. Αυτό είναι άσχετο θέμα.

Για το άλλο θέμα, προφανώς, είναι πολύ δυσχερές το να αποφασίσεις και να πούμε αν κάτι γίνεται στη δράση του κόμματος ή όχι. Και γι’ αυτό, η μεγαλύτερη ασφαλιστική δικλίδα είναι η Ολομέλεια της Βουλής η οποία θα αποφασίσει και η Επιτροπή Δεοντολογίας της Βουλής σε πρώτη φάση. Και σήμερα θα μπορούσε να ερμηνευτεί ότι οποιαδήποτε πράξη μπορούσε να ενταχθεί στο πλαίσιο του κόμματος, ενός κόμματος, αλλά είναι και αυτό θέμα ερμηνείας.

Γι’ αυτό, λοιπόν, ο Πρόεδρος της Βουλής μπορεί να παραπέμψει ένα ζήτημα στην Επιτροπή Δεοντολογίας της Βουλής, η Επιτροπή Δεοντολογίας της Βουλής εισηγείται στην Ολομέλεια και η Ολομέλεια εν τέλει αποφασίζει με βάση τα πραγματικά στοιχεία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριε Λιβάνιε, πριν από λίγη ώρα συζητούσαμε με τον Υπουργό Εξωτερικών για την επαρκή γλωσσομάθεια των Ελλήνων διπλωματών και γινόταν μια συζήτηση για το ποια γλώσσα είναι δόκιμη να ενταχθεί. Παίρνω αφορμή από αυτό για να μεταφέρω σε εσάς ότι η πιο επαρκής, η πιο ασφαλής και η πιο γνήσια θωράκιση και της δημοκρατίας και της ελληνικής διπλωματίας είναι η γλώσσα της αλήθειας. Και η γλώσσα της αλήθειας πρέπει να μιλιέται από όλους μας με ειλικρίνεια και όσο το δυνατόν λιγότερες καχυποψίες.

Απευθύνομαι στους εκπροσώπους των κομμάτων του δημοκρατικού τόξου, γνωρίζοντας ότι αυτό κάποιους ενοχλεί και λέω ότι η δημοκρατία επίσης δεν εκδικείται. Είναι κάτι με το οποίο μεγαλώσαμε και μεγάλωσαν και παλαιότερες γενιές.

Επειδή, όμως, είναι τόσο σοβαρό να θωρακίσεις τη δημοκρατία από αυτούς που θεωρούν, εκμεταλλευόμενοι την ανοχή της πολλές φορές και τις αδυναμίες της, ότι κηροζίνη και προωθητική ύλη της δημοκρατίας και του κοινοβουλευτισμού είναι ένας δολοφόνος ο οποίος κρατείται στις φυλακές Δομοκού, ή χαρακτηρίζουν τον ίδιο τον πολιτικό τους φορέα κομμάτι της ελληνικής μαφίας, από εκεί μέχρι να θωρακίσουν και να διασφαλίσουν το νομοθέτημά σας -το οποίο υποστηρίζουμε και υποστηρίζουν, πιστεύω, όσοι στηρίζουν τα δημοκρατικά ιδεώδη και τις αξίες χωρίς δογματισμούς, χωρίς συμπλέγματα και χωρίς μικροπονηριές γύρω από τον κοινοβουλευτισμό και τη δημοκρατία- πρέπει να έχουν και τις λιγότερες καχυποψίες, να είναι λιγότερο καχύποπτοι.

Εάν κάτι από αυτά που σας επισημάνθηκαν και από τους συναδέλφους της Ελάσσονος Αντιπολίτευσης πρέπει να ενσωματωθούν στο νομοθέτημά σας, κάντε το, γιατί έχω την εντύπωση ότι τα τελευταία χρόνια αποδείχτηκε -και αν θέλετε, να το ακούσετε και ως αυτοκριτική- ότι η κυβερνητική πλειοψηφία δεν είναι ικανή δύναμη, η Συμπολίτευση και μόνο δεν είναι ικανή δύναμη και απόλυτα ισχυρή θωράκιση για να αποφεύγονται λαθροχειρίες και λανθασμένες αναλύσεις που μπερδεύουν τα ποινικά αδικήματα με τον πολιτικό λόγο. Διότι πιστεύω ότι αυτή είναι η ατζέντα περίπου αυτής της μερικής διαφωνίας σε σχέση με το νομοθέτημά σας.

Όμως, σίγουρα όσοι έχουν ευθύνη, όσοι κρύβονται, όσοι υποθάλπουν και όσοι προέρχονται από τη δεξαμενή του υποκόσμου, έχοντας αφαιρέσει ανθρώπινες ζωές, επενδύοντάς το με υποτιθέμενη πολιτική ιδεολογία, δεν μας αφορούν, δεν καθίστανται καν συνομιλητές μας. Αυτό δεν ξέρω πώς θα το εκλάβετε, ως συμβουλή -νιώθω ελάχιστος να δώσω συμβουλή- ή ως παρότρυνση, αλλά το βλέπω πολιτικά ως υποχρέωσή σας. Έχετε υποχρέωση να λάβετε τη μεγαλύτερη δυνατή μέριμνα, ώστε να τελειώσετε αυτό που ξεκίνησε. Και εγώ χωρίς να έχω εξάρσεις αυτοαναφορικότητας, ή με αυτόν τον αδόκιμο διαγκωνισμό που έχει ενσκήψει το τελευταίο διάστημα στην Αριστερά, στο ΠΑΣΟΚ, στον ΣΥΡΙΖΑ με κάποια στοιχεία αυτοαναφορικότητας, «εγώ το κατέθεσα πρώτος» ή «εμείς το είχαμε καταθέσει πριν δύο χρόνια» ή «αυτό είναι δικό μου πολιτικό…», λέω ας φύγουμε από αυτή τη συζήτηση. Τον Οκτώβριο του 2024 στην Ολομέλεια της Βουλής σε άσχετο νομοσχέδιο είχε έρθει και πάλι τροπολογία του ΠΑΣΟΚ και τότε την είχαμε υποστηρίξει, ο ΣΥΡΙΖΑ, για το θέμα της χρηματοδότησης του συγκεκριμένου κόμματος.

Τώρα, σε ό,τι αφορά το νομοσχέδιο του Υπουργείου Εξωτερικών, κύριε Γεραπετρίτη, και για σας ισχύει η άποψή μου ότι η γλώσσα της αλήθειας είναι η καλύτερη δυνατή γιατί ξέρετε κάτι; Η κοινοβουλευτική διαδικασία μπορεί να προσφέρει υπόδειγμα καλής νομοθέτησης και θα τολμήσω να πω ότι η καθαρή τροπολογία Λιβάνιου είναι ένα από αυτά. Δεν κρίνω το περιεχόμενο. Κρίνω, όμως, την πληρότητα και την αυτοτέλειά της που μπορεί να γίνει μια πολιτική συζήτηση.

Η δεύτερη τροπολογία που τίθεται υπό την πολιτική σας ιδιότητα ως επισπεύδων αυτού του νομοσχεδίου αφορά τρία διαφορετικά πράγματα. Αυτό δεν είναι πλέον αποδεκτή κοινοβουλευτική πρακτική διαδικασία όσες φορές και αν μου πείτε ότι «μα και εσείς το κάνατε στο παρελθόν». Και θα επαναλάβω ότι ναι μεν μπορεί να έγινε και στο παρελθόν αλλά εσείς το τερματίζετε, γιατί αυτή τη στιγμή πέρα από την ουσία των όσων καλούμαστε να συζητήσουμε ή να αποφασίσουμε πείτε μου εσείς σε ποια κοινοβουλευτική δεοντολογική ηθική –μένω στο ηθική- μπορεί να σταθεί το γεγονός ότι στο πρώτο άρθρο συζητάμε για τους οπλίτες. Έχουμε καταθέσει ως ΣΥΡΙΖΑ νομοθετική ρύθμιση, τροπολογία για δικαιότερη λύση σε σχέση με το συνταξιοδοτικό των οπλιτών υποχρεωτικής θητείας και κάνατε και πάλι ότι δεν την ακούσατε.

Απευθύνομαι, τώρα, δυστυχώς, σε εσάς, κύριε Γεραπετρίτη, γιατί εσείς εκπροσωπείτε την Κυβέρνηση για το νομοσχέδιο. Γνωρίζω ότι θα έπρεπε να ήταν άλλοι συναρμόδιοι Υπουργοί σας. Το πρώτο, λοιπόν, για τους οπλίτες είναι η πρώτη στρώση του κλαμπ-σάντουιτς.

Το δεύτερο για το Πυροσβεστικό Σώμα, που έχει μια σειρά επίσης κρίσιμα ζητήματα και ναι έχει δίκιο η εκπρόσωπος της Πλεύσης Ελευθερίας ότι εφόσον αποφασίσατε ένα είδος ερανικού νομοσχεδίου -έτσι όπως συνηθίσαμε κακώς να το λέμε- να γίνεται παραμονές της λήξης του έτους, ε, με συγχωρείτε πάρα πολύ αλλά κρίνω ότι δεν υπάρχει πιο σημαντικό ζήτημα από το ζήτημα των εποχικών πυροσβεστών που θα μπορούσε να έχει έστω την αποτύπωση της πρόθεσής σας για το τι θα κάνετε με αυτούς τους ανθρώπους.

Πληρώνουμε αναδρομικά -ακούστε τώρα τι αποτυπώνεται εγγράφως- νομιμοποιούμε εντάλματα πληρωμής για αγορά ή συντήρηση πυροσβεστικών αεροσκαφών, γιατί στο κράτος -το επιτελικό, των αρίστων!- δεν κατέστη δυνατή η πληρωμή λόγω λήξης της προθεσμίας απόδοσης λογαριασμού.

Και μας ζητάτε εσείς ως Υπουργός Εξωτερικών και επισπεύδων αυτού του νομοσχεδίου με αυτή την τροπολογία μέσα να αποφασίσουμε για την απόδοση του λογαριασμού την 31η του 2025 κατά παρέκκλιση κάθε γενικής ή ειδικής διάταξης. Δηλαδή, με λίγα λόγια μας ζητάτε την αναποτελεσματικότητα να τη θωρακίσουμε νομοθετικά, την ανεπάρκεια, την ανικανότητα σε ένα κρίσιμο ζήτημα που είναι τα μέσα πυρόσβεσης.

Και στο άρθρο 4, με εκατόν είκοσι χιλιάδες κενά στην εκπαίδευση ανοίγετε το θέμα των αναπληρωτών. Ειλικρινά δεν είναι ότι δεν μπορώ να το καταλάβω. Το καταλαβαίνουμε όλοι πάρα πολύ καλά. Απλά αναρωτιέμαι πότε θα είναι εκείνη η ώρα που εσείς θα καταλάβετε ότι μεταρρυθμιστική κυβέρνηση είναι μια κυβέρνηση που αλλάζει τα πράγματα προς το καλύτερο και δεν χρησιμοποιεί παθογένειες του παρελθόντος για να τις πολλαπλασιάσει.

Τώρα ερχόμενος στο νομοσχέδιο και σε ό,τι αφορά τον προϋπολογισμό του Υπουργείου Εξωτερικών -μάλιστα για να τιμήσω και τους συναδέλφους μου Βουλευτές που διαμαρτύρονται δίκαια για το ότι αργούν να πάρουν τον λόγο, θα κλείσω στα δέκα λεπτά και όχι σε όσα λεπτά προβλέπονται από την ομιλία μου, τουλάχιστον θα προσπαθήσω-, θα ήθελα να σας πω ότι μου θυμίζει λίγο δραματικό σίριαλ αυτό που παρακολούθησα.

Πριν δύο μέρες η κ. Μπακογιάννη εξαίροντας την αποτελεσματικότητα της ελληνικής διπλωματίας -και να συμφωνήσω σε αυτό- και την ποιότητα των Ελλήνων διπλωματών μέμφονταν την Κυβέρνηση του κ. Μητσοτάκη -η κ. Μπακογιάννη!- για τον φτωχό προϋπολογισμό του Υπουργείου Εξωτερικών. Μάλιστα! Έρχεστε κι εσείς σήμερα ως πολιτικός προϊστάμενος του Υπουργείου Εξωτερικών και συμμερίζεστε την άποψη και την κριτική της Αντιπολίτευσης ότι στον προϋπολογισμό που μόλις ψηφίσαμε μετά βαΐων και κλάδων και κάποιων ανορθόδοξων πολιτικών μετεγγραφών που σχετίζονται με την τροπολογία Λιβάνιου -κάτι, όμως, που δεν έχουμε χρόνο να συζητήσουμε- χρειάζεται μεγαλύτερη οικονομική ενίσχυση το Υπουργείο Εξωτερικών. Εδώ, λοιπόν, αναρωτιέμαι σε ποιον το λέτε. Έχω εγώ, ο κ. Ζαμπάρας, ο κ. Μπάρκας, η κ. Σπυριδάκη, την κυβερνητική ευθύνη και δεν το κάνουμε; Παραπονιέστε, δηλαδή, ποιοι σε ποιους; Στον εαυτό σας; Στον πολιτικό σας προϊστάμενο που είναι ο Πρωθυπουργός; Στην πρώην συναδέλφισσά σας που ήταν η κ. Μπακογιάννη; Σε ποιους; Αυτό, δηλαδή, είναι λίγο κωμικοτραγικό.

Κλείνοντας -βέβαια, θα υπάρξει και δευτερολογία, για να καλύψουμε ό,τι δεν έχει καλυφθεί, αν και ο εισηγητής μας κάλυψε με απόλυτη επάρκεια τα ζητήματα του νομοσχεδίου του Υπουργείου Εξωτερικών- θα ήθελα να σας παρακαλέσω να επαναδιατυπώσετε με μεγαλύτερη ευκρίνεια, με μεγαλύτερη σαφήνεια την παράγραφο 2 του άρθρου 24 σε σχέση με την προστασία της μητρότητας στις γυναίκες υπαλλήλους του Υπουργείου Εξωτερικών. Με συγχωρείτε για τη λαϊκή έκφραση, αλλά κάντε το «ταλιράκια» …

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αναδιατυπώθηκε, κύριε Βουλευτά!

**ΧΡΗΣΤΟΣ ΓΙΑΝΝΟΥΛΗΣ:** Αναδιατυπώθηκε, κύριε Υπουργέ;

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν μας έχει σταλεί όμως, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Τώρα ετοιμάζονται όλες μαζί γιατί ήθελα να ακούσω τι θα πείτε. Με συγχωρείτε πολύ!

**ΧΡΗΣΤΟΣ ΓΙΑΝΝΟΥΛΗΣ:** Ωραία, κύριε Υπουργέ.

Η θερμή μας παράκληση αφορούσε το να αναδιατυπώσετε αλλά εφόσον το κάνατε ήδη, θα το δούμε.

Για όλα τα υπόλοιπα υπάρχουν πολλά ζητήματα που μας οδηγούν στο να καταψηφίσουμε το νομοσχέδιο αλλά η κακή κοινοβουλευτική πρακτική, οι αντιφάσεις και οι λαθροχειρίες εμποδίζουν την εθνική συνεννόηση -και όχι τη διακομματική συνεννόηση- και πιστεύω ότι πρέπει να δουλέψουμε πολύ γι’ αυτό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Και τώρα καλείται στο Βήμα ο επόμενος ομιλητής κ. Σπυρίδων Τσιρώνης, Βουλευτής της Κοινοβουλευτικής Ομάδας Νίκη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, όσο ελκυστικός κι αν είναι ο τίτλος αυτού του νομοσχέδιου, πολύ φοβούμαστε ότι δεν είναι τίποτα άλλο από ορισμένες παρεμβάσεις που βοηθούν με φωτογραφικό τρόπο να εξαλείψουν εν ριπή οφθαλμού ορισμένα ενοχλητικά χαλικάκια στα παπούτσια της Κυβέρνησης και ειδικότερα της εξωτερικής πολιτικής της, όπως επικίνδυνα εκφράζεται αυτή τα τελευταία χρόνια.

Φυσικά και δεν πρόκειται για κάποια ιδιαίτερη μεταρρυθμιστική τομή που θα αναβάθμιζε το έργο του Υπουργείου Εξωτερικών, αλλά για κατάργηση ουσιαστικά ενός στενού πλαισίου αξιολόγησης, βαθμολόγησης και προαγωγής των μελών του διπλωματικού μας σώματος, ώστε αυτά να μπορούν να ανταποκριθούν στις ανάγκες της εξωτερικής πολιτικής με τον καλύτερο τρόπο.

Με αυτά και με αυτά έχουν αναλυθεί επαρκώς και στην αρμόδια επιτροπή αλλά και από τους συναδέλφους της Αντιπολίτευσης οι όλο και περισσότερες εξουσίες που συγκεντρώνονται στο γραφείο του Υπουργού Εξωτερικών και έτσι, όπως τουλάχιστον το αντιλαμβανόμαστε εμείς, ανοίγει η πίσω πόρτα για περαιτέρω εξυπηρετήσεις «ημετέρων» αλλά και για πρόσωπα-κλειδιά που ο εκάστοτε Υπουργός κρίνει απαραίτητα για να ασκεί την πολιτική που υπαγορεύει η Κυβέρνησή του ή ακόμα πιο σωστά, για να ασκεί την πολιτική που υπαγορεύεται στην Κυβέρνησή του από άλλα υπερεθνικά κέντρα εξουσίας παραβλέποντας ή υποβαθμίζοντας το εθνικό συμφέρον.

Και θα διευκρινίσω τι θέλω να πω με δύο παρατηρήσεις. Πρώτη παρατήρηση. Ο νόμος αυτός καταργεί συγκεκριμένες διατάξεις, έτσι ώστε μεταξύ άλλων να μην περιλαμβάνεται πλέον στην έκθεση αξιολόγησης ο βαθμός επίτευξης των υπηρεσιακών στόχων κάθε διπλωματικού υπαλλήλου. Εκεί, δηλαδή, που η Κυβέρνηση πασχίζει να καθιερώσει την αξιολόγηση των υπαλλήλων της δημόσιας διοίκησης, στο Υπουργείο Εξωτερικών αποφάσισε να την καταργήσει ή να την περιορίσει. Και καλά αυτά τα έχουμε συνηθίσει. Όμως, αυτό που δεν μπορούμε να καταλάβουμε είναι η δεύτερη παρατήρηση. Γιατί δεν κρίνεται πλέον αναγκαίο οι προϊστάμενοι οργανικών μονάδων του Υπουργείου να προωθούν το έργο και την πολιτική του Υπουργείου κατά τρόπο που να συμβαδίζει με τα συμφέροντα της χώρας; Γιατί διαγράφεται η αναφορά στα συμφέροντα της χώρας και μένει μόνο η πολιτική του Υπουργείου;

Και μιλάω για την επεξήγηση εξάλειψης τμήματος του άρθρου 328, όπου παραλείπεται το σημείο που λέει «…διοικητικές ικανότητες, εφόσον πρόκειται για προϊσταμένους οργανικών μονάδων, γνώση και προώθηση του έργου και της πολιτικής του Υπουργείου…». Το σταματάτε εκεί και αφαιρείτε το σημείο που λέει «…κατά τρόπο που να συμβαδίζει με τα συμφέροντα της χώρας και των τομέων ευθύνης του». Γιατί διαχωρίζετε την πολιτική του Υπουργείου, κύριε Υπουργέ, από το εθνικό συμφέρον; Για ποιον λόγο το αφαιρείτε αυτό;

Και θα σας πω, αγαπητοί συνάδελφοι, τι ακριβώς κάνει αυτή η εξάλειψη του συμφέροντος της χώρας. Καταργεί την έννοια του πατριωτικού καθήκοντος. Είναι η απόλυτη ομολογία με τον πλέον επίσημο τρόπο ότι το εθνικό συμφέρον υποτάσσεται σε άλλα συμφέροντα. Πώς το κάνει αυτό; Καταργεί την έννοια του πατριωτικού καθήκοντος. Πώς το κάνει; Παραλείποντας ίσως το πιο θεμελιώδες στην άσκηση των καθηκόντων ενός διπλωμάτη που δεν είναι άλλο από το να υπηρετεί το εθνικό συμφέρον. Άρα, ακόμη κι αν ένας διπλωματικός υπάλληλος διαπιστώνει ότι η πολιτική του Υπουργείου δεν εξυπηρετεί το εθνικό συμφέρον, δεν έχει σημασία τι θα πει. Το Υπουργείο έχει σημασία, η πολιτική του Υπουργείου. Όμως, ποιος είναι ο σκοπός που γίνεται κάτι τέτοιο; Μήπως, κύριε Υπουργέ, με αυτόν τον τρόπο θέλετε να αποφύγετε στο μέλλον περιπτώσεις σαν αυτή της παραίτησης του τρίτου τη τάξει του Υπουργείου σας κ. Κούνδουρου και χρησιμοποιείτε τις φθηνές δικαιολογίες περί συνταξιοδότησης έναν μήνα πριν τη σύνταξη; Πού έχετε ξανακούσει να παραιτείται κάποιος έναν μήνα πριν συνταξιοδοτηθεί; Πού αλλού έχει γίνει αυτό;

Με αυτόν τον τρόπο, κυρίες και κύριοι της Κυβέρνησης, προετοιμάζετε την αυριανή διπλωματία, το αυριανό διπλωματικό σώμα, σε ένα σώμα που πρακτικά θα αξιολογείται με βάση το δικό σας ή οποιασδήποτε άλλης κυβέρνησης στο μέλλον κομματικό, ιδεοληπτικό και ενδεχομένως και μειοδοτικό σχέδιο και όχι με βάση το κοινώς εννοούμενο «εθνικό συμφέρον». Γι’ αυτό το αφαιρείτε. Αυτό σκεφτόσασταν, κύριε Υπουργέ, όταν δηλώσατε ότι δεν σας νοιάζει αν θα σας αποκαλέσουν «μειοδότη»;

Με κάτι τέτοια και παραφράζοντας και τον αείμνηστο Τάσσο Παπαδόπουλο, παραλάβατε κράτος και ετοιμάζεστε να μας παραδώσετε επαρχία.

Και θα το εξηγήσω. Δεν είναι μόνο η απαράδεκτη πολιτική σας στα ελληνοτουρκικά που επιτρέπει στον Ερντογάν να ενδυναμώνει τον αναθεωρητισμό και τις διεκδικήσεις του, δεν είναι μόνο η ύποπτη και ανεξήγητη αδράνειά σας στο ζήτημα της επέκτασης των χωρικών υδάτων στα δώδεκα ναυτικά μίλια και της ανακήρυξης ΑΟΖ, όπως μονομερώς δικαιούται η χώρα μας, δεν είναι μόνο η επιπολαιότητα και το ανεκτίμητο ρίσκο να τοποθετηθείτε πρώτοι υπέρ της κυβέρνησης των τζιχαντιστών στη Συρία, δεν είναι μόνο η ανεύθυνη στάση σας στο ουκρανικό την οποία πληρώνει ο ελληνικός λαός βυθιζόμενος στη φτώχεια, αλλά και η ελληνική εθνική μειονότητα της Ουκρανίας η οποία το πληρώνει με αίμα, πρωτίστως είναι ότι σκοπεύετε να εκχωρήσετε και την τελευταία ικμάδα εθνικής κυριαρχίας στις Βρυξέλλες και να συναινέσετε ως Κυβέρνηση στην κατάργηση του βέτο. Και μη μου πείτε «όχι». Μας το αποδείξατε πέρυσι κατά την ψηφοφορία στην Ευρωβουλή, όταν όλοι οι Ευρωβουλευτές σας, πλην της κ. Βόζεμπεργκ –και προς τιμήν της- υπερψήφισαν την κατάργηση της αρχής ομοφωνίας στις αποφάσεις του Συμβουλίου της Ευρώπης. Το ίδιο, βέβαια, έκαναν και οι Ευρωβουλευτές του ΠΑΣΟΚ και του ΣΥΡΙΖΑ.

Αυτό, λοιπόν, είναι η απόδειξη πως εσείς που θέλετε να ονομάζεστε ευρωπαϊστές, θέλετε να μετατρέψετε την Ευρώπη των εθνών σε ένα νεοσοβιετικό μόρφωμα. Τόσο αγαπάτε την Ευρώπη! Τόσο αγαπάτε και την πατρίδα! Δεν είναι τυχαίο ότι η γερμανική κυβέρνηση που εχθές απώλεσε την εμπιστοσύνη του γερμανικού κοινοβουλίου ανακινεί το θέμα και ζητά αφαίρεση του δικαιώματος του βέτο, όταν αυτό χρησιμοποιείται εις βάρος γειτονικής με αυτό προς ένταξη χώρας. Και να το κάνω πιο απλό. Αν η γνώμη της Γερμανίας περνούσε –ευτυχώς, όμως, υπάρχουν πλέον και πατριωτικές κυβερνήσεις στην Ευρώπη- η Ελλάδα δεν θα μπορούσε να κάνει χρήση του βέτο ούτε εις βάρος της Αλβανίας ούτε εις βάρος των Σκοπίων αλλά ούτε και εις βάρος της Τουρκίας η οποία χάρη στις δικές σας πολιτικές εξακολουθεί να βρίσκεται σε καθεστώς υπό ένταξη χώρας.

Εννοείται, λοιπόν, ότι θα καταψηφίσουμε το εν λόγω νομοθέτημα, το οποίο θα έπρεπε να φέρει τίτλο «Εξάλειψη της έννοιας του εθνικού καθήκοντος από το διπλωματικό Σώμα».

(Στο σημείο αυτό κτυπά το κουδούνι λήξης του χρόνου ομιλίας του κυρίου Βουλευτή)

Σας καλώ, κύριε Υπουργέ –και τελειώνω, κυρία Πρόεδρε- να μας κάνετε γνωστό στο Σώμα γιατί εξαλείψατε «το εθνικό συμφέρον». Ποιο είναι το σκεπτικό; Τι σας πείραζε η φράση αυτή; Ειδάλλως, να το επαναφέρετε. Και μη μας πείτε ότι το εξαλείψατε γιατί εννοείται, γιατί μόνο στη γραμματική τα ευκόλως εννοούμενα παραλείπονται. Στην πολιτική και ειδικά με Κυβέρνηση Μητσοτάκη δεν εννοείται τίποτα και δεν πρέπει να παραλείπεται τίποτα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Αιγίου.

Η Βουλή σάς καλωσορίζει και σας εύχεται καλά Χριστούγεννα.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο Βουλευτής του ΠΑΣΟΚ κ. Παύλος Χρηστίδης.

Ορίστε, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κυρία Πρόεδρε.

Καλωσορίζουμε τα παιδιά από το Αίγιο!

Τι είναι παραγωγική αντιπολίτευση; Παραγωγική αντιπολίτευση είναι αυτό το οποίο έκανε πριν από λίγο η Βουλευτής του ΠΑΣΟΚ Κατερίνα Σπυριδάκη που ανέδειξε ένα τεράστιο ζήτημα για τις μητέρες οι οποίες έχουν τόσο πολύ ανάγκη και θέλουν να ασχοληθούν με το Υπουργείο Εξωτερικών. Τι είναι παραγωγική αντιπολίτευση; Παραγωγική αντιπολίτευση είναι ο τρόπος με τον οποίο ο Δημήτρης Μάντζος, ο εισηγητής μας, ανέδειξε τα κρίσιμα ζητήματα τα οποία έχουν να κάνουν με αυτό το νομοσχέδιο και τον τρόπο με τον οποίο μπορεί το Υπουργείο Εξωτερικών να γίνει ακόμη πιο λειτουργικό.

Τι είναι, εν τέλει, συνάδελφοι της Νέας Δημοκρατίας και των άλλων κομμάτων, παραγωγική αντιπολίτευση; Είναι εκείνο το οποίο αναρωτιόταν πριν από λίγες εβδομάδες ο Πρόεδρος του ΠΑΣΟΚ Νίκος Ανδρουλάκης απευθυνόμενος προς τα έδρανα της Κυβέρνησης, όταν αναδείκνυε ότι η δικιά σας καθυστέρηση, ο τρόπος με τον οποίο καθυστερείτε να φέρετε αυτονόητες ρυθμίσεις, δίνοντας χρήματα του ελληνικού λαού σε ένα κόμμα του οποίου η πραγματική ηγεσία, αυτός ο οποίος αποτελούσε, αν θέλετε, το καύσιμο για την επιτυχία του είναι ένας καταδικασμένος εγκληματίας όχι με βάση αυτά τα οποία λέμε εμείς, αλλά με βάση αυτά τα οποία λέει ο Άρειος Πάγος.

Είναι τραγικό το γεγονός ότι χρηματοδοτήθηκε αυτό το κόμμα όχι μία, όχι δύο αλλά τέσσερις φορές. Και αυτό είναι κάτι το οποίο θα το δούμε και παρακάτω στη συζήτηση, διότι θέλω, πριν μπω στο ζήτημα της συγκεκριμένης ρύθμισης της τροπολογίας, να κάνω και ένα μικρό σχόλιο σχετικά με τη δεύτερη, την οποία έχετε φέρει στο νομοσχέδιο και μεταξύ άλλων προβλέπει ως νόμιμη την αποπληρωμή των δαπανών για συντήρηση ελικοπτέρων και αεροσκαφών της Πυροσβεστικής. Το επιτελικό κράτος του κ. Μητσοτάκη, παρά τα επικοινωνιακά παιχνίδια για την οικονομία και παρά τα πλεονάσματα από την υπερφορολόγηση, δεν έχει κατορθώσει να εξοφλήσει δαπάνες για τη συντήρηση πτητικών μέσων που τοποθετούνται χρονικά στο 2022. Δεν ξέρουμε σε τι ύψος ανέρχονται αυτές οι δαπάνες σήμερα, αλλά και μόνο το γεγονός ότι δύο χρόνια μετά φέρνετε μία τροπολογία για να είναι νόμιμη η εξόφληση αυτών των τιμολογίων μέχρι την 31η του Γενάρη του 2025 καταδεικνύει τι πολιτική έχετε, τις καθυστερήσεις του κράτους να αποπληρώσει τις υποχρεώσεις του.

Δύο μέρες μετά την ψήφιση του προϋπολογισμού με τον πιο σαφή τρόπο –εκκωφαντικό, θα έλεγα- από αυτήν την Κυβέρνηση, δικαιώνεται αυτό το οποίο λέει η Αντιπολίτευση, ότι δηλαδή έχετε φέρει μία παραπλανητική απεικόνιση της πραγματικότητας του τι συμβαίνει στα δημόσια ταμεία.

Σε ό,τι αφορά την αναστολή της χρηματοδότησης των κομμάτων και τη δυνατότητα ανάκτησης χρηματοδοτήσεων που έλαβαν, ακόμα και αν δεν συμμετείχαν στην εκλογική διαδικασία όπως συνέβη με το κόμμα των Σπαρτιατών στις τελευταίες ευρωπαϊκές εκλογές είναι σαφές ότι έχετε καθυστερήσει πάρα πολύ. Και τα ερωτήματα τα οποία προκύπτουν είναι ο λόγος για τον οποίο έχετε καθυστερήσει. Τι είναι αυτό το οποίο σας πήρε πάνω από έναν χρόνο για να έρθετε σε αυτό το σημείο για το οποίο εμείς εγκαίρως σας είχαμε ειδοποιήσει ότι πρέπει να έρθετε; Όταν τον Οκτώβριο του 2024 καταθέσαμε εκ νέου την τροπολογία για να μην καταβληθεί η εκλογική αποζημίωση για τις ευρωεκλογές στις οποίες δεν συμμετείχαν οι Σπαρτιάτες μετά και την απόφαση του Αρείου Πάγου, πάλι την απορρίψατε και καταβλήθηκε η εν λόγω αποζημίωση με φαιδρές δικαιολογίες, ειδικά από αυτά τα οποία έλεγε ο κ. Λιβάνιος.

Σήμερα έρχεστε δύο μήνες μετά και φέρνετε μία τροπολογία η οποία ακολουθεί τα βήματα όσων επεσήμανε το ΠΑΣΟΚ εδώ και πάνω από έναν χρόνο. Ποιο είναι το πρόβλημα; Το πρόβλημα σήμερα είναι ότι οι Έλληνες πολίτες έχουν ήδη δώσει επανειλημμένως χρήματα σε ένα κόμμα το οποίο δεν έπρεπε να πάρει. Και αυτό είναι κάτι το οποίο δείχνει ότι αυτή η Κυβέρνηση όχι μόνο νομοθετεί με λάθος τρόπο, με κακό τρόπο –είναι παράδειγμα κακής νομοθέτησης- όχι μόνο υποκρίνεται μπροστά στις σοβαρές προτάσεις τις οποίες καταθέτει το κίνημά μας, αλλά δημιουργεί επίσης ένα πολύ μεγάλο ερωτηματικό το γεγονός ότι επιλέγει να το κάνει λίγες μέρες αφότου έχουμε την ψήφιση του προϋπολογισμού από τρεις Βουλευτές οι οποίοι ήταν στους Σπαρτιάτες μέχρι πριν από λίγο χρονικό διάστημα.

Αυτό μας δημιουργεί απορίες, διότι ακούω διάφορα στελέχη και θα περιμένω να πάρω και μια απάντηση από εσάς, κύριε Υπουργέ, για το συγκεκριμένο ζήτημα, σχετικά με το αν αυτό σημαίνει ότι βρήκατε ενδεχομένως τρεις νέους υποψήφιους Βουλευτές για την παράταξή σας προερχόμενους από τους Σπαρτιάτες ή μπορεί αυτός να είναι ένας δρόμος τον οποίο μπορεί να σκέφτεστε να ακολουθήσετε και μετά τις επόμενες εθνικές εκλογές.

Το κλειδί, όμως, είναι ότι εδώ δείχνει και η Νέα Δημοκρατία τις επιλεκτικές της συγγένειες, το πώς ξαναμαζεύεται η «δεξιά πολυκατοικία» και το πού όλο αυτό μπορεί να οδηγήσει.

Σε αυτή την κατεύθυνση εμείς είμαστε εδώ για να επισημαίνουμε διαρκώς τις καθυστερήσεις σας, τα λάθη σας και να σας φέρνουμε για ακόμα μία φορά μπροστά σε λύσεις. Διότι η πραγματικότητα, επίσης, είναι ότι για δεύτερη φορά μέσα σε λίγες ημέρες, μετά τις επιλογές που κάνατε για τις τράπεζες, σας αναγκάζει η παραγωγική αντιπολίτευση την οποία κάνει το ΠΑΣΟΚ, να πάρετε μία απόφαση με μία τροπολογία η οποία θα απαγορεύει σε καταδικασμένα κόμματα να παίρνουν χρηματοδότηση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας, για δώδεκα λεπτά. Θα ακολουθήσει ο κ. Σταμάτης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Ήρθε, λοιπόν, η ώρα να τοποθετηθούμε και εμείς και για την τροπολογία και για όλα τα υπόλοιπα.

Κύριε Υπουργέ, θέλω να πω ότι εμείς, ως Ελληνική Λύση, διαφωνούμε με όποια μεθόδευση της Κυβέρνησης συνιστά αλλοίωση της εκλογικής ετυμηγορίας. Εδώ, όμως, μιλούμε για κάτι τελείως διαφορετικό. Η Ελληνική Λύση θα υπερψηφίσει την τροπολογία αυτή και εξηγώ τους λόγους. Γιατί πρέπει να προτάξουμε το δημόσιο συμφέρον και λέμε: Ναι μεν διαφωνούμε με όποια μεθόδευση της Κυβέρνησης που συνιστά αλλοίωση της εκλογικής ετυμηγορίας, αλλά εδώ έχουμε το εξής γεγονός. Στη συγκεκριμένη περίπτωση τα χρήματα -γιατί αυτό είναι το βασικό- των Ελλήνων φορολογουμένων δεν μπορεί να διασπαθίζονται με τέτοιον προκλητικό τρόπο σε πολιτικούς σχηματισμούς, που οι ίδιοι αυτοί οι πολιτικοί σχηματισμοί πρόδωσαν την εμπιστοσύνη των πολιτών. Δηλαδή, εδώ δεν είναι ότι το σύστημα, ο νόμος, η Κυβέρνηση δεν σέβονται τη λαϊκή ετυμηγορία. Οι ίδιοι αυτοί πολιτικοί σχηματισμοί δεν σεβάστηκαν την ετυμηγορία του κόσμου γιατί δεν υπάρχει αυτή τη στιγμή πολιτικός σχηματισμός. Αυτή είναι η αλήθεια, δεν υπάρχει σήμερα.

Πάγια θέση μας, λοιπόν, είναι να σεβόμαστε τη λαϊκή ετυμηγορία. Εδώ, όμως, συμβαίνει το αντίστροφο. Δεν τη σεβάστηκαν οι ίδιοι αυτοί, που εκ των πραγμάτων αποδείχθηκε ότι εξαπάτησαν τους Έλληνες πολίτες και υφάρπαξαν την ψήφο τους.

Θέλω, λοιπόν, να πω και κάτι ακόμα. Δεν είναι παράπονο, είναι μία διαπίστωση, γιατί περνάμε πολλές ώρες εδώ και με πολύ σεβασμό από το 2019 στη Βουλή των Ελλήνων. Θέλω να πω ότι αυτό που ζούμε σε αυτή τη Βουλή από το 2023 μέχρι και αυτή τη στιγμή, με όλα όσα έχουν γίνει, με όλες αυτές τις ανεξαρτητοποιήσεις, τα δεύτερα κόμματα, τα τρίτα, τα τέταρτα, τα πέμπτα, τα έκτα κ.λπ., ελπίζουμε να είναι η εξαίρεση. Είναι, σίγουρα, η εξαίρεση των προηγούμενων -δεν το συζητούμε-, αλλά να είναι και η εξαίρεση των επόμενων. Δηλαδή, να μην ξαναζήσουμε κάτι τέτοιο.

Εδώ φαίνεται ότι καταγγέλλει ο ένας τον άλλον. Και το λέμε αυτό, χωρίς καμμία διάθεση να υπεισέλθουμε στα εσωτερικά των κομμάτων ή του συγκεκριμένου κόμματος. Δεν μας ενδιαφέρει αυτό. Όμως, βλέπεις τη μεγάλη εικόνα και λες: Εδώ καταγγέλλει ο ένας τον άλλον για αυτά τα χρήματα. Άλλος λέει: Τα χρήματα αυτά πάνε στις φυλακές. Άλλος λέει: Δεν πάνε στις φυλακές, τα κρατάει ο Αρχηγός. Άλλος λέει: Μοιράζονται. Άλλος λέει: Δεν ισχύει ότι μοιράζονται. Κανένας, όμως, δεν μας είπε ότι αυτά τα χρήματα πάνε για το κόμμα.

Τι σημαίνει επιχορήγηση; Τι τα κάνουν τα κόμματα αυτά τα λεφτά; Γραφεία, περιοδείες, εκδηλώσεις, φυλλάδια κ.λπ.. Αυτό θα πει κρατική επιχορήγηση. Δεν χρησιμοποιούνται καν, λοιπόν, από το κόμμα.

Μιλούμε για χρήματα των Ελλήνων πολιτών. Ερώτηση: Υπάρχει αυτό το κόμμα; Όχι, είναι η απάντηση. Εάν θέλουμε να μην εθελοτυφλούμε και να λέμε την αλήθεια, δεν υπάρχει αυτό το κόμμα. Για παράδειγμα, κύριε Υπουργέ, τρεις από αυτούς που εκλέχτηκαν ψήφισαν προχθές τον κρατικό προϋπολογισμό. Ένας πάει για κακούργημα, κατηγορείται για κακούργημα. Δυο-τρεις έχουν φύγει από μόνοι τους. Δηλαδή, δεν υπάρχει πλέον αυτό το πράγμα. Δεν το βλέπουμε όλοι; Δεν υπάρχει! Έχει καταντήσει ένα μονοπρόσωπο κόμμα και εν πάση περιπτώσει, ο ίδιος ο Πρόεδρος ήταν αυτός, ο οποίος κατήγγειλε συγκεκριμένους ανθρώπους ή τους υπόλοιπους.

Τώρα, θέλω να πω δύο πράγματα, κύριε Υπουργέ, για να τα έχουμε στο μυαλό μας. Κλείνοντας για το θέμα αυτό επαναλαμβάνω ότι θα υπερψηφίσουμε την τροπολογία, αλλά είναι και ένα μήνυμα προς τους Έλληνες πολίτες στις Ελληνίδες και στους Έλληνες ψηφοφόρους. Ποιο είναι το ηθικό δίδαγμα αυτού όλου του εγχειρήματος; Ψηφίζεις, για παράδειγμα, Σπαρτιάτες το κόμμα αυτό, και σου βγαίνει Μητσοτάκης! Σας είπα ότι τρεις υπερψήφισαν τον προϋπολογισμό. Αυτά πρέπει να τα βλέπουν οι Έλληνες πολίτες. Ψηφίζεις, λοιπόν, δήθεν σκληρούς, αντισυστημικούς και σου βγαίνουν στην πορεία κρυφά στηρίγματα της Νέας Δημοκρατίας.

Γιατί το λέμε αυτό; Να το πω προς τον κόσμο και ας μου επιτραπεί αυτή η έκφραση: Μην τσιμπάτε με νέα κομματίδια που φτιάχνει το σύστημα μόνο και μόνο για να πετάξετε την ψήφο σας, για να πολυκερματιστεί ο χώρος ή οτιδήποτε άλλο και να μπορεί να κάνει η Νέα Δημοκρατία ό,τι θέλει. Μην τσιμπάτε και μην πέφτετε σε αυτήν την παγίδα! Και δεν είναι μόνο αυτό το κόμμα, είναι και άλλα. Είναι και δεύτερο κόμμα και τρίτο τώρα καινούργιο, το οποίο επιδίδεται σε χορευτικές πιρουέτες και τηλεοπτικές εμφανίσεις κ.λπ.. Μην τσιμπάτε από αυτά! Μην, μην, μην!

Πάντως, κύριε Υπουργέ, για να τα λέμε όλα, αυτή είναι μία τροπολογία που φέρνετε σήμερα εδώ η οποία θα υπερψηφιστεί. Η Ελληνική Λύση έχει καταθέσει και μία πρόταση νόμου στις 15 Ιουλίου 2024 για αποκλεισμό κομμάτων από βουλευτικές εκλογές και τις εκλογές του Ευρωκοινοβουλίου, όταν αυτά τα κόμματα χρωστούν. Προτείναμε, δηλαδή, να μην μπορούν να συμμετέχουν κόμματα στις εκλογές, όταν οφείλουν σε εργαζόμενους, σε δημόσιο, σε ασφαλιστικά ταμεία και σε τράπεζες και τα έχουν αρρύθμιστα. Άρα, να μην μπορούν να κατέβουν τα κόμματα αυτά στις εκλογές. Υπάρχει και αιτιολογική έκθεση για την πρόταση νόμου της Ελληνικής Λύσης, η οποία έχει κατατεθεί από τον Ιούλιο του 2024. Κανένα κόμμα δεν συμφώνησε με αυτήν την πρόταση νόμου να μην έχουν δικαίωμα, δηλαδή, να κατέβουν κόμματα που χρωστούν στις εκλογές. Και για να τα λέμε όλα εδώ, αυτό δεν συμφέρει ούτε τη Νέα Δημοκρατία ούτε το ΠΑΣΟΚ, που χρωστούν έναν σκασμό λεφτά.

Να σας πω και κάτι άλλο; Έχουμε και την απάντηση από το Γενικό Λογιστήριο του Κράτους επί της προτάσεως νόμου της Ελληνικής Λύσης, που λέει ότι από τις προτεινόμενες διατάξεις δεν προκαλούνται δημοσιονομικές επιπτώσεις επί του κρατικού προϋπολογισμού.

Το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να ψηφιστεί, λοιπόν, η πρόταση νόμου της Ελληνικής Λύσης να μην έχουν δικαίωμα να κατέβουν στις εκλογές κόμματα που χρωστούν χρήματα σε τράπεζες, σε πιστωτικά ιδρύματα, στο δημόσιο, σε εργαζόμενους κ.λπ..

Πάει αυτό. Πάμε τώρα σε κάτι άλλο, κύριε Γεραπετρίτη, γιατί αυτό που ζήσαμε την Κυριακή το βράδυ -έχουμε χάσει και τις ημέρες, είμαστε κάθε ημέρα εδώ, έχουμε πάθει ιδρυματοποίηση- ήταν, πραγματικά, πάρα πολύ ωραίο, πανηγυρικό! Γήπεδο! Καιρό είχαμε να το ζήσουμε αυτό. Μετά από αυτήν την καταιγίδα εκατομμυρίων που εξαπέλυσε ο Πρωθυπουργός της χώρας, ο Κυριάκος Μητσοτάκης -πολλά εκατομμύρια, χαμός!-, ο τιμωρός των τραπεζών, τι έγινε;. Ας τα δούμε λίγο σήμερα εδώ. Αφού, λοιπόν, «έκατσε» αυτή η μπόρα των εκατομμυρίων που μας πήρε όλους εδώ, είδα ένα κλίμα φοβερό, γηπεδικό, όρθιοι όλοι να χειροκροτάτε απίστευτα, σε έξαλλη κατάσταση! Φοβερό! Βροχή τα εκατομμύρια! Και αφού, λοιπόν, τελείωσε αυτό το πανηγυρικό κλίμα πάμε να δούμε την πραγματικότητα. Τι εξήγγειλε ο πρωθυπουργός και τι ισχύει την επόμενη ημέρα. Καλοί είναι οι πανηγυρισμοί, κάποιοι άλλοι χόρευαν στο Σύνταγμα κ.λπ., και εσείς πανηγυρίζετε εδώ, επειδή θα τιμωρήσετε τις τράπεζες.

Πάμε παρακάτω. Τι έκανε η Κυβέρνηση; Η Κυβέρνηση, η οποία αύξησε κατά 18 δισεκατομμύρια τους φόρους και 9 δισεκατομμύρια μόνο τον ΦΠΑ -από το 2019 έως και το 2025 έχει αυξήσει τον ΦΠΑ κατά 9 δισεκατομμύρια ευρώ-, ήρθε προχθές και είπε, μοιράζοντας καθρεφτάκια σε ιθαγενείς, ότι κοιτάξτε να δείτε η μείωση προμηθειών των τραπεζών, που θα τις «πετσοκόψει» η Κυβέρνηση, θα κοστίσει το πολύ 150 εκατομμύρια ευρώ, κύριε Γεραπετρίτη. Είναι 4 δισεκατομμύρια ευρώ ετησίως τα κέρδη των τραπεζών και 150 εκατομμύρια ευρώ θα πληρώσουν οι τράπεζες. Δίνετε 100 ευρώ στους ένστολους, δηλαδή 75 ευρώ καθαρά. Γι’ αυτό μεγάλη πίεση ασκήσαμε και εμείς με δεκάδες ερωτήσεις. Από τον Ιούλιο και μετά, πρώτα ο Θεός, 75 ευρώ παραπάνω θα παίρνουν αυτοί οι άνθρωποι. Γιατί καθαρά είναι 75 ευρώ.

Για τα υπόλοιπα 100 εκατομμύρια ευρώ τώρα, για τα σχολεία κ.λπ., δεν υπάρχει κάποια χρονική δέσμευση. Και έρχεται το ΠΑΣΟΚ από πίσω, που βιάστηκε να πει: «Α, εξαιτίας μας, τα έκανε». Τι έκανε; Πάμε να δούμε τι έκανε.

**ΠΑΥΛΟΣ ΓΕΡΟΥΛΑΝΟΣ:** Δεν το είπαμε έτσι ακριβώς.

**ΚΩΝΣΤΑΝΤΙΝΟΣ ΧΗΤΑΣ:** Όχι, είπατε ότι βγήκε ο κ. Ανδρουλάκης περιχαρής και είπε ότι το ΠΑΣΟΚ σήμερα στρίμωξε την Κυβέρνηση και την ανάγκασε να πετσοκόψει τους τραπεζίτες που είστε μαζί, χέρι-χέρι, εσείς οι δύο. Πάμε να δούμε το πετσόκομμα τώρα.

**ΠΑΥΛΟΣ ΓΕΡΟΥΛΑΝΟΣ:** Έτσι ακριβώς το είπε!

**ΚΩΝΣΤΑΝΤΙΝΟΣ ΧΗΤΑΣ:** Πάμε να δούμε το πετσόκομμα τώρα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Για το νομοσχέδιο θα πείτε κάτι ή να πάω…

**ΚΩΝΣΤΑΝΤΙΝΟΣ ΧΗΤΑΣ:** Μην πάτε πουθενά, θα σας πω.

Δεν σας κινεί την περιέργεια σε κανέναν που οι τράπεζες δεν διαμαρτυρήθηκαν καθόλου για τις μειώσεις που εξήγγειλε ο Πρωθυπουργός; Κοιτάξτε λίγο να δείτε. Με μας δεν μπορείτε να παίζετε, Στις 19 Μαρτίου του 2024 δημοσιεύθηκε στην επίσημη εφημερίδα της Ευρωπαϊκής Ένωσης ο συγκεκριμένος κανονισμός, τον οποίο καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να τον πάρετε στα χέρια σας όλοι να δείτε τι λέει ο Κανονισμός. Όταν καταθέτουμε στα Πρακτικά, ξέρετε, δεν το κάνουμε από βίτσιο. Το κάνουμε για να το πάρουν οι συνάδελφοι και να ενημερωθούν τι καταθέτει ένας συνάδελφος στα Πρακτικά. Τι κατέθεσε, λοιπόν, ο ομιλών στα Πρακτικά; Είναι ο κανονισμός του Ευρωπαϊκού Κοινοβουλίου και Συμβουλίου στις 19 Μαρτίου 2024. Τι λέει αυτός ο κανονισμός; Τίθεται σε ισχύ από τον Απρίλιο του 2024 και λέει: Στόχος του κανονισμού είναι να υπάρξει μία ενιαία αγορά πληρωμών. Δηλαδή, να μην υπάρχει διαφορά αν κάνει κάποιος μεταφορά χρημάτων μεταξύ λογαριασμών δικών του, μεταξύ λογαριασμό της ίδιας τράπεζας ή λογαριασμών σε διαφορετικές τράπεζες στην Ευρωπαϊκή Ένωση. Τα κράτη μέλη έχουν περιθώριο ενός έτους -λέει ο ευρωπαϊκός κανονισμός- για την εφαρμογή του κανονισμού, δηλαδή, μέχρι στις αρχές του 2025. Τώρα τον Γενάρη του 2025 θα εφαρμοστεί ο κανονισμός ο ευρωπαϊκός. Όλα όσα εξήγγειλε ο Πρωθυπουργός τα έχει αποφασίσει η Ευρωπαϊκή Ένωση. Είναι υποχρεωμένες οι τράπεζες να υπακούσουν σε αυτό και έρχεται δέκα μέρες πριν να μας πει δείτε ο τιμωρός τι κάνω! Τι κάνεις; Τίποτα δεν κάνεις. Ό,τι θα έκαναν από μόνες τους, αφού πρέπει να υπακούσουν στον ευρωπαϊκό κανονισμό. Τελεία και παύλα.

Βάσει του κανονισμού οι τράπεζες είναι υποχρεωμένες να μειώσουν τις χρεώσεις στις τραπεζικές συναλλαγές. Έρχεται, λοιπόν, λίγες βδομάδες, πριν την καταληκτική ημερομηνία εφαρμογής του κανονισμού και παρουσιάζει ως επιτυχία της Κυβέρνησης και δείγμα στήριξης, τη μείωση αυτή των χρεώσεων. Στην ουσία, δηλαδή, την εφαρμογή του κανονισμού. Αυτό έκανε ο κ. Μητσοτάκης προχθές. Αυτό έκανε. Εσείς δεν το πήρατε χαμπάρι αυτό; Εσείς το ΠΑΣΟΚ, εμείς το είδαμε, το καταλάβαμε. Εσείς δεν το πήρατε χαμπάρι αυτό;

Είναι φυσικό, λοιπόν, οι τράπεζες να μην αντιδράσουν, αφού η μείωση ήταν γνωστή εδώ και ένα χρόνο. Τι είχανε, τι χάσανε; Ο Πρωθυπουργός και το κυβερνών κόμμα παρουσιάζεται ως ο υπερασπιστής των λαϊκών στρωμάτων και ο κυνηγός των κακών τραπεζών. Και έχουμε μια win-win κατάσταση. Kαι οι δύο κέρδισαν. Τον κινέζο κάνουν οι τράπεζες, ο Πρωθυπουργός παρουσιάζεται με το μαστίγιο που τις έκανε να υποφέρουν, μιλάμε για μία απόφαση ευρωπαϊκή όπου είναι υποχρεωμένες όλες οι τράπεζες της Ευρώπης να υπακούσουν σε αυτόν τον κανονισμό. Τι άλλο να πω; Θα τα καταθέσω όλα στα Πρακτικά.

Τέλος στην αναμονή χωρίς πρόσθετη χρέωση, καμμία αύξηση σε χρεώσεις για άμεσες πληρωμές και τα λοιπά και τα λοιπά και τα λοιπά. Αυτά τα έχω καταθέσει στα Πρακτικά. Αυτό θα ισχύσει από αρχές Γενάρη του 2025. Όλα όσα ανακοίνωσε ο κ. Μητσοτάκης προχθές. Ήταν υποχρεωμένες το καταλαβαίνετε; Εδώ μιλάμε τώρα ότι μας κοροϊδεύετε κανονικά. Ναι, αλλά δεν γίνεται να μην τα πούμε αυτά τα πράγματα. Δεν γίνεται!

Άρα, κύριε Γερουλάνο, βιαστήκατε ως ΠΑΣΟΚ να πανηγυρίζετε και να κομίζετε κι εσείς όφελος της όποιας, αν θέλετε, τιμωρίας που επέβαλε ο Πρωθυπουργός στις τράπεζες. Καμμία τιμωρία δεν υπάρχει. Οι τράπεζες θα ήταν υποχρεωμένες ούτως ή άλλως να υπακούσουν στον ευρωπαϊκό κανονισμό.

Αυτά και τα υπόλοιπα μεθαύριο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας, ο κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε.

Σαν σήμερα, έχει μεγάλο ενδιαφέρον, οι Γάλλοι καταλαμβάνουν το Καστελλόριζο για να πείσουν την κυβέρνηση των Αθηνών να μπει στον Α΄ Παγκόσμιο Πόλεμο. Ευτυχώς αυτές οι μέρες έχουν περάσει που έρχονται οι ξένοι να επιβάλλουν στη χώρα μας τι θα πρέπει να κάνει. Και επιτρέψτε μου να σας πω κάνοντας αναφορά σε τρία ονόματα, ανθρώπους που υπηρέτησαν το αξίωμα -γιατί είναι αξίωμα και τιμή- από τη θέση του Υπουργείου Εξωτερικών. Πρώτα της Βιργινίας Τσουδερού που με μεγάλη επιτυχία τότε τον Αύγουστο του 1993 οι Έλληνες από το Σουχούμι γύρισαν σώοι και αβλαβείς στην Ελλάδα και έχει ενδιαφέρον να δείτε ένα ντοκιμαντέρ, όταν ένας Έλληνας ο οποίος είχε εκτοπιστεί το 1949 από την Κεντρική Ασία στο Σοχούμι, παίζει με τη λύρα του την άλωση μπροστά από την Αγιά Σοφιά.

Η δεύτερη περίοδος που η Νέα Δημοκρατία έδειξε τι σημαίνει Ελλάδα και τι σημαίνει εξωτερική πολιτική ήταν επί Υπουργού Εξωτερικών της κ. Μπακογιάννη. Να θυμίσω γι’ αυτούς που δεν θυμούνται ότι Υπουργός Εξωτερικών τότε ήταν η κ. Κοντολίζα Ράις και Πρόεδρος της Αμερικής ο κ. Μπους και η Ελλάδα με μια πολυδιάστατη εξωτερική πολιτική τότε, όχι μόνο δεν άφησε να μπουν τα Σκόπια-Βόρεια Μακεδονία τώρα- στο ΝΑΤΟ, αλλά έδειξε τι σημαίνει πολυδιάστατη εξωτερική πολιτική.

Και επιτρέψτε μου πριν φτάσω στο σήμερα, να σας πω το εξής: Ξέρετε ότι η χώρα μας έχει Πρόεδρο της Κοινοβουλευτικής Συνέλευσης του Συμβουλίου της Ευρώπης, του αρχαιότερου οργανισμού ανθρωπίνων δικαιωμάτων στον κόσμο, Έλληνα; Τον κ. Ρουσόπουλο. Ξέρετε ότι επικεφαλής της ελληνικής αντιπροσωπείας από όλα τα κόμματα είναι η κ. Μπακογιάννη, τον σεβασμό που απορρέει εκεί και τη δύναμη που δίνει σε όλους εμάς ως αντιπροσωπεία;

Και εδώ να πω και συγχαρητήρια στον κ. Χατζηβασιλείου για τη θέση του ως Α΄ Αντιπροέδρου στην Επιτροπή Κανονισμών και Θεσμών του Συμβουλίου της Ευρώπης.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ πολύ.

**ΓΕΩΡΓΙΟΣ ΣΤΑΜΑΤΗΣ:** Αυτά για να συμβούν δεν συμβαίνουν επειδή πηγαίνεις και λες είμαι από την Ελλάδα. Συμβαίνουν, γιατί υπάρχει ένας Πρωθυπουργός. Συμβαίνουν, γιατί υπάρχει ένας Υπουργός Εξωτερικών που δουλεύουν αυθημερόν για την εξωτερική πολιτική της χώρας.

Ξέρετε, θα τον επικαλεστώ, τον Φρειδερίκο τον Β΄ Αυτοκράτορα της Πρωσίας. Διπλωματία χωρίς όπλα είναι σαν μουσική χωρίς όργανα. Είναι η πρώτη φορά στη νεότερη ιστορία της χώρας μας που η χώρα μας εξοπλίζεται για να μπορεί να κάνει και διπλωματία, εν καιρώ ειρήνης, χωρίς κρίσεις.

Πότε ήταν η μεγαλύτερη προμήθεια όπλων που είχαμε; Τη δεκαετία του 1980. Ξέρουμε τι είχε συμβεί. Ποια ήταν η επόμενη; Μετά την κρίση των Ιμίων. Έρχεται, λοιπόν, η χώρα μας, βάζοντάς τη, ο Πρωθυπουργός Κυριάκος Μητσοτάκης σε μια σταθερότητα οικονομική, να εξοπλιστεί όχι για να μη μας επιτεθούν αλλά για να μη σκεφτούν καν να μας επιτεθούν. Και αυτό είναι μια επιτυχία της εξωτερικής πολιτικής κι επειδή αναφέρθηκε και ο συνάδελφος από τη Νίκη για τον πρώην Γενικό Διευθυντή του Υπουργείου Εξωτερικών να ξεκαθαρίσουμε κάτι. Εξωτερική πολιτική κάνει ο Πρωθυπουργός και ο Υπουργός Εξωτερικών δεν κάνει κανένας άλλος. Οι άλλοι εκτελούν εντολές όσο και ανώτεροι και ανώτατοι υπάλληλοι του κράτους να είναι.

**ΠΑΥΛΟΣ ΓΕΡΟΥΛΑΝΟΣ:** Μάλλον δεν ξέρετε τίποτα από διπλωματία.

**ΓΕΩΡΓΙΟΣ ΣΤΑΜΑΤΗΣ:** Κύριε Γερουλάνο, αν θέλετε, πάρτε μετά τον λόγο να μου πείτε αν ξέρω από διπλωματία ή όχι και ποιος ορίζει και ποιος κάνει την εξωτερική πολιτική; Δεν την κάνω εγώ δεν την κάνετε ούτε εσείς.

**ΠΑΥΛΟΣ ΓΕΡΟΥΛΑΝΟΣ:** Εντάξει, εντάξει.

**ΓΕΩΡΓΙΟΣ ΣΤΑΜΑΤΗΣ:** Από εκεί και πέρα, νομίζω ότι αυτό που πρέπει να δούμε και εκεί θέλω να σταθώ, είναι στη διπλωματική Ακαδημία του Υπουργείου Εξωτερικών. Και επειδή, κύριε Γερουλάνο, με προκαλέσατε και επειδή έχω την τύχη και την τιμή αλλά και το προνόμιο, θα σας έλεγα, να είμαι στο Συμβούλιο της Ευρώπης, προφανώς και οι Πρέσβεις μας κάνουν πολύ καλή δουλειά. Το θέμα, όμως, είναι από πού παίρνουν οδηγίες και ποια πολιτική εφαρμόζουνε. Και αν πάμε στην προηγούμενη περίοδο 2015 - 2019, θα ξέρετε ότι δε μπορούσαν να στείλουν ούτε ένα e-mail, εσωτερικά όχι να πάρουν πρωτοβουλίες.

Εγώ θέλω να σταθώ στη Διπλωματική Ακαδημία του Υπουργείου των Εξωτερικών. Αυτό είναι μια πολύ μεγάλη μεταρρύθμιση. Και αν αυτό, κύριε Υπουργέ, με βάση και τα οικονομικά της χώρας από τη νέα χρονιά,= έχει και μια οικονομική περισσότερη βοήθεια στους νέους διπλωματικούς ακολούθους, είναι μια επένδυση την οποία και πρέπει να στηρίξουμε και δεν πρέπει να χάσουμε αυτή την ευκαιρία.

Αυτή τη στιγμή, κυρίες και κύριοι συνάδελφοι, αλλάζει ο κόσμος και εμείς είμαστε μέρος του κόσμου που αλλάζει και αυτό έχει ονοματεπώνυμο Κυριάκος Μητσοτάκης και Γιώργος Γεραπετρίτης, είτε σας αρέσει είτε δεν σας αρέσει. Και αν δεν σας αρέσει βγείτε μια βόλτα στο εξωτερικό να δείτε ποια είναι η θέση της Ελλάδας, να δείτε ποια ήταν η θέση της Ελλάδας πριν στο εξωτερικό και πώς δομείται η νέα εξωτερική πολιτική.

Κλείνοντας, θέλω να σας πω τα εξής: Στη νέα Διπλωματική Ακαδημία, το πρώτο πράγμα που πρέπει να τους δώσετε, κύριε Υπουργέ, είναι τη διπλωματία και ποίηση του Σεφέρη. Έχουμε εφτά νομπελίστες πρώην Υπουργούς Εξωτερικών, όπως ήταν και ο Νερούδα έτσι όπως και ο Γάλλος ο Περς Σαιν-Ζον που πήρε το 1960 το Νόμπελ Λογοτεχνίας.

Αυτό που πρέπει να δούμε είναι πώς δομούμε την επόμενη γενιά και την επόμενη μέρα των διπλωματών μας. Οι διπλωμάτες μας είναι αυτοί που θα προάγουν την εξωτερική πολιτική της χώρας όταν αυτή δομείται από τρία χαρακτηριστικά: πολιτική σταθερότητα που την έχουμε με την Κυβέρνηση του Κυριάκου Μητσοτάκη, οικονομική ανάπτυξη που την έχουμε με την πρωθυπουργία του Κυριάκου Μητσοτάκη και αμυντική δύναμη που και αυτή την έχουμε. Χωρίς αυτά είναι να συζητάμε μεταξύ μας φιλολογίες, να βλέπουμε να περνούν οι εξελίξεις και εμείς να μην είμαστε όχι μέρος αυτής ούτε θεατές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Η Ελλάδα, σας αρέσει δεν σας αρέσει είναι συμμέτοχος των εξελίξεων. Εάν αυτή τη στιγμή στη χώρα μας υπάρχει ένα μεγάλο αναπτυξιακό, οικονομικό πρόγραμμα μέσω του Ταμείου Ανάκαμψης και αυτό έχει ονοματεπώνυμο και αυτό είναι μέρος της εξωτερικής πολιτικής, την ώρα που παραδοσιακές δυνάμεις, η Γερμανία και η Γαλλία, οι πυλώνες της Ευρώπης -μιας και η Αγγλία έχει φύγει- σχεδόν, ουσιαστικά, δεν έχουν κυβερνήσεις.

Νομίζω ότι με αφορμή και τον προϋπολογισμό χθες, αυτό που πρέπει να δούμε είναι -και κλείνω-, το εξής. Χωρίς χρήματα δεν κάνεις εξωτερική πολιτική. Απλώς λες την καταγωγή σου και επειδή πιστεύεις ότι οι άλλοι νιώθουν περήφανοι και αυτοί για την καταγωγή σου ότι θα σε βοηθήσουν. Όχι, δεν υπάρχουν ούτε φίλοι ούτε εχθροί. Υπάρχουν συμφέροντα και ο κ. Γεραπετρίτης κάνει αυτό από την πρώτη μέρα που ανέλαβε, προστατεύει τα συμφέροντα της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γερουλάνος Κοινοβουλευτικός Εκπρόσωπος του ΠΑΣΟΚ.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κυρία Πρόεδρε.

Αγαπητές συναδέλφισσες και αγαπητοί συνάδελφοι, δεν μπορώ να αφήσω αναπάντητα αυτά τα οποία έλεγε ο κ. Στίγκας. Το μόνο το οποίο θα πω είναι ότι τόσο οι ύβρεις του όσο και οι απειλές του για εμάς είναι τιμή. Θα του πω να προσέχει τις παρέες του. Θα του πω, επίσης, να γνωρίζει ότι εμείς στο ΠΑΣΟΚ, όπως έχω πει και παλαιότερα, δεν θα ησυχάσουμε μέχρι να ξεριζώσουμε κάθε παραφυάδα της ναζιστικής εγκληματικής οργάνωσης από την ελληνική κοινωνία. Είναι παρακαταθήκη της Φώφης Γεννηματά και απόφαση του Προέδρου μας, του Νίκου Ανδρουλάκη.

Αγαπητές συναδέλφισσες και αγαπητοί συνάδελφοι, από την ελληνική επανάσταση μέχρι σήμερα η ελληνική διπλωματία έχει συμβάλει ανελλιπώς στην ύπαρξη, στην επιβίωση και στη μεγέθυνση του έθνους. Η τοποθέτησή μου δεν έχει καμμία δόση υπερβολής. Βασίζεται σε ιστορικά γεγονότα στα οποία η ελληνική διπλωματία έδωσε και κέρδισε μάχη δίπλα και απέναντι σε κράτη με πολύ πιο σημαντική οικονομική, στρατιωτική και γεωπολιτική δύναμη από την πατρίδα μας.

Σίγουρα η ελληνική διπλωματία δεν βασίστηκε μόνο στο επίσημο διπλωματικό σώμα. Πολιτικοί, όπως Ελευθέριος Βενιζέλος, ο Κώστας Καραμανλής -για να αναφέρω και από άλλα κόμματα, αντίθετα από αυτό που κάνουν οι Βουλευτές σας- και Ανδρέας Παπανδρέου, άνθρωποι του πολιτισμού και των γραμμάτων, όπως η Μελίνα Μερκούρη, ο Μίκης Θεοδωράκης, ο Γιώργος Σεφέρης και με τις δύο του ιδιότητες, Έλληνες της διασποράς από τον Αλέξανδρο Υψηλάντη μέχρι τον Μιχάλη Δουκάκη και τον Γιώργο Μπίζο και φιλέλληνες, βεβαίως, όπως ο Λόρδος Βύρωνας, συνέβαλαν καθοριστικά στα διπλωματικά επιτεύγματα της πατρίδας μας.

Όμως, η Ελλάδα δεν θα μπορούσε ποτέ μα ποτέ να παραμείνει φάρος ελευθερίας, δημοκρατίας και πολιτισμού στα Βαλκάνια, στη Δυτική και την Ανατολική Ευρώπη αν δεν υπήρχε η άοκνη δουλειά του διπλωματικού μας σώματος, ένα διπλωματικό σώμα που ιστορικά έχει στερηθεί τους πόρους που αξίζουν τα επιτεύγματα του.

Σήμερα, λοιπόν, συζητάμε για ένα Υπουργείο χωρίς το οποίο η πατρίδα μας, πραγματικά, δεν θα υπήρχε, αλλά κι ένα Υπουργείο το οποίο σήμερα παίρνει την προτελευταία θέση, σε ό,τι αφορά τον προϋπολογισμό του, από κάθε άλλο Υπουργείο.

Υπό την έννοια που περιγράφω και παρ’ όλο που το νομοσχέδιο που συζητούμε σήμερα έχει άρθρα τα οποία μπορούμε να ψηφίσουμε, η νομοθετική παρέμβαση που έχουμε μπροστά μας σήμερα υπολείπεται δραματικά και της σημασίας του Υπουργείου και της ιστορικής συγκυρίας που διανύουμε. Διότι σήμερα που συζητάμε οι γεωπολιτικές πλάκες της υφηλίου, πραγματικά, μετακινούνται με άλλες ταχύτητες. Ένα νέο σχίσμα αρθρώνεται από τον Βορρά έως τον Νότο, από τη Ρωσία και την Ουκρανία στην Τουρκία και τη Συρία, στην Παλαιστίνη και το Ισραήλ. Το ρήγμα αυτό αφορά τη σύγκρουση δύο διαμετρικά αντίθετων οικονομικών συστημάτων που αλληλοσπαράζονται αυτή την ώρα. Από τη μία ο καπιταλισμός με κανόνες από την άλλη ο καπιταλισμός χωρίς κανόνες. Από τη μία ένα οικονομικό σύστημα που πιστεύει ή τουλάχιστον διατείνεται ότι σέβεται τα ανθρώπινα δικαιώματα, τα δικαιώματα των εργαζομένων, την προστασία των καταναλωτών και του περιβάλλοντος, την υγιή απόσταση που πρέπει να υπάρχει μεταξύ ενός κράτους και των επιχειρήσεων αυτής της χώρας και από την άλλη ένα οικονομικό σύστημα το οποίο ενισχύεται κάθε μέρα από την κατάλυση όλων αυτών των κανόνων οι οποίοι διέπουν τις δικές μας οικονομίες. Ένας κόσμος που αλλάζει δραματικά, κατακερματίζεται, ταμπουρώνεται και χτίζει κοινωνικές, οικονομικές και στρατιωτικές εντάσεις με θύματα ανθρώπους πρωτίστως, ολόκληρες χώρες όπως έχουμε τη Συρία και, βεβαίως, ολόκληρους κλάδους της Οικονομίας, οι οποίοι καταρρέουν σε μια χώρα και ανθούν σε μια άλλη.

Η Ελλάδα βρίσκεται για μια ακόμα φορά ακριβώς πάνω σε αυτό το ρήγμα και πρέπει να αποφασίσει αν θα αποτελέσει βολικό και παθητικό σύνορο, επιλογή που θα την οδηγήσει ουσιαστικά να την καταπιεί το ρήγμα ή γέφυρα δικαίου και έντιμης διαμεσολάβησης μεταξύ αυτών των δύο κόσμων, αναβαθμίζοντας βέβαια έτσι και τον διεθνή της ρόλο. Αυτό το οποίο νομίζω ότι μπορούμε να συμφωνήσουμε διακομματικά είναι ότι ιστορικά η Ελλάδα έχει ενισχυθεί ως γέφυρα δικαίου μεταξύ των πολιτισμών και έχει μαραζώσει ως παθητικό σύνορο μεταξύ τους. Αυτός ο ρόλος όμως απαιτεί μία πολυεπίπεδη διπλωματική προσέγγιση, όπως αυτή που βίωσα τουλάχιστον στο Υπουργείο Εξωτερικών επί πρωθυπουργίας του Κώστα Σημίτη και της υπουργίας του Γεωργίου Παπανδρέου, μια διπλωματική προσέγγιση που δεν άφηνε ποτέ καμία ευκαιρία να πέσει κάτω. Αν η Ελλάδα μπορούσε να παίξει ρόλους σε μεγάλα ζητήματα, όπως ήταν οι πόλεμοι στα Βαλκάνια, η ένταξη της Κύπρου στην Ευρωπαϊκή Ένωση, οι στρατιωτικές παρεμβάσεις της Δύσης στον αραβικό κόσμο και ο ρόλος της Ευρώπης στο διεθνές στερέωμα, ειδικά υπό την πολύ πετυχημένη τότε προεδρία μας της Ευρωπαϊκής Ένωσης, το κάναμε. Ήμασταν παντού, δεν αφήναμε ευκαιρίες και κάθε μέρα αναβαθμίζαμε τον ρόλο της Ελλάδας στο διεθνές στερέωμα και μέσα στην Ευρωπαϊκή Ένωση, κάτι το οποίο είχαν παραδεχθεί και διεθνείς ηγέτες. ‘

Όπως και τότε λοιπόν, έτσι και σήμερα τα ιστορικά, διπλωματικά, γεωπολιτικά ερωτήματα είναι αμείλικτα για την Ελλάδα αλλά εμείς εδώ στο ελληνικό Κοινοβούλιο ασχολούμαστε με το αν τα γαλλικά ή κάποια άλλη γλώσσα θα πρέπει να είναι υποχρεωτική στη Διπλωματική Ακαδημία και με σειρά ζητημάτων τα οποία με λίγη σοβαρότητα θα έπρεπε να έχουμε λύσει εδώ και πάρα πολύ καιρό.

Σήμερα μόνο ένα ερώτημα θα έπρεπε να απασχολεί μια πρωτογενή νομοθετική πρωτοβουλία του Υπουργείου Εξωτερικών: Τι πρέπει να γίνει για να ανταποκριθεί η δομή του Υπουργείου Εξωτερικών στον ρόλο που θέλουμε να διαδραματίσει η Ελλάδα διεθνώς σήμερα; Πιο αναλυτικά, πώς θα προικίσουμε αυτό το Υπουργείο για να ενδυναμώσει τον ρόλο που θέλει να παίξει η Ελλάδα ως παράγοντας σταθερότητας σε έναν κόσμο που βρίσκεται σε κατάσταση αποσύνθεσης;

Δεν υπάρχει σήμερα νοήμων άνθρωπος -και εδώ θα βάλω και τον Υπουργό Εξωτερικών- ο οποίος να υποστηρίζει ότι το Υπουργείο έχει τα μέσα να ανταποκριθεί στις προκλήσεις. Όμως, δεν είναι μόνο θέμα χρημάτων είναι και θέμα επιλογών που αφορά το πώς δαπανάς τα χρήματα που έχεις στη διάθεσή σου. Και θα συμφωνήσω απόλυτα με την επισήμανση της Υφυπουργού στην Επιτροπή Εξωτερικών Υποθέσεων ότι δεν είμαστε μια μεγάλη δύναμη ούτε μια χώρα με ανεξάντλητη οικονομοτεχνική υποδομή. Ναι έτσι είναι, αλλά αυτό ξέρετε τι σημαίνει; Αυτό σημαίνει ότι κάθε ευρώ το οποίο ξοδεύεται πρέπει να πιάνει τόπο και να πολλαπλασιάζει την αξία του.

Είναι έτσι τα πράγματα σήμερα; Πολύ φοβάμαι ότι η απάντηση είναι «όχι» και είναι «όχι» διότι λείπει κάτι που ειπώθηκε στην επιτροπή από τον εκπρόσωπο των διπλωματικών υπαλλήλων, ο οποίος μίλησε για την αντιστοίχιση στρατηγικού σχεδίου, ανθρωπίνου δυναμικού και οικονομικών πόρων, το τρίπτυχο επιτυχίας δηλαδή, κάθε σημαντικού επιτεύγματος: στοχοθεσία, άνθρωποι, χρήματα, σε απόλυτη αντιστοιχία.

Ένα τέτοιο σχέδιο θα απαντούσε εξαρχής σε κρίσιμα ερωτήματα, όπως:

Ποιες είναι οι ανελαστικές ανάγκες για να ανταποκριθεί η Ελλάδα στον διεθνοπολιτικό της ρόλο στη γειτονιά της, στην Ευρωπαϊκή Ένωση, στον κόσμο. Πού θέλουμε να δώσουμε έμφαση στην Οικονομική Διπλωματία, ποια προϊόντα της Ελλάδας θέλουμε να υποστηρίξουμε, από ποιες χώρες -όπως είπε και ο εισηγητής μας- περιμένουμε να προσελκύσουμε επενδύσεις οι οποίες είναι σημαντικές για την ανάπτυξη της οικονομίας μας; Πώς μπορούμε να κρατήσουμε ισχυρό και ενεργό τον απόδημο ελληνισμό, που βλέπουμε ότι σιγά-σιγά με την πάροδο του χρόνου και την αλλαγή των γενεών αρχίζει και αποδυναμώνεται; Τι παρεμβάσεις θέλουμε να κάνουμε μέσα στην Ευρωπαϊκή Ένωση, ποιος είναι ο ρόλος μας εκεί και πώς θα την πιέσουμε τελικά για να παίξει επιτέλους τον ρόλο που οραματίστηκαν οι ιδρυτές της ως πόλος αξιών του ουμανισμού, όπως η ελευθερία, η δημοκρατία και τα ανθρώπινα δικαιώματα, ρόλος τον οποίο έχει απεμπολήσει η Ευρωπαϊκή Ένωση όσο δεν παραδέχεται, δεν αγκαλιάζει τον πολιτισμό της και δεν αγκαλιάζει τον ρόλο της ως πλέον μία από τις μοναδικές δυνάμεις που μπορεί να παίξει αυτό τον ρόλο στον κόσμο; Ποιος είναι ο ρόλος της πολιτισμικής μας παρέμβασης, πώς θα προωθήσουμε την ελληνική ιστορία και την ελληνική γλώσσα στον κόσμο και στα εκπαιδευτικά ιδρύματα;

Αυτά είναι τεράστια ζητήματα για να σταματήσουμε να υποχωρούμε και να αρχίσουμε να προωθούμε αυτά τα θέματα. Ξέρουμε όλοι ότι η δημόσια διπλωματία είναι απαραίτητη παντού, αλλά πρέπει να θέσουμε προτεραιότητες. Όταν δεν έχουμε πολλούς πόρους πρέπει να ξέρουμε πού ακριβώς και πώς θα χρησιμοποιήσουμε το διαδίκτυο και τα μέσα κοινωνικής δικτύωσης για να πετύχουμε τους παραπάνω στόχους, για να αξιοποιήσουμε αυτό το «μεγάφωνο» το οποίο έχουμε στα χέρια μας αυτή τη στιγμή. Και είναι ένα ερώτημα: Θα γίνει ανά πρεσβεία ή θα γίνει κεντρικά;

Αυτά είναι πολύ ουσιαστικά ερωτήματα τα οποία σήμερα δεν υπάρχουν. Και βεβαίως ένα ερώτημα αφορά και τον παραδοσιακό ρόλο της ελληνικής διπλωματίας, που είναι πώς θα εξυπηρετήσει τον Έλληνα πολίτη παγκοσμίως, τον τουρίστα, τον εργαζόμενο σε άλλες χώρες κ.λπ..

Αλλά το κρισιμότερο ερώτημα όλων είναι πώς θα διασφαλίσουμε τη συνέπεια και τη συνέχεια στην απάντηση αυτών των ερωτημάτων στο διηνεκές χρονικά και ανεξαρτήτως κυβερνήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμα, κύριε Πρόεδρε.

Ένα τέτοιο σχέδιο θα μπορούσε να είναι πραγματικά αντικείμενο εθνικής διαβούλευσης ως προς την κατάρτιση και διακομματική συναίνεση ως προς τη στήριξη, με ένα πολύ μεγαλύτερο, αν θέλετε, αποτύπωμα από αυτό το οποίο έχει η εθνική μας άμυνα, στην οποία έχει ήδη επιτευχθεί ένα επίπεδο συναίνεσης, το οποίο θα μπορούσαμε και εδώ να καταφέρουμε.

Ένα τέτοιο σχέδιο θα έπρεπε να συζητάμε σήμερα, ένα τέτοιο σχέδιο είναι αυτό το οποίο χρειάζεται, το οποίο θα απαντήσει και πολύ πιο εύκολα τα υπόλοιπα ερωτήματα που τίθενται από αυτό το νομοσχέδιο. Πολύ φοβάμαι ότι μετά από πέντε χρόνια διακυβέρνησης ένα τέτοιο σχέδιο δεν έχει περάσει καν από το μυαλό της Κυβέρνησης. Ειπώθηκε πάλι στην επιτροπή: Ο κόσμος αλλάζει, αλλά το ΥΠΕΞ και τα στελέχη του δυστυχώς αντί να πρωτοπορούν στην αιχμή των εξελίξεων, είναι αναγκασμένοι συχνά να εστιάζουν την προσοχή τους σε ζητήματα καθημερινότητας, όπερ εστί μεθερμηνευόμενο: Νηστικό αρκούδι χωρίς στρατηγική, δομή, ανθρώπους και πόρους δεν χορεύει! Αυτό ακριβώς συμβαίνει και με αυτό το νομοσχέδιο: Βουλιάζει στην καθημερινότητα, αντί να σχεδιάζει το μέλλον με αισιοδοξία. Αυτό ακριβώς συμβαίνει κάθε φορά που αντί για τολμηρές παρεμβάσεις και μεταρρυθμίσεις, ουσιαστικά κάνουμε μερεμέτια όπως αυτό το νομοσχέδιο.

Αλλά δεν είναι δυνατόν σε μια τέτοια κρίσιμη εποχή ο πήχης για το Υπουργείο Εξωτερικών να είναι τόσο χαμηλά, ειδικά από ανθρώπους οι οποίοι το έχουν ζήσει και ξέρουν και τις ελλείψεις του αλλά και τις δυνατότητές του, αν είχε τους πόρους και αν είχε τη δομή και τους ανθρώπους που θα έπρεπε, όπως η κ. Παπαδοπούλου. Είναι πραγματικά κρίμα.

Η θέση της Ελλάδας παγκοσμίως εξαρτάται από τέσσερις παράγοντες: τον στρατό της, τη διπλωματία της, την οικονομία της, τον πολιτισμό της και την εξωστρέφειά του, αλλά μόνο ένα από τα τέσσερα είναι κομβικό για να υπάρχουν τα άλλα τέσσερα και αυτό είναι η διπλωματία από τον κάθε υπάλληλο μέχρι και τον κάθε πρέσβη.

Και εκεί θα διαφωνήσω με προλαλήσαντες οι οποίοι είπαν ότι μόνο ο Υπουργός Εξωτερικών κάνει εξωτερική πολιτική. Ειδικά ο σημερινός Υπουργός Εξωτερικών ξέρει πάρα πολύ καλά ότι εκείνος μπορεί να δώσει τις εντολές, αλλά από κάτω η δουλειά που γίνεται από τους διπλωμάτες είναι μάχη σώμα με σώμα και πολλές φορές οι διπλωμάτες μας δίνουν μάχες οι οποίες χρειάζονται δικές τους πρωτοβουλίες, πόρους και δυνατότητες. Τους αξίζει κάτι περισσότερο, τους αξίζει κάτι πολύ καλύτερο και αυτό δεν ανταποκρίνεται ούτε στον ρόλο ούτε στη σημασία τους.

Γι’ αυτό, κύριε Υπουργέ, εμείς θα καταψηφίσουμε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Τάσος Χατζηβασιλείου, Βουλευτής της Νέας Δημοκρατίας.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα συζητάμε και ψηφίζουμε ένα σημαντικό νομοσχέδιο που αναβαθμίζει την οργάνωση και τη λειτουργία ενός κομβικού Υπουργείου, του Υπουργείου των Εξωτερικών, του φορέα που έχει την ευθύνη για την εξωτερική πολιτική της πατρίδας.

Μάλιστα σήμερα ρυθμίζονται σοβαρά ζητήματα που αφορούν τη διπλωματική ακαδημία, την υπηρεσιακή κατάσταση των στελεχών του Υπουργείου, αλλά και το κτηριακό απόθεμα, ζήτημα πολύ σημαντικό που έχει να ακουμπηθεί από μια κυβέρνηση πάρα πολύ καιρό.

Ξεχωρίζω λοιπόν, την αναβάθμιση της Ελληνικής Διπλωματικής Ακαδημίας και την επέκταση της συνεργασίας της με εγχώριους, αλλά και διεθνείς φορείς για την καλύτερη κατάρτιση των αυριανών διπλωματών. Επιπλέον, είναι πολύ χρήσιμη και η ρύθμιση για τα κτήρια τα οποία στεγάζουν τις διπλωματικές και προξενικές αρχές μας σε όλο τον κόσμο.

Κύριε Υπουργέ, η δέσμευση 10% επί των αδιάθετων καθαρών εισπράξεων από τα προξενικά τέλη θα κατευθύνεται αποκλειστικά στη συντήρηση και επισκευή αυτών των κτηρίων που κατέχει το δημόσιο οπουδήποτε στον κόσμο και αυτή η εξέλιξη την οποία φέρνετε σήμερα στη Βουλή είναι πράγματι πολύ κομβική για τη λειτουργία του Υπουργείου σας. Άλλωστε το ΥΠΕΞ είναι εκείνο το οποίο γνωρίζει καλύτερα από τον καθένα τις ανάγκες των δικών του κτηρίων. Άρα, είναι ο καλύτερος διαχειριστής και συντηρητής της δημόσιας περιουσίας στο εξωτερικό, πάντα προς όφελος της πατρίδας.

Τέλος, το νομοσχέδιο αυτό ρυθμίζει μια σειρά από σημαντικά υπηρεσιακά ζητήματα, με στόχο τη στήριξη των διοικητικών, των τεχνικών και των διπλωματικών υπαλλήλων μας. Η Κυβέρνηση και η πολιτική ηγεσία του Υπουργείου των Εξωτερικών στηρίζουν τα στελέχη της ελληνικής διπλωματίας, τους ανθρώπους εκείνους που καθημερινά δίνουν μάχη για τα εθνικά συμφέροντα σε κάθε γωνιά του πλανήτη.

Κύριε Υπουργέ, εμπιστευόμαστε απολύτως εσάς, τους Υφυπουργούς και όλα τα στελέχη του Υπουργείου Εξωτερικών και αναγνωρίζουμε τα σημαντικά εθνικά αποτελέσματα της δουλειάς σας. Αναγνωρίζουμε ότι το τελευταίο διάστημα έχει πράγματι ανακτηθεί το διεθνές κύρος της χώρας χάρη στους χειρισμούς αυτής της Κυβέρνησης.

Και επειδή ακούγονται διάφορα αυτές τις ημέρες από την Αντιπολίτευση κυρίως για τις διεθνείς υποθέσεις της χώρας, θα ήθελα για άλλη μια φορά να τονίσω ότι η Κυβέρνηση Μητσοτάκη ασκεί εξωτερική πολιτική με αυτοπεποίθηση, με σχέδιο και με γνώμονα το Διεθνές Δίκαιο. Και έχουν ακουστεί από διάφορα κέντρα κατηγορίες περί δήθεν κατευνασμού, δήθεν ενδοτισμού και άλλα τέτοια συναφή.

Ας καταλάβουν λοιπόν, όλοι πάρα πολύ καλά ότι η επιλογή της Κυβέρνησης να συνομιλεί με όλους, της Τουρκίας συμπεριλαμβανομένης, είναι ξεκάθαρα μια επιλογή ευθύνης και σοβαρότητας. Άλλωστε η χώρα έχει πίστη στη δύναμη των επιχειρημάτων της και τα προβάλλει σταθερά χωρίς κανένα απολύτως φοβικό σύνδρομο. Άλλωστε, κυρίες και κύριοι συνάδελφοι, διάλογος δεν σημαίνει υποχώρηση ή αλλαγή εθνικών θέσεων, αντιθέτως σημαίνει συζήτηση με σκοπό την εξεύρεση πιθανών σημείων σύγκλισης. Άλλωστε αυτός είναι ο σκοπός της διπλωματίας.

Άρα, ο λαϊκισμός σε θέματα εξωτερικής πολιτικής δεν είναι απλώς άκαιρος, είναι πάνω από όλα επικίνδυνος για τα εθνικά συμφέροντα. Και οποτεδήποτε η εξωτερική πολιτική έγινε αντικείμενο δημαγωγίας, τα αποτελέσματα ήταν δυστυχώς αρνητικά για τα εθνικά μας συμφέροντα. Έτσι λοιπόν καλούμε όλες τις δυνάμεις να σταθούν στο ύψος των περιστάσεων.

Και ειρήσθω εν παρόδω, ακόμη και χθες η παρουσία του Έλληνα Πρωθυπουργού στο Λίβανο δείχνει ότι πράγματι η Ελλάδα είναι μια δύναμη προστασίας των χριστιανικών κοινοτήτων στη Μέση Ανατολή και ένας πάροχος ασφαλείας. Αρέσει δεν αρέσει σε κάποιους, η Ελλάδα είναι ένας έντιμος συνομιλητής που μπορεί να μιλάει με ειλικρίνεια με όλες τις πολιτικές ηγεσίες στη Μέση Ανατολή, με όλες τις θρησκευτικές κοινότητες και με όλες τις μειονότητες.

Επιπλέον, κυρίες και κύριοι συνάδελφοι, σήμερα κατατέθηκε και μια σημαντική τροπολογία του Υπουργείου Εσωτερικών από τον κ. Λιβάνιο, αυτή που αφορά τη χρηματοδότηση των Σπαρτιατών. Αυτή λοιπόν η ρύθμιση υποχρεώνει τους Σπαρτιάτες να επιστρέψουν στο ακέραιο το ποσό της χρηματοδότησης που είχαν πάρει στις εκλογές, καθώς δεν συμμετείχαν στην αναμέτρηση των ευρωπαϊκών εκλογών. Πρόκειται λοιπόν, για μια τροπολογία η οποία θωρακίζει απολύτως τους δημοκρατικούς θεσμούς και το δημοκρατικό πολίτευμα.

Ακούω από το πρωί τις αιτιάσεις των συναδέλφων του ΠΑΣΟΚ περί δήθεν δικαίωσής τους, όμως η ρύθμιση τέτοιων ζητημάτων δεν πρέπει να γίνεται με πρόχειρες τροπολογίες, πρέπει να γίνεται με διατάξεις επεξεργασμένες και κυρίως, νομικά ισχυρές και έγκυρες. Η Κυβέρνηση από την πρώτη στιγμή ανέλαβε δράση σχετικά με τις δραστηριότητες των Σπαρτιατών και την επιστροφή των ποσών που έλαβαν ως επιχορήγηση.

Σήμερα λοιπόν, έχουμε μια τροπολογία άρτια γραμμένη και τεκμηριωμένη, διότι εμείς προτιμούμε ένα ουσιαστικό αποτέλεσμα παρά ένα επικοινωνιακό τέχνασμα. Και μάλιστα τους τελευταίους μήνες από τη στιγμή που είχε αναδειχθεί το ζήτημα αυτό, οι Σπαρτιάτες δεν είχαν λάβει ούτε ένα ευρώ.

Επίσης, ακούμε εδώ σήμερα από το πρωί ότι δήθεν η Νέα Δημοκρατία χάρηκε για τις ψήφους των Ανεξάρτητων Βουλευτών που προέρχονται από τους Σπαρτιάτες στον προϋπολογισμό. Ακούμε λοιπόν ότι δήθεν η Νέα Δημοκρατία έχει, λέει, εκλεκτικές ή επιλεκτικές συγγένειες. Λίγο έμεινε να μας πει η Αντιπολίτευση ότι η Νέα Δημοκρατία είναι και ακροδεξιό κόμμα, κυρίες και κύριοι συνάδελφοι. Ψυχραιμία λοιπόν και σοβαρότητα. Είναι δικαίωμα του κάθε Βουλευτή να ψηφίζει κατά το δοκούν, όμως αυτό δεν σημαίνει ότι άνθρωποι με συγκεκριμένο πολιτικό παρελθόν και διαδρομή θα ενταχθούν στη Νέα Δημοκρατία. Η επιστημονική φαντασία λοιπόν έχει και κάποια όρια.

Τέλος, θα ήθελα σήμερα να χαιρετίσω και μια άλλη σημαντική τροπολογία που κατέθεσε το Υπουργείο Εθνικής Άμυνας και ο κ. Δένδιας που ρυθμίζει ένα πάγιο αίτημα των επαγγελματιών οπλιτών. Πλέον οι ΕΠΟΠ θα αποχωρούν με τη συμπλήρωση τριάντα πέντε ετών υπηρεσίας ή με τη συμπλήρωση του εξηκοστού έτους ηλικίας, αντί του πεντηκοστού που ίσχυε μέχρι σήμερα. Αυτό τι σημαίνει; Ότι η Κυβέρνηση Μητσοτάκη αναγνωρίζει την προσφορά του Έλληνα επαγγελματία οπλίτη στις Ένοπλες Δυνάμεις. Είμαστε λοιπόν απολύτως υπερήφανοι για τους στρατιωτικούς μας που με υψηλό φρόνημα και ήθος εγγυώνται την ακεραιότητα της πατρίδας, γι’ αυτό λοιπόν τους στηρίζουμε με κάθε τρόπο.

Κύριε Υπουργέ, κύριε Γεραπετρίτη, για όλους αυτούς τους λόγους, στηρίζουμε και το νομοσχέδιό σας και τις τροπολογίες που το συνοδεύουν.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Κοινοβουλευτικός Εκπρόσωπος της Νέας Αριστεράς, ο κ. Δημήτρης Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, επιτρέψτε μου να ξεκινήσω -νομίζω ότι είναι απαραίτητο- με μια αναφορά στα ζητήματα της οικονομίας, πριν έρθω στα ζητήματα της εξωτερικής πολιτικής.

Δεν θα επιμείνω στη συνολική κριτική στον προϋπολογισμό της Κυβέρνησης. Νομίζω ότι το καταστήσαμε σαφές, τουλάχιστον από τη δική μας πλευρά με τις παρεμβάσεις μας κατά τη διάρκεια της συζήτησης του προϋπολογισμού, ότι έχουμε να κάνουμε με μια οικονομική πολιτική, η οποία είναι πολιτική αντίστροφης αναδιανομής και ενίσχυσης των υψηλών εισοδημάτων και της κερδοφορίας των επιχειρήσεων.

Δεν μπορώ όμως να μην αναφερθώ συγκεκριμένα στα δύο ζητήματα που προέκυψαν από την ομιλία του Πρωθυπουργού κατά την κυριακάτικη ομιλία του στον προϋπολογισμό και αφορούν τις λεγόμενες εξαγγελίες του.

Πρώτον, η κοροϊδία με τις τράπεζες. Προκαλεί εντύπωση, επιτρέψτε μου, σε σχέση με αυτές τις εξαγγελίες το γεγονός ότι το ΠΑΣΟΚ πανηγυρίζει, νομίζοντας ότι επέτυχε μείζονα κοινοβουλευτική νίκη.

Ποια είναι ακριβώς η νίκη, την ώρα που οι ελληνικές τράπεζες έχουν συσσωρευμένα κέρδη 12 δισεκατομμύρια ευρώ στην τετραετία, έχουν 3,5 δισεκατομμύρια κέρδη στο εννιάμηνο του 2024 και υπολογίζεται ότι η χρονιά θα κλείσει περίπου με κέρδη που θα αγγίξουν τα 5 δισεκατομμύρια ευρώ. Έχουν στο εννιάμηνο του 2024 1,5 δισεκατομμύριο έσοδα από τις προμήθειες και υπολογίζεται ότι στο τέλος του έτους τα έσοδα από τις προμήθειες των τραπεζών θα αγγίξουν τα 2 δισεκατομμύρια ευρώ και ίσως και να τα ξεπεράσουν;

Νομοθετεί λοιπόν ο κ. Μητσοτάκης μέσα σε αυτή τη συνθήκη δύο βασικά μέτρα. Ποια είναι αυτά; Μέτρα περιορισμού των προμηθειών –προσέξτε- ύψους 150 εκατομμυρίων. Μιλάμε για μικρότερη επιβάρυνση από 10%. Περίπου στο 7,5% υπολογίζεται η επιβάρυνση «χάδι» επί των εσόδων και μάλιστα για συναλλαγές οι οποίες δεν αφορούν το σύνολο των συναλλασσόμενων, αλλά πολύ συγκεκριμένες κατηγορίες.

Υπάρχει ένα δεύτερο μέτρο, το οποίο το ΠΑΣΟΚ χαρακτηρίζει και αυτό μείζονα κοινοβουλευτική νίκη του. Και αναρωτιέται κάποιος, θεωρείται μεγάλη κοινοβουλευτική νίκη τα 100 εκατομμύρια που θα δώσουν οι τράπεζες για το φορέα απόκτησης και επαναμίσθωσης ακινήτων; Αυτός ο φορέας προβλέπεται από τον πτωχευτικό νόμο του κ. Σταϊκούρα και είναι ένας ληστρικός οργανισμός ο οποίος λειτουργεί ως εργαλείο αφαίμαξης των δανειοληπτών.

Τι προβλέπεται; Τι θα κάνει αυτός ο φορέας; Θα επανανοικιάζει τα ακίνητα στους ιδιοκτήτες τους, οι ιδιοκτήτες επί δώδεκα χρόνια θα πληρώνουν μίσθωμα, αυτό το μίσθωμα δεν θα υπολογίζεται ως αποπληρωμή του δανείου τους και μετά από δώδεκα χρόνια θα πρέπει να πληρώσουν το σύνολο του δανείου αν θέλουν να επαναγοράσουν το ακίνητό τους. Και αυτό θεωρείται προοδευτικό μέτρο για το οποίο οι συνάδελφοι και οι συναδέλφισσες του ΠΑΣΟΚ θεωρούν ότι κατήγαγαν μείζονα κοινοβουλευτική νίκη.

Θα έλεγα ότι αντί να ακκίζονται κάποιοι για τον δήθεν παραγωγικό τους ρόλο και τη δημιουργική τους Αντιπολίτευση, θα ήταν καλύτερο να αποκαλύπτουν την ουσία της πολιτικής της Κυβέρνησης της Νέας Δημοκρατίας. Ο δρόμος της συναίνεσης και της δημιουργικής εντός εισαγωγικών «Αντιπολίτευσης» και συνεργασίας δεν είναι κατά τη γνώμη μας ο δρόμος της υπεράσπισης της κοινωνικής πλειοψηφίας.

Ζήτημα δεύτερο, πάλι επιμένω στα ζητήματα της οικονομίας, κύριε Υπουργέ, θα μου επιτρέψετε. Κοροϊδία και εξαπάτηση με τη συμμετοχή στα φάρμακα των χαμηλοσυνταξιούχων. Ο κ. Μητσοτάκης εξήγγειλε από τούτο εδώ το Βήμα τον δήθεν μηδενισμό της συμμετοχής στα φάρμακα των χαμηλοσυνταξιούχων, ρύθμιση η οποία ισχύει πριν από το 2019. Και τι καταγγέλλει το δίκτυο των συνταξιούχων; Λέει ότι από το 2020 η ρύθμιση αυτή δεν εφαρμόζεται χωρίς να έχει καταργηθεί νομοθετικά. Και έρχεται ο κ. Μητσοτάκης τώρα και την επανεξαγγέλλει!

Καταλαβαίνετε ότι αν είστε εντάξει με τους εαυτούς σας και με τις εξαγγελίες του κ. Μητσοτάκη θα πρέπει τα χρήματα μεταξύ 2020 και 2024 από τη ρύθμιση αυτή, η οποία δεν εφαρμόστηκε χωρίς να έχει καταργηθεί νομοθετικά, να επιστραφούν αναδρομικά. Δεν γίνεται διαφορετικά. Θα δούμε λοιπόν αν θα το κάνετε.

Έρχομαι στα ζητήματα της εξωτερικής πολιτικής. Αληθεύει, κύριε Υπουργέ, ότι βρισκόμαστε σε περίοδο μεγάλων παγκόσμιων γεωπολιτικών ανακατατάξεων, ανακατατάξεων όμως που δεν επιτρέπουν κατά κανέναν τρόπο οποιαδήποτε αισιοδοξία. Έχουμε αλλαγή της ηγεσίας στις Ηνωμένες Πολιτείες με τη νίκη του Τραμπ, εξελίξεις στο πολιτικό μέτωπο στην Ουκρανία, γενικευμένη κρίση στη Μέση Ανατολή με τελευταίο επεισόδιο την πτώση του αιμοσταγούς καθεστώτος Άσαντ και τη νίκη των τζιχαντιστών, που κατά κανένα τρόπο δεν είναι λόγος για να πανηγυρίζουμε. Ανοίγει νέος κύκλος βίας στη Συρία.

Είχαμε τη χθεσινή παρουσία του Πρωθυπουργού κ. Μητσοτάκη στο Λίβανο όπου είπε πολλά για τον σεβασμό του Διεθνούς Δικαίου, για την ανάγκη της προστασίας της ειρήνης και της εδαφικής ακεραιότητας και στο Λίβανο και στη Συρία. Ένα πράγμα μόνο δεν είπε. Δεν ανέδειξε την εγκληματική ευθύνη του Ισραήλ για την κατάσταση στην οποία βρίσκεται αυτή τη στιγμή η Μέση Ανατολή και το μόνο στο οποίο περιορίστηκε ήταν να μιλήσει για την ανάγκη να περάσει ανθρωπιστική βοήθεια στη Γάζα. Αυτό είναι το πρόβλημα σήμερα στη Μέση Ανατολή και στην Παλαιστίνη ή το γεγονός ότι ένας λαός κατασφάζεται;

Και είχαμε πριν από λίγες ημέρες και αυτή την αδιανόητη δήλωση του Κυβερνητικού Εκπροσώπου, ο οποίος ούτε λίγο ούτε πολύ έκανε κριτική στις αποφάσεις του Διεθνούς Ποινικού Δικαστηρίου στη Χάγη. Εσείς, κύριε Υπουργέ, συμφωνείτε με αυτή τη δήλωση ότι δεν βοηθά; Δεν βοηθάει είπε ο κ. Μαρινάκης. Και θα έπρεπε να προσέχει λίγο περισσότερο όταν αναφέρεται σε αποφάσεις διεθνών δικαστηρίων, με δεδομένο ότι η βασική δύναμη της χώρας στην διπλωματική της τοποθέτηση και στην τοποθέτησή της στο διεθνές στερέωμα είναι ακριβώς ο σεβασμός των αποφάσεων των διεθνών δικαστηρίων και του Διεθνούς Δικαίου.

Σε σχέση –συνεχίζω- με τις γεωπολιτικές ανακατατάξεις τα κρίσιμα είναι ότι την ώρα που συμβαίνουν όλα αυτά, το ΝΑΤΟ λειτουργεί σαν εμβρυουλκός για τη μετατροπή της ευρωπαϊκής οικονομίας σε πολεμική οικονομία και στην ίδια κατεύθυνση κινούνται και οι προτάσεις Ντράγκι. Και ο Πρωθυπουργός με τη στάση του δεν αφήνει περιθώρια για παρερμηνείες ως προς τη θέση της Ελλάδας απέναντι σε αυτή τη στρατηγική. Είναι απολύτως ευθυγραμμισμένος και στην ίδια ακριβώς σελίδα σε σχέση με τη στρατηγική της μετατροπής τόσο της Ελλάδας όσο και της Ευρώπης σε πολεμική οικονομία.

Δυστυχώς, κύριε Υπουργέ, θεωρώ ότι η Κυβέρνηση έχει εγκαταλείψει την ενεργητική διπλωματία και την έχει αντικαταστήσει με τη διπλωματία της κούρσας εξοπλισμών και μάλιστα με βάση τις νατοϊκές προτεραιότητες όχι τις προτεραιότητες της άμυνας της χώρας. Και ορθώς σας επισήμανε η εισηγήτρια μας, η κ. Αναγνωστοπούλου, ότι δεν υπάρχει σχεδιασμός σε ό,τι αφορά τις αμυντικές δαπάνες της χώρας μεταξύ Υπουργείου Εξωτερικών και Υπουργείου Εθνικής Άμυνας αλλά μια πολιτική που βρίθει αντιφάσεων και αδυναμιών.

Έχω την εκτίμηση ότι υπάρχει μεγάλη απόσταση στη ρητορική μεταξύ των δύο Υπουργείων και αυτή την απόσταση οφείλω να την επισημάνω. Νομίζω ότι αναδεικνύεται μείζονα κυβερνητική αντινομία από αυτήν την απόσταση. Εκτιμώ, όμως, ότι από αυτήν την κυβερνητική αντινομία δεν μπορείτε να ξεφύγετε με την απομάκρυνση του κ. Σαμαρά. Θα την βρίσκεται διαρκώς μπροστά σας, γιατί είναι εγγεγραμμένη στον πυρήνα της παράταξης την οποία εκπροσωπείτε. Είναι αντινομία που αφορά αποκλίνουσες τακτικές σε ό,τι αφορά το θέμα των ελληνοτουρκικών σχέσεων. Σε αυτό όμως που δεν υπάρχουν αποκλίσεις, είναι στο θέμα της κούρσας εξοπλισμών –σε αυτό συμφωνείτε όλοι- και της μετατροπής ακριβώς της Ευρώπης σε πολεμική οικονομία.

Το δυστύχημα εδώ είναι ότι τόσο το ΠΑΣΟΚ όσο και ο ΣΥΡΙΖΑ συγκλίνουν σε αυτή τη στρατηγική. Υπερψήφισαν αμφότεροι τις πιστώσεις του Υπουργείου Άμυνας δίνοντας λευκή επιταγή στην κυβερνητική πολιτική και στον κ. Μητσοτάκη, σε μια περίοδο μάλιστα που αυτό που παίζεται είναι ακριβώς η πορεία προς αλλαγή των όρων συγκρότησης των ευρωπαϊκών οικονομιών, ακριβώς αυτή η μετατροπή της Ευρώπης σε πολεμική οικονομία.

Δεν έχουμε να κάνουμε με ήσσονος σημασίας ζήτημα, ούτε έχουμε να κάνουμε με συμβολική κίνηση που δήθεν θέλει να υπογραμμίσει την εθνική ενότητα και την εθνική ομοψυχία. Έχουμε να κάνουμε με τη μεγάλη διαιρετική τομή της εποχής μας, την διαιρετική τομή μεταξύ πολέμου και ειρήνης.

Και ειρήσθω εν παρόδω, να θυμίσω στον ΣΥΡΙΖΑ ότι ήταν αυτή η διαιρετική τομή η οποία αποτέλεσε και τον λόγο της μεγάλης διάσπασης του εργατικού κινήματος εκατόν δέκα χρόνια πριν, το 1914, όταν οι σοσιαλδημοκρατικές ηγεσίες επέλεξαν να στηρίξουν τις πολεμικές πιστώσεις με κέντρο τη Γερμανία και κάποιοι είπαν το μεγάλο «όχι» σε αυτήν την κίνηση, πράγμα το οποίο οδήγησε στη μεγάλη διαιρετική τομή στο εσωτερικό του εργατικού κινήματος μεταξύ σοσιαλδημοκρατών και στη συνέχεια κομμουνιστών. Βεβαίως, το ΠΑΣΟΚ δεν έχει κανένα λόγο να έχει πρόβλημα με αυτήν την ιστορία. Η ιστορία της σοσιαλδημοκρατίας είναι ενδεχομένως κομμάτι της δικής του ιστορίας. Τι λέει ο ΣΥΡΙΖΑ, όμως, γι’ αυτά; Η μετατόπισή του είναι απολύτως καθαρή.

Κλείνω με δυο λόγια για το νομοσχέδιο. Θα πάρω και το τρίλεπτό μου, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να μην το κάνετε. Θα παρακαλούσα να είστε όσο πιο σύντομος μπορείτε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα προσπαθήσω.

Ο κ. Γεραπετρίτης προηγουμένως έδειξε να ενοχλείται από την τοποθέτηση ενός άλλου Κοινοβουλευτικού Εκπροσώπου για το γεγονός ότι άνοιξε μια σειρά από ζητήματα, εν πάση περιπτώσει, τα οποία δεν σχετίζονταν άμεσα με το νομοσχέδιο. Θα πω, όμως, εδώ το εξής, ότι αυτός ο οποίος άλλαξε πρώτος στην ατζέντα ήταν η Κυβέρνηση και μάλιστα με μια εκπρόθεσμη τροπολογία, η οποία ήρθε χθες το βράδυ, ανεξαρτήτως του αν συμφωνούμε ή διαφωνούμε με την τροπολογία. Και είναι κάπως ειρωνικό, με την έννοια ότι η κατάθεση της τροπολογίας αυτής έρχεται σε ένα νομοσχέδιο το οποίο επισπεύδετε εσείς, κύριε Γεραπετρίτη, που ήσασταν και ο συγγραφέας του νόμου για την καλή νομοθέτηση. Επομένως, όταν είναι η ίδια η Κυβέρνηση που επιλέγει έναν τρόπο αλλαγής των όρων της κοινοβουλευτικής συζήτησης, μην ενοχλείστε επειδή κάποιος άλλος επιθυμεί να ανοίξει ένα άλλο πολιτικό θέμα, το οποίο ο ίδιος ιεραρχεί ως σημαντικό. Τέλος πάντων, αυτό είναι το λιγότερο.

Κύριε Υπουργέ, το νομοσχέδιο αυτό είναι, κατά τη γνώμη μου, πολύ πίσω από τις πραγματικές ανάγκες του Υπουργείου Εξωτερικών, Και με βάση τον προϋπολογισμό, έχουμε στάσιμη χρηματοδότηση, τεράστιες ελλείψεις προσωπικού, επιδείνωση της θέσης των εργαζομένων με αυταρχικοποίηση των δομών και των όρων εργασίας. Η υπόθεση της άδειας μητρότητας, την οποία βεβαίως είπατε ότι θα ξαναδείτε και την οποία θα διορθώσετε, είναι όμως ενδεικτική μιας αντίληψης και μιας κατεύθυνσης. Και φυσικά, υπάρχει απαξίωση των προξενείων και τόσων άλλων. Τι αποδεικνύουν όλα αυτά; Ποιο είναι το πολιτικό συμπέρασμα; Ότι έχετε ιεραρχήσει τις εξοπλιστικές δαπάνες πολύ υψηλότερα από την ανάγκη ενίσχυσης της ελληνικής διπλωματίας. Αυτό είναι το πολιτικό συμπέρασμα.

Κλείνοντας, σε σχέση με την τροπολογία για τη χρηματοδότηση των Σπαρτιατών, βρεθήκαμε από την πρώτη στιγμή της πολιτικής μας ύπαρξης -ως πρόσωπα εννοώ, αλλά και ως κόμμα- στην πρώτη γραμμή των αγώνων απέναντι στον φασισμό διαχρονικά. Θα υπερψηφίσουμε την τροπολογία, αλλά θα την υπερψηφίσουμε χωρίς αυταπάτες, κυρίες και κύριοι συνάδελφοι, χωρίς την αυταπάτη ότι ο φασισμός, που σηκώνει κεφάλι με πάρα πολλές μορφές, μπορεί να αντιμετωπιστεί με διοικητικά διατάγματα. Ο φασισμός δεν αντιμετωπίζεται με διοικητικά διατάγματα, αντιμετωπίζεται με πολιτικό και ιδεολογικό αγώνα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Επίσης, δεν αντιμετωπίζεται, κύριε Υπουργέ, υιοθετώντας τμήματα της πολιτικής του ατζέντας και των πολιτικών του προτεραιοτήτων. Διότι αυτό δεν κάνατε και εσείς -για να πάρω ένα μόνο παράδειγμα από την τελευταία εβδομάδα- συντασσόμενος με την ευρωπαϊκή γραμμή για την αναστολή των παροχών ασύλου στους πρόσφυγες από τη Συρία; Αυτό δεν είναι η υιοθέτηση της ακροδεξιάς ατζέντας; Αυτό δεν είναι παραχώρηση, η οποία στην πραγματικότητα νομιμοποιεί αυτές τις αντιλήψεις; Εκεί, λοιπόν, δίνεται ο πραγματικός αγώνας απέναντι στην ακροδεξιά, όχι στα λόγια, όχι στα διοικητικά διατάγματα, στην καθημερινή πολιτική πάλη απέναντι στις ιδέες και τις πρακτικές της ακροδεξιάς και του φασισμού.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», πενήντα τρεις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Άστρους Κυνουρίας του Νομού Αρκαδίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από τη Νέα Δημοκρατία ο κ. Ανδριανός.

Παρακαλώ, κύριε συνάδελφε.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, την Κυριακή σε αυτήν την Αίθουσα ψηφίσαμε τον προϋπολογισμό του 2025, με τον οποίο επικυρώνεται με τον πλέον εμφατικό τρόπο η αποτελεσματική οικονομική πολιτική της Κυβέρνησης, μια πολιτική που εξυπηρετεί ταυτόχρονα τους στόχους της δημοσιονομικής σταθερότητας, της εξασφάλισης των προϋποθέσεων της βιώσιμης ανάπτυξης και της ουσιαστικής στήριξης της κοινωνίας και ιδιαίτερα των περισσότερο ευάλωτων νοικοκυριών και ομάδων. Πρόκειται για μια πολιτική που τα τελευταία πέντε χρόνια, συχνά μέσα σε πολύ δύσκολες διεθνείς προκλήσεις -αναφέρω χαρακτηριστικά, για να θυμόμαστε, την πανδημία, τους πολέμους, τη γεωγραφική γειτονιά μας, την ενεργειακή κρίση- επιτρέπει στη χώρα μας χρόνο με τον χρόνο να ανεβάζει ταχύτητα, να παράγει θετικά αποτελέσματα για την κοινωνία.

Το νομοσχέδιο, λοιπόν, που συζητάμε σήμερα, λίγες μέρες πριν την αλλαγή του ημερολογιακού έτους, υπογραμμίζει αυτήν τη σταθερή δέσμευση της Κυβέρνησης για παραγωγή θετικού αποτελέσματος και συνολική αναβάθμιση των δυνατοτήτων και των επιδόσεων της πατρίδας μας σε κάθε κρίσιμο τομέα δράσης.

Το νομοσχέδιο έχει, βεβαίως, ερανιστικό χαρακτήρα. Αφορά μια σειρά από επιμέρους αναγκαίες ρυθμίσεις για την επίλυση υπαρκτών προβλημάτων και την αντιμετώπιση προκλήσεων που αφορούν την επιτέλεση του εξαιρετικά ευαίσθητου έργου του Υπουργείου Εξωτερικών. Η φιλοσοφία, όμως, που διατρέχει αυτές τις επιμέρους ρυθμίσεις αποκαλύπτει τη βούληση για την περαιτέρω αναβάθμιση της λειτουργίας αυτού του κρίσιμου Υπουργείου, των φορέων και των θεσμών του και αυτό βεβαίως το πιστώνεται ο Υπουργός, ο κ. Γεραπετρίτης, και οι συνεργάτες του.

Ξεκινώ, κατ’ αρχάς, από την αναδιοργάνωση της Διπλωματικής Ακαδημίας με τη συμβολική μετονομασία της σε Ελληνική Διπλωματική Ακαδημία, την επέκταση του πλαισίου των συνεργασιών της με εθνικούς και διεθνείς φορείς και τις τροποποιήσεις στη διάρθρωσή της, τις αρμοδιότητες του Εκπαιδευτικού Συμβουλίου και τη διαδικασία φοίτησης. Οι σχετικές προβλέψεις ενισχύουν ουσιαστικά την ακαδημία στην αποστολή της, της επιτρέπουν να επικεντρωθεί αποτελεσματικότερα στο καθαυτό έργο της παραγωγής ικανού διπλωματικού δυναμικού και να ανταποκριθεί ακόμη ουσιαστικότερα στις σύγχρονες απαιτήσεις της κατάρτισης αυτών των κρίσιμων αξιωματούχων.

Σημαντικές είναι, εξάλλου, και οι προβλέψεις για την ενίσχυση του ανθρώπινου δυναμικού με τη δημιουργία αναγκαίων νέων θέσεων προσωπικού, ιδίως σε θέματα τεχνικής υποστήριξης, την επικαιροποίηση του πλαισίου αξιολόγησης και προαγωγής με τη μείωση του χρόνου της απαιτούμενης υπηρεσίας σε συγκεκριμένους κλάδους, ώστε να ενισχυθεί η επαγγελματική εξέλιξη των στελεχών του Υπουργείου και η ρύθμιση ζητημάτων όπως τα νοσήλια, οι άδειες μητρότητας, ανατροφής τέκνων, αλλά και οι όροι εργασίας, οι συμβάσεις και η αντιμισθία του προσωπικού στις Αρχές Εξωτερικής Υπηρεσίας.

Ιδιαίτερη σημασία έχουν, ακόμα, οι διατάξεις που αφορούν τις κτηριακές υποδομές και επιτρέπουν, με τη μεταφορά της διοίκησης και διαχείρισης ακινήτων κυριότητας του ελληνικού δημοσίου στο Υπουργείο Εξωτερικών, την καλύτερη αξιοποίηση και συντήρησή τους και τη διάθεση ποσοστού 10% από τα αδιάθετα καθαρά έσοδα των προξενικών τελών για τη συντήρηση και επισκευή κτηρίων όπου στεγάζονται διπλωματικές και προξενικές αρχές. Αντιμετωπίζεται έτσι ένα υπαρκτό και συχνά οξύ πρόβλημα που γιγαντώθηκε με την οικονομική κρίση της προηγούμενης δεκαετίας και δυσχέρανε με πολλούς και σημαντικούς τρόπους την επιτέλεση του διπλωματικού έργου και ευρύτερα της εξωτερικής πολιτικής της χώρας, επηρεάζοντας αρνητικά τη διεθνή εικόνα μας, αλλά και τους όρους ζωής και εργασίας των διπλωματικών και διοικητικών στελεχών στα κρίσιμα αυτά πόστα.

Κυρίες και κύριοι συνάδελφοι, η σημασία της εξωτερικής πολιτικής είναι διαχρονικά δεδομένη, ιδιαίτερα στην τρέχουσα συγκυρία όπου η αστάθεια και οι ανακατατάξεις στην ευρύτερη γειτονιά μας καθιστούν ακόμη επιτακτικότερη την ισχυρή υπεράσπιση των δικαίων και των συμφερόντων της πατρίδας μας, αλλά και την προάσπιση του Διεθνούς Δικαίου, της ειρήνης, της φιλελεύθερης δημοκρατίας, του ευρωπαϊκού κεκτημένου έναντι επιβουλών που αμφισβητούν τις αρχές αυτές και επιδιώκουν αναθεωρητικά να τις αντικαταστήσουν με τη βία.

Η ελληνική δημοκρατία οφείλει ακριβώς σε αυτήν τη συγκυρία να ενισχύσει περισσότερο το διπλωματικό αποτύπωμα. Σε αυτήν την κατεύθυνση κινείται και ο Πρωθυπουργός μας, ο Κυριάκος Μητσοτάκης, και η πολιτική ηγεσία του Υπουργείου Εξωτερικών με επικεφαλής τον Υπουργό, τον κ. Γεραπετρίτη, ως χώρα που βρίσκεται στα σύνορα της Ευρώπης και της Δύσης, ως πρόμαχος των αρχών αυτών που καλούμαστε σήμερα αποφασιστικά να υπερασπιστούμε, αλλά και να αποδείξουμε έμπρακτα την ικανότητά μας να συνεχίσουν να παράγουν στη νέα αυτή συνθήκη θετικά αποτελέσματα για τις κοινωνίες και τους ανθρώπους.

Στην κατεύθυνση αυτή το νομοσχέδιο που συζητάμε σήμερα συμβάλλει στην καλύτερη στελέχωση και την ενίσχυση λειτουργίας της διπλωματικής υπηρεσίας και γενικότερα των υπηρεσιών του Υπουργείου, της ραχοκοκαλιάς της εξωτερικής μας πολιτικής. Συμβάλλει στην εξασφάλιση των προϋποθέσεων για την ακόμη μεγαλύτερη αποτελεσματικότητα της μακροπρόθεσμης εξωτερικής στρατηγικής της χώρας, αλλά και της ανταπόκρισής μας σε έκτακτες και επιτακτικές ανάγκες διεθνούς χαρακτήρα.

Υπογραμμίζει έτσι με τον καλύτερο τρόπο τη βούληση, αλλά και την αποτελεσματικότητα της Κυβέρνησης να αναβαθμιστεί συνολικά η λειτουργία του κράτους, να ανεβάσουμε ταχύτητες σε κάθε πεδίο της δημόσιας πολιτικής, που θα μας επιτρέψουν να σχεδιάσουμε το μέλλον της πατρίδας μας, στο συλλογικό μέλλον των Ελληνίδων και των Ελλήνων με μεγαλύτερη αισιοδοξία και αποτελεσματικότητα.

Τέλος, θέλω να επισημάνω το θετικό της τροπολογίας που κατέθεσε ο κ. Κικίλιας και αφορά μεταξύ άλλων το Υπουργείου Εθνικής Άμυνας για τους ΕΠΟΠ, που πλέον θα μπορούν με πραγματική υπηρεσία τριάντα πέντε ετών να αποστρατεύονται ή με τη συμπλήρωση του ορίου των εξήντα ετών και όχι, όπως μέχρι σήμερα ισχύει, το όριο των πενήντα ετών. Είναι στελέχη πραγματικά που έχουν κατάρτιση, έχουν εμπειρία και τα χρειάζονται οι Ένοπλες Δυνάμεις.

Ευχαριστώ πολύ, κύριε Πρόεδρε, και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε, και για τη συνέπεια στον χρόνο.

Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης, και θα ακολουθήσει ο κ. Μπιάγκης.

Κύριε Πρόεδρε, παρακαλώ έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ παρά να ξεκινήσω την ομιλία μου αναφερόμενος στην τροπολογία, η οποία κατατέθηκε για την εκλογική χρηματοδότηση των πολιτικών κομμάτων, τροπολογία την οποία προφανώς θα υπερψηφίσουμε για λόγους αρχής.

Εξάλλου, εμείς είχαμε καταθέσει χωρίς επιφυλάξεις και εμπρόθεσμα υπόμνημα στον Άρειο Πάγο κατά της ανακήρυξης του κόμματος των Σπαρτιατών για τις ευρωεκλογές του 2024 και ήμασταν εξαιρετικά σαφείς και παραμένουμε αμετακίνητοι στην ίδια θέση. Η δημοκρατία μας πρέπει να ορθώσει πολιτικό τείχος απέναντι στην άκρα δεξιά, στη μεγάλη αυτή απειλή που έχει δυστυχώς σηκώσει κεφάλι σε όλο τον πλανήτη, αλλά και στη χώρα μας, εκμεταλλευόμενη βεβαίως το γεγονός ότι τα κυρίαρχα πολιτικά κόμματα έχουν σε σημαντικό βαθμό, σε μεγαλύτερο ή σε μικρότερο, υιοθετήσει την ατζέντα της, γιατί ορθά βεβαίως πρέπει σήμερα να συζητήσουμε τις νομικές διαστάσεις αυτής της υπόθεσης. Κυρίως, όμως, πρέπει να συζητήσουμε επί της ουσίας τις πολιτικές και κοινωνικές διαστάσεις του ζητήματος της ανόδου της ακροδεξιάς.

Την ακροδεξιά δεν θα τη σταματήσει ο χ ή ο ψ νόμος. Η ήττα της περνάει μέσα από την ήττα των ιδεών που εκπροσωπεί. Έτσι θα ηττηθεί η ακροδεξιά, μέσα από την ήττα του ρατσισμού, μέσα από την ήττα του εθνικισμού, μέσα από την ήττα της μισαλλοδοξίας, με πολιτικές που θα στηρίζουν την κοινωνία και τους εργαζόμενους, με πολιτικές ριζικής αναδιανομής του πλούτου προς όφελος των πολλών, με ισχυρό κοινωνικό κράτος που θα απαντά στο αίσθημα ανασφάλειας της κοινωνίας και στην αγωνία εκείνων που δεν είναι ούτε προνομιούχοι ούτε ισχυροί. Μην έχουμε, λοιπόν, αυταπάτες. Έτσι και μόνο έτσι η ακροδεξιά θα γυρίσει εκεί όπου ανήκει, στο περιθώριο.

Και πριν προχωρήσω και στα συγκεκριμένα ζητήματα, θέλω να κάνω και μια επισήμανση μεθοδολογικού χαρακτήρα, επιτρέψτε μου.

Κατ’ αρχάς, θα συμφωνήσουμε πιστεύω όλοι ότι ο νομοθέτης έρχεται εκ των υστέρων να διορθώσει ένα λάθος, να καλύψει ένα κενό που δημιουργεί προσκόμματα στην εφαρμογή του νόμου και που οδηγεί σε φαινόμενα, όπως αυτό που είδαμε να συμβαίνει με το κόμμα των Σπαρτιατών, δηλαδή να λαμβάνει κανονικότατα την εκλογική χρηματοδότηση των ευρωεκλογών αυτό το κόμμα, ενώ ο Άρειος Πάγος είχε απορρίψει την ανακήρυξή του αναγνωρίζοντας ότι πραγματικός του αρχηγός ήταν ο Κασιδιάρης.

Αυτό, λοιπόν, σημαίνει ότι έχουμε κακή νομοθέτηση και νομίζω σας τα είπε πριν και ο Κοινοβουλευτικός μας Εκπρόσωπος, ο Δημήτρης ο Τζανακόπουλος, κύριε Υπουργέ, και ειδικά εσάς -και προσωπικά το λέω- νομίζω ότι αυτό είναι κάτι το οποίο σας αφορά και θα έπρεπε να σας απασχολήσει πάρα πολύ.

Δεν νομίζω, λοιπόν, ότι υπάρχει καμμία αμφιβολία επ’ αυτού, περί κακής νομοθέτησης. Και, ξέρετε, το ζήτημα της κακής νομοθέτησης δεν είναι ένα ζήτημα διαδικαστικό, δεν είναι ζήτημα αόριστο και ασαφές. Μιλάμε για κακή άσκηση πολιτικής.

Επομένως, είναι αυταπόδεικτο ότι η Κυβέρνηση της Νέας Δημοκρατίας που έφερε στη Βουλή συνεχόμενες -όχι μία και δύο νομοθετικές ρυθμίσεις, απέτυχε να θέσει εξαρχής ένα ολοκληρωμένο πλαίσιο για να προστατέψει το δημοκρατικό πολίτευμα από τα απομεινάρια, από τα υπολείμματα της εγκληματικής οργάνωσης της Χρυσής Αυγής και έτσι φτάσαμε να δούμε ακόμα και τον καταδικασμένο εγκληματία Κασιδιάρη να εκλέγεται στο δημοτικό συμβούλιο του Δήμου της Αθήνας και να εκλέγει και δημοτικούς συμβούλους -γιατί;- γιατί η Κυβέρνηση δεν είχε φροντίσει η αντίστοιχη ρύθμιση για τις εθνικές και τις ευρωπαϊκές εκλογές να ισχύσει και για τις αυτοδιοικητικές.

Μιλάμε για κοπτοραπτική, λοιπόν, αποσπασματικές, λειψές ρυθμίσεις, που μας οδήγησαν εδώ. Λόγω ανικανότητας; Λόγω κομματικής σκοπιμότητας;

Όποιος και αν είναι ο λόγος, εδώ τίθεται το μεγάλο ερώτημα, κυρίες και κύριοι συνάδελφοι: Τι κάνουμε απέναντι στους νεοφασίστες, απέναντι στην ακροδεξιά, που βλέπουμε να σηκώνει και πάλι κεφάλι, να δηλητηριάζει τον δημόσιο λόγο με εθνικιστικά και ρατσιστικά παραληρήματα. Τι κάνουμε, λοιπόν; Απλώς και μόνο νομοθετικές ρυθμίσεις;

Δεν θα κουραστώ να μιλάω γι’ αυτό, δεν θα κουραστώ να το λέω ότι εδώ έχουμε ένα μείζον ζήτημα δημοκρατίας. Η απαξίωση των θεσμών, η κρίση εμπιστοσύνης στους θεσμούς και στα θεσμικά αντίβαρα τροφοδοτεί, μαζί βεβαίως με το κοινωνικό ζήτημα, την ακροδεξιά.

Και υπάρχουν συνειδητές ενέργειες της Κυβέρνησης το τελευταίο διάστημα, που με περισσή αλαζονεία βλέπει το κράτος ως λάφυρο, που οδηγούν τους πολίτες αυτές οι ενέργειες στην απομάκρυνση και την αποστασιοποίηση ή ακόμη χειρότερα και στο σφιχταγκάλιασμα με την ακροδεξιά και τον νεοφασισμό.

Γιατί τι είναι το ξεμπάζωμα, το μπάζωμα στη συνέχεια και πάλι η κοπτοραπτική στις συνομιλίες μηχανοδηγού και σταθμάρχη, η απώλεια βιντεοληπτικού υλικού, όλα τα υπόλοιπα που στοιχειώνουν μέχρι και σήμερα τη δικαστική διερεύνηση και την απόδοση επιτέλους ευθυνών στο έγκλημα των Τεμπών; Τι είναι όλα αυτά παρά ένας δρόμος που οδηγεί στην απαξίωση της κοινωνίας προς τους θεσμούς της δικαιοσύνης;

Τι είναι το σκάνδαλο των υποκλοπών; Όσο και αν θέλετε στην Κυβέρνηση να το υποβαθμίσετε, να μας κάνετε να το ξεχάσουμε, θα είμαστε εδώ να το υπενθυμίζουμε. Τι είναι, λοιπόν, το σκάνδαλο των υποκλοπών όπου το Μέγαρο Μαξίμου, η έδρα του Πρωθυπουργού μιας δημοκρατικής χώρας, χρησιμοποίησε τις μυστικές υπηρεσίες για να παρακολουθεί πολιτικούς αντιπάλους, για να παρακολουθεί δημοσιογράφους, για να παρακολουθεί τους ίδιους τους Υπουργούς του, για να παρακολουθεί την ηγεσία του στρατεύματος; Όλο αυτό το αδιανόητο σκάνδαλο απαξιώνει τους δημοκρατικούς θεσμούς και το πολίτευμα και σπρώχνει τον κόσμο στην αγκαλιά της ακροδεξιάς. Πολλώ δε μάλλον όταν στη συγκεκριμένη περίπτωση και γι’ αυτή την υπόθεση η Κυβέρνηση και ο Πρωθυπουργός καταφεύγουν σε νομοθετικές ρυθμίσεις για να φιμώσουν και να παρακωλύσουν το έργο της ανεξάρτητης αρχής η οποία σύμφωνα με το Σύνταγμα έχει τον ρόλο του ελέγχου και της τήρησης της νομιμότητας. Όλη αυτή η απόπειρα απαξίωσης είναι που διαρρηγνύει τελικά τον δεσμό μεταξύ των πολιτών και των δημοκρατικών θεσμών που καταρρακώνει το κράτος δικαίου και εν τέλει σπρώχνει σημαντική μερίδα της κοινωνίας στην αγκαλιά της ακροδεξιάς. Δυστυχώς, κυρίες και κύριοι της Κυβέρνησης, με τις ενέργειές σας εσείς ανοίγετε διάπλατα αυτές τις πόρτες.

Κυρίες και κύριοι συνάδελφοι, θα μου επιτρέψετε να πω μια κουβέντα και γι’ αυτά που ακούσαμε από την Πρωθυπουργό μόλις προχθές την Κυριακή εδώ στη συζήτηση για τον κρατικό προϋπολογισμό. Το είπε πριν και ο Κοινοβουλευτικός μας Εκπρόσωπος. Θα πρέπει να απευθυνθώ και στους Βουλευτές του ΠΑΣΟΚ, της Αξιωματικής Αντιπολίτευσης.

Για ποιο πράγμα ακριβώς πανηγυρίζετε; Ειλικρινά προσπαθώ να καταλάβω πώς είναι δυνατόν να πανηγυρίζετε ότι τάχα αναγκάσατε την Κυβέρνηση και τον κ. Μητσοτάκη να λάβει μέτρα για τις τράπεζες. Ποια μέτρα τελικά; Σοβαρά τώρα; Ο κ. Μητσοτάκης δεν κάνει τίποτε άλλο παρά να ρίχνει στάχτη στα μάτια της κοινωνίας. Σε τρία χρόνια οι τράπεζες έχουν 12 δισεκατομμύρια κέρδη περίπου τέσσερα δισεκατομμύρια κατ’ έτος. Και ο κ. Μητσοτάκης μετά τα «μπινελίκια» του Υπουργού Οικονομικών πριν από λίγους μήνες προς τους τραπεζίτες –θυμάστε- τώρα χτύπησε το χέρι στο τραπέζι. Και πόσα θα τους πάρει; Λιγότερα από 350 εκατομμύρια ευρώ στο σύνολο για όλα τα μέτρα που εξήγγειλε. Και σας λέει κιόλας, κυρίες και κύριοι συνάδελφοι του ΠΑΣΟΚ, «α, εσείς θέλατε 250 εκατομμύρια, εγώ τους παίρνω 350 εκατομμύρια». Σας βγαίνει κι από πάνω, δηλαδή. Πότε; Όταν έχουμε 1,5 δισεκατομμύριο έσοδα των συστημικών τραπεζών μόνο σε εννέα μήνες, τους πρώτους εννέα μήνες του 2024 και μόνο από τις προμήθειες. Μόνο από τις προμήθειες 1,5 δισεκατομμύριο. Τα παραθέσαμε τα στοιχεία. Τα παρέθεσα κι εγώ την Κυριακή στην ομιλία μου κατά τον προϋπολογισμό. Θα δώσουν 350 εκατομμύρια το πολύ και μάλιστα σε βάθος χρόνου, όχι ντούκου. Έχουν πέσει κάτω και κλαίνε οι τραπεζίτες με μαύρο δάκρυ, πραγματικά.

Γιατί ακριβώς πρέπει να πανηγυρίσουμε; Πρέπει να πανηγυρίσουμε για τα χρήματα που θα πάνε στον φορέα που θα παίρνει τα σπίτια που ο κόσμος έχασε στον πλειστηριασμό και θα πληρώνει νοίκι μετά για δώδεκα χρόνια για να μείνει μέσα, στο ίδιο του το σπίτι και να μην μπορεί να το πάρει πίσω μετά; Να πανηγυρίσουμε για τη μείωση στη χρέωση προμηθειών -που βεβαίως ευνοεί δυσανάλογα τους έχοντες- για καταργήσεις των 60 λεπτών του ευρώ; Γι’ αυτό να πανηγυρίσουμε; Για τον ΕΝΦΙΑ που θα διπλασιαστεί μετά από δύο χρόνια για να πιεστούν οι τράπεζες να ρίξουν τα ακίνητά τους στην αγορά; Προσέξτε μην έρθει και καμμία ρύθμιση για τακτοποίηση αυθαιρέτων. Γιατί αυτό λένε οι τράπεζες ότι τους εμποδίζει από το να βγάλουν τα ακίνητα στην αγορά.

Όσο για τη λαθροχειρία της Κυβέρνησης -γιατί περί λαθροχειρίας πρόκειται, κύριε Υπουργέ- να εμφανίζει ως δικό της ένα μέτρο το οποίο θεσπίστηκε και εφαρμόστηκε την περίοδο 2016-2019, το οποίο δεν καταργήθηκε αλλά ουσιαστικά σιωπηρά δεν εφαρμόστηκε μετά το 2020 -αναφέρομαι στην απαλλαγή των χαμηλοσυνταξιούχων από τη συμμετοχή τους στα φάρμακα- τι να πει κανείς; Πραγματικά, τι να πει κανείς. Αλλά βεβαίως μας έχει συνηθίσει η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη στη διαστρέβλωση των πάντων.

Δεν μπορώ όμως, κύριε Υπουργέ των Εξωτερικών, κύριε Γεραπετρίτη και με την ευκαιρία που είστε κι εσείς εδώ σήμερα στην Ολομέλεια να μην κάνω και δύο σχόλια για την εξωτερική μας πολιτική. Κοιτάξτε. Είχαμε την πενθήμερη συζήτηση για τον προϋπολογισμό. Ρώτησα επανειλημμένως. Την Παρασκευή ρώτησα τον Κυβερνητικό Εκπρόσωπο, το Σάββατο ρώτησα τον Υπουργό Επικρατείας κ. Βορίδη, την Κυριακή ρώτησα τον ίδιο τον Πρωθυπουργό. Απάντηση δεν πήρα. Ελπίζω εσείς τουλάχιστον να δώσετε μια απάντηση. Είναι η επίσημη θέση της ελληνικής Κυβέρνησης αυτό που είπε ο Κυβερνητικός Εκπρόσωπος στο ΚΥΣΕΑ ότι η ανάληψη της εξουσίας στη Συρία, η κατάληψη της εξουσίας στη Συρία από τους τζιχαντιστές μετά την κατάρρευση του αιμοσταγούς δικτατορικού καθεστώτος Άσαντ, αυτή η εξέλιξη είναι επιστροφή στη δημοκρατική ομαλότητα; Είναι επιστροφή στη δημοκρατική ομαλότητα;

Γνωρίζουμε πάρα πολύ καλά ότι η Δεξιά και η Κυβέρνηση της Δεξιάς έχει αλλεργία στους πρόσφυγες. Προσπαθείτε να διώξετε όσους είναι ήδη εδώ. Θα προχωρήσετε στο πάγωμα των αιτήσεων ασύλου αλλά τόσο πολύ ώστε να μιλάτε για επιστροφή στη δημοκρατική ομαλότητα γι’ αυτούς που προέρχονται από τα σπλάχνα της Αλ Κάιντα; Εκεί έχουμε φτάσει; Και βεβαίως, κύριε Υπουργέ, ακούσατε, φαντάζομαι ενημερωθήκατε για τις δηλώσεις του νεοεκλεγέντα Προέδρου των Ηνωμένων Πολιτειών, του κ. Τραμπ, ο οποίος τι λέει; Τι είπε μόλις χθες; «Κανείς δεν ξέρει ποιος βρίσκεται πίσω από τη νέα κυβέρνηση της Συρίας. Εγώ όμως το γνωρίζω» λέει ο κ. Τραμπ. «Είναι η Τουρκία. Ναι, η Τουρκία είναι πίσω τους. Ο Πρόεδρος Ερντογάν είναι ένας πολύ έξυπνος άνθρωπος. Πιστεύω ότι η Τουρκία είναι πολύ έξυπνη. Ο Ερντογάν είναι έξυπνος τύπος και πολύ σκληροτράχηλος. Αλλά η Τουρκία πραγματοποίησε μία επιθετική εξαγορά χωρίς να χαθούν πολλές ζωές». Έτσι είπε ο κ. Τραμπ. Εξήρε τον ρόλο της Τουρκίας λέγοντας ότι είναι σημαντική περιφερειακή δύναμη και ότι κρατάει τα κλειδιά της Συρίας.

Μην παραμυθιάζετε, λοιπόν, τον κόσμο για το τι συμβαίνει πραγματικά στην περιοχή μας αυτό το διάστημα. Και βεβαίως, σας το λέμε -το είπε και ο Δημήτρης Τζανακόπουλος πριν από λίγο- αυτό το χάιδεμα στον αιμοσταγή Νετανιάχου και στο κράτος δολοφόνο του Ισραήλ είναι σε βάρος του Διεθνούς Δικαίου το οποίο εμείς οι ίδιοι ως χώρα επικαλούμαστε -και σωστά το επικαλούμαστε- για τις δικές μας σχέσεις. Είναι κόντρα στην πάγια και ιστορικά πολυδιάστατη εξωτερική μας πολιτική. Είναι ενάντια στις πανανθρώπινες αξίες του ανθρωπισμού και της αλληλεγγύης και είναι εν τέλει εις βάρος και της ίδιας της εξωτερικής μας πολιτικής.

Σας το λέμε τόσο καιρό. Η κατάσταση στη Μέση Ανατολή οδηγεί σε γενικευμένη σύρραξη, οδηγεί σε επαναχάραξη συνόρων, οδηγεί σε ένα πολύ επικίνδυνο γεωπολιτικό πόκερ και θα πρέπει η χώρα μας επιτέλους να έχει τον ρόλο της δύναμης ειρήνης και σταθερότητας στην περιοχή. Σας λέμε ότι οφείλουμε να αναγνωρίσουμε το παλαιστινιακό κράτος, όπως υπάρχει και σχετική απόφαση της Βουλής των Ελλήνων ήδη από το 2015, να ζητήσουμε την προστασία των Κούρδων της Συρίας και την τήρηση των δεσμεύσεων της διεθνούς κοινότητας. Εσείς όμως τι κάνετε; Τίποτα από όλα αυτά, δυστυχώς. Αντιθέτως ο Πρωθυπουργός πήγε χθες στον Λίβανο και δεν βρήκε ούτε μία λέξη να πει για το Ισραήλ. Πού; Στον Λίβανο. Εκεί που εισέβαλε ο Νετανιάχου. Πήγε να προσφέρει βοήθεια και στήριξη, λέει, για την τήρηση της εκεχειρίας με το Ισραήλ, αλλά δεν τόλμησε καν να ψελλίσει το όνομα του Ισραήλ και του Νετανιάχου. Καλά δεν το συζητάμε για να καταγγείλει τις θηριωδίες και τη γενοκτονία στη Γάζα, αλλά ούτε καν να πει το όνομα λες και αυτή η συμφωνία για την εκεχειρία έγινε με κάποιους άγνωστους, με κάποιους εξωγήινους. Δεν υπήρχε άλλο μέρος σ’ αυτή τη συμφωνία.

Γιατί πήγε, λοιπόν, ο κ. Μητσοτάκης στον Λίβανο; «Για να βοηθήσει η Ελλάδα» -διαβάζουμε- «τον στρατό να τηρηθεί εκεχειρία».

Ελπίζω, κύριε Υπουργέ -και το λέω με ειλικρίνεια- να μην τολμήσει ο κ. Μητσοτάκης να μας εμπλέξει σε σενάρια συμμετοχής της χώρας στον αφοπλισμό της Χεζμπολάχ, όπως έχει ακουστεί. Ελπίζω να μην μας εμπλέξει άλλο σε πολύ επικίνδυνες εξελίξεις, οι οποίες θα βάλουν τη χώρα μας στο μάτι του κυκλώνα.

Δυστυχώς, όμως, κυρίες και κύριοι συνάδελφοι, δεν είναι μόνο η Κυβέρνηση, αλλά είναι και η Αντιπολίτευση που έχει πρόβλημα.

Κυρίες και κύριοι συνάδελφοι του ΠΑΣΟΚ και του ΣΥΡΙΖΑ ψηφίσατε προχθές τους αδιαφανείς υπερεξοπλισμούς του κ. Μητσοτάκη. Και τι ακριβώς κάνετε; Λέτε «ναι» ουσιαστικά στις επιταγές του κ. Ρούτε του ΝΑΤΟ που μας λέει «κόψτε κοινωνικές δαπάνες και αγοράστε εξοπλισμούς». Το εξήγησε -επιτρέψτε μου να το πω αυτό- πολύ ωραία η εισηγήτρια μας, η Σία Αναγνωστοπούλου με μια εξαιρετική ανάρτησή της χθες. Και τι λέει; Λέει ότι η χώρα μας -προσέξτε τα στοιχεία- σε σχέση με το σύνολο των κρατών μελών της Ευρωπαϊκής Ένωσης έχει προϋπολογισμό για την παιδεία στο 2,92% ενώ ο μέσος όρος της Ευρώπης είναι στο 4,7%, για την υγεία στο 5,6% ενώ ο μέσος όρος είναι 7,4%, πολύ κάτω, δηλαδή, από τον ευρωπαϊκό μέσο όρο και στην παιδεία και στην υγεία. Ενώ στην άμυνα, τι γίνεται; Η Ευρώπη δεν φτάνει καν το 2% και η Ελλάδα είναι πάνω από το 3%, πολύ πάνω δηλαδή από τον ευρωπαϊκό μέσο όρο στους εξοπλισμούς. Βρίσκεται κάτω από τον ευρωπαϊκό μέσο όρο, δηλαδή, στην παιδεία και στην υγεία, πάνω από τον ευρωπαϊκό μέσο όρο στους εξοπλισμούς.

Λέει, επίσης -πολύ σωστά- ότι σύμφωνα με τα κριτήρια του ΝΑΤΟ για κάθε εξοπλιστικό πρόγραμμα που κοστίζει x ευρώ, θα πρέπει να υπολογίζεις για λειτουργία, για συντήρηση, για υποστήριξη, για υποδομές 3x τουλάχιστον. Ποια είναι η αναλογία του προϋπολογισμού της Νέας Δημοκρατίας; Για παράδειγμα, στα αεροσκάφη του 2023 αντί να προϋπολογιστούν περίπου 300 εκατομμύρια, που θα αναλογούσαν βάσει αυτής της αναλογίας, προϋπολογίστηκαν 45 εκατομμύρια. Για ποια ετοιμότητα άμυνας μιλάμε, λοιπόν; Ποιον πατριωτισμό μας πουλάτε εδώ πέρα; Πόσους πανάκριβους εξοπλισμούς αγοράζουμε τελικά και πόσους έχουμε διαθέσιμους λόγω συντήρησης; Σας έχει απασχολήσει αυτό;

Σας έχει απασχολήσει το γεγονός ότι, σταθερά, οι σχετικές εκθέσεις του ελεγκτικού συνεδρίου έχουν την ίδια παρατήρηση; Και ποια είναι η παρατήρηση; «Δεν υπάρχει σχεδιασμός για την αγορά εξοπλιστικών. Δεν υπάρχουν θεσμικά αντίβαρα ελέγχου», λέει το ελεγκτικό συνέδριο. Δεν το λέει η Νέα Αριστερά. Πάει ο Πρωθυπουργός, ψωνίζει F-35 και τα ψώνια έρχονται και νομιμοποιούνται εκ των υστέρων, πολλές φορές ερήμην και της στρατιωτικής ηγεσίας. Ποιας στρατιωτικής ηγεσίας, την οποία την παρακολουθούσε άλλωστε το Μέγαρο Μαξίμου, έτσι δεν είναι; Γι’ αυτή τη στρατιωτική ηγεσία μιλάμε.

Τι ακριβώς, λοιπόν, ψηφίζετε, κυρίες και κύριοι της Αντιπολίτευσης; Και αφού είστε σύμφωνοι, λοιπόν, σε αυτή την πολιτική της Κυβέρνησης, τι σας εμποδίζει από το να ψηφίσετε τον προϋπολογισμό στο σύνολό του; Ψηφίστε και τον προϋπολογισμό για την παιδεία. Ψηφίστε και τον προϋπολογισμό για την υγεία.

Και γιατί τα λέω όλα αυτά; Και θέλω να κλείσω με ένα πολιτικό σχόλιο, αν θέλετε, με ένα πολιτικό συμπέρασμα. Είδαμε τι έγινε χθες στη Γερμανία. Η κυβέρνηση συνασπισμού υπό τον σοσιαλδημοκράτη Σολτς, κατέρρευσε. Σας λέει κάτι άραγε όλο αυτό; Σας λέει κάτι αυτή η εξέλιξη; Σας ανησυχεί; Σας προβληματίζει το γεγονός ότι οι πολιτικές της συναίνεσης -και δεν είναι μόνο η Γερμανία, βεβαίως, είδαμε τι έγινε και στη Γαλλία πολύ πρόσφατα και τι γίνεται μέχρι και σήμερα- αυτές οι πολιτικές του κεντρώου μέσου όρου δεν δουλεύουν; Ότι χρειάζεται στρατηγικά αντιπαραθετικό το σχέδιο απέναντι στη Δεξιά, με γωνίες, με αιχμές, όχι με στρογγυλέματα, όχι με μια μικρόπνοη, με μια κοντόφθαλμη οπτική.

Αν δεν το καταλαβαίνετε αυτό, υπάρχει πάρα πολύ σοβαρό πρόβλημα. Όμως, εμείς θα επιμείνουμε, κυρίες και κύριοι συνάδελφοι, και η Νέα Αριστερά θα είναι εδώ. Θα είναι εδώ για να σας το θυμίζει, ότι οι κεντρώες λύσεις του μέσου όρου δεν δουλεύουν, και θα είναι εδώ, βεβαίως, γιατί τελικά κάποιος πρέπει να υπερασπιστεί την κοινωνία.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε. Τον λόγο, τώρα, έχει από το ΠΑΣΟΚ - Κίνημα Αλλαγής, ο κ. Μπιάγκης.

Παρακαλώ, κύριε συνάδελφε.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζήτησα κι εγώ να πάρω τον λόγο, όχι τόσο όσον αφορά το νομοσχέδιο το οποίο εξετάζουμε σήμερα. Έτσι κι αλλιώς, τόσο οι εισηγητές μας όσο και οι υπόλοιποι ομιλητές, αναφέρθηκαν με πολύ μεγάλη λεπτομέρεια στην άποψή μας και στη θέση μας. Θεωρώ, όμως, άξιο λόγου να μιλήσουμε για μια σειρά από άλλες πρωτοβουλίες που πήρατε, όπως αυτή των τροπολογιών.

Θα μου επιτρέψετε να αναφερθώ σε μια σημαντική τροπολογία, κατά τη γνώμη μου, που έρχεται να ρυθμίσει ζητήματα, τα οποία άπτονται της κρατικής εκλογικής χρηματοδότησης των πολιτικών κομμάτων. Ένα ζήτημα, εξαιρετικά σοβαρό, που αγγίζει τον πυρήνα των δημοκρατικών μας θεσμών και της συνταγματικής μας ταυτότητας. Μια τροπολογία για την επιστροφή της εκλογικής χρηματοδότησης από τα κόμματα -ή συνασπισμούς κομμάτων- για οποιονδήποτε λόγο δεν συμμετείχαν, τελικά, σε μια εκλογική αναμέτρηση, για την οποία είχαν λάβει τη χρηματοδότηση. Πρόκειται για μια ρύθμιση, όμως, που έρχεται με σημαντική καθυστέρηση, δεδομένου ότι το ΠΑΣΟΚ - Κίνημα Αλλαγής είχε προειδοποιήσει, εδώ και πάρα πολύ καιρό, για την ανάγκη αυτής της νομοθετικής παρέμβασης.

Κυρίες και κύριοι συνάδελφοι, αν και η εν λόγω τροπολογία κινείται εν γένει στη σωστή κατεύθυνση, ωστόσο πάσχει, κύριε Υπουργέ, αν μου επιτρέπετε, από ένα βασικό πρόβλημα: Δεν προβλέπεται η αναδρομική ισχύς της συγκεκριμένης εφαρμογής.

Ρωτάμε, λοιπόν, γιατί η Κυβέρνηση δεν τολμά να εισάγει διάταξη για αναδρομική ισχύ; Αν στόχος είναι να επιστραφούν τα χρήματα αυτά, τότε η τροπολογία σαφώς και είναι ελλιπής. Η λύση είναι ξεκάθαρη: Να προστεθεί ρητή πρόβλεψη, για την αναδρομική εφαρμογή της παραγράφου, από την 1η Ιανουαρίου του 2024, ώστε να καλύπτει και τις Ευρωεκλογές.

Δεν μπορεί να συνεχίζεται αυτό το καθεστώς ασυδοσίας και η έλλειψη λογοδοσίας. Δεν μπορεί το δημόσιο χρήμα να καταλήγει σε κόμματα, που δεν εκπληρώνουν τον σκοπό για τον οποίο χρηματοδοτούν χρηματοδοτήθηκαν.

Κυρίες και κύριοι συνάδελφοι, ένα ακόμα σημαντικό ζήτημα αφορά την τροποποίηση της παραγράφου 1 του άρθρου 6 του π.δ.15/2022 και τη διαδικασία αναστολής χρηματοδότησης κομμάτων ή συνασπισμών, όταν στελέχη τους καταδικάζονται για σοβαρά εγκλήματα. Ορθά διαγράφεται το τελευταίο εδάφιο της ισχύουσας ρύθμισης, που προέβλεπε ότι η αναστολή μπορεί να επιβληθεί μόνο αν οι εγκληματικές πράξεις τελέστηκαν στα πλαίσια της δράσης του κόμματος.

Γιατί χρειάστηκε, όμως, τόσος χρόνος και γιατί η Κυβέρνηση -παρά το ιστορικό προηγούμενο της Χρυσής Αυγής- επέτρεψε να συμβούν όλα αυτά; Το ΠΑΣΟΚ είχε προτείνει, έγκαιρα, τροπολογίες, που θα απέτρεπαν αυτή την κατάσταση. Καλέσαμε την Κυβέρνηση να υιοθετήσει ξεκάθαρους μηχανισμούς ελέγχου για τη διακοπή χρηματοδότησης των κομμάτων που παραβιάζουν τη συνταγματική νομιμότητα. Η Κυβέρνηση, όμως, επέλεξε να διαχωρίσει και να κωλυσιεργήσει, επιδιώκοντας, τι; Πολιτικά οφέλη; Ποιος γνωρίζει; Ή αναμένοντας τις εξελίξεις, αν θέλετε -που είναι και το πιο πιθανό- στον χώρο της ακροδεξιάς.

Αξίζει να σημειωθεί και κάτι ακόμη, κυρίες και κύριοι συνάδελφοι. Η ρύθμιση αυτή έρχεται ως προσθήκη σε ένα νομοσχέδιο του Υπουργείου Εξωτερικών. Πρόκειται για ακόμη μια ένδειξη προχειρότητας και έλλειψης σεβασμού απέναντι στη σοβαρότητα του ζητήματος, την προστασία, δηλαδή, της δημοκρατίας. Δεν μπορούν να αντιμετωπίζονται αυτά τα προβλήματα, έτσι!

Κυρίες και κύριοι συνάδελφοι, θα υπερψηφίσουμε, βεβαίως, την τροπολογία, παρά τις αδυναμίες και τις ελλείψεις της, χωρίς καμία διάθεση να δώσουμε άλλοθι στην αδικαιολόγητη καθυστέρηση της Κυβέρνησης, αλλά με αίσθημα ευθύνης και δημοκρατικής ενσυναίσθησης. Καλούμε, ωστόσο, την Κυβέρνηση να προχωρήσει άμεσα στις βελτιωτικές κινήσεις, που θα διασφαλίζουν την πλήρη εφαρμογή των μέτρων που περιλαμβάνονται σε αυτή.

Καλούμε την Κυβέρνηση να προβλέψει την αναδρομική ισχύ από 1η Ιανουαρίου 2024.

Κύριε Υπουργέ, κυρίες και κύριοι συνάδελφοι της Νέας Δημοκρατίας, πρέπει να καταλάβετε, επιτέλους, ότι η Αντιπολίτευση που εμείς ασκούμε είναι κάτι το διαφορετικό. Είναι μια εποικοδομητική αντιπολίτευση, μια αντιπολίτευση που αφουγκράζεται την κοινωνία, την αγωνία και τα αδιέξοδα της και μέσα από κει προσπαθεί να απαντήσει, με μια σειρά από πολιτικές πρωτοβουλίες που παίρνει και στην Ολομέλεια του Κοινοβουλίου μας.

Σας υπενθυμίζω, λοιπόν, ότι το τελευταίο διάστημα πήραμε πρωτοβουλίες για τις συλλογικές συμβάσεις εργασίας, πήραμε πρωτοβουλία για τα βαρέα και ανθυγιεινά των εργαζομένων στο ΕΣΥ και εσείς παρά να μας πείτε λαϊκιστές, γιατί τους εντάξαμε όλους, όταν εμείς ταυτίσαμε, αν θέλετε, την άποψή μας και την πρότασή μας με την επιτροπή που εσείς συστήσατε, την Επιτροπή Μπεχράκη, το 2021 και που τότε εσείς τη συστήσατε, λέγοντας ότι πρέπει το γρηγορότερο δυνατόν να γίνει πράξη.

Πήραμε πρωτοβουλία για τη φορολόγηση των κερδών των τραπεζών το 2023 και το 2024. Πήραμε πρωτοβουλία, επίσης, για τη μη τιμολόγηση των προμηθειών των τραπεζών με τους πολίτες και για τα επιτόκια, που εσείς βιαστήκατε να μας πείτε ότι εμείς ήρθαμε ουσιαστικά με διοικητικές πράξεις να ελέγξουμε, αν θέλετε, τα επιτόκια χορήγησης και δανείων.

Σε καμία περίπτωση, κυρίες και κύριοι συνάδελφοι. Είμαστε αυτοί που ήρθαμε και, αφουγκραζόμενοι τα προβλήματα που υπάρχουν στην κοινωνία και δη στο τραπεζικό σύστημα, κάναμε τις προτάσεις μας και ήρθαμε εδώ, ενώπιόν σας. Δεν ζητήσαμε σε καμία περίπτωση διοικητικά μέτρα. Είμαστε αυτοί που ζητήσαμε να γίνει πράξη η απόφαση του Αρείου Πάγου του 2024, μια απόφαση η οποία έρχεται και λέει τι; Λέει ότι, εφόσον η Ευρωπαϊκή Τράπεζα έρχεται και αυξομειώνει το επιτόκιο χορηγήσεων και δανείων, κάτι που ακολουθούν κατά γράμμα οι συστημικές τράπεζες της πατρίδας μας, ανάλογα θα πρέπει να κάνουν και όταν το μειώνουν.

Είναι, λοιπόν, μια λογική η οποία, αν θέλετε, θα μπορούσε να βοηθήσει μια σειρά από πολίτες να βγάλουν αυτή τη θηλιά που έχουν στον λαιμό τους, έχοντας πραγματικά μια ελπίδα και μια αισιοδοξία για το μέλλον.

Άφησα στο τέλος αυτή την τελευταία πρωτοβουλία, που σήμερα με την τροπολογία σας φέρνετε εδώ και η οποία αφορά στη χρηματοδότηση των Σπαρτιατών, αν και ξέρετε γιατί πήραμε αυτή την πρωτοβουλία.

Κύριοι της Κυβέρνησης, πρέπει, αφενός, να είναι ξεκάθαρο το να μη χρηματοδοτείται από την Κυβέρνηση, από χρήματα του ελληνικού λαού ένα κόμμα του οποίου ο επικεφαλής βρίσκεται στις ελληνικές φυλακές με τελεσίδικη απόφαση και αφετέρου, πρέπει να δείχνουμε εμπράκτως, όπως καταλαβαίνετε, ότι σεβόμαστε τις αποφάσεις της δικαιοσύνης.

Και εδώ, κύριε Υπουργέ, δεν πρέπει τις αποφάσεις της δικαιοσύνης να τις χρησιμοποιούμε αλά καρτ, αλλά, όταν σεβόμαστε τους θεσμούς, θα πρέπει να το δείχνουμε.

Να σας υπενθυμίσω, λοιπόν, την απόφαση του Συμβουλίου της Επικρατείας που αφορά στην παρακολούθηση και τις υποκλοπές.

Να σας ενημερώσω, λοιπόν και να σας υπενθυμίσω, κύριε Υπουργέ, την απόφαση του Συμβουλίου της Επικρατείας προς την Εθνική Υπηρεσία Πληροφοριών να δώσει τα στοιχεία στους παρακολουθούμενους για τον λόγο για τον οποίο τους παρακολουθούσαν εκείνη την περίοδο που τους παρακολουθούσαν. Την ευαισθησία σας εκεί ακόμα την περιμένουμε. Είναι ανύπαρκτη.

Κυρίες και κύριοι συνάδελφοι, κλείνοντας, το μήνυμα που στέλνουμε σήμερα είναι ένα και μοναδικό, ότι η δημοκρατία δεν είναι αδύναμη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ευχαριστώ πολύ.

Η δημοκρατία έχει τα εργαλεία και τη βούληση να υπερασπιστεί τον εαυτό της απέναντι σε εκείνους που την επιβουλεύονται, αλλά η δημοκρατία απαιτεί εγρήγορση και πολιτικό θάρρος.

Το ΠΑΣΟΚ, κυρίες και κύριοι συνάδελφοι, θα συνεχίσει να δίνει αυτόν τον αγώνα, για να προστατεύσει τους θεσμούς και το κράτος δικαίου, για να μην ξαναδούμε τα ίδια λάθη, τις ίδιες παραλείψεις, τις ίδιες ολιγωρίες. Ας δείξουμε, επιτέλους, στους πολίτες ότι το πολιτικό σύστημα μπορεί να λειτουργήσει με σοβαρότητα, με συνέπεια και με σεβασμό στις αρχές και στις αξίες της δημοκρατίας μας.

Ευχαριστώ πολύ για την ανοχή σας, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Τον λόγο έχει ζητήσει ο Κοινοβουλευτικός Εκπρόσωπος από την Κοινοβουλευτική Ομάδα της Νίκης, ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, με το προς ψήφιση νομοσχέδιο φαίνεται να επιδιώκεται η βελτίωση της διοικητικής λειτουργίας και της παρεχόμενης εκπαίδευσης στη Διπλωματική Ακαδημία και στο Υπουργείο Εξωτερικών μέσω αναπροσαρμογών στην οργάνωσή τους.

Σαφώς είναι σημαντική η επικαιροποίηση και ο συντονισμός των υπηρεσιών και των λειτουργιών του Υπουργείου Εξωτερικών, καθότι διαρκώς παρουσιάζονται νέες ανάγκες στο πλαίσιο της εξωτερικής πολιτικής. Προφανώς, οι εξελίξεις στο παγκόσμιο γεωπολιτικό περιβάλλον είναι δυναμικές, ταχέως εξελισσόμενες και με την ανάπτυξη της τεχνολογίας πλέον, η πληροφόρηση είναι άμεση.

Ως εκ τούτου, αυτή την άμεση πληροφόρηση πρέπει να τη διαχειριστούν οι διπλωματικοί υπάλληλοι του Υπουργείου Εξωτερικών με επαγγελματισμό, ευθυκρισία, με λογική σκέψη, με αίτιο και αιτιατό και προπαντός, με υψηλό αίσθημα πατριωτικού καθήκοντος.

Εμείς, στη Νίκη, θέλουμε ένα Υπουργείο Εξωτερικών δυναμικό, το οποίο να μπορεί να ανταποκρίνεται στις διαρκώς εναλλασσόμενες προκλήσεις της εποχής και να προασπίζει τα εθνικά συμφέροντα και τον Ελληνισμό της Διασποράς, να προασπίζει τη ρωμιοσύνη.

Στο νομοσχέδιο, στο άρθρο 64 -πριν μπω λίγο στην ουσία, να πω κάτι που μου έκανε εντύπωση- εδώ υπάρχει ένα παράρτημα, κατάλογος ακινήτων που στεγάζουν διπλωματικές και προξενικές αρχές, όπου βλέπω, κύριε Πρωθυπουργέ, «Βόρεια Μακεδονία». Συγγνώμη που θα το πω, αλλά για εμάς, υπάρχουν Σκόπια. Καλό θα ήταν να αλλάξει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Επίσης, υπάρχει Υπουργός!

**ΠΡΟΕΔΡΕΥΩΝ (Γεώργιος Γεωργαντάς):** Επίσης, να διορθώσουμε και αυτό! Ο κύριος Υπουργός είναι παρών.

**ΓΕΩΡΓΙΟΣ ΡΟΥΝΤΑΣ:** Εγώ θέλω να το αναφέρω. Δεν εξασφαλίζεται, θεωρούμε, η αρχή της αμοιβαιότητας γιατί; Διότι, μελετώντας τον αριθμό των Προξενείων, βλέπουμε ότι η Τουρκία διαθέτει τέσσερα ισχυρά Προξενεία στην Ελλάδα και σε νευραλγικές περιοχές. Διορθώστε με, αν κάνω λάθος. Θεωρώ ότι τα γνωρίζετε: Κομοτηνή, Θεσσαλονίκη, Ψυχικό και Ρόδος.

Εμείς έχουμε τρία Προξενεία και σχετικά χαμηλής ποιοτικής ισχύος, να το πω έτσι: Κωνσταντινούπολη, όπου να θυμίσω ότι έχει εκδιωχθεί από εκεί ο ελληνικός πληθυσμός, παλαιότερα, η Σμύρνη, όπου έγινε η Γενοκτονία και η Άγκυρα, που, αν δεν κάνω λάθος, αυτή τη στιγμή ένα αντικείμενο στο οποίο συνήθως περιορίζεται είναι να διεκπεραιώνει τις βίζες.

Η Τουρκία την ίδια ώρα μας απειλεί -πράγμα αδιανόητο!- με casus bellis. Έχει συνεχώς ένα πιστόλι στον κρόταφο της Ελλάδoς και μας απειλεί ότι σε περίπτωση που εφαρμόσουμε τη νομιμότητα, δηλαδή να επεκτείνουμε τα χωρικά μας ύδατα στα δώδεκα ναυτικά μίλια, θα μας επιτεθεί.

Και δυστυχώς, της επιτρέπουμε να συνεχίζει την προπαγάνδα της στη Θράκη, στα Δωδεκάνησα. Και συγχρόνως, βλέπουμε τους Τούρκους να αγοράζουν διαμερίσματα στα νησιά, με κίνητρο τη Golden Visa.

Μια κυβέρνηση της Νίκης θα ζητούσε -απλά να το πω- την ίδρυση ενός τέταρτου Προξενείου, ενδεχομένως, στην Τραπεζούντα, όπου θα μπορούσε να υποστηρίξει τους ελληνόφωνους Ποντίους ή, τουλάχιστον, τη μείωση ενός Προξενείου από την πλευρά της Τουρκίας, για να υπάρχει -να το πω έτσι- η αρχή της ισότητας.

Δυστυχώς, από το καλοκαίρι του 2023 θεωρούμε ότι έχετε ξεκινήσει έναν μυστικό πολιτικό διάλογο με την Τουρκία, τον οποίο και εμείς, ως Νίκη, έχουμε καταγγείλει και θεωρούμε ότι ύπουλα και σιγά-σιγά οδηγούμεθα σε «Πρέσπες του Αιγαίου».

Τι να το κάνουμε, αν δημιουργηθούν ωραία οργανογράμματα για το Υπουργείο Εξωτερικών, αλλά στην πράξη, η διπλωματία της χώρας παραχωρεί κυριαρχικά δικαιώματα; Και το λέω, γιατί ο ίδιος ο Πρωθυπουργός είχε δηλώσει ότι η έννοια της κυριαρχίας είναι σχετική. Αυτό πιστεύω ότι μόνο τρόμο μπορεί να προκαλέσει στους Έλληνες πολίτες και φυσικά και σε εμάς. Και τι θα ωφελήσει να γίνει αναδιοργάνωση του Υπουργείου Εξωτερικών, αν η πολιτική αφήνεται σε συμβούλους τύπου ΕΛΙΑΜΕΠ, οι οποίοι θεωρούμε ότι δεν έχουν καμία σχέση με τα εθνικά συμφέροντα.

Για εμάς, υπάρχουν κάποιες «κόκκινες» γραμμές, τα χωρικά ύδατα στα δώδεκα ναυτικά μίλια, ούτε χιλιοστό λιγότερο. Το ζήτημα δεν είναι απλώς να το διακηρύσσεις συνεχώς και να λες ότι έχεις δικαίωμα να το κάνεις, αλλά να το πράττεις. Η εφαρμογή αυτού του δικαιώματος της Ελλάδας, να επεκτείνει δηλαδή τα χωρικά ύδατα στα δώδεκα ναυτικά μίλια, πρέπει να γίνει μονομερώς και όχι σε συμφωνία με την Τουρκία, γιατί τα δώδεκα ναυτικά μίλια δεν απλώς ένα δικαίωμα. Είναι ένα καθοριστικό, ίσως το καθοριστικότερο πεδίο εθνικής ανεξαρτησίας.

Να θυμίσω, επίσης, ότι τα ελληνικά νησιά έχουν ΑΟΖ, σύμφωνα με το άρθρο 121 παράγραφος 2 του Διεθνούς Δικαίου της Θαλάσσης, το οποίο να θυμίσω ότι πρέπει να σέβεται και η Τουρκία, αν θέλει να ενταχθεί στην Ευρωπαϊκή Ένωση.

Θεωρούμε ότι, από την πλευρά σας, τα θέματα αυτά αντιμετωπίζονται με μια ελαφρότητα. Συνέχεια γίνονται αμέτρητες επαφές, συζητήσεις, ξανά συζητήσεις, ξανά συζητήσεις και τελικά, πού καταλήγουμε; Όλη αυτή η διαδικασία του πολιτικού διαλόγου, όσο εμείς δεν θέτουμε δικές μας διεκδικήσεις, θεωρούμε ότι θα οδηγήσει σε απώλεια ζητημάτων που άπτονται της κυριαρχίας, της εδαφικής ακεραιότητας και της αξιοπρέπειας.

Θα έπρεπε η επιδίωξη της εξωτερικής πολιτικής να είναι πιο έντονη σε ό,τι αφορά την κοινή οριοθέτηση Ελλάδος και Κύπρου στο ζήτημα της ΑΟΖ, στο πλαίσιο του Διεθνούς Δικαίου και του Ευρωπαϊκού Δικαίου, το οποίο, όπως προείπα, πρέπει υποχρεωτικά να σέβεται η Τουρκία, καθόσον είναι και υποψήφια για ένταξη στην Ευρωπαϊκή Ένωση.

Κανένας συνεχής και διαρκής και ατέρμονας διάλογος δεν θα σας οδηγήσει πουθενά. Ίσα-ίσα, θα προσφέρει χρόνο στην Τουρκία να επανέλθει δριμύτερη και πιο οργανωμένη. Εξάλλου, είναι επιτακτική κάποια στιγμή η ανάγκη και η Ελλάδα να θέσει στο τραπέζι κάποιες διεκδικήσεις και μάλιστα, ιστορικές διεκδικήσεις. Πήραμε ποτέ αποζημιώσεις για τα γεγονότα του 1955 στην Κωνσταντινούπολη; Ίμβρος, Τένεδος; Σε σχέση με το Αιγαίο πότε θα χαράξουμε τις γραμμές βάσης; Αυτές είναι κινήσεις ενεργούς διπλωματίας.

Κυρίες και κύριοι Βουλευτές, θεωρούμε ότι είναι η στιγμή που απαιτείται ενότητα στα εθνικά θέματα. Απαιτείται αποφασιστικότητα. Δεν μπορούμε να δεχθούμε άλλες υποχωρήσεις και ταπεινώσεις. Πρέπει με κάθε τρόπο να αποτρέψουμε και να διαφυλάξουμε τη χώρα από ενδεχόμενες νέες «Πρέσπες του Αιγαίου». Γι’ αυτό θέλαμε Υπουργείο Εξωτερικών δυναμικό, που να μπορεί να ανταποκρίνεται στις προκλήσεις και να προασπίζει τα εθνικά συμφέροντα. Μια μεγάλη αλλαγή πρέπει να γίνει, να αλλάξουμε Πρωθυπουργό και Κυβέρνηση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Στο σημείο αυτό, ο κύριος Υπουργός, θέλει να αναφερθεί στις νομοτεχνικές βελτιώσεις, τις οποίες έχει και βεβαίως θα κατατεθούν για να διανεμηθούν.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** ΚύριεΠρόεδρε, θα ήθελα να καταθέσω κάποιες νομοτεχνικές βελτιώσεις.

Όπως είχα πει και στην πρωτολογία μου, είναι νομοτεχνικές με τις οποίες ουσιαστικά καταργείται το όριο ηλικίας για τα «σαράντα». Προσαρμόζουμε ακριβώς το λεκτικό σε ό,τι αφορά τις δικαιούμενες μητέρες για το εννεάμηνο, έτσι ώστε να διευρυνθεί ο κατάλογος που υφίσταται σήμερα. Αποκαθίσταται ακριβώς στο προϊσχύσαν καθεστώς το ζήτημα της κατ’ απόλυτον εκλογήν, όπως ίσχυε. Προσθέτουμε μόνο κριτήρια ειδικά, έτσι ώστε να γίνει ακόμη πιο αυστηρή η οριοθέτηση και να υπάρχουν σαφή προσόντα. Είναι και ορισμένες νομοτεχνικές στη διάταξη του Υπουργείου Παιδείας, τεχνικού χαρακτήρα, δεν έχει καμία ουσιαστική συμβολή.

Παρακαλώ να διανεμηθούν, κύριε Πρόεδρε, με την άδειά σας.

(Στο σημείο αυτό ο Υπουργός Εξωτερικών, κ. Γεώργιος Γεραπετρίτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.277-278)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ. Θα διανεμηθούν αμέσως.

Τον λόγο έχει ο τελευταίος εκ των ομιλητών του καταλόγου, ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για την εξωτερική πολιτική έναν τομέα στον οποίο η Κυβέρνηση της Νέας Δημοκρατίας από το 2019 μέχρι και σήμερα δίνει μεγάλη βαρύτητα, μια πολυδιάστατη, δυναμική και πατριωτική πολιτική, πάντα με σεβασμό στο Διεθνές Δίκαιο.

Με αίσθημα ευθύνης, βούληση και ανταποκρινόμενοι στις προκλήσεις των καιρών έχουμε καταφέρει τα πεντέμισι αυτά χρόνια να ενισχύσουμε την ασφάλεια της χώρας, το διεθνές μας κύρος και τις συμμαχίες μας. Έχουμε καταφέρει να μεγαλώσουμε την Ελλάδα. Είμαστε περήφανοι για όσα έχουμε κάνει με τη συνεκτική μας στρατηγική αυτό το διάστημα, σε ένα διαρκώς μεταβαλλόμενο διεθνές περιβάλλον, όπου επιδιώξαμε και κερδίσαμε τον σεβασμό όλων. Η Ελλάδα πλέον έχει καταστεί ισότιμος συνομιλητής των άλλων μεγάλων κρατών, συμμετέχοντας στη διαμόρφωση των κρίσιμων αποφάσεων και όχι απλά αναμένοντας τες. Τελευταία απόδειξη αυτού που λέω είναι το χθεσινό ταξίδι του Πρωθυπουργού μαζί με τον Υπουργό των Εξωτερικών και τον Αρχηγό ΓΕΕΘΑ στον Λίβανο.

Στο πλαίσιο αυτό η αναβάθμιση του διπλωματικού δυναμικού μας και του στρατηγείου που χαράσσεται αυτή η πολιτική, του Υπουργείου Εξωτερικών, θεωρείται αναγκαία για την επίτευξη των στόχων μας και το παρόν σχέδιο νόμου που συζητάμε σήμερα κινείται προς αυτήν την κατεύθυνση. Το εν λόγω νομοθέτημα αφορά την ενίσχυση των δομών, των ανθρώπων και των διαδικασιών που υπηρετούν την ελληνική διπλωματία. Παράλληλα επιβεβαιώνει τη δέσμευσή μας για εκσυγχρονισμό, αποτελεσματικότητα και στήριξη του Ελληνισμού ανά τον κόσμο.

Η ενίσχυση του Υπουργείου Εξωτερικών είναι μια στρατηγική επιλογή για να ανταποκριθούμε στις αυξημένες γεωπολιτικές προκλήσεις και για να ακούγεται πιο ηχηρά από ποτέ η φωνή της Ελλάδας. Κτιριακές υποδομές που φιλοξενούν τις διπλωματικές μας αρχές δεν αντανακλούν μόνο την εικόνα της χώρας μας, αλλά και την ίδια την αξιοπρέπειά μας. Η πατρίδα μας επενδύει στη διπλωματία που την κάνουμε πλέον πιο σύγχρονη, πιο ανθρώπινη και πιο δυναμική, αλλά φυσικά και στην εξυπηρέτηση των Απόδημων Ελλήνων με σύγχρονα εργαλεία.

Και μιας και ο λόγος στους αποδήμους, συνεπής στις δεσμεύσεις της η Κυβέρνηση του Κυριάκου Μητσοτάκη θα φέρει σύντομα στη Βουλή μια ιστορική μεταρρύθμιση, τη δυνατότητα επιστολικής ψήφου και γι’ αυτούς και στις εθνικές εκλογές μετά τις ευρωεκλογές. Για εμάς αυτό δεν είναι απλώς μια θεσμική πρωτοβουλία, είναι ένα χρέος απέναντι στον οικουμενικό ελληνισμό, μια γέφυρα που ενώνει όλους τους Έλληνες απανταχού της γης που πηγαίνει από γενιά σε γενιά, τελικά μια γέφυρα του χθες με το αύριο. Αγκαλιάζουμε τους Έλληνες του εξωτερικού και τους δίνουμε την ευκαιρία να συμμετάσχουν στα κοινά, να ενισχύσουν τον δεσμό τους με τη μητέρα πατρίδα και να ακουστεί η φωνή τους. Είναι το ελάχιστο άλλωστε που μπορούμε να κάνουμε για εκείνους που κρατούν ζωντανή την ελληνική ταυτότητα σε κάθε γωνιά του πλανήτη. Ελπίζω, όταν θα έρθει η ώρα, τα κόμματα της αντιπολίτευσης να σταθούν αυτή τη φορά στο ύψος των περιστάσεων.

Δεν θα μπω σε περισσότερες λεπτομέρειες σε ό,τι αφορά το σχέδιο νόμου. Άλλωστε ο εισηγητής μας, ο κ. Κτιστάκης, το έχει κάνει με εξαιρετικό τρόπο. Θα κάνω απλά λίγα σχόλια εν γένει συνολικά για την εθνική μας πολιτική, την εξωτερική και την αμυντική αυτής της Κυβέρνησης.

Πραγματικά, κυρίες και κύριοι συνάδελφοι, χαίρομαι πάρα πολύ που είμαι μέλος αυτής της Κοινοβουλευτικής Ομάδας, που με την πατριωτική της στάση συμβάλλει τα μέγιστα, κάνοντας πράξη το όραμα μιας μεγάλης και ισχυρής Ελλάδας. Η πατρίδα μας πραγματικά έχει κάνει άλματα. Οριοθετήσαμε τις θαλάσσιες ζώνες με την Ιταλία και την Αίγυπτο, αποδεικνύοντας ότι η Ελλάδα γνωρίζει πώς να προασπίζεται τα κυριαρχικά της δικαιώματα, πάντα με βάση το Διεθνές Δίκαιο και το Δίκαιο της Θάλασσας. Επεκτείναμε τα χωρικά μας ύδατα στα δώδεκα ναυτικά μίλια στο Ιόνιο και παραμένουμε έτοιμοι να κάνουμε το ίδιο και στο Αιγαίο, όταν το επιτάξουν οι συνθήκες.

Οι στρατηγικές μας συμμαχίες αποτελούν πυλώνα αυτής της ενδυνάμωσης. Η ελληνογαλλική αμυντική συμφωνία με τη ρήτρα αμοιβαίας συνδρομής αποτελεί σημείο κλειδί για τη γεωπολιτική σταθερότητα, μια συμφωνία που λίγο-πολύ την ψάχναμε από το 1974. Οι σχέσεις μας με τις Ηνωμένες Πολιτείες βρίσκονται στο καλύτερο επίπεδο όλων των εποχών, ενώ ενισχύουμε συνεχώς τις συνεργασίες μας με χώρες όπως είναι η Ινδία, το Ισραήλ και οι αραβικές χώρες. Σήμερα για παράδειγμα ο Υπουργός Εθνικής Άμυνας βρίσκεται στο Κατάρ.

Ταυτόχρονα, παραμένουμε αμετακίνητοι απέναντι στις προκλήσεις της Τουρκίας και το τονίζω αυτό, κύριε Υπουργέ, γιατί πολλά περίεργα λέγονται και ακούγονται τελευταία από κάποιους, ξεκαθαρίζοντας ότι η μόνη μας διαφορά είναι η οριοθέτηση υφαλοκρηπίδας και ΑΟΖ στο Αιγαίο και την Ανατολική Μεσόγειο. Οποιαδήποτε άλλη αξίωση δεν είναι ούτε συζήτηση ούτε αποδεκτή.

Στο μεταναστευτικό ασκούμε μια αυστηρή, αλλά δίκαιη πολιτική. Η αποφασιστική μας στάση φάνηκε στον Έβρο το 2020, όταν νικήσαμε τον Ερντογάν και αποκρούσουμε την απόπειρα μεταναστευτικής εισβολής. Ο Πρωθυπουργός Κυριάκος Μητσοτάκης το πέτυχε αυτό, όχι κάποιος πρώην πρωθυπουργός ή άλλος πολιτικός Αρχηγός. Σήμερα ο φράχτης επεκτείνεται, θωρακίζουμε τα σύνορά μας και διασφαλίζουμε αξιοπρεπείς συνθήκες υποδοχής για όσους πραγματικά χρήζουν προστασίας. Εμείς υψώνουμε τείχη στην παρανομία, ενώ κάποιοι άλλοι υψώνουν τείχη στον διάλογο. Ο καθένας με τις επιλογές του. Όλοι θα κριθούμε άλλωστε από τον κυρίαρχο λαό και τον ιστορικό του μέλλοντος. Άλλωστε η ιστορία του καθενός μας δεν διαγράφεται.

Την ίδια ώρα για την αποτρεπτική μας ισχύ εξοπλίσαμε με τις Ένοπλες Δυνάμεις μας με σύγχρονα οπλικά συστήματα, όπως τα μαχητικά Rafale, τις φρεγάτες Belharra, τα F-35, ενώ προχωράει ταχύτατα η αναβάθμιση των μαχητικών F-16 στην έκδοση Viper.

Κυρίες και κύριοι συνάδελφοι, η σημερινή Ελλάδα είναι πιο δυνατή, πιο σταθερή, πιο σίγουρη για τον εαυτό της και αυτό δεν είναι τυχαίο. Είναι αποτέλεσμα μιας συντονισμένης πατριωτικής πολιτικής που υπηρετεί τον Έλληνα πολίτη. Ο πατριωτισμός, κυρίες και κύριοι συνάδελφοι, δεν είναι σύνθημα, είναι πράξη. Είναι η ενίσχυση των Ενόπλων Δυνάμεων, είναι η υπογραφή συμφωνιών που μεγαλώνουν τη χώρα μας, είναι η διασφάλιση συνόρων και κυριαρχικών δικαιωμάτων, είναι η στήριξη των Ελλήνων όπου γης.

Σας καλώ, λοιπόν, να υπερψηφίσουμε αυτό το νομοσχέδιο και να συνεχίσουμε την πορεία προς μια Ελλάδα που δεν φοβάται να κοιτάξει το μέλλον κατάματα, μια Ελλάδα που στέκεται ισχυρή απέναντι στις προκλήσεις και τις ξεπερνά. Γιατί η Ελλάδα μας πραγματικά αξίζει το καλύτερο και εμείς θα συνεχίσουμε να αγωνιζόμαστε γι’ αυτό, υπερψηφίζοντας, κύριε Υπουργέ, το συγκεκριμένο σχέδιο νόμου, καθώς και τη συνολική εξωτερική πολιτική την οποία ασκεί η Κυβέρνηση του Κυριάκου Μητσοτάκη και εσείς προσωπικά ως Υπουργός των Εξωτερικών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρία και κύριοι συνάδελφοι, έχει ολοκληρωθεί ο κατάλογος των ομιλητών, οπότε πρέπει να δω ποιοι από τους Κοινοβουλευτικούς Εκπροσώπους είναι εδώ που θέλουν να πάρουν τον λόγο, γιατί κάποιοι βρίσκονται στις επιτροπές που συνεδριάζουν αυτή τη στιγμή και στη συνέχεια να περάσουμε στις τροπολογίες των εισηγητών, με τη σειρά την οποία γνωρίζουμε πάντα από τα κόμματα με τη μικρότερη δύναμη.

Ο κ. Κόντης, από τους Κοινοβουλευτικούς Εκπροσώπους, έχει δηλώσει ότι θέλει να μιλήσει, απλά λείπει αυτή τη στιγμή. Να περάσω στις δευτερολογίες.

Κύριε Καζαμία, θέλετε τον λόγο;

**ΑΛΕΞΑΝΔΡΟΣ ΚΑΖΑΜΙΑΣ:** Μάλιστα, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Αν θέλετε να μη ρωτάω, μπορεί όποιος επιθυμεί τον λόγο να σηκώσει το χέρι.

Αν μου επιτρέπετε, είδα ότι οι περισσότεροι των εισηγητών -δεν αφορά τον κ. Καζαμία αυτό- μίλησαν πολύ περισσότερο από τον προβλεπόμενο χρόνο. Θα δώσω τέσσερα λεπτά για τις δευτερολογίες. Και βεβαίως, όποιος θέλει μια σχετική ανοχή, θα την έχει. Τέσσερα λεπτά θα δώσω για τις δευτερολογίες.

Ο κ. Καζαμίας έχει πρώτος τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Θα μιλήσω από τη θέση μου.

Το νομοσχέδιο του Υπουργείου Εξωτερικών, όπως είπα στην πρωτολογία μου, είναι ένα νομοσχέδιο που έρχεται να διορθώσει έναν υφιστάμενο νόμο της Νέας Δημοκρατίας για την οργάνωση του Υπουργείου Εξωτερικών και αυτό δυστυχώς το νομοσχέδιο που έχουμε μπροστά μας δεν επιφέρει κατά την άποψή μας τις αλλαγές και τις τροποποιήσεις στο βάθος που θα έπρεπε. Θεωρούμε ότι έχει χαθεί μία σημαντική ευκαιρία, ούτως ώστε να αναβαθμιστούν κάποιες υποστελεχωμένες υπηρεσίες του Υπουργείου Εξωτερικών. Θεωρούμε επίσης ότι αρκετές από τις ρυθμίσεις που έρχονται με το νομοσχέδιο αυτό δεν αξιοποιούν τον παράγοντα της γνώσης στην αναβάθμιση των υπηρεσιών του Υπουργείου Εξωτερικών και του Διπλωματικού Σώματος. Αναφερθήκαμε συγκεκριμένα σε προβλήματα που υπάρχουν όσον αφορά τη δομή και λειτουργία της διπλωματικής ακαδημίας. Αναφερθήκαμε επίσης, στην απουσία κάποιων σημαντικών ευκαιριών που δίνονται στους διπλωμάτες, όπως είναι η εκπαιδευτική άδεια. Δεχόμαστε κάποιες αλλαγές που έφερε με τις νομοτεχνικές βελτιώσεις ο Υπουργός ως αλλαγές προς τη σωστή κατεύθυνση. Η τροποποίηση αν και πρέπει να πω ότι δεν είχαμε επαρκή χρόνο και λυπάμαι πάρα πολύ να διαβάσουμε τις νομοτεχνικές βελτιώσεις, βασίζομαι σε αυτά που είπε ο ίδιος ο κύριος Υπουργός, είναι στη σωστή κατεύθυνση. Θα θέλαμε να δούμε όμως περισσότερες τροποποιήσεις στις νομοτεχνικές βελτιώσεις από αυτές που ανέφερε προφορικά τουλάχιστον. Ενδεχομένως, να υπάρχουν και κάποιες εδώ.

Πρέπει επίσης, να επισημάνω ότι αναφορικά με την προαγωγή στο βαθμό του Πρέσβη, πήραμε μια απάντηση από τον κύριο Υπουργό αλλά νομίζω ότι αναφερόταν στο άρθρο 39 και αυτό σχετίζεται με τον διορισμό πρέσβεων σε έκτακτες περιπτώσεις. Στην ομαλή προαγωγή στον βαθμό του Πρέσβη ωστόσο, το νομοσχέδιο δεν αναφέρεται στη σύμφωνη γνώμη και το άρθρο 38 συγκεκριμένα δεν εξηγεί ποια είναι τα κριτήρια αυτά που αναφέρατε, κύριε Υπουργέ, τα οποία θα πρέπει να χρησιμοποιούνται ούτως ώστε να πραγματοποιείται η προαγωγή στον βαθμό του Πρέσβεως σε τακτικές περιπτώσεις. Το μόνο που λέει είναι ότι θα πρέπει να υπάρχει κενή οργανική θέση για να επέλθει μια τέτοια προαγωγή και γίνεται αυτό με άμεση απόφαση του Υπουργού.

Συνολικά το νομοσχέδιο διατηρεί έναν αρκετά συγκεντρωτικό τρόπο στη λήψη αποφάσεων αναφορικά με την οργάνωση του Υπουργείου Εξωτερικών το οποίο μας βρίσκει αντίθετους. Πιστεύουμε επιπλέον, ότι έχουν χαθεί κάποιες ευκαιρίες και αναφέρθηκα εκτενώς στην πρωτολογία μου για διορθώσεις προβλημάτων που εντοπίζουμε στον αρχικό νόμο του 2021. Συγκεκριμένα αναφερθήκαμε στην απουσία ρυθμίσεων σχετικά με τις προξενικές υπηρεσίες και την παροχή εκτεταμένων προξενικών υπηρεσιών στο εξωτερικό. Αναφερθήκαμε επίσης, στο γεγονός ότι δεν υπάρχει καμία αναφορά στο Συμβούλιο του Απόδημου Ελληνισμού, παρόλο που στο νέο στρατηγικό σχέδιο για τον Απόδημο Ελληνισμό γίνεται μνεία και αυτό έχει δημοσιοποιηθεί πρόσφατα. Δεν υπάρχει στο νομοσχέδιο αυτό κάτι που να αντιστοιχεί στις αναφορές του στρατηγικού σχεδίου.

Κλείνοντας, κύριε Πρόεδρε, θέλω να πω ότι ο εκσυγχρονισμός του Υπουργείου Εξωτερικών είναι ζωτικής σημασίας. Οι εξελίξεις στην περιοχή μας όπως έχουν δείξει και τα πρόσφατα γεγονότα στη Συρία και στη Μέση Ανατολή, αλλά και η διεύρυνση στα Δυτικά Βαλκάνια και στην Ανατολική Ευρώπη απαιτούν μία στελέχωση του Υπουργείου Εξωτερικών, με εμπειρογνώμονες οι οποίοι γνωρίζουν πολύ καλά αυτές τις περιοχές. Το νομοσχέδιο δεν κάνει αρκετά προς αυτή την κατεύθυνση και φοβόμαστε ότι συνολικά, λόγω αυτών των σημαντικών ελλείψεων η ευκαιρία αυτή χάνεται.

Για τους λόγους αυτούς η Πλεύση Ελευθερίας θεωρεί ότι θα έπρεπε να είχαμε ένα εντελώς διαφορετικό σχέδιο νόμου από το Υπουργείο Εξωτερικών που να πηγαίνει σε πολύ μεγαλύτερο βάθος από τις επιφανειακές αλλαγές που επιφέρει αυτό το νομοσχέδιο στο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Ζερβέας θέλει να δευτερολογήσει;

**ΑΛΕΞΑΝΔΡΟΣ ΖΕΡΒΕΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Ζερβέα.

**ΙΩΑΝΝΗΣ ΚΟΝΤΗΣ:** Κύριε Πρόεδρε, δεν θα δευτερολογήσω;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόντη θα μιλήσετε. Απλά πρέπει να κλείσει ο κύκλος των δευτερολογιών και θα μιλήσετε. Δεν θα αργήσουν.

Ελάτε, κύριε Ζερβέα.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, όπως είπα και στην πρωτολογία μου, η τελική μας στάση θα εξαρτάτο από το αν το Υπουργείο θα υιοθετούσε τις προτάσεις των φορέων. Δυστυχώς, απ' ότι είδαμε δεν εισήχθη καμία τροπολογία από αυτές που ήθελαν οι φορείς. Αντιθέτως, εισήχθησαν άλλες, άσχετες τελείως με το θέμα μας. Επομένως, θα αναγκαστούμε να καταψηφίσουμε και ευελπιστούμε ότι σε κάποιο άλλο νομοσχέδιο το Υπουργείο Εξωτερικών θα ακούσει τους φορείς και θα ικανοποιήσει τα αιτήματά τους.

Θα σταθώ λίγο στην τροπολογία την οποία έφερε ο κ. Λιβάνιος, ουσιαστικά κατ’ επιταγή του κ. Ανδρουλάκη. Πραγματικά είναι πολύ άσχημο να σύρεται η Κυβέρνηση από τα κελεύσματα της Αξιωματικής Αντιπολίτευσης.

Εδώ, κυρίες και κύριοι Βουλευτές, ήρθαμε με την ψήφο του ελληνικού λαού. Ούτε με τα τανκς ούτε με βία ούτε με κανέναν άλλο τρόπο. Και αυτή η τροπολογία μπορεί να εξυπηρετεί κάποιους πολιτικούς και κομματικούς σκοπούς, δυστυχώς όμως δεν υπηρετεί τη λαϊκή βούληση. Την καταπατά. Θα έπρεπε να καταψηφιστεί από το σύνολο των κομμάτων. Δυστυχώς όμως, προέχουν οι μικροκομματικές σκοπιμότητες. Να γνωρίζετε όμως ότι αυτές οι τροπολογίες ανοίγουν τον ασκό του Αιόλου και οι Βουλευτές του Κομμουνιστικού Κόμματος Ελλάδας κάτι έχουν καταλάβει. Γιατί τώρα, σήμερα, είμαστε εμείς, οι Βουλευτές των Σπαρτιατών, οι φωτογραφιζόμενοι, με αρχιφωτογράφο το ΠΑΣΟΚ και βοηθό φωτογράφου τη Νέα Δημοκρατία. Αύριο όμως είσαστε σίγουροι ότι δεν θα είστε εσείς οι φωτογραφιζόμενοι;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Αριστερά η κ. Αναγνωστοπούλου.

Παρακαλώ, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, δεν έχω προλάβει ακόμα να μελετήσω τις νομοτεχνικές και δεν βλέπω και την απόσυρση του άρθρου 47, όπως είπατε αν δεν κάνω λάθος την ώρα που μιλήσατε. Θα τις δω και θα αποφασίσω σε σχέση με το κάθε άρθρο ξεχωριστά.

Θέλω να πω όμως για το νομοσχέδιο ότι στη Νέα Αριστερά θεωρούμε ότι το Υπουργείο Εξωτερικών είναι ένα κρίσιμο Υπουργείο με ένα πάρα πολύ σοβαρό ρόλο και με όλα αυτά που συμβαίνουν στην περιοχή μας, διορθώσεις στον οργανισμό που είχε ψηφιστεί ήδη το 2021 δεν επιφέρουν αυτές τις αλλαγές που θα χρειαζόταν το Υπουργείο Εξωτερικών της Ελλάδας αυτή την περίοδο.

Το είπα σε όλες τις επιτροπές, το είπα και σήμερα, το είπα και στον προϋπολογισμό και θα επιμένω. Ο προϋπολογισμός του Υπουργείου Εξωτερικών θα έπρεπε να είναι πολύ-πολύ πιο ενισχυμένος και θα έπρεπε να έχουμε πολύ περισσότερες προσλήψεις, γιατί και στο Υπουργείο Εξωτερικών συμβαίνει αυτό που συμβαίνει σε άλλα κρίσιμα Υπουργεία και δημόσιες δομές αυτής της χώρας, λείπει το ανθρώπινο δυναμικό. Και θα μου επιτρέψετε εδώ να πω ότι λείπει και από τις Ένοπλες Δυνάμεις το ανθρώπινο δυναμικό. Ό, τι και να κάνουμε, αν δεν υπάρχει ένα ισχυρό ανθρώπινο δυναμικό, τα πράγματα θα είναι πάρα πολύ δύσκολα.

Δεύτερο θέμα, γενική παρατήρηση, κύριε Υπουργέ. Βλέπω ότι έχουν καταργηθεί οι Γ΄ Διευθύνσεις, που αφορούσαν τις ευρωπαϊκές υποθέσεις και έχουν συρρικνωθεί, έχουν ενσωματωθεί στις πολιτικές υποθέσεις. Θεωρώ ότι είναι λάθος του Υπουργείου Εξωτερικών. Θεωρώ ότι είναι λάθος σε μία εποχή όπου ειλικρινά στην Ευρώπη δεν έχουμε μία ενιαία πολιτική. Αν θα μπορούσε να γίνει ενιαία εξωτερική πολιτική, αυτό θα βοηθούσε προς αυτή την κατεύθυνση, ένα Διπλωματικό Σώμα και Διευθύνσεις, που θα ήταν εξειδικευμένες προς αυτή την κατεύθυνση.

Βλέπω ότι έχουμε υποβάθμιση εντελώς των Ευρωπαϊκών Υποθέσεων, ειδικά -και το τονίζω για να ακουστεί- σε μια περίοδο που συζητιούνται η κατά πλειοψηφία αποφάσεις σε σχέση με την ομοφωνία. Εκεί χρειάζεται πολύ δυνατό Διπλωματικό Σώμα με ειδίκευση στις ευρωπαϊκές υποθέσεις.

Τρίτο γενικό θέμα, που θέλω να πω -το είπε και ο κ. Καζαμίας και συμφωνώ πάρα πολύ- πρέπει το Υπουργείο Εξωτερικών να εμπλουτιστεί ως προς το ανθρώπινο δυναμικό με ανθρώπους, οι οποίοι είναι ειδικευμένοι στη Μέση Ανατολή, άνθρωποι οι οποίοι είναι τουρκολόγοι. Έχουμε, ευτυχώς, πια στη χώρα μας τα τμήματα τουρκολογίας, τα οποία είναι και σημαντικά και κάνουν καλή δουλειά και ανθρώπους οι οποίοι ειδικεύονται σε μεταναστευτικό, σε προσφυγικό, κ.λπ.. Είναι κρίσιμης πολύ συμβολής.

Δεν θέλω να καθυστερήσω, αλλά θέλω να πω ένα πράγμα, ειδικά στους συναδέλφους της Νέας Δημοκρατίας. Συζητάμε για κρίσιμα Υπουργεία, τα οποία αφορούν το μέλλον της Ελλάδας. Οι εκφράσεις, όπως -και θα μου επιτρέψετε να το πω, στη Βουλή των Ελλήνων είμαστε, σας αρέσει, δεν σας αρέσει- ο πατριωτισμός της Κυβέρνησης και διάφορα τέτοια δεν αρμόζουν. Δεν αρμόζουν ειδικά όταν μιλάμε για τέτοια θέματα, ούτε αυτό το ύφος. Ας το πάρουμε απόφαση.

Θα κλείσω μόνο με αυτή τη φράση. Ξέρετε, είπα και πριν στην πρωτολογία μου ότι έχω διαβάσει τόνους εκθέσεων πρεσβευτών και προξένων από τον 19ο αιώνα, την ίδρυση του ελληνικού κράτους μέχρι πρόσφατα, αλλά και ξένων διπλωματικών σωμάτων της Γαλλίας, της Αγγλίας, κ.λπ.. Με είχε εντυπωσιάσει πάρα πολύ όταν διάβαζα τα αρχεία της Διάσκεψης του Παρισιού μετά το Β΄ Παγκόσμιο Πόλεμο και λέει κάποιος από την γαλλική αποστολή: «Τι κρίμα για την Ελλάδα, μετά από τόσες θυσίες που έχει κάνει στον πόλεμο, δεν έχει ισχυρούς αντιπροσώπους, όπως είχε μετά τον Α΄ Παγκόσμιο Πόλεμο, για να υπερασπιστούν τα δίκαιά της».

Κρατήστε το για το πόση τεράστια σημασία έχει το Υπουργείο Εξωτερικών και το Διπλωματικό Σώμα εάν θέλουμε πραγματικά να έχουμε πραγματική προβολή ισχύος, γιατί εκεί είναι η προβολή ισχύος στους ανθρώπους της χώρας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο για τη δευτερολογία του έχει ο κ. Δελής από το Κομμουνιστικό Κόμμα της Ελλάδας.

**ΙΩΑΝΝΗΣ ΔΕΛΗΣ:** Θα τοποθετηθώ για τις τροπολογίες, κύριε Πρόεδρε.

Κατ’ αρχάς, ξεκινώντας με την τροπολογία, η οποία αφορά στην αναστολή χρηματοδότησης των κομμάτων έχει τοποθετηθεί αναλυτικά ο Κοινοβουλευτικός μας Εκπρόσωπος, ο Νίκος ο Καραθανασόπουλος. Εγώ δεν χρειάζεται να προσθέσω τίποτε άλλο, εκτός από το να υπενθυμίσω και εδώ μέσα σ’ αυτή την Αίθουσα ότι «ούτε σε ξερονήσια ούτε σε φυλακές, ποτέ τους δεν λύγισαν οι κομμουνιστές». Η στάση του κόμματός μας σε σχέση με αυτή την τροπολογία δεν είναι αποτέλεσμα φόβου, αποτελεί προειδοποίηση προς το εργατικό λαϊκό κίνημα για τους κινδύνους που προκύπτουν από την ψήφιση τέτοιων νομοθετικών ρυθμίσεων.

Τώρα σ’ ότι αφορά την επόμενη τροπολογία, την 297 και ξεκινώντας από το άρθρο 1, τις ρυθμίσεις για τους επαγγελματίες οπλίτες, η διάταξη που προτείνετε με την τροπολογία απαιτεί, όπως διαβάζουμε, τριάντα πέντε έτη πραγματικής υπηρεσίας -έτσι αναγράφεται- και όχι πραγματικής συντάξιμης υπηρεσίας. Διαφοροποιείται, δηλαδή, από αυτό που ισχύει για τα υπόλοιπα στελέχη. Συνεπώς, ανακυκλώνει και αφήνει ανοικτό το θέμα το συνταξιοδοτικό. Έπειτα είναι ο ΕΦΚΑ, ο οποίος δίνει σύνταξη στα εξήντα δύο. Τι θα γίνει από τα εξήντα μέχρι τα εξήντα δύο με τα δύο χρόνια που υπολείπονται; Ο ΕΦΚΑ, επίσης, δεν αναγνωρίζει διπλά συντάξιμα για τις ειδικές κατηγορίες, για τα υποβρύχια, για τα αλεξίπτωτα. Η τροπολογία δεν προβλέπει κάτι γι’ αυτό. Δεν προβλέπει, επίσης, κάτι με τις εισφορές που θα καταβάλλουν και θα συνεχίσουν να καταβάλλουν αυτές οι κατηγορίες. Δεν αναφέρει τίποτα η τροπολογία για τους πραγματικούς χρόνους, για το βαθμολογικό τους. Τι θα γίνει με αυτό; Θα παραμένουν για τόσα χρόνια στο βαθμό του Αρχιλοχία και άλλων αντίστοιχων βαθμών;

Εν κατακλείδι, για να μην τα πολυλογούμε, είναι μία επικοινωνιακή κίνηση εντελώς αποσπασματική με μεγάλα κενά και παρατείνει απλώς τη συνταξιοδοτική αγωνία αυτών των ανθρώπων. Γι’ αυτό ακριβώς και ψηφίζουμε «παρών».

Τα επόμενα άρθρα, το 2 και το 3, τα καταψηφίζουμε.

Και θέλουμε να σταθούμε λιγάκι στο άρθρο 4, που αφορά τους εκπαιδευτικούς, γιατί αφορά στην αναγνώριση της προϋπηρεσίας των εκπαιδευτικών να ενταχθούν στους πίνακες του ΑΣΕΠ και να προσληφθούν ως αναπληρωτές στο δημόσιο σχολείο. Φυσικά, αποτελεί εφαρμογή του νόμου Γαβρόγλου για το προσοντολόγιο, το οποίο είχαμε καταψηφίσει, όταν ψηφιζόταν εδώ πριν από μερικά χρόνια και όπως απορρίφθηκε βεβαίως και από τους ίδιους τους εκπαιδευτικούς. Ο νόμος αυτός, θέλουμε να θυμίσουμε ,προβλέπει πίνακες κλειστούς για δύο χρόνια και αυτό έχει οδηγήσει στο καθεστώς της αδιοριστίας για χιλιάδες εκπαιδευτικούς, που δεν τους δίνει τη δυνατότητα να καταθέτουν αιτήσεις για να μπουν στους πίνακες. Και έρχεται σήμερα το Υπουργείο Παιδείας και ενώ μπορεί και έχει κάθε δυνατότητα να το αλλάξει αυτό, δεν το κάνει και δεν ανοίγει τους πίνακες, όπως του ζητάνε επανειλημμένα οι εκπαιδευτικές ομοσπονδίες, αλλά και οι εκπαιδευτικοί και επιλέγει να κάνει αυτό.

Εκτός, όμως, απ’ αυτό στην υπουργική τροπολογία υπάρχει και μια σημαντική αλλαγή, η οποία σε εμάς τουλάχιστον δεν περνά απαρατήρητη. Εφαρμόζεται για πρώτη φορά εδώ ο νόμος για τα ιδιωτικά πανεπιστήμια και η Συμφωνία της Λισαβόνας για την ισοτίμηση πτυχίων των ιδιωτικών πανεπιστημίων. Συγκεκριμένα, στην τροπολογία γίνεται λόγος για ακαδημαϊκά ισοδύναμο ή ισότιμο τίτλο της αλλοδαπής. Με απλά λόγια στο ήδη υπάρχον Σώμα των αδιόριστων εκπαιδευτικών ανοίγει το δρόμο για να προστίθενται και απόφοιτοι ιδιωτικών ΑΕΙ.

Από αυτή την άποψη τοποθετούμαστε, βεβαίως, αρνητικά στο άρθρο 4, γιατί αν ήθελε το Υπουργείο Παιδείας να λύσει τα υπαρκτά προβλήματα του υπολογισμού της προϋπηρεσίας θα μπορούσε να το κάνει με το άνοιγμα των πινάκων, με τον υπολογισμό των μορίων για δυσπρόσιτες περιοχές, αλλά δεν το κάνει. Φυσικά και πρέπει να λυθεί ως πρόβλημα το ζήτημα του υπολογισμού της προϋπηρεσίας των ιδιωτικών εκπαιδευτικών, αλλά με τον τρόπο με τον οποίο γίνεται, όχι μόνο δεν επιλύεται αυτό το πρόβλημα, αλλά ανοίγει ο δρόμος τελικά -και εκεί οδηγεί αυτή η τροπολογία- στο να ξεσκαρτάρουν τα funds, που μπαίνουν στα ιδιωτικά σχολεία τώρα τελευταία με μεγάλη ορμή, από το έμπειρο και εκπαιδευτικό προσωπικό που έχουν αυτά τα σχολεία για να προσλάβουν εκπαιδευτικούς με χαμηλές απαιτήσεις και δικαιώματα.

Λέμε «όχι», λοιπόν, και στο άρθρο 4. Επειδή είναι τα τρία από τα τέσσερα άρθρα και βαραίνουν αυτά -έρχονται οι τροπολογίες, δυστυχώς, με ετερόκλητα θέματα-, ψηφίζουμε συνολικά «όχι» στη δεύτερη τροπολογία με αριθμό 297.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τώρα έχει για την δευτερολογία του ο κ. Μπάρκας από τον ΣΥΡΙΖΑ.

Ορίστε, κύριε συνάδελφε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, επιτρέψτε μου κάποιες παρεμβάσεις σε σχέση και με τις νομοτεχνικές που κάνατε. Αρχικά να σας πω ότι τις φέρατε πάρα πολύ αργά. Αντιλαμβάνομαι ότι υπήρχε μια διαβούλευση και ότι της γράφατε, αλλά να έρχονται δέκα λεπτά πριν ψηφίσουμε είναι πρόβλημα, ακόμη και για να τις δούμε, να παρατηρήσουμε, δηλαδή, τι συμβαίνει.

Δεν μπορώ να μην αναγνωρίσω το γεγονός ότι κάνατε μια προσπάθεια -ισχύει αυτό- στο να ενσωματώσετε πράγματα από τις παρεμβάσεις που κάναμε και από τις εισηγήσεις των εισηγητών της Αντιπολίτευσης. Παρ’ όλα αυτά, θέλω να σας πω ότι η άρνησή μας παραμένει. Γιατί; Διότι η αρχική μας τοποθέτηση σε σχέση με τον στόχο του εν λόγω νομοσχεδίου, δηλαδή αν αλλάζει ουσιαστικά τον οργανισμό του Υπουργείου Εξωτερικών, θεωρούμε ότι δεν αλλάζει. Είναι ένα προβληματικό νομοσχέδιο, το οποίο δεν βοηθά τη δυναμική του Υπουργείου Εξωτερικών και την οποία πρέπει να αναπτύξει.

Είπατε και στην τοποθέτησή σας ότι αναγνωρίζετε τη γεωπολιτική θέση της χώρας μας -και τώρα σας μιλάω με την ιδιότητά σας ως Υπουργός Εξωτερικών και όχι με την προηγούμενη ιδιότητά σας-, και αναγνωρίζετε το γεγονός ότι δεν είναι μόνο τα οπλικά συστήματα, τα οποία δίνουν μια δυναμική στην υπεράσπιση των εθνικών θέσεων μιας χώρας, ούτε είναι τα όπλα αυτά τα οποία δίνουν λύσεις.

Πολλοί συνάδελφοι και πολλοί επιστήμονες λένε ότι και η ισχυροποίηση της γεωπολιτικής θέσης της Τουρκίας οφείλεται όχι μόνο στα οπλικά συστήματα, αλλά και στο γεγονός ότι σε ζητήματα εξωτερικής πολιτικής, στη διπλωματία της, είχε μια πολύ ενεργητική στάση και αυτό την έχει βοηθήσει να ισχυροποιηθεί. Το αναγνωρίζουν πάρα πολλοί ειδικοί του χώρου αυτό.

Θα έπρεπε, λοιπόν, να κάνουμε δύο πράγματα. Το πρώτο είναι να αυξήσουμε τον προϋπολογισμό που αφορά το Υπουργείο Εξωτερικών. Είπατε ότι η Κυβέρνηση θα κάνει και κάποιες άλλες παρεμβάσεις σε σχέση με τον προϋπολογισμό και αναμένουμε να τις δούμε. Παρ’ όλα αυτά, το γεγονός ότι το αποτύπωμα στον προϋπολογισμό της χώρας είναι το 0,17%, νομίζω ότι είναι προβληματικό.

Το δεύτερο είναι έχει να κάνει -το ξαναλέω- με το ανθρώπινο δυναμικό. Οι άνθρωποι οι οποίοι εργάζονται στο Υπουργείο Εξωτερικών πρέπει να είναι σίγουρα καλά αμειβόμενοι. Δεν μπορούν να έχουν πρόβλημα στη διαβίωσή τους. Πρέπει να έχουν την απαραίτητη βοήθεια. Δεν μπορούν να λείπουν οι υπάλληλοι από πρεσβείες και προξενεία και μάλιστα σε περιοχές που –αν θέλετε- είναι και στο μάτι του κυκλώνα.

Θα περιμέναμε, λοιπόν, να γίνουν παραπάνω παρεμβάσεις όσον αφορά το προσωπικό. Εδώ είμαστε εμείς. Σας έχουμε κάνει προτάσεις κι ελπίζουμε να τις ακούσετε. Ήδη το κάνετε και οφείλω να το αναγνωρίσει αυτό το πράγμα. Δεν είμαστε έξω από τη συζήτηση. Όμως, πρέπει πραγματικά να γίνει ουσιαστική δουλειά.

Τώρα, κύριε Πρόεδρε, δυο λόγια για τις τροπολογίες.

Εμείς, κύριε Υπουργέ, θα υπερψηφίσουμε τις τροπολογίες παρά το γεγονός ότι αναγνωρίζουμε τις αιτιάσεις που έκανε το Κομμουνιστικό Κόμμα Ελλάδας. Μένουμε, όμως, σε αυτό που λέει ο αρμόδιος Υπουργός Εσωτερικών, διότι εδώ είμαστε για να υπερασπιζόμαστε τον κοινοβουλευτισμό, εδώ είμαστε για να υπερασπιζόμαστε τη δημοκρατία -αυτός είναι ο ρόλος μας- και για να στείλουμε μηνύματα. Κατά την άποψή μου, είναι πολύ διδακτικός ο ρόλος μας, κύριε Υπουργέ, να στείλουμε μηνύματα στην κοινωνία. Δηλαδή η κοινωνία μαθαίνει από εμάς.

Καταλαβαίνω τις αιτιάσεις των συναδέλφων του Κομμουνιστικού Κόμματος Ελλάδας. Υπάρχει ένα πρόβλημα, όμως, δεν μπορούμε να κάνουμε πίσω από το γεγονός ότι κόμματα που δεν υπερασπίζονται κατά τα άλλα την Ελληνική Δημοκρατία και ελέγχονται από την ελληνική δικαιοσύνη για αυτόν τον ρόλο τους, κόβεται η χρηματοδότησή τους. Είναι κάτι το οποίο είχαμε ζητήσει όλες οι πλευρές της Βουλής. Να το κάνει πράξη η Νέα Δημοκρατία. Είναι προβληματικός ο τρόπος που το κάνει, αλλά τελικά το κάνει πράξη και γι’ αυτό θα τοποθετηθούμε θετικά στις δύο τροπολογίες.

Με αυτά τα λόγια θέλω να κλείσω. Κύριε Υπουργέ, επειδή τυγχάνει από τους συναδέλφους να είμαι ο μεγαλύτερος σε χρονική διάρκεια Βουλευτής, θέλω να σας πω ότι είναι καλή νομοθέτηση αυτό που συμβαίνει, δηλαδή το γεγονός ότι ακούτε τις τοποθετήσεις των Βουλευτών. Όμως είναι προβληματικό το γεγονός, ξαναλέω, ότι όποιες αλλαγές κι αν κάνετε στο νομοθέτημα σας, έρχονται δέκα λεπτά πριν κλείσει η διαδικασία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Τον λόγο τώρα έχει από το ΠΑΣΟΚ - Κίνημα Αλλαγής ο κ. Μάντζος για τη δευτερολογία του.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Πράγματι θα ξεκινήσω και εγώ από τις δύο τροπολογίες τις οποίες πήραμε έστω αργά χθες το βράδυ. Είχαμε –νομίζω- τον χρόνο σήμερα να τις μελετήσουμε και να τις συζητήσουμε. Για το θέμα της αναστολής της χρηματοδότησης στους Σπαρτιάτες, το θέμα έχει εξαντληθεί. Και ο Κοινοβουλευτικός μας Εκπρόσωπος και οι συνάδελφοι που πήραν τον λόγο και εγώ από το πρωί τοποθετηθήκαμε στο θέμα αυτό. Άκουσα κι εγώ με προσοχή όλες τις θέσεις όλων των πολιτικών κομμάτων, ιδίως του Κομμουνιστικού Κόμματος, αλλά και όλων των υπολοίπων κομμάτων και τις επιφυλάξεις που διατυπώθηκαν. Για μας το ζήτημα αυτό -και το γνωρίζει το Σώμα- είναι σε θέση αρχής εδώ και πάρα πολλούς μήνες. Ενάμιση έτος ζητούμε τη συγκεκριμένη πρόταση. Νομίζω ότι η Κυβέρνηση έχει καθυστερήσει απελπιστικά στο συγκεκριμένο θέμα. Κάλλιο αργά, παρά ποτέ ρυθμίζεται. Προφανώς, όμως, η απάντηση του Υπουργού Εσωτερικών ότι «θέλαμε να το δέσουμε περισσότερο ως ρύθμιση» όταν έχουν περάσει ενάμισι έτος από τότε που το πρωτοθέσαμε στη δημόσια συζήτηση και ο "γόρδιος δεσμός" να έπρεπε να δεθεί, θα είχε δεθεί ήδη σε αυτό το ενάμισι έτος. Θα έχει γίνει τέλειος κόμπος.

Τώρα, όσον αφορά τη δεύτερη τροπολογία, είμαστε θετικοί στις πρώτες δύο διατάξεις, στα πρώτα δύο άρθρα του Υπουργείου Άμυνας και του Υπουργείου Πολιτικής Προστασίας. Για τα επόμενα δύο άρθρα έχουμε ορισμένες επιφυλάξεις και ενστάσεις. Γι’ αυτόν τον λόγο, κι επειδή υπάρχει μια πάγια, δυστυχώς, αντικοινοβουλευτική, κατά την άποψή μας, πρακτική, αυτή της συσσώρευσης διαφορετικών και μη συναφών μεταξύ τους διατάξεων σε μία τροπολογία και η μη δυνατότητα της Αντιπολίτευσης να τοποθετηθεί διακριτά επί των άρθρων αυτών των τροπολογιών –το ξέρει ο κύριος Υπουργός και από άποψη κοινοβουλευτικού δικαίου αυτό και είναι κάτι που νομίζω ότι το επόμενο διάστημα πρέπει να το διορθώσουμε-, θα τοποθετηθούμε «παρών» σε αυτή τη δεύτερη τροπολογία, την πολυσυλλεκτική.

Κλείνω με το Υπουργείο των Εξωτερικών, με το σχέδιο νόμου το οποίο συζητούμε. Είπε ο κ. Μπάρκας κάτι στο οποίο συμφωνώ απολύτως. Θεωρώ και εγώ καλή κοινοβουλευτική πρακτική ο Υπουργός ακόμα και την ημέρα της Ολομέλειας, δηλαδή της τελικής συζήτησης, να ακούει το Σώμα, να επιστρέφει με παρατηρήσεις, να απαντά και κυρίως να κάνει δεκτές ορισμένες παρατηρήσεις ή τουλάχιστον να προσπαθεί να κάνει δεκτές ορισμένες παρατηρήσεις του Σώματος. Αυτό είναι μια καλή κοινοβουλευτική πρακτική και μακάρι και άλλοι συνάδελφοί σας, κύριε Υπουργέ, να την ακολουθούσαν αυτή την πρακτική.

Δεν είναι η βέλτιστη νομοθετική πρακτική -αυτό αφορά σε όλο το Υπουργείο και όχι μόνο στο πρόσωπό σας προφανώς- να έχεις τέσσερα χρόνια εν ισχύι έναν «οργανισμό», ένα πρόσφατο πλαίσιο λειτουργίας και οργάνωσης του Υπουργείου, να έχεις ήδη πάρα πολλά προβλήματα στην εφαρμογή, να έχεις τέσσερα χρόνια στη διάθεσή σου να τα διορθώσεις και να χρειάζεται να κάνεις επτά νομοτεχνικές βελτιώσεις. Αλλά και μόνο ότι υπάρχει η διαλεκτική συζήτηση στη Βουλή, αυτή νομίζω ότι είναι και η λειτουργία της Βουλής και αυτό πρέπει να το καλωσορίσουμε ως πρακτική.

Τώρα, ως προς αυτές καθαυτές τις νομοτεχνικές βελτιώσεις, παρά τον πολύ λίγο χρόνο που είχαμε να τις μελετήσουμε, καταλαβαίνω ότι γίνεται μια προσπάθεια να επιστρέψουμε στο παλιό καθεστώς. Υπάρχουν όμως διαφορές με το προηγούμενο καθεστώς.

Για παράδειγμα, από ό,τι αντιλαμβάνομαι υπάρχει διαφορά στο ότι λείπει από το προηγούμενο καθεστώς του 2021 το ότι «προκρίνεται κατ’ αξιολογική σειρά η καταλληλότερη προς προαγωγή στις κενές θέσεις, εφόσον ανταποκρίνονται πλήρως στις απαιτήσεις της Υπηρεσίας», ένα εδάφιο το οποίο ελλείπει. Αναφέρομαι στο άρθρο 37.4, κύριε Υπουργέ. Και αυτό ίσως πρέπει να το δείτε πια νομίζω σαν επόμενη νομοτεχνική βελτίωση ή σε επόμενη νομοθετική πρωτοβουλία.

Στο άρθρο 24 έχω την αίσθηση ότι αφήνουμε πάλι εκτός γυναίκες υπαλλήλους που δεν καλύπτουν οργανικές θέσεις. Αν διαβάζω σωστά, είναι οι γυναίκες που έχουν οργανικές θέσεις στο εξωτερικό και μένουν εκεί. Υπάρχουν και γυναίκες υπάλληλοι που μεταβαίνουν στο εξωτερικό χωρίς να έχουν οργανική θέση εκεί. Γι’ αυτές δεν υπάρχει προστασία. Και αυτό πρέπει να το δείτε σε επόμενη πρωτοβουλία ή μέχρι να τελειώσει η συζήτηση, μήπως το διορθώσετε ξανά.

Και όλα αυτά -θα καταλήξω στο επί της αρχής- παρά τις προσπάθειες που έγιναν, δεν αλλάζουν την επί της αρχής τοποθέτησή μας, η οποία είναι εξαρχής πολιτική και έχει να κάνει κυρίως με το νόμο του 2021.

Σας θυμίζω, κύριε Υπουργέ, ότι το 2021 το Κίνημά μας είχε καταψηφίσει επί της αρχής τον συγκεκριμένο νόμο. Δυστυχώς η νομοθετική πρωτοβουλία δεν είναι επαρκής, ώστε να διορθώσει τις μεγάλες πλημμέλειες και τις δομικές αδυναμίες του συγκεκριμένου νομοθετήματος. Προφανώς, δεν δίνει την επαρκή ώθηση στην εξωτερική μας πολιτική. Ο Κοινοβουλευτικός μας Εκπρόσωπος νομίζω παρουσίασε και βιωματικά και εμπειρικά το πώς η εξωτερική πολιτική της χώρας μπορεί να είναι πράγματι ενεργητική και αυτό προφανώς περνά από την ενίσχυση σε πόρους και προσωπικό.

Συμφωνώ με αυτό που είπε η κ. Αναγνωστοπούλου για τη διπλωματική μας παράδοση. Είναι βαθιά η διπλωματική παράδοση της χώρας μας και αυτό μας επιβάλλει τελικά να υποστηρίξουμε το Διπλωματικό Σώμα και την εξωτερική μας πολιτική, διότι πολύ απλά είναι τέτοια η γεωπολιτική μας θέση, είναι τέτοιοι οι πολλαπλοί ρόλοι που παίρνουμε και ορθώς τους παίρνουμε και στην Ευρωπαϊκή Ένωση και στο ΝΑΤΟ και στον ΟΗΕ, με το Συμβούλιο Ασφαλείας και την ιδιότητα του Μη Μόνιμου Μέλους, αλλά και τόσο εκτεταμένη και ισχυρή και ενεργητική η διασπορά μας, που οφείλουμε στην εξωτερική μας πολιτική να έχουμε ενεργητική διάθεση και προδιάθεση, προφανώς να ακολουθούμε μια εξωτερική πολιτική αρχών που έρχεται από το παρελθόν και διαχρονικά από όλες τις κυβερνήσεις και τις δικές μας κυβερνήσεις και της δεκαετίας του ’80, του ’90, του 2000.

Η στρατηγική μας, όλων των κυβερνήσεων, παρά τις διαφοροποιήσεις δεν είχε βαθιές αποκλίσεις και αυτό είναι το μεγάλο κτήμα της Μεταπολίτευσης, αν κάποιος μπορεί να το πει αυτό.

Κλείνω λοιπόν λέγοντας, κύριε Πρόεδρε, ότι θα παρακολουθούμε όλα όσα θα έρθουν από το Υπουργείο. Θα θέλαμε -προφανώς δεν υπάρχει λόγος του Κοινοβουλίου σε αυτό- να υπάρχει ενημέρωσή μας και συζήτηση δυνατόν, ex post έστω επί των προεδρικών διαταγμάτων, κυρίως για το οργανόγραμμα των υπηρεσιών και εδώ στην Αθήνα, αλλά και στις υπηρεσίες της αλλοδαπής, ιδίως τα προξενεία μας όπου, κύριε Υπουργέ, το ξέρω ότι γνωρίζετε, το ζείτε, ότι υπάρχει πολύ μεγάλος φόρτος και από τους Έλληνες της Διασποράς, τους αποδήμους μας, αλλά και από τους αιτούντες τη θεώρηση εισόδου εργάτες και εργαζόμενους σε διάφορους τομείς της οικονομίας μας, κατ’ εφαρμογή της διάταξης που ψήφισε πέρυσι η Βουλή.

Κλείνω, κύριε Πρόεδρε, με την ευχή ο επόμενος κρατικός προϋπολογισμός του 2026 πια -και αυτό νομίζω εκφράζει όλες τις πτέρυγες της Βουλής- να είναι ένας προϋπολογισμός ο οποίος θα ανταποκρίνεται πράγματι στην πολύ μεγάλη αξία που έχει η διπλωματία μας, όχι ως μια δημόσια υπηρεσία πολυτελείας, αλλά ως το πιο ισχυρό τμήμα της αποτρεπτικής ισχύος της χώρας. Διότι τελικά πρέπει να το δούμε και έτσι.

Είναι τόσο δυσανάλογη η χρηματοδότηση της διπλωματίας μας, της εξωτερικής μας πολιτικής σε σχέση με την άμυνα, που φοβάμαι ότι υπάρχει μια συλλογική παρεξήγηση ότι η διπλωματία είναι κάτι πολυτελές, το οποίο δεν έχει καμμία σχέση με την αποτρεπτική ισχύ της χώρας. Όχι! Η διπλωματία και η εξωτερική πολιτική είναι ο ιδανικότερος τρόπος να προβάλει κανείς την ήπια ισχύ του για να μη χρειαστεί ποτέ να προβάλει τη σκληρή ισχύ του επί του πεδίου. Γι’ αυτόν τον λόγο καλούμε την Κυβέρνηση για πολλοστή φορά και εμείς και οι υπόλοιπες πτέρυγες απ’ όσο καταλαβαίνω της Βουλής να ενισχύσει τον κρατικό προϋπολογισμό του Υπουργείου Εξωτερικών την επόμενη περίοδο.

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τις δευτερολογίες με την τοποθέτηση του κ. Κτιστάκη από τη Νέα Δημοκρατία.

Ορίστε, κύριε Κτιστάκη, έχετε τον λόγο.

**ΕΛΕΥΘΕΡΙΟΣ ΚΤΙΣΤΑΚΗΣ:** Ευχαριστώ, κύριε Πρόεδρε.

Να επικεντρώσω στα ζητήματα που τέθηκαν από τους εισηγητές και τους ειδικούς αγορητές, αν και ο κύριος Υπουργός στα περισσότερα αναφέρθηκε αναλυτικά.

Στο άρθρο 7 για τις γλώσσες εισαγωγής στην Ελληνική Διπλωματική Ακαδημία, να διευκρινίσω και να επισημάνω ότι σήμερα δεν θεσμοθετείται κάτι διαφορετικό. Η γαλλική γλώσσα έχει επανεισαχθεί με τον ν.4781 του 2021. Επί της ουσίας όμως, εκτός του κυρίου Υπουργού σήμερα, όπως είπα και η κυρία Υφυπουργός, η κ. Παπαδοπούλου στην πρώτη συνεδρίαση της επιτροπής ήταν κατηγορηματική ότι η γαλλική γλώσσα είναι γλώσσα εργασίας στις Βρυξέλλες. Είναι εκ των ων ουκ άνευ και μάλιστα ανέφερε χαρακτηριστικά -και το λέω- «δεν μπορείς να πάρεις καμμία θέση στην Ευρωπαϊκή Υπηρεσία Εξωτερικής Δράσης, αν δεν ξέρεις γαλλικά γιατί περνάς εξετάσεις».

Για τις άδειες μητρότητας, να το ξεκαθαρίσουμε λίγο. Θεώρησα ότι είχε ξεκαθαρίσει από τον κ. Υπουργό, αλλά φαίνεται ότι δεν είναι ξεκάθαρο. Κατ’ αρχάς, επισημαίνω πάλι ότι η συγκεκριμένη πρόβλεψη περί χρήσης της εννεάμηνης άδειας μόνο από τις γυναίκες που υπηρετούν στην κεντρική υπηρεσία και της χρήσης μειωμένου ωραρίου για τις γυναίκες που υπηρετούν στις Αρχές Εξωτερικής Υπηρεσίας δεν είναι νέα. Προβλέπεται ήδη στο άρθρο 323, παράγραφος 9 του οργανισμού ήδη από το 2021. Αυτό ισχύει σήμερα.

Τι γίνεται με το προκείμενο νομοσχέδιο; Στο προκείμενο νομοσχέδιο ξεχωρίζουν αφ’ ενός, μεν, οι αναρρωτικές άδειες από την άδεια μητρότητας και ανατροφής τέκνου, αφού ούτως ή άλλως αυτές δεν πρέπει να θεωρούνται και δεν είναι άλλωστε αναρρωτικές.

Σήμερα δηλαδή με το προκείμενο νομοσχέδιο παραμένει ότι οι μητέρες στις Αρχές της Εξωτερικής Υπηρεσίας έχουν τη δυνατότητα μόνο του μειωμένου ωραρίου -επαναλαμβάνω αυτό ισχύει από το 2021, δεν θεσπίζεται σήμερα- επειδή καλύπτουν οργανική θέση, στην οποία προβλέπεται η αποζημίωση υπηρεσίας σε αλλοδαπούς. Δεν μπορούν δηλαδή να απουσιάσουν με εννεάμηνη άδεια, γιατί όπως είπε ο κύριος Υπουργός δημοσιονομικά δεν μπορεί να αντικατασταθούν και δημοσιονομικά δεν προβλέπεται να δίνονται δύο αποζημιώσεις για την ίδια οργανική θέση.

Αντίθετα, σήμερα αυτό που εισάγεται είναι μια ευνοϊκή εξαίρεση και έρχομαι σε αυτό, γιατί αναρωτήθηκε ο κ. Μάντζος. Οι γυναίκες που συνυπηρετούν σε Αρχές Εξωτερικής Υπηρεσίας χωρίς να καταλαμβάνουν οργανική θέση και άρα χωρίς να λαμβάνουν αποζημίωση υπηρεσίας αλλοδαπής, αυτές δύνανται να κάνουν χρήση και της εννεάμηνης άδειας.

Επίσης, να επισημάνω το εξής, γιατί άκουσα ένα σχόλιο του κ. Καζαμία, στην πρωτολογία του νομίζω, ότι το Επιστημονικό Συμβούλιο της Βουλής έκρινε αρνητικά αυτή τη ρύθμιση. Νομίζω ότι είναι λάθος όπως το είπατε. Δεν το έκρινε αρνητικά, πρώτον γιατί ούτως ή άλλως δεν εισάγεται αυτή η ρύθμιση σήμερα. Εισάγεται μόνο η ευνοϊκή διάταξη. Απλά έκρινε μία αναντιστοιχία, μία δυσαρμονία στη διατύπωση της διάταξης σε σχέση με την αιτιολογική έκθεση και αυτό διορθώθηκε. Χρησιμοποιήθηκε αυτολεξεί η διατύπωση που πρότεινε το Επιστημονικό Συμβούλιο της Βουλής με τη νομοτεχνική του κ. Υπουργού.

Ως προς τα κτήρια, ανέφερε ο κ. Μάντζος -και δικαίως θα έλεγα- ότι πρέπει να υπάρχει ένα σχέδιο για τη συντήρηση των κτηρίων, ιδίως αυτών που έχουν κάποια ιδιαίτερη αρχιτεκτονική αξία. Σωστό είναι αυτό. Ακούσαμε τον κ. Υπουργό ο οποίος, απ’ ό,τι κατάλαβα, αποκάλυψε ότι υπάρχει ένα σχέδιο, γιατί αναφέρθηκε ονομαστικά σε κτήρια, από ποια συγκεκριμένα κτήρια θα ξεκινήσει η συντήρηση. Οπότε όλοι καταλαβαίνουμε ότι υπάρχει ένα σχέδιο.

Επίσης για το 10% να επαναλάβω και να επισημάνω με έμφαση ότι είναι πρόσθετο έσοδο. Ο κ. Υπουργός ανέφερε αναλυτικά ποια είναι τα ποσοστά. Δεν βαρύνει τον προϋπολογισμό, αντίθετα είναι πρόσθετο έσοδο το οποίο θα κατευθυνθεί αποκλειστικά στη συντήρηση αυτών των κτηρίων που παίρνει τη διαχείριση το Υπουργείο Εξωτερικών.

Τέλος, να κλείσω με το θέμα του προϋπολογισμού του Υπουργείου, γιατί απ’ ό,τι κατάλαβα όλοι συναινούμε και συμφωνούμε ότι είναι μειωμένος. Απλά να επισημάνω ότι σε σχέση με το 2019 έχει μια αύξηση 80%. Σας ενοχλεί, δεν σας ενοχλεί, έχει. Τι να κάνουμε;

**ΚΩΝΣΤΑΝΤΙΝΟΣ ΜΠΑΡΚΑΣ:** Σε σχέση με το 2020, το 2021;

**ΕΛΕΥΘΕΡΙΟΣ ΚΤΙΣΤΑΚΗΣ:** Επαναλαμβάνω, έχει μια αύξηση από το 2019. Να σας πω και τα νούμερα; Τα έχετε ακούσει…

**ΚΩΝΣΤΑΝΤΙΝΟΣ ΜΠΑΡΚΑΣ:** Μας κάνει συνδικαλισμό στο κλείσιμο τώρα!

**ΠΡΟΕΔΡΕΥΩΝ (Γεώργιος Γεωργαντάς):** Τελευταίος μιλάει ο εισηγητής της Πλειοψηφίας, τι να κάνουμε;

**ΕΛΕΥΘΕΡΙΟΣ ΚΤΙΣΤΑΚΗΣ:** Δεν κάνω συνδικαλισμό. Αναφέρω πού παρέλαβε και πού είναι σήμερα. Δεν λέω γιατί ήταν τόσο…

**ΚΩΝΣΤΑΝΤΙΝΟΣ ΜΠΑΡΚΑΣ:** Από το 1993 ή από το 2019;

**ΕΛΕΥΘΕΡΙΟΣ ΚΤΙΣΤΑΚΗΣ:** Είναι μία αύξηση περίπου 80% επαναλαμβανόμενων των 30 εκατομμυρίων, που κάπως με έναν αριστοτεχνικό τρόπο απέσπασε ο κύριος Υπουργός από τον κ. Πετραλιά κατά τη συζήτηση του προϋπολογισμού. Και το απέσπασε και έκανε δημόσια τη δέσμευση του κ. Πετραλιά. Το λέω αυτό για την αύξηση και δεν αντιδράσαμε. Δεν το λέω επειδή αντιδράσατε. Λέω πού ήταν και πού έφτασε.

Και θέλω να κλείσω με κάτι που είπα για τον προϋπολογισμό. Βλέπετε ότι και με αυτή την αύξηση και με τις άλλες που είπαμε προχθές -και δεν χρειάζεται να τις επαναλάβω- η Κυβέρνηση έχει ένα σχέδιο το οποίο το ακολουθεί, έχει κάτι στο μυαλό του. Μπορεί να μη συμφωνείτε, μπορεί να μη σας αρέσει, όμως δείχνει ότι έχει ένα σχέδιο, το οποίο το ακολουθεί με σύνεση, με υπευθυνότητα και με προσήλωση. Μέχρι τώρα κάποια αποτελέσματα έχει δείξει. Αυτό δείχνει και δίνει αποτελέσματα. Αυτό πιστεύουμε και τέλος πάντων αυτό ακολουθεί. Και νομίζω ότι θα δείξει και στην προκειμένη περίπτωση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, για να έχετε εικόνα της συνέχισης της συνεδρίασης, έχουν απομείνει τρεις Κοινοβουλευτικοί Εκπρόσωποι που θα μιλήσουν τώρα, ο κ. Κόντης, η κ. Καραγεωργοπούλου, ο κ. Πλεύρης. Στη συνέχεια θα πάρει τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας, κ. Κωνσταντοπούλου και θα κλείσει ο Υπουργός.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες κύριοι συνάδελφοι, κύριε Υπουργέ, εγώ δεν θα κάνω αναφορά –έκανε ο αγορητής μας- μεγάλη στο νομοσχέδιο, απλά και όπως σας είχα πει και άλλη φορά υπάρχει ένα μεγάλο παράπονο των ανθρώπων μιας μεγάλης περιοχής της Βραζιλίας. Είναι το Ρίο, Εσπίριτου Σάτου, το Μίνας Ζεράις, το Μπέλο Οριζόντε. Έχει πάρα πολλούς χιλιάδες Έλληνες, οι οποίοι δεν μπορούν να εξυπηρετηθούν από προξενείο, το οποίο υπήρχε στο Ρίο και έκλεισε εδώ και κάποια χρόνια. Ήταν ένα πολύ καλό προξενείο, καλύτερο από του Σάο Πάολο, το οποίο θεωρείται σημαντικό προξενείο.

Στο Σάο Πάολο δεν εξυπηρετούνται όσο εξυπηρετούνται στο Ρίο και από πλευράς ωραρίων και από πλευράς ανθρώπων. Γιατί το Ρίο είχε και πέντε εθελοντές Έλληνες που είναι μόνιμοι κάτοικοι, οι οποίοι δούλευαν, ήταν εργαζόμενοι αλλά μιλούσαν και ελληνικά και ήταν Βραζιλιάνοι στην υπηκοότητα. Και νομίζουμε αυτό το απρόσωπο του Σάο Πάολο πρέπει και να ξεκαθαρίσει και να γίνει το Ρίο ένας κόμβος που να πηγαίνουν οι Έλληνες των γύρω περιοχών. Γιατί ξεκινούν να κάνουν εξακόσια χιλιόμετρα, κλείνοντας ραντεβού σε ένα πλαίσιο δύο ωρών που τους δίνει το προξενείο. Και εγώ το έχω αντιμετωπίσει και με ποδοσφαιριστές που τους έστελνα να πάρουν μια βίζα και δεν μπορούσαν να εξυπηρετηθούν, για να τους δώσουν χαρτί για να ταξιδέψουν να έρθουν στον Άρη. Αυτό, λοιπόν, είναι ένα θέμα που απασχολεί τους Έλληνες και θεωρούν ότι η Ελλάδα τους έχει παρατήσει. Όπως και φυσικά να δούμε και με το Υπουργείο Παιδείας μαζί τα σχολεία, την εκπαίδευση εκεί, που είναι κρίμα να μην έχουμε πλέον εκεί ελληνικά σχολεία και να περιμένουμε κάποιοι Σύριοι, Λιβανέζοι να διδάξουν τα παιδιά μας ελληνικά. Το ίδιο είναι και με τους ιερείς.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Μήπως ο Άρης να πάρει και κανέναν Έλληνα;

**ΙΩΑΝΝΗΣ ΚΟΝΤΗΣ:** Αυτό το έλεγαν σε μένα ότι είχα αφελληνίσει τον Άρη. Τότε, όμως, αποκλείσαμε ομάδες όπως την Ατλέτικο Μαδρίτης.

Να μιλήσω, λοιπόν, και να πω και στον άλλο συμπαίκτη στον κ. Μάντζο, που σήμερα εγώ πλέον θα τον αποκαλώ «Περικλή της Δημοκρατίας», γιατί έχω ακούσει τόσες φορές τη λέξη «δημοκρατία» από το στόμα του, που πραγματικά δεν μπορώ να καταλάβω πώς καθημερινά πρέπει να ζει, να ξυπνάει και να κοιμάται με τη λέξη «δημοκρατία». Την έχει πει πάνω από χίλιες φορές σήμερα.

Να πούμε, λοιπόν, το εξής. Η τροπολογία την οποία έφερε εδώ το ΠΑΣΟΚ, το οποίο έπεισε τη Νέα Δημοκρατία, εσάς δηλαδή, να γίνετε ακόλουθοι του για να φτάσετε να τη φέρετε, ποσώς εμένα με ενοχλεί. Είναι μία τροπολογία. Θα φανεί στο μέλλον τι υπάρχει. Υπάρχει; Να την επανακτήσουμε ή όχι. Και δεν είναι θέμα που αφορά και τους Βουλευτές.

Να πω, όμως, ότι θα περίμενα από τον κ. Μάντζο, -τον οποίο αποκάλεσα έτσι και όχι ειρωνικά αφού τόσο πολύ την επικαλείται- να μας πει εάν κοιταζόμενος στον καθρέφτη, μιλώντας στον κόσμο, στον ελληνικό λαό, αισθάνεται εντάξει. Εγώ δεν θα πιάσω τα σκάνδαλα που ανέφερα μια μέρα και αφήνω και τον κ. Γερουλάνο έξω από αυτό, γιατί είναι κι αυτός άλλη περίπτωση. Ο κ. Γερουλάνος δεν έχει σχέση με τα σκάνδαλα εκείνα. Είναι ένας άνθρωπος ακέραιος και τον τιμώ.

**ΠΑΥΛΟΣ ΓΕΡΟΥΛΑΝΟΣ:** Σίγουρα δεν έχει και ο κ. Μάντζος.

**ΙΩΑΝΝΗΣ ΚΟΝΤΗΣ:** Δεν είχε γεννηθεί, προς Θεού, εννοείται.

Εγώ θέλω να ξέρω, εκείνα έχουν παραγραφεί στη συνείδηση του ελληνικού λαού, στην οικονομία της Ελλάδος; Πρέπει κάποτε να αποζημιώσετε τον ελληνικό λαό με εκείνα τα χρήματα με τα χρήματα, τα οποία λήστεψαν πραγματικά και καταδικάστηκαν άνθρωποι, στελέχη σας υψηλόβαθμα; Το ΠΑΣΟΚ υιοθέτησε μήπως τον ποδοσφαιρικό όρο «νέο ΠΑΣΟΚ», δηλαδή σαν τον Νέο Πανιώνιο, σβήνουμε τα χρέη, κατεβαίνουμε και κάνουμε άλλη ομάδα και δεν χρωστάμε; Ηθικά, όμως, δεν οφείλετε να πληρώσετε, κάποτε να αποπληρώσετε;

Και εν πάση περιπτώσει πώς κατεβαίνετε, κύριε Μάντζο και ζητάτε εσείς επιχορήγηση όταν χρωστάτε 500 εκατομμύρια; Μπορεί να είναι και λιγότερα. Τα χρωστάτε σε τράπεζες. Μπορείτε να βεβαιώσετε εδώ την ελληνική Βουλή ότι εξυπηρετούνται; Θα μας φέρετε, αν ζητηθεί, όλα, αυτόν τον κατάλογο; Και πώς σας δανείζουν και σας δίνουν χρήματα, ενώ είστε τόσο μεγαλοοφειλέτες;

**ΔΗΜΗΤΡΙΟΣ ΜΑΝΤΖΟΣ:** Δεν μας δανείζουν.

**ΙΩΑΝΝΗΣ ΚΟΝΤΗΣ:** Δεν σας δανείζουν; Θα μας δείξετε, πιστεύω, τις επόμενες ημέρες την εξυπηρέτηση διαχρονικά των δανείων που έχετε και αν είναι τοκοχρεολύσια, τόκοι, φόροι, κεφάλαιο. Γιατί είπε ο Πρόεδρός σας ότι είναι μόνο 130 εκατομμύρια. Πιστεύουμε ότι αν συμβάλετε όλοι με τον μισθό σας -όπως είπε κάποιος- για είκοσι χρόνια μπορεί να τα πληρώσουμε, γιατί αλλιώς δεν πληρώνονται. Δεν μπορούν να πληρωθούν αυτά. Εμείς είπαμε να συμβάλουμε αυτό το 1 εκατομμύριο να μπει στον προϋπολογισμό, όπως λέτε. Τι θα μπει από τη δική σας συμβολή και οφειλή στον ελληνικό προϋπολογισμό; Ορίστε τα χρήματα, είναι 500 εκατομμύρια. Ψάχνετε να βρείτε δημοσιονομικά ερείσματα για να δώσουμε στον κόσμο, ορίστε, ένα μέρος είναι αυτό. Είναι μισό δισεκατομμύριο. Θα το δούμε να γίνεται αυτό ή δεν θα το δούμε;

Θα μας πείτε και για τα άλλα χρήματα που έχουν αρπαγεί. Κάποτε ακούστηκε το περίφημο -αν έχετε ακούσει- για τους είκοσι τόνους του Γκαργκάνα, ληστεία ελληνικού χρυσού. Την έχετε ακούσει; Είναι όπως στο σινεμά. Ήταν το ριφιφί στην Τράπεζα της Ελλάδος. Εξαφανίστηκαν είκοσι τόνοι χρυσού. Αυτά όλα δεν αφορούν τον ελληνικό λαό; Και εσείς μη νομίζετε -κοιτάτε κάποιες δημοσκοπήσεις, οι οποίες είναι κατευθυνόμενες- όταν βγείτε στην κοινωνία να ξέρετε -βλέπω καθημερινά σε διάφορα site που υπάρχουν αναφορές και σχόλια, δεν έχω δει ένα υπέρ σας- ότι όλοι σας βρίζουν. Αυτή είναι η εντύπωση -δεν θέλω να πω τι είναι- που έχουν για σας. Όλοι λένε να κοιταχτείτε στον καθρέφτη.

Προηγουμένως μιλήσατε για το ΚΚΕ και καταλαβαίνετε τη στάση του ΚΚΕ, ναι μεν εμείς, αλλά και τα λοιπά. Τι το πιάνετε το ΚΚΕ; Το ΚΚΕ έχει μια σωστή θέση διαχρονικά. Και δεν το λέω επειδή παίρνει μια θέση ουδέτερη. Εσείς κοιτάξτε τι κάνετε. Κοιτάξτε τι κάνετε και πείτε. Μη χρησιμοποιείτε άλλα κόμματα για να πείτε ότι εμείς και δεν είμαστε. Είστε εδώ πέρα για να πείτε στον ελληνικό λαό, κύριε Μάντζο, αγαπητέ κύριε Κοινοβουλευτικέ Εκπρόσωπε, ότι θα αρχίσουν να αποπληρώνονται αυτά που του χρωστάτε; Σας ρωτώ εδώ: Του χρωστάτε ή όχι;

**ΠΑΥΛΟΣ ΓΕΡΟΥΛΑΝΟΣ:** Τα δάνεια δεν τα χρωστάτε συνεπώς. Δεν χρωστάτε τα δάνεια.

Δεύτερον τα χρήματα που έχουν υφαρπαγεί από τους προηγούμενους, δεν τα χρωστάτε; Δεν πρέπει να δοθούν; Ή –ξαναλέω- λόγω του Νέου Πανιωνίου και του νέου ΠΑΣΟΚ διαγράφονται; Δεν διαγράφονται τα χρήματα. Υπάρχει συνέχεια και στο ελληνικό κράτος. Και αν θέλετε να το πάμε και ηθική συνέχεια από εσάς. Την αποδέχεστε αυτή τουλάχιστον; Πείτε ναι, έχετε δίκιο, αλλά δεν μπορούμε να τα δώσουμε. Εμένα θα με ικανοποιήσει να το πείτε και αυτό. Πείτε μου έχεις δίκιο, τα έκλεψαν κάποιοι, δυστυχώς δεν μπορούμε να τα δώσουμε.

Ο κ. Παπανδρέου προχθές θίχτηκε και μου ήρθε μαινόμενος να μου πει να μην ξαναπώ ότι έκλεψαν. Ε, τα έκλεψαν. Δόξα τω θεώ έχω τα διπλά σας χρόνια. Θυμάμαι. Δεν ήρθα χτες ούτε προχτές. Το ’81 που ήρθε ο Ανδρέας με το ζιβάγκο, ήμουν, ήδη, είκοσι δύο χρονών. Ήμουν μεγάλος. Σας θυμάμαι καλά. Ξέρω τι έγινε. Και σας είπα κάποτε ψάξτε τον καθένα στο background του να ξέρετε ποιος είναι. Ειδικά για μένα, ψάξτε το πολύ, να δείτε. Γιατί μπορεί να ξέρω πολλά πράγματα που ούτε εσείς ξέρετε, να έχω μπει σε σπίτια που δεν έχετε μπει, δικά σας, να ξέρω από κοντά πολλά πράγματα.

**ΔΗΜΗΤΡΙΟΣ ΜΑΝΤΖΟΣ:** Εγώ δεν είμαι στην ΕΥΠ. Δεν ξέρω.

**ΙΩΑΝΝΗΣ ΚΟΝΤΗΣ:** Δημόσια είναι. Εμένα ο βίος μου είναι δημόσιος.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόντη, μην κάνετε διάλογο.

**ΙΩΑΝΝΗΣ ΚΟΝΤΗΣ:** Και θα χαρώ να απαντήσετε, να μου πείτε πραγματικά εάν αναγνωρίζετε ότι οφείλετε στον ελληνικό λαό αυτά τα χρήματα. Τουλάχιστον εγώ θα πάω μόνο στου Τσοχατζόπουλου που είναι κάποια δισεκατομμύρια. Δεν θα σε πάω στον Γκαργκάνα που είναι λίγο πιο πριν, ούτε στα καλαμπόκια ούτε σε αυτά που είπα προχθές. Αυτά θα τα πάρουμε ποτέ πίσω; Βλέπεις και τον άλλον που πήρε χρήματα από τη «Siemens» και είπε ότι τα έβαλε στο ΠΑΣΟΚ. Όλα αυτά διαγράφηκαν. Ο ελληνικός λαός ρωτάει θα αποπληρώσετε, κύριοι, τα δάνεια για να πηγαίνουμε στην τράπεζα να πληρώνουμε τα δικά μας; Θα μας δείξετε ότι αποπληρώνετε;

Δεσμευτήκατε ότι θα μας φέρετε μεθαύριο διαχρονικά των τελευταίων πέντε ετών, που είστε εδώ από το 2019 ας πούμε, ότι πληρώνετε κάθε μήνα δάνεια. Τι πληρώνετε να δούμε, γιατί αμφιβάλλω αν φτάνει η επιχορήγηση που παίρνετε για να πληρώνετε έστω ένα μέρος των τοκοχρεολυσίων.

Είμαστε εδώ για να μας τα φέρετε και να συζητάμε, αν θέλετε, όσον καιρό θέλετε για μας, να λέτε ό,τι θέλετε, να μας βαφτίζετε όπως θέλετε. Η θέση του καθενός δεν φαίνεται από τα λόγια που λέτε, φαίνεται από εδώ μέσα. Και εσάς σας κρίνει ο λαός, όπως και εμάς. Περιμένω, λοιπόν, τη δέσμευσή σας και, αν θέλετε, να μας πείτε αν χρωστάτε ή όχι.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχετε τον λόγο για μια παρέμβαση, κύριε Γερουλάνε.

**ΠΑΥΛΟΣ ΓΕΡΟΥΛΑΝΟΣ:** Χαίρομαι που εστιάζουν οι Σπαρτιάτες τα πυρά τους στο ΠΑΣΟΚ. Είναι πολύ ενδιαφέρον. Άλλος τους καταδίκασε, άλλος φέρνει την τροπολογία σήμερα, αλλά όχι, το ΠΑΣΟΚ φταίει. Και μάλιστα τι φταίει το ΠΑΣΟΚ; Όχι για την τροπολογία την οποία δεν αμφισβητούν, λες και σωστά τους παίρνει τα λεφτά πίσω το Υπουργείο Εσωτερικών, αλλά για εμάς που τη φέραμε. Γιατί αυτό το πάθος μαζί μας και αυτή είναι η απομάκρυνση από τη Νέα Δημοκρατία, η οποία είναι αυτή που φέρνει σήμερα την τροπολογία, αναρωτιέμαι;

Έχει πολύ μεγάλο ενδιαφέρον. Εμείς κυβερνούσαμε μόνο όλα αυτά τα χρόνια. Μόνο εμείς έχουμε κάνει λάθη. Δεν έχει κάνει λάθη η Νέα Δημοκρατία. Με τη Νέα Δημοκρατία όλα καλά και μάλιστα τρεις από το κόμμα σας ψήφισαν και τον προϋπολογισμό της Νέας Δημοκρατίας. Πολύ ενδιαφέρουσες είναι αυτές οι εξελίξεις. Άρα το πρόβλημά σας είμαστε εμείς.

Λοιπόν ακούστε να δείτε, για να το ξεκαθαρίσουμε το πράγμα. Εμείς ποτέ δεν είπαμε ότι τα χρόνια που κυβερνήσαμε δεν κάναμε λάθη. Αυτό το έχουμε πει, το έχουμε παραδεχθεί και το έχουμε πληρώσει και πολιτικά. Αυτό το οποίο πάντα λέμε είναι ότι εμείς πάντα παλεύουμε για το καλό της πατρίδας, ότι εμείς δεν χαιρετάμε ναζιστικά απέναντι στην ελληνική σημαία, ότι εμείς δεν ξεχνάμε την ιστορία μας, δεν την παραχαράσσουμε, δεν βιαιοπραγούμε απέναντι στους συμπολίτες μας, δεν κάνουμε αυτά τα οποία κάνανε οι άνθρωποι οι οποίοι γέννησαν το δικό σας κόμμα.

Λοιπόν, αν εσείς δεν μπορείτε να απομακρυνθείτε από αυτά και το μόνο που σας φταίει είναι το ΠΑΣΟΚ, τότε να θυμόσαστε ένα πράγμα, ότι δεν μπορείτε με κανέναν τρόπο να παραγράψετε τη μνήμη μας. Αυτό είναι κάτι το οποίο είναι η δύναμη του ΠΑΣΟΚ, το γεγονός ότι ξέρουμε, το γεγονός ότι κοιτάμε πάντα πίσω μας για να χαράξουμε τα πράγματα μπροστά μας. Γι’ αυτό ελληνικός λαός έχει αρχίσει πάλι να μας εμπιστεύεται, κάτι το οποίο δεν κάνει μαζί σας. Λοιπόν αφήστε πια να ασχολείστε μόνο με το ΠΑΣΟΚ και ασχοληθείτε, εν πάση περιπτώσει, με τα δικά σας προβλήματα και αυτά τα οποία εσάς θα έπρεπε να σας απασχολούν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΙΩΑΝΝΗΣ ΚΟΝΤΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόντη, νομίζω ακούστηκαν οι θέσεις και των δύο.

**ΑΘΑΝΑΣΙΟΣ ΧΑΛΚΙΑΣ:** Για τον ναζιστικό χαιρετισμό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δικαιούται τα τρία λεπτά ένας Κοινοβουλευτικός Εκπρόσωπος μετά την ομιλία του, το ξέρετε. Λοιπόν δικαιούστε τρία λεπτά και εσείς, αλλά νομίζω ότι είναι αδιέξοδο. Οφείλω να σας το δώσω και τελειώνετε τη δυνατότητα των παρεμβάσεών σας.

Έχετε τον λόγο, κύριε Κόντη.

**ΙΩΑΝΝΗΣ ΚΟΝΤΗΣ:** Κύριε Γερουλάνε, νομίζω ότι κάνετε ένα λάθος. Εμείς δεν χαιρετήσαμε ούτε εδώ ούτε ποτέ στη ζωή μας ναζιστικά.

**ΠΑΥΛΟΣ ΓΕΡΟΥΛΑΝΟΣ:** Είπα αυτοί που σας γέννησαν.

**ΙΩΑΝΝΗΣ ΚΟΝΤΗΣ:** Εμείς προσωπικά, εμείς οι πέντε, δεν χαιρετήσαμε και σιχαινόμαστε τον ναζισμό, είναι η δήλωσή μας.

**ΠΑΥΛΟΣ ΓΕΡΟΥΛΑΝΟΣ:** Τις επισκέψεις στις φυλακές τις ξεχάσατε;

**ΠΡΟΕΔΡΕΥΩΝ (Γεώργιος Γεωργαντάς):** Το διευκρινίζει, παρακαλώ.

**ΙΩΑΝΝΗΣ ΚΟΝΤΗΣ:** Κατ’ αρχάς εμένα η οικογένειά μου έχει νεκρούς από τον ναζισμό, που δεν έχουν οι δικές σας. Ένα θέμα είναι αυτό. Τα αδέρφια της μάνας μου νεκρά από βομβαρδισμό στην Κέρκυρα, εντάξει; Λοιπόν, μην πιάνετε τον ναζισμό σε εμάς.

**ΠΡΟΕΔΡΕΥΩΝ (Γεώργιος Γεωργαντάς):** Ναι, ας μην μπαίνουμε σε προσωπικές υποθέσεις και ιστορίες.

**ΙΩΑΝΝΗΣ ΚΟΝΤΗΣ:** Να τον πιάνουν κάποιοι στους πατεράδες τους που μπορεί να ήταν συνεργάτες των Γερμανών, όχι σε εμάς.

Δεύτερον, μην πιάνετε καν ότι υπάρχει σχέση με αυτή που υπονοείτε και που θέλετε βασικά να υπάρξει με το μυαλό σας με άλλα θέματα. Δεν υπάρχει καμμία. Είμαστε αυτό που δείχνουμε. Δεν θέλω εγώ να σας βαφτίσω. Εσείς αυτοβαφτίζεστε. Βαφτιστήκατε ο Περικλής της δημοκρατίας, ο κ. Μάντζος. Δεν είπα κάτι κακό, δεν τον είπα φασίστα. Εγώ εδώ δεν είπα ότι πιστεύω στον φασισμό ή τον ναζισμό. Εσείς θέλετε με το ζόρι σε έναν άνθρωπο που τον ξέρει η Ελλάδα όλη, εμένα προσωπικά τριάντα-σαράντα χρόνια, να πείτε ότι είμαι φασίστας. Πείτε το. Τι να σας πω; Μάθετε λοιπόν, αν είμαι ή όχι.

Σας ευχαριστώ.

**ΠΑΥΛΟΣ ΓΕΡΟΥΛΑΝΟΣ:** Δεν μίλησα προσωπικά, αντίθετα από εσάς.

**ΠΡΟΕΔΡΕΥΩΝ (Γεώργιος Γεωργαντάς):** Καμμία προσωπική αναφορά δεν έκανε ο κ. Γερουλάνος, το ξεκαθάρισε. Ήταν πολιτικές οι τοποθετήσεις. Νομίζω μπορούμε να προχωρήσουμε.

Τον λόγο έχει η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Κύριοι συνάδελφοι, με την αφορμή του σημερινού νομοσχεδίου και την πρόθεση της Κυβέρνησης για αποτελεσματική χάριν λόγου εξωτερική πολιτική η Πλεύση Ελευθερίας θα επιχειρήσει να αναδείξει όσα τεχνηέντως παραλείπετε, ως Κυβέρνηση, εκθέτοντας τη χώρα σε ανυπέρβλητο βαθμό.

Όπως είναι γνωστό, η πολυμερής Διεθνής Σύμβαση του έτους 1982 του Μοντέγκο Μπέι, που ήταν το αποτέλεσμα της τρίτης Συνδιάσκεψης των Ηνωμένων Εθνών, εκτός από Διεθνές Συμβατικό Δίκαιο που επικυρώθηκε από περισσότερες από εκατόν εξήντα χώρες, αποτελεί στο μεγαλύτερο μέρος της και Διεθνές Εθιμικό Δίκαιο γενικής ισχύος, που δεσμεύει πλήρως και τα λίγα κράτη που δεν ψήφισαν, δεν υπέγραψαν και δεν επικύρωσαν τη σύμβαση, όπως για παράδειγμα η Τουρκία.

Ένα από τα πιο θεμελιώδη επιτεύγματα της σύμβασης είναι η συναίνεση για τα όρια μεταξύ χωρικών και διεθνών υδάτων στα οποία όλα τα κράτη μπορούν να ασκούν ελεύθερα τη ναυσιπλοΐα. Πιο πριν αυτό αποτελούσε κύρια εστία διαμάχης ανάμεσα σε παράκτια κράτη. Η Σύμβαση θέσπισε χωρικά ύδατα δώδεκα ναυτικών μιλίων εντός των οποίων τα κράτη είναι ελεύθερα να επιβάλλουν οποιονδήποτε κανόνα δικαίου. Η σύμβαση θέσπισε αυτά τα χωρικά ύδατα των δώδεκα ναυτικών μιλίων, προκειμένου να ρυθμιστεί οποιαδήποτε χρήση από τα κράτη και να εκμεταλλευτούν οποιονδήποτε πόρο.

Την ίδια στιγμή διατήρησε το δικαίωμα της αθώας διέλευσης από τα χωρικά ύδατα και εγγυήθηκε το δικαίωμα διέλευσης για πλοία και αεροσκάφη διά μέσου και πάνω από στενά που χρησιμοποιούνται για διεθνή ναυσιπλοΐα. Η διασφάλιση του δικαιώματος της διέλευσης ήταν σημαντική για τις ναυτικές δυνάμεις. Χωρίς αυτό το όριο των δώδεκα ναυτικών μιλίων θα είχε στην πραγματικότητα αποκλείσει εκατό στενά που χρησιμοποιούνται για τη διεθνή ναυσιπλοΐα. Έτσι, λοιπόν, όσα δόλια λέγονται περί κινδύνου να γίνει το Αιγαίο ελληνική λίμνη είναι στην πραγματικότητα εντελώς αβάσιμα και υποβολιμαία.

Η σύμβαση, επίσης, εγκαθίδρυσε τις αποκλειστικές οικονομικές ζώνες, μια νέα αντίληψη που παρέχει στα παράκτια κράτη το δικαίωμα να εξερευνούν, να εκμεταλλεύονται, να διαχειρίζονται και να συντηρούν όλους τους πόρους, όπως ψάρια, πετρέλαιο, αέριο, που βρίσκονται στα ύδατα και στον πυθμένα των ωκεανών πάνω στην υφαλοκρηπίδα συνήθως, σχεδόν μέχρι τα διακόσια ναυτικά μίλια από τις ακτές τους.

Οι αποκλειστικές οικονομικές ζώνες, ΑΟΖ, έχουν υπάρξει ωφέλιμες σε πολλά παράκτια κράτη, αλλά με αυτά τα αποκλειστικά δικαιώματα ήρθαν ευθύνες και υποχρεώσεις. Η ειρήνη και η ασφάλεια δεν νοούνται μόνο υπό όρους στρατιωτικής αναμέτρησης και σύγκρουσης. Σήμερα μόνο με την κοινή δράση της κοινότητας των κρατών είναι δυνατή η αντιμετώπιση των πολλών και χρηζόντων άμεσης επίλυσης προβλημάτων, όπως αυτό της τρομοκρατίας, της πειρατείας, του λαθρεμπορίου, της παράνομης διακίνησης ναρκωτικών, από τις διαφωνίες των θαλάσσιων συνόρων που προέρχονται από συγκρουόμενους ισχυρισμούς από τα κράτη όσον αφορά τους φυσικούς πόρους των ωκεανών, των θαλασσών.

Η Ελλάδα έχει αργήσει δραματικά και αδικαιολόγητα επί δεκαετίες να εφαρμόσει τις πολλές θετικές για αυτήν προβλέψεις του νέου Δικαίου της Θάλασσας. Η Ελλάδα είναι η τελευταία παράκτια χώρα παγκοσμίως σε θαλάσσιες ζώνες, εκατοστή τεσσαρακοστή ένατη είναι η θέση της. Αυτό πρέπει να αλλάξει με έναρξη την αύξηση της ελληνικής αιγιαλίτιδας ζώνης σε δώδεκα ναυτικά μίλια. Αυτό αφορά τόσο τις ηπειρωτικές ακτές όσο και τις νησιωτικές ακτές της χώρας μας. Ακόμα και τα χιλιάδες ακατοίκητα βραχονήσια δικαιούνται πλήρους αιγιαλίτιδας ζώνης. Είναι το άρθρο 121 της σύμβασης.

Με τη δραματική αυτή καθυστέρηση η χώρα μας προσέφερε στην Τουρκία την ευκαιρία να καλλιεργήσει επί δεκαετίες τη δική της καταχρηστική και παράνομη αντίληψη για το Δίκαιο της Θάλασσας στη διεθνή κοινότητα και να αναστείλει με την απειλή πολέμου την εφαρμογή από τη χώρα μας των θετικών ρυθμίσεών του, σχεδιάζοντας και υλοποιώντας την επεκτατική διεκδίκηση του μισού Αιγαίου και του συνόλου της Ανατολικής Μεσογείου μέχρι την Κύπρο και τη Λιβύη.

Η Ελλάδα οφείλει να οριοθετήσει τις θαλάσσιες ζώνες, ανακτώντας την απολεσθείσα επί δεκαετίες πρωτοβουλία των κινήσεων, να προλάβει όσα τετελεσμένα προωθεί η Τουρκία. Η τουρκική παρανομία προκύπτει από τη διεξαγωγή εφαρμοσμένων ερευνών με διασκοπήσεις και σεισμικές έρευνες, αλλά και γεωτρήσεων σε θαλάσσιες και υποθαλάσσιες περιοχές που διεκδικεί η Ελλάδα ή η Κύπρος με δημοσιευμένους χάρτες, με NAVTEX, με διπλωματικές και κυβερνητικές ανακοινώσεις, δημοσιευμένα θαλασσοτεμάχια η Κύπρος, όπου έχουν χορηγηθεί άδειες ερευνών ή και εκμετάλλευσης σε διεθνείς πετρελαϊκές εταιρείες στις περιοχές που είναι βέβαιο ότι ανήκουν σε αυτές.

Όπως η Ελλάδα δεν πραγματοποίησε εφαρμοσμένες έρευνες σε περιοχές που διεκδικούν άλλα κράτη, για παράδειγμα η Τουρκία στην Ανατολική Μεσόγειο ή στο Αιγαίο ή η Αλβανία στο βόρειο Ιόνιο, έτσι και η Τουρκία όφειλε να αποφύγει τη μονομερή διεξαγωγή ερευνών στις διεκδικούμενες από την Ελλάδα και την Κύπρο περιοχές. Οι τουρκικές έρευνες-γεωτρήσεις είναι παράνομες, εφόσον δεν υπάρχει οριοθέτηση νόμιμη, εφόσον έχει εκφραστεί η αντίρρηση της Ελλάδας που διεκδικεί αυτές τις περιοχές και εφόσον τουρκικές έρευνες διεξάγονται σε περιοχές όπου εμφανώς παραβιάζονται θαλάσσιες ζώνες υφαλοκρηπίδας ελληνικών νησιών και Κύπρου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ταυτόχρονα, παραβιάζεται πλήρως και κατάφωρα το θεμελιώδες άρθρο 121 της Σύμβασης του 1982 για τις θαλάσσιες ζώνες των νησιών που τις εξομοιώνει με αυτές των ηπειρωτικών ακτών. Η Τουρκία, ταυτόχρονα, παραβιάζει και το δικαίωμα της Ελλάδας σε χωρικά ύδατα δώδεκα μιλίων. Παρά τη μακρά αποχή της Ελλάδας να εφαρμόσει αυτό το νόμιμο δικαίωμά της, το δικαίωμα δεν χάνεται. Χαρακτηριστικό παράδειγμα είναι το εγχείρημα της Τουρκίας διά της απειλής πολέμου, casus belli, να καθυστερήσει την εφαρμογή των δώδεκα ναυτικών μιλίων από την Ελλάδα και τελικά να την αναγκάσει να την εγκαταλείψει πλήρως ή μερικώς. Η Ελλάδα το 1995 στον κυρωτικό νόμο της Σύμβασης του Δικαίου της Θάλασσας δήλωσε ότι επιφυλάσσεται, όποτε το αποφασίσει, να εφαρμόσει τις ρυθμίσεις της σύμβασης που δεν εφαρμόζει ακόμα.

Η Τουρκία θέλει να μετατρέψει σε διμερείς διαφορές το σύνολο των ποικίλων, παράνομων και αυθαίρετων αμφισβητήσεων, όπως την αλλαγή των πολυμερών διεθνών συνθηκών και του Διεθνούς Δικαίου της Θάλασσας κατά τη βούλησή της και την εκχώρηση ελληνικών εδαφών, νησιωτικών, θαλασσίων και υποθαλασσίων ζωνών, του εθνικού εναέριου χώρου, αφοπλισμό των απειλούμενων από αυτήν νησιών του Αιγαίου, νομιμοποίηση της εισβολής και κατοχής στην Κύπρο μέσω της λύσης δύο κρατών και με αμφισβητήσεις που αφορούν τη Θράκη.

Σύμφωνα με πάγια νομολογία του Διεθνούς Δικαστηρίου της Χάγης, η γενική αρχή της ευθυδικίας ή επιείκειας και το νεότερο «δίκαιο αποτέλεσμα» δεν μπορούν να ανατρέψουν το Συμβατικό Διεθνές Δίκαιο, στην περίπτωσή μας το άρθρο 121 για τα δικαιώματα των νησιών σε θαλάσσιες ζώνες, λειτουργώντας αντίθετα με το δίκαιο, contra legem, αλλά μόνον υπό το δίκαιο, infra legem, δηλαδή επικουρικά και διορθωτικά μόνον, για την αποφυγή ακροτήτων που μπορεί να επιφέρει η απόλυτη εφαρμογή του δικαίου. Η Ελλάδα σήμερα οφείλει να αντιτάξει με αποφασιστικότητα, οργάνωση και διεθνή ενημέρωση το Διεθνές Δίκαιο, αιτούμενη και διεθνή αλληλεγγύη.

Αναφορικά τώρα με το πόσο ηθική μπορεί να είναι η εξωτερική πολιτική των κρατών, σε ποιον βαθμό θα πρέπει να στηρίζεται στα συμφέροντα και σε ποιον σε αξίες, αρχές και ηθική, η δημοκρατική ηθική για την εξωτερική πολιτική είναι σαφής: Οι δημοκρατικές χώρες οφείλουν να στοχεύουν σε μια εξωτερική πολιτική αρχών και αξιών και όχι απλά στυγνών συμφερόντων, μία εξωτερική πολιτική βασισμένη στο Διεθνές Δίκαιο και τα ανθρώπινα δικαιώματα. Σε εποχή αυτής της απόλυτης ουσιαστικά επικυριαρχίας των Τραμπ, Νετανιάχου, Πούτιν, Ερντογάν οι ρεαλιστές των διεθνών σχέσεων πρυτανεύουν και ίσως ακούγεται παράδοξο να αναφερόμαστε σε αξίες και αρχές.

Η Ελλάδα ως δημοκρατική χώρα δεν μπορεί να υιοθετεί τις πλέον τοξικές θέσεις, αναγιγνώσκοντας επιλεκτικά ή ακόμη και στρεβλά το Διεθνές Δίκαιο ή ακόμη και αγνοώντας αυτό ή ακόμα και αποκρύπτοντας την πραγματικότητα από τους πολίτες. Εβδομήντα περίπου είναι τα ψηφίσματα και οι αποφάσεις που έχουν εγκρίνει κατά καιρούς σχετικά με την Κύπρο το Συμβούλιο Ασφαλείας και η Γενική Συνέλευση των Ηνωμένων Εθνών. Επιχείρημα τρίτων είναι πως κανένα ψήφισμα των Ηνωμένων Εθνών δεν κατονομάζει την κατοχική Τουρκία. Αυτό δεν ισχύει. Υπάρχει ρητή αναφορά στο ψήφισμα 550 του Συμβουλίου Ασφαλείας της 11ης Μαΐου 1984, ψήφισμα με το οποίο καταδικάζεται η αποσχιστική ενέργεια της κατοχικής Τουρκίας να ανταλλάξει πρεσβευτές με το ψευδοκράτος.

Ακόμη και το ψήφισμα 3212 της Γενικής Συνέλευσης των Ηνωμένων Εθνών, που είναι το πιο ισχυρό, φωτογραφίζει την Τουρκία, δεν την κατονομάζει. Καλούνται όλοι, όπως αναφέρει, να σεβαστούν την κυριαρχία, ανεξαρτησία, εδαφική ακεραιότητα και το αδέσμευτο της Δημοκρατίας της Κύπρου και να απέχουν από οποιαδήποτε πράξη και επέμβαση που στρέφεται εναντίον της. Προτρέπει, δε, την ταχεία αποχώρηση όλων των ξένων στρατιωτικών δυνάμεων και της ξένης στρατιωτικής παρουσίας και προσωπικού από τη Δημοκρατία της Κύπρου και τον τερματισμό οποιασδήποτε ξένης επέμβασης στις υποθέσεις. Θεωρεί ότι όλοι οι πρόσφυγες πρέπει να επιστρέψουν στις εστίες τους σε συνθήκες ασφάλειας και καλεί τα ενδιαφερόμενα μέρη να λάβουν επείγοντα μέτρα προς τον σκοπό αυτό.

Η ουσία είναι, όμως, ότι το Κυπριακό είναι θέμα εισβολής και συνεχιζόμενης κατοχής και σε αυτήν τη βάση θα πρέπει να διεξάγεται ο αγώνας τόσο της Ελλάδας όσο και της Κύπρου, είτε καταγράφεται σε αποφάσεις είτε όχι, και αυτό θα πρέπει να υπογραμμίζουμε σε κάθε απεσταλμένο του διεθνούς οργανισμού, σε κάθε ξένο αξιωματούχο. Η θέση μας είναι πως η διεθνής και η ευρωπαϊκή νομιμότητα δεν μπορεί να είναι επιλεκτική. Αντιτιθέμεθα σε όποιον παραβιάζει αυτές.

Προσβλέποντας κυρίως στην εσωκομματική ηρεμία, ο Πρωθυπουργός της χώρας προκατέλαβε τη θέση και τη στάση της χώρας μας εν όψει της επικείμενης επίσκεψής του στην Άγκυρα την άνοιξη του έτους 2025 για το Ανώτατο Συμβούλιο Στρατηγικής Συνεργασίας Ελλάδας - Τουρκίας, λέγοντας κατ’ ουσίαν πως κεντρική επιδίωξη της ελληνικής διπλωματίας είναι να υπάρξει ένα κλίμα ύφεσης που παραπέμπει στο δόγμα «ούτε λύση ούτε κρίση». Συγκεκριμένα είπε ότι «οι Έλληνες κοιμούνται ήσυχα το βράδυ σχετικά με ό,τι γίνεται σε όλον τον πλανήτη». Βλέπετε, κανέναν δεν αφορά η σφαγή των δεκάδων χιλιάδων Παλαιστινίων και η γενοκτονία τους. «Οι όποιες διαφωνίες μας πρέπει να μη μας οδηγούν σε αχρείαστες εντάσεις», διά στόματος Κυριάκου Μητσοτάκη. «Αν προέκυπτε ένταση, θα ήμασταν έτοιμοι να απαντήσουμε πάντως, διαφωνούμε πολιτισμένα».

Δεν μπορεί να αποτελεί στάση της Ελλάδας το «ησυχία ή πόλεμος». Το αποτέλεσμα της δικής σας συνάντησης, κύριε Υπουργέ, και του Τούρκου ομολόγου σας, του κ. Φιντάν, ρεαλισμός win-win λύσης, δίκαιος διαμοιρασμός της Ανατολικής Μεσογείου, η οριοθέτηση ΑΟΖ και υφαλοκρηπίδας στο Αιγαίο και στην Ανατολική Μεσόγειο είναι «διαφορά» -σε εισαγωγικά- για εμάς, την οποία έχουμε με την Τουρκία; Αποτελεί «διαφορά» ένα μονομερώς ασκούμενο δικαίωμα; Τελικά ποια είναι η στρατηγική στην άσκηση της εξωτερικής σας πολιτικής; Για εμάς δεν υπάρχει ορατό σχέδιο της κυβερνητικής εξωτερικής πολιτικής που ασκείται και σας καλούμε σε ριζική αναθεώρηση της στάσης σας.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τη συνάδελφο.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

Δικαιούστε δώδεκα λεπτά, κύριε Πλεύρη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Θα κάνω μικρή παρέμβαση, δεν θα κάνω ομιλία, γιατί έχουν αναπτυχθεί όλα και από τον αξιότιμο κύριο Υπουργό και από τον εξαίρετο εισηγητή μας. Αλλά επειδή έγινε μία κουβέντα εδώ, θα ήθελα να δώσω κάποιες σύντομες απαντήσεις, ειδικά στην τελευταία τοποθέτηση, όπως ακούστηκε.

Ακούστε κάτι, να το καταστήσουμε σαφές. Είναι εδώ παρών και ο Υπουργός που χειρίζεται τα θέματα με εντολή του Πρωθυπουργού. Η ελληνική πλευρά, η ελληνική Κυβέρνηση δεν διαπραγματεύεται και δεν διαπραγματεύτηκε ποτέ κανένα θέμα εθνικής κυριαρχίας. Είμαστε περήφανοι για την εξωτερική μας πολιτική όπως την ασκούμε και γι’ αυτόν τον λόγο ακριβώς έχουμε φροντίσει να οχυρώσουμε και να θωρακίσουμε τη χώρα με τον καλύτερο δυνατό τρόπο. Διότι όταν έχεις μια ισχυρή θωράκιση της χώρας, μπορείς να ασκείς και μια υπεύθυνη και πατριωτική εξωτερική πολιτική. Επομένως, αυτή η παράταξη δεν δέχεται μαθήματα για τον τρόπο χειρισμού της εξωτερικής πολιτικής.

Να το πούμε απλά: Αυτό το οποίο εμείς οι Έλληνες έχουμε κερδίσει με αίμα, δεν πρόκειται ποτέ να το διαπραγματευθούμε με μελάνι. Αυτό το οποίο κάνει και ο Υπουργός με εντολή του Πρωθυπουργού είναι ακριβώς τα εθνικά μας δίκαια να διασφαλίζονται στο έπακρο, προκειμένου μέσα από τη διαπραγμάτευση να μπορούμε να συζητάμε με τους γείτονες, αλλά σε καμμία περίπτωση να μην τίθενται εν αμφιβόλω οι εθνικές κόκκινες γραμμές, όπως διαχρονικά αυτές έχουν αναπτυχθεί.

Το δεύτερο σημείο το οποίο θα ήθελα να αναφέρω είναι αυτό το οποίο αναφέρθηκε με την τροπολογία και τη μεγάλη κουβέντα η οποία έγινε. Κυρίες και κύριοι συνάδελφοι, αυτό το οποίο κάνει η Κυβέρνηση και γι’ αυτό πιστεύω δεν μπαίνει και στη συζήτηση, όπως αναπτύχθηκε αυτήν τη στιγμή, είναι ότι δεν μπαίνουμε σε καμμία περίπτωση σε στοχοποίηση αντιλήψεων, ιδεολογικών πεποιθήσεων, όποιες και να είναι αυτές, ή στοχοποίηση συγκεκριμένων κομμάτων.

Εμείς ερχόμαστε εδώ από την πρώτη φάση, όταν διαπραγματευτήκαμε αυτήν την τροπολογία την οποία είχαμε φέρει, και αναφερθήκαμε σε γενικούς κανόνες που προφανέστατα είναι συνταγματικά ανεκτοί και κρίθηκαν και δεν σχετίζονται με τις πολιτικές θέσεις και τις αντιλήψεις που πρεσβεύει ο κάθε φορέας. Στη δημοκρατία προφανώς όλες οι αντιλήψεις είναι ανεκτές, ακόμα και αυτές που είναι εναντίον της δημοκρατίας και απεχθείς για τη δημοκρατία, αλλά αυτό ακριβώς είναι δημοκρατία, να μπορείς να ακούς την άλλη άποψη. Όμως, τα συνδυάζουμε με αντικειμενικά κριτήρια, τα οποία σχετίζονται με κάποιον ο οποίος μπορεί να είναι υποκρυπτόμενος αρχηγός και να έχει καταδικαστεί για συγκεκριμένες πράξεις, όπως περιοριστικά αυτές ορίζονται. Κατά τον ίδιο τρόπο, συνδέεται και η χρηματοδότηση. Η κριτική αυτή εν τέλει γίνεται από την ίδια τη δικαιοσύνη, όπως έχει γίνει.

Συνεπώς, δεν μπαίνουμε σε ad hoc στοχοποίηση και ποινικοποίηση συμπεριφορών κομμάτων. Εμείς βάζουμε τους κανόνες και αυτοί οι κανόνες αξιολογούνται κάθε φορά από τη δικαιοσύνη, διότι μόνο σε αυτό το πλαίσιο μπορούν να συζητούνται τέτοιες συμπεριφορές. Εδώ νομίζω ότι απαντά αυτό το συγκεκριμένο σε όλες τις αιτιάσεις οι οποίες αναπτύχθηκαν κυρίως από κόμματα της Αριστεράς.

Δεν μπαίνουμε σε μια λογική ιδεολογιών και αντιλήψεων. Αυτό μπορεί να έχει συμβεί σε άλλες χώρες. Μπαίνουμε σε συγκεκριμένα υπαρκτά περιστατικά πολύ περιοριστικά, όπως περιγράφονται από τον Ποινικό Κώδικα, αξιολόγηση από τη δικαιοσύνη και στο κομμάτι του σκέλους αντίστοιχα που μπορεί να είναι με τη χρηματοδότηση μέχρι να ολοκληρωθούν αυτές οι διαδικασίες από την Ολομέλεια της Βουλής.

Με αυτές τις σκέψεις, κύριε Πρόεδρε, και επειδή ήδη αναπτύχθηκαν όλες οι θέσεις προφανέστατα στηρίζουμε το συγκεκριμένο νομοσχέδιο.

Να χαιρετίσω ότι από τα περισσότερα κόμματα αναφέρθηκε η στάση του Υπουργού στο συγκεκριμένο νομοσχέδιο. Και ο τρόπος που διεξήχθη η κουβέντα, αλλά και το τι έγιναν μέχρι και την τελευταία στιγμή αποδεκτές παρατηρήσεις είναι οπωσδήποτε ένα πλαίσιο πολύ καλής νομοθέτησης και αυτά τα πράγματα θα πρέπει να τα λέμε, γιατί πολλές φορές έχουμε κρίνει διαδικασίες που αναπτύσσονται μέσα στη Βουλή, αλλά θα πρέπει αντίστοιχα να χειροκροτούμε και τις περιπτώσεις που πραγματικά η νομοθέτηση έρχεται σε ένα τέτοιο πλαίσιο που και η Αντιπολίτευση, ακόμη και αν διαφωνεί, αποδέχεται ότι λειτουργεί με έναν τρόπο σύμφωνα και με την ουσία και με το πνεύμα του Κανονισμού της Βουλής.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος:)** Ευχαριστούμε πολύ τον κ. Πλεύρη.

Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Η αλήθεια είναι ότι δεν παρακολούθησα τη συζήτηση μέχρι αρκετά προχωρημένο σημείο, παρά μόνο ενημερωνόμουν, γιατί βρισκόμουν στα δικαστήρια της Ευελπίδων υπερασπιζόμενη έναν άνθρωπο και μια φτωχή οικογένεια που παλεύει να επιβιώσει και διώκεται για κλοπή νερού. Στην Ελλάδα του 2024 όταν είσαι φτωχός και δεν μπορείς να πληρώσεις το νερό, διώκεσαι ως κλέφτης.

Παρ’ όλα αυτά, όπως ξέρετε, κύριε Υπουργέ, σε προηγμένες χώρες και πολιτισμένους τόπους το νερό αντιμετωπίζεται ως δημόσιο αγαθό γιατί είναι δημόσιο αγαθό και παρέχεται δωρεάν από την πολιτεία. Σε κάποιες χώρες παρέχεται δωρεάν και το ζεστό νερό.

Εγώ ονειρεύομαι μια χώρα όπου τα δημόσια αγαθά είναι απολύτως προσβάσιμα σε όλους τους ανθρώπους. Γι’ αυτή τη χώρα παλεύω και για αυτόν τον στόχο θέλω να αξιοποιώ και τα δικά μου εργαλεία, νομικά, επαγγελματικά, επιστημονικά, κοινωνικά, πολιτικά. Δεν ονειρεύομαι τη χώρα μου στην κατάσταση στην οποία έχει περιαχθεί με τις πολιτικές όλων των τελευταίων ετών.

Και, βέβαια, επειδή έχουμε ως παρακαταθήκη από τους προγόνους μας μια ένδοξη ιστορία υπεράσπισης της ελευθερίας, αντίστασης στον φασισμό και τον ναζισμό, ηρωικής αυτοθυσίας για την ελευθερία, εκεί ερείδεται και ο εθνικός μας ύμνος, ένας ύμνος στην ελευθερία, εκεί αναφέρονται οι αξιακές ιστορικές αναφορές και επειδή συμπληρώνουμε και πενήντα χρόνια από την πτώση της χούντας και την αποκατάσταση της δημοκρατίας, που παραμένει λειψή και έχουμε πολλά ακόμα να κάνουμε για να μιλάμε για πραγματική δημοκρατία, δεν ξεχνώ ότι στο διεθνές στερέωμα υπάρχουν πολλές κηλίδες. Δεν ξεχνώ την εισβολή στην Κύπρο και την τουρκική κατοχή που συνεχίζεται μέχρι σήμερα. Δεν συμβιβάζομαι με το ότι όλα αυτά θα τα αντιμετωπίσουμε στωικά σαν σημεία των καιρών.

Αλλά, αντίθετα, όπως είχα την ευκαιρία, κύριε Υπουργέ, πολλές φορές να σας εκθέσω και κατά τις συναντήσεις ενημέρωσης που έχουμε πραγματοποιήσει με πρωτοβουλία σας και προς τιμήν σας, γιατί είναι σημαντική αυτή η θεσμική λειτουργία της ενημέρωσης, δεν συμβιβάζομαι με τίποτε λιγότερο από μια εξωτερική πολιτική της Ελλάδας, η οποία είναι και θα είναι και πρέπει να είναι προσηλωμένη στο Διεθνές Δίκαιο, αναπόσπαστο κομμάτι του οποίου είναι η διεθνής προστασία των ανθρωπίνων δικαιωμάτων, η εφαρμογή του διεθνούς ανθρωπιστικού δικαίου, η προστασία των αμάχων, των θυμάτων, των ανθρώπων, η αποχή από οποιαδήποτε πράξη επιθετικού πολέμου, η αποχή από τη συμμετοχή σε οποιαδήποτε πράξη επιθετικού πολέμου και, βέβαια, οι διπλωματικές πρωτοβουλίες προς την κατεύθυνση της ενίσχυσης της ειρήνης, αλλά και της ενίσχυσης των διεθνών οργανισμών που δρουν για την ειρήνη.

Η εξωτερική μας πολιτική και η διαμορφωμένη στάση της Ελλάδας καθ’ όλα τα τελευταία χρόνια είναι πολλαπλώς αντιφατική και ένα πολύ βασικό σημείο αντίφασης είναι ότι ενώ αναφερόμαστε λεκτικά, αναφέρεται η Ελλάδα και οι κυβερνήσεις λεκτικά στο Διεθνές Δίκαιο, απέχουν από ενέργειες που αποτελούν υπεράσπιση, προστασία, θωράκιση και εφαρμογή του Διεθνούς Δικαίου. Απέχουν, επίσης, από ενέργειες καταδίκης των παραβιάσεων του Διεθνούς Δικαίου, όταν αυτές οι παραβιάσεις προέρχονται από χώρες, από κράτη με τα οποία δεν επιθυμούν να διαρρήξουν ή να διαταράξουν τις σχέσεις.

Έτσι, όμως, δεν κάνουμε πολιτική αρχών και αξιών. Έτσι κάνουμε πολιτική σταθμίσεων, δημοσίων σχέσεων, ισορροπιών, που, κατά την απόλυτη πεποίθησή μου, εκθέτει τη χώρα και σε κινδύνους, αλλά και στον πολύ σοβαρό κίνδυνο της ασυνέπειας στο διεθνές στερέωμα.

Δεν είναι νοητό, κυρίες και κύριοι, να μιλάμε σήμερα για την πάταξη του φασισμού και του ναζισμού και το ελληνικό κράτος να απέχει από ενέργειες διεκδίκησης των οφειλών της Γερμανίας προς την Ελλάδα για τα εγκλήματα των ναζί, για τα εγκλήματα των Ες-Ες, για τα εγκλήματα των δυνάμεων κατοχής. Δεν υπάρχει καμία συνέπεια σε αυτό. Είναι αντιφατικό, υποκριτικό και πρέπει να το εξηγήσετε. Πρέπει να το εξηγήσετε.

Κύριε Υπουργέ, εσείς ξέρω ότι μου έχετε δηλώσει την πρόθεσή σας να γίνουν ενέργειες. Η Κυβέρνηση, όμως, δεν τις κάνει αυτές τις ενέργειες ούτε οι προηγούμενες κυβερνήσεις τις έκαναν παρά μόνον σε ένα πολύ πολύ περιορισμένο και εντελώς υποτυπώδη βαθμό.

Πώς μπορεί να λέμε ότι τιμάμε τους ανθρώπους που αντιστάθηκαν πραγματικά στον φασισμό και τον ναζισμό, όχι στα λόγια; Ο κ. Πλεύρης τώρα σηκώθηκε να μας πει ότι δεν δέχεται μαθήματα αυτή η παράταξη.

Κύριε Πλεύρη, εσείς υπερασπιζόσασταν τον κ. Κωνσταντίνο Πλεύρη που έγραψε ολόκληρο βιβλίο.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Πατέρας μου τυχαίνει να είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Είναι ο πατέρας σας. Ναι, αλλά έτυχε να γράψει ένα βιβλίο ο πατέρας σας με το οποίο προσπαθεί να στοιχειοθετήσει την άρνηση του Ολοκαυτώματος. Και εσείς είπατε ότι αυτό είναι άποψη. Δεν δέχεστε μαθήματα. Μήπως θα έπρεπε να δεχθείτε μαθήματα, γιατί δεν είναι άποψη η άρνηση του Ολοκαυτώματος.

(Χειροκροτήματα από την Πλεύση Ελευθερίας)

Δεν είναι άποψη η άρνηση του Ολοκαυτώματος, ούτε είναι βεβαίως τυχαίο ότι η δικαστής που έγραψε τριάντα σελίδες μειοψηφίας στην καταδίκη του πατέρα σας και είπε ότι θα έπρεπε να αθωωθεί γιατί είναι άποψη, η κ. Μαριάνθη Παγουτέλη, κολλητή του Βουλευτή σας Χαράλαμπου Αθανασίου, πρώην Υπουργού Δικαιοσύνης, έγινε επί των ημερών της Kυβέρνησής σας αντιπρόεδρος του Αρείου Πάγου. Δεν υπάρχει καμία πειστικότητα σε αυτά. Είναι η δικαστής η οποία διατύπωνε δημόσια μέσα από το blog της «Μαριάνθη Παγουτέλη, marianaonice» την τρομακτική τοποθέτηση που έλεγε προς τους Εβραίους: «Μακάρι να σας καθάριζε τελείως ο Χίτλερ». Αυτή η δικαστής έγινε από την Κυβέρνηση Μητσοτάκη, μέσα από τη διαδικασία ορισμού της ηγεσίας της δικαιοσύνης, αντιπρόεδρος του Αρείου Πάγου. Μήπως πρέπει να δεχθείτε μαθήματα εσείς που δεν δέχεστε μαθήματα; Μήπως πρέπει να δεχτείτε μαθήματα και σεις και ο κ. Βορίδης και ο κ. Γεωργιάδης; Διότι εν πάση περιπτώσει από λόγια χορτάσαμε.

Θα με συγχωρήσετε, αν το επικαλείστε για λόγους συναισθηματικούς και οικογενειακούς εγώ βλέπω ότι υπάρχει ένα πολιτικό ζήτημα στην Κυβέρνηση της Νέας Δημοκρατίας. Και το πολιτικό ζήτημα είναι ότι έχει ενθυλακώσει, ενσωματώσει και προτάξει ως πρώτα πιστόλια της πολιτικά πρόσωπα τα οποία έχουν υπερασπιστεί αντιδημοκρατικές, φασιστικές και ναζιστικές περιόδους ή μεθόδους. Και δεν πείθομαι από τις κυβιστήσεις και τις τοποθετήσεις και το θέτω διότι δυστυχώς η πατρίδα μας υπέφερε πάρα πολύ από πρόσωπα τα οποία την ώρα που έπρεπε να υπηρετούν τον λαό υπηρετούσαν τον εχθρό, από πρόσωπα τα οποία την ώρα που έπρεπε να υπερασπίζονται το Σύνταγμα συντάσσονταν με τους χουντικούς. Με συγχωρείτε. Στο ίδιο κόμμα ήταν ο κ. Βορίδης με τον κ. Μιχαλολιάκο. Στο ίδιο κόμμα ήταν. Τι μαθήματα δεν δέχεστε; Είναι ο πρώτος τη τάξει Υπουργός σας ο κ. Βορίδης. Και ήταν στο ίδιο κόμμα με τον κ. Μιχαλολιάκο. Ο δε κ. Μαρκόπουλος, ο πολύς, που μπήκε Πρόεδρος της Εξεταστικής Επιτροπής για τα Τέμπη, ως δημοσιογράφος έγραφε ελεγείες για τον Μιχαλολιάκο και τον ανακήρυσσε πρόσωπο της χρονιάς.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εσείς μαζί τους καλούσατε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ μη διακόπτετε, κύριε Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι, δεν δέχεστε μαθήματα;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Μαζί με τον Κασιδιάρη ήσασταν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, μη διακόπτετε. Κύριε Πλεύρη, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμένα, κύριε Πλεύρη μαζί δεν με έχετε δει πουθενά.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Τους βγάζατε από τη φυλακή να έρθουν να ψηφίσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμένα δεν με έχετε δει μαζί πουθενά, κύριε Πλεύρη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εσείς είστε η Πρόεδρος που τους βγάζατε από τη Βουλή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάλι θα αναγκαστείτε να τα πάρετε πίσω.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Δεν έχω πάρει τίποτα πίσω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, ακούτε; Μη διακόπτετε σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάλι θα αναγκαστείτε να τα πάρετε πίσω και ο κ. Γεωργιάδης θα αναγκαστεί να κατεβάζει τις αναρτήσεις του και να βάζει άλλες.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εγώ δεν πήρα τίποτα πίσω, κυρία Πρόεδρε. Εσείς με παίρνατε μια ώρα τηλέφωνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, σας κάλεσα.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Πηγαίνετε στον φρούραρχό σας. Τα είπατε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας κάλεσα και είπατε ότι δεν είπατε τίποτα απ’ όλα αυτά.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Μια χαρά τα είπα από εδώ. Ακούσατε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, δεν ακούτε; Μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα είπατε τελικά. Οπότε να την κάνω την αγωγή.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εδώ δεν με ακούσατε τι είπα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, τι κάνετε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οπότε να την κάνω την αγωγή.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Αυτά που είπα εδώ. Αν θέλετε να μου κάνετε αγωγή, κάντε μου αγωγή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, ακούτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επικρατεί μια αναστάτωση.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κάντε μου αγωγή αν θέλετε. Ό,τι είπα εδώ, το είπα.

**ΠΡΟΕΔΡΕΥΩΝ (Βασίλειος Βιλιάρδος):** Μη συνεχίζετε, σας παρακαλώ.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε: «Δεν τα είπα εγώ, τα έγραψαν οι δημοσιογράφοι»;

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κυρία Πρόεδρε, πρέπει να απευθύνεστε στο Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπατε: «Δεν τα είπα εγώ, τα έγραψαν οι δημοσιογράφοι»;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Εγώ είπα ό,τι είπα στη Βουλή…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ επειδή δεν λέω και ξελέω…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ούτε εγώ λέω και ξελέω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πλεύρη, γιατί το κάνετε αυτό;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Με προκαλεί. Μου απευθύνει τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχει σημασία. Δεν έχετε τον λόγο. Αν θέλετε μετά σας δίνω ευχαρίστως τον λόγο. Όχι όμως έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το κάνει γιατί καταλαβαίνει ότι είναι σε δύσκολη θέση το κόμμα του. Αυτό κάνουν επειδή είναι σε δύσκολη θέση το κόμμα τους. Δεν πειράζει. Τι να κάνουμε. Δεν θα σας βγάλω εγώ από τη δύσκολη θέση. Πρέπει να βγείτε μόνοι σας.

Η στάση σας είναι ακραία υποκριτική, ακραία αντιφατική. Θα τοποθετηθώ για λίγο για το ζήτημα της τροπολογίας που φέρνετε και θα τοποθετηθώ εν εκτάσει λίγο αργότερα. Το πρόβλημα είναι ότι προσπαθείτε να πείσετε ότι θέλετε αυτή τη στιγμή να λάβετε μέτρα κατά των Σπαρτιατών ενώ στην πραγματικότητα επιθυμείτε να τους χρησιμοποιείτε, να τους έχετε υπό εκβιασμό, να τους έχετε υπό απειλή και να τους αξιοποιείτε ακόμα και συμπληρώνοντας τις ψήφους που σας λείπουν στις ονομαστικές ψηφοφορίες. Ακόμη και προσθέτοντας ψήφο στη Διάσκεψη των Προέδρων για να αλλάξετε τις ανεξάρτητες αρχές. Ας δούμε τι έχει γίνει και τι έχετε εσείς κάνει και πόσο έχετε παρέμβει στην υπόθεση των Σπαρτιατών για να καταλάβουμε ο καθένας ποιος είναι, τι κάνει και τι λέει εδώ μέσα. Γιατί εγώ, κύριε Πλεύρη, ήμουνα η πρώτη που τον Μάρτιο του 2012 -τότε νομίζω ότι ήσασταν στο ΛΑΟΣ. Έτσι νομίζω, δεν ξέρω αν κάνω λάθος…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ στο Προεδρείο να απευθύνεστε κι όχι ονόματα γιατί έχουμε αυτού του είδους τις αντιδράσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή έχουμε αυτή την ελεύθερη ανταλλαγή.

Τον Μάρτιο του 2012, λοιπόν, δίνοντας συνέντευξη ραδιοφωνική, πριν να γίνω Βουλευτής, ενόψει του ότι θα ήμουνα για πρώτη φορά υποψήφια, είπα στον «Βήμα FM» ότι η Χρυσή Αυγή είναι εγκληματική οργάνωση και δεν θα έπρεπε κανονικά να εγκρίνεται η συμμετοχή της στις εκλογές από τον Άρειο Πάγο. Τότε το κεντρικό σύστημα προσπαθούσε να ταυτίσει τη Χρυσή Αυγή με κάποιους απελπισμένους και αγανακτισμένους πολίτες που μπορεί να ρίχνανε κανένα νερό ή να εκφράζονταν με αγανάκτηση. Η Χρυσή Αυγή όμως όλοι ξέρουμε και κάποιοι ξέρουμε από τα φοιτητικά μας χρόνια η Χρυσή Αυγή δεν είναι τα μπουκάλια των νερών και τα γιαούρτια. Γιατί εγώ ήμουν φοιτήτρια όταν κόντεψαν να σκοτώσουν χρυσαυγίτες τον Δημήτρη Κουσουρή και άρα έχω άποψη για το τι είναι η Χρυσή Αυγή. Και υπήρξα συνήγορος ανθρώπων που κατήγγειλαν εγκλήματα της Χρυσής Αυγής. Η Χρυσή Αυγή είναι η οργανωμένη εγκληματική οργάνωση που δρούσε επί χρόνια υπό την ανοχή των αρχών και υπό την ανοχή και της δικαιοσύνης που ενέκρινε πάρα πολλές φορές τη συμμετοχή της στις εκλογές και που της επέτρεψε να γίνει κοινοβουλευτικό κόμμα με σπόνσορες όλους όσοι τότε πλειοδοτούσατε στον ρατσισμό. Και εξακολουθείτε να πλειοδοτείτε στον ρατσισμό. Γιατί η σύγχρονη εκδοχή του ναζισμού και του φασισμού είναι αυτός ο ακραίος ρατσισμός στον οποίο βασίστηκαν όλες οι πολιτικές σας, ιδίως οι πολιτικές του μνημονίου και ιδίως οι πρωτοβουλίες του κ. Χρυσοχοΐδη τότε με την Αμυγδαλέζα και όλος ο δημόσιος διάλογος του 2012 με τον τότε αρχηγό σας, τον κ. Καρατζαφέρη, που μέσα από την Ολομέλεια της Βουλής έλεγε ότι θα πρέπει να πυροβολούν τους μετανάστες και τον δημόσιο λόγο όλων των κυβερνώντων τότε κομμάτων της κυβέρνησης Παπαδήμου που ήταν ακραία ρατσιστικός, φοβικός και καλλιεργούσε αυτά τα ένστικτα στους πολίτες.

Εγώ, λοιπόν, αυτά τα είπα πριν γίνει κοινοβουλευτικό κόμμα η Χρυσή Αυγή. Ήταν οι προσπάθειές σας αυτές οι ανήθικες να εμφανίσετε μια στάση αρχής που έχει να κάνει με κάποια ζητήματα υπέρτερα, ζητήματα δημοκρατίας. Τα έθεσε άλλο κόμμα προηγουμένως. Δεν τολμήσατε να του προσάψετε ότι χαϊδεύει τη Χρυσή Αυγή. Δεν τολμήσατε.

Η στάση, λοιπόν, αρχής, είναι στάση αρχής έναντι όλων και η δημοκρατική στάση, είναι δημοκρατική στάση έναντι όλων.

Εσείς οφείλετε να εξηγήσετε, λοιπόν, γιατί χρησιμοποιείτε τους δήθεν ανεξαρτητοποιημένους Χρυσαυγίτες ως ψήφους που έρχονται προς ενίσχυσή σας και τι διαπραγματεύσεις κάνετε. Εσείς οφείλετε να εξηγήσετε γιατί ο κ. Φλωρίδης άλλαξε τον νόμο της αρμοδιότητας, ενώ το Ανώτατο Ειδικό Δικαστήριο -το Εκλογοδικείο- είπε ότι «θα πρέπει να κριθεί η ποινική υπόθεση κατά των υπόδικων Βουλευτών, για να αποφασίσει η ποινική δικαιοσύνη αν υπάρχει το αδίκημα της εξαπάτησης εκλογέων και ποια άλλα αδικήματα». Γιατί ενώ η διοικητική δικαιοσύνη, το Εκλογοδικείο, είπε «θα κρίνει το ποινικό δικαστήριο», εσείς παρεμβήκατε νομοθετικά και αλλάξατε την αρμοδιότητα του ποινικού δικαστηρίου; Γιατί ο κ. Φλωρίδης άλλαξε την αρμοδιότητα και δόθηκε έτσι παράταση, λόγω αναρμοδιότητας, στη δίκη των Σπαρτιατών;

Έτυχε; Δεν το σκεφτήκατε; Γιατί εμείς σας καταγγέλλαμε ότι κάνετε φωτογραφικές παρεμβάσεις και για τα Τέμπη και για άλλες υποθέσεις! Εσείς δεν το καταλάβατε; Την ώρα που εμείς φωνάζαμε, εσείς δεν ακούγατε; Ήταν το «δεν ακούγεστε, δεν ακούγεστε», που αρέσει και στον κ. Μητσοτάκη και στον κ. Τασούλα; Ή βρίσκεται σε εξέλιξη ένα οργιώδες παρασκήνιο, σαν εκείνο το παρασκήνιο που είχαμε δει όλοι, μεταξύ του κ. Κασιδιάρη και του κ. Μπαλτάκου. Τα θυμάστε; Θυμάστε το βίντεο, στο οποίο, σαν καλά φιλαράκια, ο Γενικός Γραμματέας της Κυβέρνησης κ. Μπαλτάκος μιλούσε με τον κ. Κασιδιάρη, Βουλευτή και Κοινοβουλευτικό Εκπρόσωπο της Χρυσής Αυγής και τα λέγανε. Τα θυμάστε;

Υπάρχει ένα τέτοιο παρασκήνιο; Γιατί εμείς αυτό πιστεύουμε, ότι αυτήν τη στιγμή, δυστυχώς, οργιάζουν οι παρασκηνιακές διαπραγματεύσεις -εκβιασμοί και συναλλαγές σας- με τους Βουλευτές, τους ανεξαρτητοποιημένους και τους μη ανεξαρτητοποιημένους. Υπάρχει ένας Πρόεδρος, που τη μία τον πιάνει η μέση του και την άλλη η γρίπη ή και οτιδήποτε άλλο, που από το Βήμα αυτό εδώ κατήγγειλε τους άλλους Βουλευτές για εγκληματική οργάνωση και καλείται να καταθέσει ως μάρτυρας και δηλώνει ασθένεια ή παρουσία στη Βουλή. Τι ακριβώς συμβαίνει;

Να σας πω εγώ τι συμβαίνει, με τη δική μου εμπειρία: Συναλλάσσεστε, διαπραγματεύεστε, έχετε εγγυηθεί μία αέναη αναβολή της τελικής ποινικής κρίσης, πράγμα που εξασφαλίζει την παραμονή και τη μη ακύρωση της εκλογής που πραγματοποιήθηκε με συμμετοχή αυτού του κόμματος και βλέπετε τι ωφέλειες μπορείτε να αντλήσετε. Αυτή είναι η αλήθεια!

Επίσης, είναι η αλήθεια ότι όταν αναβαθμίσαμε -και αναβάθμισα ως Πρόεδρος της Βουλής- τη Διακομματική Επιτροπή για τη Διεκδίκηση των Γερμανικών Οφειλών, υπήρξε ένα κόμμα -ένα μόνο κόμμα- που είπε: «Αρνούμαστε να συμμετέχουμε σε αυτήν την επιτροπή». Θυμάστε ποιο κόμμα ήταν; Ήταν το Ποτάμι. Οι Βουλευτές του Ποταμιού είπαν: «Σε αυτή μόνο την επιτροπή -για την Διεκδίκηση των Γερμανικών Οφειλών- δεν συμμετέχουμε». Δήθεν γιατί είναι «κακή» η Πρόεδρος που κάνει όλο επιτροπές, αλλά μόνο σε αυτήν δεν συμμετείχαν.

Ο κ. Θεοχάρης, που σήμερα είναι Βουλευτής σας και προηγουμένως ήταν και Υφυπουργός Οικονομικών σας και παραπροηγουμένως ήταν Γενικός Γραμματέας Δημοσίων Εσόδων και Πληροφοριακών Συστημάτων και «δεξί χέρι» του κ. Παπακωνσταντίνου, που μας έβαλε στα μνημόνια, ήταν τότε Βουλευτής του Ποταμιού! Ήταν τότε σε αυτούς που αρνήθηκαν να συμμετάσχουν στην διεκδίκηση αποκατάστασης από τα εγκλήματα των ναζί.

Επειδή, λοιπόν, από τα σταγονίδια της χούντας, τα σταγονίδια της περιόδου της Κατοχής και στην εξέλιξη των πραγμάτων, έχουμε φτάσει, δυστυχώς, από την Κυβέρνηση σας να συμφωνείτε και να φέρνετε εδώ ως νόμο του κράτους να γίνει Αίθουσα του Αρχαιολογικού Μουσείου με το όνομα του Ιωάννη Λάτση, ενός προσώπου που είναι γνωστό ότι υπήρξε συνεργάτης και είναι γνωστό πώς έφυγε από το Κατάκολο της Ηλείας -και εσείς του δίνετε αίθουσα στο Αρχαιολογικό Μουσείο- νομίζω ότι θα πρέπει να σας κάνουμε αρκετά μαθήματα και αυτή σας η τάση να μην τα δέχεστε τα μαθήματα, μάλλον, θα πρέπει να αναθεωρηθεί.

Σε σχέση με την τροπολογία αυτή που έχει έρθει, του Υπουργείου Εσωτερικών, λοιπόν, εμείς θέλουμε να τοποθετηθούμε πάρα πολύ ξεκάθαρα. Δεν πειθόμαστε από τη στάση σας, για όλους τους λόγους που εξήγησα, για όλα τα γεγονότα που έχουν λάβει χώρα, ούτε θα σας αναγνωρίσουμε ότι θέλετε πράγματι να πατάξετε φαινόμενα φασισμού – ναζισμού, δεν συζητάω περί ρατσισμού γιατί τον ρατσισμό τον καλλιεργείτε. Όταν έρχονται ζητήματα που αφορούν τις διακρίσεις και την ισότητα, χωρίζεται η Κοινοβουλευτική σας Ομάδα για να μιλάτε και στα δύο ακροατήρια και ρατσιστικά και πιο φιλελεύθερα και μια χαρά καλλιεργείτε τα ρατσιστικά ένστικτα στην κοινωνία. Μια χαρά τα καλλιεργείτε.

Με αυτόν, λοιπόν, τον πάρα πολύ έντονο προβληματισμό και την πάρα πολύ έντονη αντίρρηση στη στάση σας, αλλά και με την πρόσφατη εργαλειοποίηση των ανεξαρτητοποιηθέντων –δήθεν- Σπαρτιατών, για να έχουν άλλη μία ψήφο στη Διάσκεψη των Προέδρων -αυτό κάνατε- είναι προφανές ότι δεν σας απασχολεί καθόλου το θέμα της πάταξης τέτοιων μορφωμάτων.

Η τροπολογία έχει τρεις παραγράφους και τις δύο πρώτες θα τις υπερψηφίζαμε -και τις υπερψηφίζουμε- χωρίς κανέναν δισταγμό. Δεν νοείται να έχει δοθεί -και είστε υπόλογοι που δώσατε- εκλογική επιχορήγηση, ακόμη και για εκλογές στις οποίες δεν συμμετείχε το κόμμα αυτό και χρηματοδοτήσατε ενώ υπήρχε η κρίση περί μη δικαιώματος συμμετοχής. Έχετε τεράστια ευθύνη για αυτό.

Η τρίτη παράγραφος, όμως, είναι βαρύτατα προβληματική και δεν θα την ψηφίζαμε και γι’ αυτό και δεν θα τοποθετηθούμε θετικά συνολικά στην τροπολογία. Άμα μας δίνατε τη δυνατότητα θα ψηφίζαμε «ναι» στην παράγραφο 1, «ναι» στην παράγραφο 2, και «παρών» στην παράγραφο 3. Συνολικά, έτσι όπως τίθεται ως συνολική ρύθμιση, θα ψηφίσουμε «παρών» διότι η παράγραφος 3 δεν έχει καμία σχέση με αυτά τα οποία εξαγγέλλετε. Η παράγραφος 3 είναι η επιτομή της αυταρχοποίησης της λειτουργίας του πολιτεύματος. Δίνει το δικαίωμα στην όποια πλειοψηφία να θέσει εκτός νόμου όποιο κόμμα δεν της αρέσει, με μόνη προϋπόθεση ακόμη και την άσκηση δίωξης, χωρίς ούτε καν καταδίκη, και μάλιστα όχι μόνον για τον αρχηγό ή για τον πρόεδρο, αλλά και για το ένα πέμπτο (1/5) των Βουλευτών ή των Ευρωβουλευτών. Μόνο με την άσκηση δίωξης! Σε μία περίοδο στην οποία διαπλέκεστε με την εισαγγελική αρχή και με τη δικαιοσύνη, έχει φτάσει η εισαγγελία του Αρείου Πάγου να σας δίνει πιστοποιητικά ότι καλώς υποκλέπτονταν οι συνομιλίες των υπουργών, του αρχηγού του στρατού και του υποψήφιου –τότε- αρχηγού άλλου κόμματος, δημοσιογράφων, ακτιβιστών, πολιτών.

Έχετε φτάσει ο Πρόεδρος της Ένωσης Εισαγγελέων Ελλάδας κ. Ζήσης, να σας γράφει πόρισμα τριακόσιες σελίδες -δεν θυμάμαι πόσο είναι, τριακόσιες είκοσι μία νομίζω- ότι καλώς παραβιάζατε τη δημοκρατική νομιμότητα! Και θα εμπιστευθούμε εμείς αυτές τις διαδικασίες την ώρα που παρεμβαίνετε στη διερεύνηση του εγκλήματος των Τεμπών;

Διαπιστώσαμε τώρα, επάνω στην Επιτροπή Θεσμών και Διαφάνειας, ότι παρεμβαίνετε και στη διερεύνηση των καταστροφών από τον «Ντάνιελ» και τον διορισμένο πραγματογνώμονα -να το ακούσουν και οι Βουλευτές μου, γιατί δεν πρόλαβα να τους ενημερώσω και όποιοι δεν έχουν ενημερωθεί- στην προδικασία για την υπόθεση του «Ντάνιελ» η Κυβέρνηση τον πρότεινε και τον ψηφίζει και τον διορίζει Πρόεδρο του Οργανισμού Διαχείρισης Υδάτων Θεσσαλίας. Πόση διαπλοκή; Πόση διαφθορά; Πόση παρέμβαση στη δικαιοσύνη;

Δεν υπήρχε, λοιπόν, περίπτωση αυτή την τρίτη παράγραφο, έτσι όπως είναι διατυπωμένη, που σας δίνει μια ευρύτατη δυνατότητα να θέτετε εκτός νόμου κόμματα που δεν σας αρέσουν -και ξέρουμε ποια κόμματα δεν σας αρέσουν- εμείς να τη νομιμοποιήσουμε ούτε φυσικά να νομιμοποιήσουμε διατάξεις που παραβιάζουν ευθέως το τεκμήριο αθωότητας και συγκροτούν τεκμήριο ενοχής.

Υπάρχει πάρα πολύ μεγάλη κηλίδα στην Ιστορία και στην παράταξή σας, που δεν δέχεται μαθήματα, από τη θέση εκτός νόμου του Κομμουνιστικού Κόμματος. Είναι μαύρη σελίδα της ιστορίας της παράταξης που δεν δέχεται μαθήματα. Μαύρη σελίδα!

Και βεβαίως, όλοι θυμόμαστε ή, εν πάση περιπτώσει, θα έπρεπε να ανατρέξουμε -ήμασταν αρκετά μικροί κάποιοι, αλλά έχουμε ανατρέξει- στη συζήτηση που έγινε το 1982 εδώ, στη Βουλή, για την κήρυξη ως Επετείου Εθνικής Ανεξαρτησίας, της Επετείου της Ανατίναξης της Γέφυρας του Γοργοποτάμου, όπου ο Πρόεδρός σας, ο Ευάγγελος Αβέρωφ, απέσυρε όλη του την Κοινοβουλευτική Ομάδα για να μην ψηφίσει, διαμαρτυρόμενος για τη νομιμοποίηση του ΚΚΕ και φτάνοντας μέχρι και στη διατύπωση τοποθετήσεων με βάση τις οποίες θα έπρεπε να τεθεί εκτός νόμου και το ΕΑΜ.

Είναι, λοιπόν, αυτονόητο ότι την τρίτη παράγραφο δεν θα την ψηφίζαμε. Δεν έχει καμία σχέση με τους σκοπούς τους οποίους ευαγγελίζεστε. Είναι εξίσου αυτονόητο -ήθελα να πω αρκετά για την εξωτερική πολιτική, θα περιοριστώ σε λίγα- ότι εμείς έχουμε σοβαρό πρόβλημα με τις θέσεις της εξωτερικής πολιτικής και των διαφόρων τοποθετήσεων που απομακρύνουν την Ελλάδα από την ειρήνη και τη δικαιοσύνη. Έχουμε σοβαρό πρόβλημα με τις θέσεις της κ. Μπακογιάννη, η οποία θέλησε να εντάξει και το Κόσοβο στο Συμβούλιο της Ευρώπης.

Το αποκηρύξατε εσείς, αλλά το έκανε η κ. Μπακογιάννη και είναι Πρόεδρος της Επιτροπής Εξωτερικών Υποθέσεων της Ελλάδας. Είναι Πρόεδρος της Επιτροπής η κ. Μπακογιάννη και αδερφή του Πρωθυπουργού και συνέταξε έκθεση για να ενταχθεί το Κόσοβο στο Συμβούλιο της Ευρώπης.

Η ίδια, επίσης, το 2014, όπως το επιβεβαιώσαμε και με την κ. Αναγνωστοπούλου -διότι εγώ το συνάντησα στην Αρμενία και ως Πρόεδρος της Βουλής το 2015 και απόρησα με αυτό το μένος που υπήρχε για την κ. Μπακογιάννη- ψήφισε στο Συμβούλιο της Ευρώπης υπέρ του Αζερμπαϊτζάν, υπέρ θέσεων δηλαδή οι οποίες προσκρούουν στις θέσεις της Ελλάδας, προσκρούουν στο Διεθνές Δίκαιο, προσκρούουν στην υπεράσπιση της Κύπρου έναντι της παράνομης εισβολής και κατοχής.

Εμείς αυτά τα απορρίπτουμε απολύτως, όπως θεωρούμε ότι θα έπρεπε να υπάρχει σθεναρότερη θέση της χώρας για την εθνοκάθαρση που διαπράχθηκε στο Αρτσάχ τον Σεπτέμβρη του 2023, σαφέστερα ενεργότερη θέση της χώρας υπέρ των δικαίων της Αρμενίας και του αρμενικού λαού και βεβαίως, σθεναρή θέση της χώρας υπέρ του παλαιστινιακού λαού, καταδίκης των εγκλημάτων πολέμου, εγκλημάτων κατά της ανθρωπότητας και της γενοκτονίας που διαπράττει το κράτος του Ισραήλ, η Κυβέρνηση Νετανιάχου και ο ίδιος ο Νετανιάχου, ο οποίος είναι πλέον καταζητούμενος με ένταλμα σύλληψης από το Διεθνές Ποινικό Δικαστήριο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, πόσο χρόνο θέλετε ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λίγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Είναι καταζητούμενος και η θέση που πήρε ο κ. Μαρινάκης ήταν ότι αυτές είναι αποφάσεις που δεν βοηθούν. Κατά την άποψή μου, είναι αποφάσεις που βοηθούν πάρα πολύ. Η διεθνής ποινική δικαιοσύνη είναι η απάντηση απέναντι στους σφαγείς της ιστορίας και υπήρξε η απάντηση από τις Δίκες της Νυρεμβέργης, που διαμόρφωσαν το πλαίσιο του διεθνούς ποινικού δικαίου, στο οποίο συμβαίνει να έχω ειδικευθεί και να έχω πολύ μεγάλη πίστη. Όταν διώκονται οι επιτελείς των κρατών, έχουν ελπίδες οι λαοί.

Η θέση Μαρινάκη είναι η θέση ότι δεν θα περνούσε από δικαστήριο τον Χίτλερ και δυστυχώς, αυτή τη θέση πήρε και η Υφυπουργός κ. Παπαδοπούλου στην αρμόδια επιτροπή.

Περιμένω να πάρετε, κύριε Υπουργέ και δημόσια άλλη θέση. Και δεν ξέρω αν μου έχει διαφύγει, αλλά, αν μου έχει διαφύγει, θα παρακαλούσα να με συμπληρώσετε και να με διαφωτίσετε. Η Κυβέρνηση Νετανιάχου ανακήρυξε persona non grata τον Γενικό Γραμματέα του ΟΗΕ και την ειδική απεσταλμένη του ΟΗΕ για την Παλαιστίνη. Αυτό είναι μια ενέργεια ακραία εμπρηστική και αντιβαίνουσα στο διεθνές δίκαιο, την οποία δεν άκουσα να καταδικάζετε και να καταδικάζει η Κυβέρνησή σας, στοχοποίηση δηλαδή του Γενικού Γραμματέα του ΟΗΕ και της κ. Αλμπανέζε, της ειδικής απεσταλμένης, επειδή μιλούν τη γλώσσα του δικαίου και τη γλώσσα των δικαιωμάτων στο διεθνές στερέωμα και λένε ότι σφαγιάζονται παιδιά και διαπιστώνεται και η στοχευμένη εξόντωση παιδιών. Είχαμε την ευκαιρία να το συζητήσουμε και να σας το θέσω και ελπίζω να αναλάβετε πρωτοβουλίες κατά την Προεδρία του Συμβουλίου Ασφαλείας.

Είναι η στοχοποίηση παιδιών, οι πυροβολισμοί παιδιών στην καρδιά και στο κεφάλι, η εξόντωση παιδιών. Είναι πάνω από δεκαπέντε χιλιάδες τα παιδιά της Παλαιστίνης θύματα του Ισραήλ, της Κυβέρνησης φυσικά. Δεν αφήνουν καμία αμφιβολία για το ότι διαπράττεται γενοκτονία και δεν αφήνουν και κανένα περιθώριο σε κανένα κράτος να προφασίζεται διαφορετικά ούτε και στην Ευρωπαϊκή Ένωση.

Η Ιρλανδία τόλμησε να κάνει τα αυτονόητα και το Ισραήλ έκλεισε την Πρεσβεία του στην Ιρλανδία. Η Ελλάδα γιατί δεν τόλμησε να κάνει το αυτονόητο; Ευρωπαϊκές χώρες τόλμησαν να κάνουν τα αυτονόητα. Η Ελλάδα γιατί; Ενώ ο ελληνικός λαός είναι διαχρονικά συμπαραστάτης και αλληλέγγυος στον παλαιστινιακό λαό, γιατί η ελληνική Κυβέρνηση δεν εκφράζει αυτή τη διατρανωμένη βούληση και θέση του ελληνικού λαού;

Έχουμε την άποψη ότι δεν είναι σύμμαχοί μας ούτε μπορούν να είναι σύμμαχοί μας κράτη που παραβιάζουν τη διεθνή νομιμότητα και τα ανθρώπινα δικαιώματα -η Σαουδική Αραβία- κράτη με τα οποία, δυστυχώς, συντηρούνται και αναβαθμίζονται οι διπλωματικές και οικονομικές σχέσεις. Έχουμε την άποψη ότι η χώρα μας αξίζει πολύ καλύτερα.

Και επειδή έγινε λόγος -και είναι αντικείμενο του νομοσχεδίου- οι παρεμβάσεις στην οργάνωση και τη λειτουργία του Υπουργείου Εξωτερικών, κύριε Υπουργέ, έχουμε την πεποίθηση ότι η λειτουργία του Υπουργείου Εξωτερικών και η χρηστή του λειτουργία είναι κυρίως ζήτημα εγγυήσεων κράτους δικαίου, διαφάνειας και αξιοκρατίας. Έχει περάσει πολύ σκοτεινές μέρες το Υπουργείο Εξωτερικών με πολλές ηγεσίες. Έχει πάρα πολλές φορές πρυτανεύσει η αναξιοκρατία και η ευνοιοκρατία. Θυμήθηκα τις ανταμοιβές σε στελέχη που θα έπρεπε να ελέγχονται. Ο κ. Χαλαστάνης, υπό την ευθύνη του οποίου οι κατηγορούμενοι για τη Siemens ήσυχοι δραπέτευσαν στο εξωτερικό, στη συνέχεια ανταμείφθηκε με τη θέση του Πρέσβεως στο Παρίσι. Η κ. Μπακογιάννη, που ήταν η Υπουργός που είχε αναθέσει αυτές τις ευθύνες στον κ. Χαλαστάνη, ξέρουμε καλά ότι κυνήγησε διπλωμάτες που δεν της ήταν αρεστοί. Είναι πολύ σημαντικό το διπλωματικό σώμα να απολαμβάνει λειτουργικής ανεξαρτησίας. Είναι πολύ σημαντικό να ενισχύεται στη δράση του με πραγματικά εργαλεία διαπραγμάτευσης και είναι πολύ σημαντικό σαφώς το διπλωματικό σώμα να βρίσκεται σε σύνδεση με μια οργανωμένη, συνεκτική και γνωστή εξωτερική πολιτική, η οποία δεν μπορεί να είναι η πολιτική των ήρεμων νερών του κ. Μητσοτάκη, ούτε της κλειστής λίμνης της κ. Μπακογιάννη.

Ξέρει και ο κ. Μητσοτάκης ότι οι διαβεβαιώσεις περί ήρεμων νερών δημιουργούν μια επίπλαστη συνθετική επανάπαυσης, ξέρει και η κ. Μπακογιάννη ότι αυτές οι αιτιάσεις περί ελληνικής λίμνης έχουν λυθεί εδώ και σαράντα δύο χρόνια από το Διεθνές Δίκαιο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Η δική μας θέση, λοιπόν, είναι κρυστάλλινη. Θα συνεχίσουμε να στηρίζουμε κάθε θετική πρωτοβουλία, αλλά περιμένουμε αυτές τις πρωτοβουλίες να ευοδωθούν. Μιλώ σαφώς για τη διεκδίκηση των γλυπτών του Παρθενώνα, που φαίνεται να έχει και αυτή μείνει από καύσιμα στον δρόμο. Θα συνεχίσουμε να πιέζουμε για την ανάληψη των θετικών πρωτοβουλιών. Θα συνεχίσουμε να λέμε την αλήθεια, να υπερασπιζόμαστε το δίκιο και να μιλάμε για την ειρήνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τον λόγο έχει ο κ. Πλεύρης.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Πολύ τάχιστα, αυτό είναι επί προσωπικού, δεν το παίρνω ως κοινοβουλευτικός.

Η κυρία Πρόεδρος -και θα ασχοληθώ με ένα κομμάτι που είπε, γιατί αναφέρθηκε στο αν θα μου κάνει ή δεν θα μου κάνει αγωγή-, αυτά τα οποία είπα και με εκφράζουν είναι αυτά που είπα στο Κοινοβούλιο και στα κανάλια. Αυτό που σας είπα και στο τηλέφωνο, που με πήρατε και μιλήσαμε πενήντα δύο λεπτά την Παρασκευή το βράδυ, είναι ότι αυτά που με εκφράζουν είναι αυτά που είπα στο Κοινοβούλιο και στα μέσα μαζικής ενημέρωσης ο ίδιος. Οτιδήποτε έχει γραφτεί μπορείτε να κινηθείτε, αν πιστεύετε ότι σας προσβάλλει. Αν αυτά τα οποία είπα εγώ εδώ πέρα μέσα στο Κοινοβούλιο, που τα θυμόσαστε καλά ή αυτά που είπα στα κανάλια σας προσβάλλουν, είναι δικαίωμά σας να κινηθείτε. Νομίζω ότι μιλήσαμε μια χαρά. Καταλάβατε, καταλάβαμε, άρα δεν είχα τίποτα να ανακαλέσω, όπως σας το είπα.

Σας είπα ότι το μόνο σημείο στο οποίο έχει αποδοθεί που δεν ήταν δικό μου -εκεί ήταν που είπα-, ήταν όταν λέγανε ότι επί των ημερών σας τον είχε οδηγό, ενώ εγώ από αυτό εδώ το Βήμα, όταν έθεσα το θέμα, είπα: «Είχε φύγει από τη Βουλή, τον είχε οδηγό και μετά, αφού ήταν οδηγός, από οδηγός του, ήρθε και διορίστηκε στη Βουλή». Σας είπα μάλιστα αν θέλει και ο ίδιος ο Φρούραρχος σε αυτά που λέω, αν δεν ευσταθούν, μπορεί να κάνει τα νόμιμα. Άρα σε αυτά τα πράγματα μην χαλάμε τις καρδιές.

Όσο στα άλλα όλα τα οποία είπατε, να αναλογιστείτε πότε ενδεχομένως ποιοι ήταν αυτοί που πρότασσαν την οικογενειακή ευθύνη, σαν λόγο ουσιαστικά ψόγος στον πολιτικό τους αντίπαλο και δεύτερον, κυρία Πρόεδρε, εμείς κρινόμαστε και κρινόμαστε από τον ελληνικό λαό που έχουμε κατέβει και ψηφιζόμαστε από τον ελληνικό λαό. Μακάρι κάποια στιγμή να δώσετε και στους Βουλευτές σας αυτήν τη δυνατότητα, διότι εσείς που έχετε τόσο μεγάλη ευαισθησία για τη δημοκρατία, όταν γίνανε οι εκλογές, αλλάξατε τη σειρά κατάταξης των Βουλευτών σας, ώστε να έχετε τους αρεστούς σας στην Κοινοβουλευτική Ομάδα. Αυτό το πράγμα, λοιπόν, η παράταξή μας δεν το έκανε ποτέ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε τον λόγο για ένα λεπτό μόνο σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ευχαριστώ.

Κύριε Πλεύρη, πρώτα απ’ όλα μιας και αναφερθήκατε πάλι με έναν ανασκευασμένο τρόπο στο ζήτημα του αστυνομικού της Βουλής, ελπίζω ότι πληροφορηθήκατε αυτά που αποκαλύφθηκαν χθες στον κοινοβουλευτικό έλεγχο, αυτά για τα οποία φώναζα -ποιος τον έφερε, ποιος τον κράτησε και γιατί- και εσείς απαντούσατε παραπέμποντας τα ζητήματα στις καλένδες και πετώντας τη μπάλα στην εξέδρα. Εδώ αποδείχθηκε ότι αυτός ο αστυνομικός παρέμεινε στη Βουλή, ενώ υπήρχε καταγγελία έμφυλης βίας και κακοποίησης παιδιών επί δεκατέσσερα χρόνια, παρέμεινε στη Βουλή ενώ του είχε αφαιρεθεί το όπλο για τέτοια καταγγελία και εσείς ακόμη λέτε ιστορίες και προσπαθείτε να τις ανασκευάσετε για να τις παραπέμψετε αλλού.

Δεύτερον, θα πληροφορηθήκατε ότι αυτός ο αστυνομικός ήταν μάρτυρας στο τροχαίο της κ. Μπακογιάννη, της φρουράς της κ. Μπακογιάννη, από το οποίο σκοτώθηκε άνθρωπος, ο εικοσιτριάχρονος Ιάσονας. Ήταν μάρτυρας που με έναν περίεργο τρόπο δεν εξετάστηκε, γιατί είπε ο Υφυπουργός σας χθες ότι δεν είδε τίποτα, ήταν λίγο πιο μακριά. Άρα ξέρουμε ποιοι είχαν κίνητρα.

Τώρα για αυτά τα ήθη που χρησιμοποιείτε σε σχέση με την Κοινοβουλευτική μας Ομάδα, ακούστε να σας πω, όλοι οι Βουλευτές της Πλεύσης Ελευθερίας έχουν εκλεγεί με τον ίδιο τρόπο που έχετε εκλεγεί όλοι σας και που έχουμε όλοι εκλεγεί, με το ίδιο εκλογικό σύστημα που έχετε ψηφίσει εσείς. Εγώ δεν τον έχω ψηφίσει αυτόν τον νόμο. Με το ίδιο εκλογικό σύστημα. Εάν δε ψάχνετε -γιατί είπατε «δεν θέλουμε μαθήματα», αλλά τελικά θέλετε- περιπτώσεις που τα κόμματα έχουν αλλάξει τη σειρά των Βουλευτών όταν επαναλαμβάνονται οι εκλογές, κορυφαίο παράδειγμα -έχει την τιμητική της η κ. Μπακογιάννη- είναι οι εκλογές του Ιουνίου του 2012, όταν ο κ. Σαμαράς τοποθέτησε πρώτη στο ψηφοδέλτιο επικρατείας της Νέας Δημοκρατίας την κ. Μπακογιάννη, η οποία στις εκλογές του Μαΐου είχε κατέβει με άλλο κόμμα και δεν είχε εκλεγεί και τοποθέτησε και άλλους Βουλευτές τους οποίους εξέλεξε το κόμμα σας -που δεν δέχεται μαθήματα- Βουλευτές.

(Χειροκροτήματα από την πτέρυγα της Πλεύσης Ελευθερίας)

Μην ανοίγετε ούτε εσείς ούτε ο κ. Μητσοτάκης το θέμα αυτό, διότι καίει και μην προσπαθείτε την αξιοπιστία τη δική μας να την πλήξετε με ψέματα. Γιατί όπως είπα και το 2015 τα ψέματα έχουν ταχύτητα, η αλήθεια όμως έχει διάρκεια και στη διάρκεια του χρόνου όλοι έχουμε δείξει τι είμαστε, τι πρεσβεύουμε, τι υπερασπιζόμαστε και για ποιον πέφτουμε στη φωτιά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο για να κλείσετε τη συνεδρίαση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Πρώτα από όλα, επειδή έχουμε χάσει λίγο τη συνέχεια, να επισημάνω ότι για τα θέματα τα οποία ετέθησαν και αφορούν την εξωτερική πολιτική τοποθετήθηκα πολύ εκτενώς το Σάββατο κατά τη διάρκεια της ομιλίας μου και της δευτερολογίας μου στη συζήτηση για τον προϋπολογισμό, τόσο για τα θέματα των ελληνοτουρκικών όσο και για τα θέματα της Κύπρου, της Μέσης Ανατολής και της παρουσίας μας σε διεθνείς οργανισμούς και σας παραπέμπω στα σχετικά. Ούτως ή άλλως μπορεί οποτεδήποτε να υπάρξει και περαιτέρω συζήτηση. Όπως ξέρετε στη συζήτηση είμαστε εντελώς ανοιχτοί.

Θα ήθελα να ζητήσω επί της αρχής συγγνώμη για τις καθυστερημένες νομοτεχνικές, κύριε Πρόεδρε. Ο λόγος είναι προφανής. Προέκυψαν τα θέματα αυτά κατεξοχήν κατά τη διάρκεια της συζήτησης στην Ολομέλεια και ήθελα να ενσωματώσω τις παρατηρήσεις αυτές κατά τρόπο ώστε να υπάρξει και μια διαβουλευτικότητα στο Σώμα.

Εν πάση περιπτώσει, λυπάμαι πολύ για το γεγονός ότι ήρθαν με μεγάλη καθυστέρηση. Είναι όμως, αυτά τα οποία ειπώθηκαν κατά τη διάρκεια της συζήτησης, δηλαδή είναι η κατάργηση του ορίου ηλικίας για την εισαγωγή στη διπλωματική ακαδημία, είναι η περαιτέρω εξειδίκευση στα ζητήματα τα οποία αφορούν τον τρόπο επιλογής των διπλωματικών και είναι βεβαίως, και το ζήτημα των αδειών μητρότητας. Δεν είχα αναφέρει, κυρία καθηγήτρια, κ. Αναγνωστοπούλου, το ζήτημα του 47. Δεν υπάρχει εκεί αλλαγή. Απλώς εξήγησα ότι διευρύνεται ο κατάλογος των δικαιούμενων να μπορέσουν να πάρουν παράταση από τα εξήντα πέντε έως τα εξήντα επτά. Άρα δεν τίθεται θέμα αλλαγής.

Θα ήθελα επίσης, να επισημάνω ότι το νομοσχέδιο αυτό υπέστη τη βάσανο της δημόσιας διαβούλευσης επί δεκατέσσερις ημέρες. Ενσωματώθηκαν πολλές από τις παρατηρήσεις και νομίζω έγινε μία εκτενής διαβούλευση και με όλους τους φορείς τόσο κατά τη διάρκεια όσο πριν και μετά. Για δε την οικονομική ενίσχυση που ετέθη από όλες τις πλευρές -και θέλω να σας ευχαριστήσω ιδιαιτέρως γι’ αυτό- η αλήθεια είναι προφανώς ότι ο προϋπολογισμός δεν είναι υψηλός. Βεβαίως, για να είμαστε δίκαιοι θα πρέπει να προσθέσουμε στον προϋπολογισμό όχι μόνο τα 30 εκατομμύρια επιπλέον που δεσμεύτηκε για το 2025 το Υπουργείο Οικονομικών, αλλά επιπλέον την αύξηση της περιαγωγής του Υπουργείου Εξωτερικών των προξενικών τελών, του ειδικού ταμείου 10% για τη συντήρηση των κτηρίων της εξωτερικής υπηρεσίας, καθώς επίσης πάρα πολύ σημαντικό το γεγονός ότι το Υπουργείο Εξωτερικών λαμβάνει εκατό θέσεις από το Υπουργείο Εσωτερικών διοικητικών προξενικών, έτσι ώστε να καλυφθούν τα πράγματι σημαντικά κενά τα οποία οφείλονται στα προξενεία μας, τα οποία έχουν επωμισθεί ένα τεράστιο βάρος.

Ειπώθηκε από τον κ. Γερουλάνο ότι το νομοσχέδιο βουλιάζει στην καθημερινότητα. Θέλω να σας πω πόσο σημαντική είναι η καθημερινότητα του Υπουργείου Εξωτερικών κ. Μάντζο. Θα πρέπει να καταλάβουμε ότι ένας τέτοιος βαρύς οργανισμός, ο οποίος αποτελείται από πολλαπλούς πυλώνες χρειάζεται να έχει τα πρακτικά εκείνα εργαλεία της καθημερινότητας για να μπορεί να λειτουργήσει. Και αν καταλαβαίνω καλά από τη συζήτηση, η οποία έγινε για το νομοσχέδιο, θέλω να σας πω ότι είμαι λίγο απογοητευμένος για το γεγονός ότι ένα μικρό μόνο κομμάτι της συζήτησης αναλώθηκε στο ζήτημα του νομοσχεδίου, το οποίο εγώ θεωρώ σημαντικό.

Θέλω να σας πω για το νομοσχέδιο ότι πράγματι επιλύει σημαντικά ζητήματα, μερικά από τα οποία ήταν και χρονίζοντα ζητήματα. Άρα η καθημερινότητα έχει αξία για το Υπουργείο Εξωτερικών. Καταλαβαίνω ότι θα θέλατε πολύ περισσότερα. Ενδεχομένως, πράγματι να χρειάζονταν και περισσότερα και το Υπουργείο Εξωτερικών θα μεριμνήσει έτσι ώστε με τα τέσσερα προεδρικά διατάγματα, τα εφαρμοστικά, τα οποία θα έρθουν εντός του 2025 να ρυθμιστούν και τα ζητήματα τα οποία παραμένουν εκκρεμή.

Εντούτοις, η πραγματικότητα είναι ότι οι διατάξεις οι οποίες έρχονται είναι πολύ μεγάλης σημασίας. Και θα ήθελα ει δυνατόν να σκεφτούμε τι καταψηφίζουμε όσοι θα καταψηφίσουμε τις διατάξεις αυτές.

Καταψηφίζουμε την αναβάθμιση της διπλωματικής μας ακαδημίας. Καταψηφίζουμε την ενίσχυση της τεχνικής υπηρεσίας του Υπουργείου Εξωτερικών, έτσι ώστε να μπορέσει να ανταποκριθεί στις πολύ μεγάλες απαιτήσεις των κτηριακών υποδομών του Υπουργείου Εξωτερικών στο εξωτερικό, τα ενενήντα δύο κτήρια του Υπουργείου Εξωτερικών, τα οποία βρίσκονται εκτός Ελλάδος. Καταψηφίζουμε τη διεύρυνση των δικαιούχων αδειών μητρότητας στο εξωτερικό. Καταψηφίζουμε δηλαδή, τη δυνατότητα να λαμβάνουν οι μητέρες οι οποίες συνυπηρετούν με απόσπαση το ενιάμηνο το οποίο δικαιούνται. Καταψηφίζουμε τη σύνταξη των πινάκων αρχαιότητας, έτσι ώστε να διασφαλίζεται η απόλυτη ακεραιότητα στις επιλογές. Καταψηφίζουμε τη δέσμευση του Υπουργού από τα υπηρεσιακά συμβούλια. Για πρώτη φορά δεσμεύεται ο Υπουργός στις επιλογές του υπηρεσιακού συμβουλίου. Σύμφωνη γνώμη πλέον προβλέπεται, πράγμα το οποίο σημαίνει πρακτικά ότι τις επιλογές τις κάνει το υπηρεσιακό συμβούλιο. Καταψηφίζουμε τη δυνατότητα της αξιοποίησης συνταξιούχων πρέσβεων, πρέσβεων δηλαδή επί τιμή έτσι ώστε να μπορούν να τοποθετηθούν ως σύνδεσμοι σε Υπουργεία, στην Προεδρία της Δημοκρατίας, στη Βουλή έτσι ώστε να διευρυνθεί η δυνατότητα να απασχοληθούν περισσότερα άτομα που είναι μεγάλη ανάγκη του Υπουργείου Εξωτερικών. Καταψηφίζουμε την ενίσχυση του Υπουργείου Εξωτερικών με επιπλέον πόρο 10% επί των ακαθάριστων προξενικών τελών, χωρίς επιβάρυνση των πολιτών, τα οποία πήγαιναν στο Υπουργείο Οικονομικών και στον κρατικό προϋπολογισμό, ενώ τώρα θα είναι ο ειδικός πόρος για την αποκατάσταση των κτηρίων των ελληνικών διπλωματικών αποστολών στο εξωτερικό. Καταψηφίζουμε την προσωρινή απονομή πρεσβευτικού βαθμού σε ορισμένους διπλωματικούς για να στελεχωθούν κρίσιμες θέσεις οι οποίες δεν είναι καθόλου ελκυστικές και είναι πάρα πολύ δύσκολες. Εκεί όπου δεν θα πήγαινε κάποιος ο οποίος έχει πρεσβευτικό βαθμό, να μπορούμε να στείλουμε και κάποιον με μικρότερο βαθμό. Καταψηφίζουμε την περιέλευση της διαχείρισης των ακινήτων στο εξωτερικό από το Υπουργείο Οικονομικών στο Υπουργείο Εξωτερικών, έτσι ώστε τη συντήρηση να την επιμεληθεί το ίδιο το Υπουργείο Εξωτερικών που γνωρίζει ίσως περισσότερο από τον καθένα ποια είναι η ιστορική αξία του κάθε κτηρίου από τα ενενήντα δύο του καταλόγου του νομοσχεδίου, τα οποία βρίσκονται στο εξωτερικό. Καταψηφίζουμε τον προσδιορισμό των χαρακτηριστικών των αρχών δυσμενών συνθηκών, για να ξέρουμε ποιες είναι οι αρχές εκείνες, οι οποίες είναι πράγματι δυσμενείς, για να μπορέσουμε εκεί να δώσουμε περισσότερα κίνητρα. Καταψηφίζουμε την κατάργηση της δοκιμασίας προαγωγής στους κλάδους ΟΕΥ, μια αναχρονιστική διαδικασία αντί να εξελιχθούν για να μπορέσουν να στελεχώσουν πάρα πολύ κρίσιμα πόστα στο εξωτερικό, που αφορούν την οικονομία και το εμπόριο μας. Καταψηφίζουμε την κατάργηση των κωλυμάτων για την δυνατότητα παράτασης για δύο χρόνια σε πρέσβεις από τα εξήντα πέντε έως τα εξήντα επτά που τώρα λειτουργούσε μόνο για όσους είχαν συμπληρώσει τριάντα πέντε χρόνια, έτσι ώστε να μπορούμε να έχουμε περισσότερους διπλωματικούς. Και τέλος, καταψηφίζουμε τον ειδικό γραπτό διαγωνισμό, ο οποίος προβλέπεται για εκατό επιπλέον θέσεις διοικητικών προξενικών υπαλλήλων.

Θα ήθελα όλα τα πολιτικά κόμματα να σκεφτούν λίγο ακόμα πριν την οριστική ψηφοφορία για το αν όλα αυτά τα οποία σας ανέφερα είναι ζητήματα τα οποία μπορούν να συμβάλουν σε μια καλύτερη υπηρεσία Υπουργείου Εξωτερικών και να βελτιώσουν τις εργασιακές συνθήκες των ανθρώπων, αλλά και την άσκηση της ελληνικής διπλωματίας και τη μεγαλύτερη ανάδειξη του διπλωματικού αποτυπώματος της χώρας στο εξωτερικό.

Με αυτά θα ήθελα να ευχαριστήσω τους Προέδρους των Κοινοβουλευτικών Ομάδων, τους Κοινοβουλευτικούς Εκπροσώπους, τους εισηγητές και τους ειδικούς αγορητές για τη συμβολή τους στη σημερινή συνεδρίαση της Ολομέλειας.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κύριο Υπουργό.

Θα ήθελα να κάνω μια ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Υποδομών και Μεταφορών: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών».

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 66 άρθρα, 2 τροπολογίες, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με την ψήφο τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 369-386)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Μετά την ολοκλήρωση της ψηφοφορίας το σχέδιο νόμου του Υπουργείου Εξωτερικών: «Παρεμβάσεις στην οργάνωση και τη λειτουργία του Υπουργείου Εξωτερικών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ. 387α)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.09΄ λύεται η συνεδρίαση για την προσεχή Πέμπτη 19 Δεκεμβρίου 2024 και ώρα 9.00΄, με αντικείμενο εργασιών του Σώματος, νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Αναδιάρθρωση σιδηροδρομικού τομέα και ενίσχυση ρυθμιστικών φορέων μεταφορών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**